
R. W. Green előszava

 

Fogadok, hogy olvasóm jól ismeri Agatha Raisint. Ha nem ugrotta át ezt az  előszót,  hogy  rögtön  a  történetbe  kezdjen,  biztos  vagyok  benne, kellően  kíváncsi  ahhoz,  hogy  többet  is  megtudjon  a  sorozat  hőséről. Vagy  az  is  lehet,  hogy  már  olvasta  a  könyvet,  csak  visszalapozott  ide, hátha van itt valami érdekes, amiért megéri ezt a részt is elolvasni. Nos, megéri,  ha  a  kedves  olvasó  szeretné  egy  kicsit  jobban  megismerni Agathát,  és  dolgozik  benne  a  kíváncsiság.  Agatha  helyeselné  ezt. Véleménye  szerint  az  okos  emberek  érdeklődők,  és  mindig  többet akarnak tudni.

Honnan tudom, hogy Agatha mit gondol? Hát, nagyon szerencsésnek tartom  magam,  mivel  nemcsak  a  róla  szóló  könyvekből  ismerhetem hősnőnket,  de  onnan  is,  hogy  a  háta  mögött  galád  módon kibeszélhettem őt. Agatha persze szörnyen haragudna ezért, még úgy is, hogy  pletykapartnerem  nem  volt  más,  mint  M.  C.  Beaton  –  Marion  –, Agatha megalkotója.

Amikor  először  nyújtottam  segítő  kezet  egy  könyv  befejezéséhez  a betegséggel  küzdő  Marionnak,  meg  akart  bizonyosodni  róla,  hogy értem,  ki  is  valójában  a  hőse,  és  hogyan  viszonyul  az  összes  többi szereplőhöz Carselyben és a falu környékén.

Így  tudtam  meg  például,  hogy  Agatha  sosem  volt  egy  nagy sportrajongó – Marion árulta el nekem. Miután hosszú évekig élt együtt a  fejében Agathával,  mindent  tudott  róla.  Leírta  nekem,  hogy  hősnője egy birminghami lakótelepen nőtt fel, így aztán nem volt ideje sportolni. Az évfolyama egyik legokosabb diákja volt az iskolában, de igen félénk volt, önbizalma semmi, és olyan tüskés természetet fejlesztett ki, hogy a barátságok  is  elkerülték.  Ennek  persze  nem  kellett  volna  kizárnia  a hokit,  a  netballt  vagy  bármilyen  más  sportot,  amiben  esetleg  örömét lelte  volna.  Az  embernek  természetesen  nem  kell  mindenki  legjobb barátjának  lennie,  vagy  jól  teljesítenie  a  sport  terén,  és  Agatha kétségtelenül rendelkezik a kellő lendülettel, agresszivitással és győzni akarással.  Semmi  sem  bosszantja  jobban,  mint  a  második  legjobbnak lenni,  de  inkább  az  életstílusa  tartotta  vissza  attól,  mintsem  a hozzáállása,  hogy  komolyan  érdeklődjön  a  sport  iránt.  Számos részmunkaidős  állást  vállalt,  mielőtt  az  iskolakapun  kilépve  egy kekszgyárban  helyezkedett  el,  és  minden  pennyt  félretett,  amit  csak tudott,  hogy  egyszer  elhagyja  majd  bántalmazó  szüleit,  és  Londonba repüljön.

S  csak  mert  nincs  ideje  sportolni,  ez  még  nem  jelenti  azt,  hogy Agatha  ne  volna  csapatjátékos.  Nagyon  is  lelkes  csapattag  –  amíg  a csapat  azt  csinálja,  amit  ő  mond.  Szereti  a  vezetői  szerepet,  mert  így uralni  tud  mindent,  ami  történik  –  ez  a  legjobb  módja  annak,  hogy  ne csináljon  bolondot  magából,  vagy  meginogjon  híres  magabiztossága, amelyet oly sok évig építgetett.

Talán furcsának tűnhet, hogy Agatha részt vesz egy íjászbemutatón, ahogyan az a Halálos nyílvessző elején történik. Pedig az íjászat komoly sportág. Az  emberek  több  mint  tízezer  éve  lövöldöznek  íjjal  állatokra, különféle  célpontokra  és  egymásra.  Az  íjászat  1972  óta  hivatalos olimpiai  versenyszám.  Hogy  miért  venne  részt  Agatha  egy  ilyen bemutatón? Mert olyan helyzetbe kerül, ahonnan már nem hátrálhat ki – kihívás  elé  állítják.  Ha  megfutamodna,  az  presztízsveszteség  lenne, vagy ami még rosszabb: nevetségessé válna. Agathának tehát nincs más választása: felveszi a kesztyűt, vagyis az íjat. Ez az első találkozása az ancombe-i íjászokkal, de nem az utolsó.

És bár a sport nem tartozik a fő érdeklődési területei közé, a tánc már annál közelebb áll a szívéhez. Agatha – Marion biztosított róla – kiváló táncos. Különös tehetsége van hozzá, persze sok erőfeszítése van ebben. Először  csodálkoztam,  miért  tartotta  volna  a  táncot  olyan  fontosnak Agatha,  hogy  értékes  idejét  pazarolta  volna  ilyesmi  elsajátítására,  de Marion  hajthatatlan  volt. Agatha  azért  tanult  táncolni,  mert  élvezte,  és megengedte  magának  ezt  az  élvezetet,  mert  egy  rejtett  motívummal igazolni  tudta  magának  e  kétségtelenül  frivol  szórakozás  hasznát  –  a profittal. Amikor London egyik csúcs PR-ügynökségét vezette, fényűző életéhez  hozzátartozott  a  különféle  flancos  helyek  felkeresése,  ahol gyakran  táncolnia  is  kellett.  Mint  gyakorlott  táncos,  uralhatta  a helyzetet, amikor egy alkalmatlan férfipartnerrel kerengett a parketten. Így aztán a partnere is szép látványt nyújtott, de csak a férfi tudta, hogy a látszat valójában Agathának köszönhető – ez aztán remek alap volt a későbbi üzlethez.

Érdekelt volna, hogy rakta mindezt össze fejben Marion pusztán az alapján, hogy úgy döntött, Agatha jól táncol, de nem volt elég merszem, hogy  ezzel  szembesítsem.  Ha  vele  vitatkozom,  az  olyan  lett  volna, mintha Agathával tenném – Marionnal a háta mögött. Esélyem sem lett volna velük szemben.

Mindazonáltal  Agatha  tánc  iránt  táplált  szenvedélye  bátorított  fel, hogy összehozzam őt John Glass nyomozóval, akivel elsőként Alice és Bill  Wong  esküvőjén  táncolt  az Agatha  Raisin  és  a  meztelen  igazság című  könyvben.  John  szintén  rendkívül  gyakorlottnak  bizonyult  a parketten, és belekeringőzött Agatha életébe is. Hogy kellően elszánt-e ahhoz, hogy hosszú távon kövesse Agatha sebes lépteit… nos, ezt még meglátjuk.

Remélem,  olvasóm  élvezte  ezt  a  kis  tűnődést Agatha  Raisinről,  ha már  idáig  eljutott,  és  most  folytatja  Agatha  legújabb  kalandjával  – hacsak nem olvasta már el!

Rod Green, 2023.

M. C. Beaton bevezetője az Agatha

Raisin-sorozathoz

 

Hosszú út vezetett Agatha Raisinig.

Iskoláséveim  végeztével  egy  patinás  brit  könyvesboltba  kerültem eladónak, a glasgow-i John Smith & Sonhoz a Vincent Streeten – azóta sajnos bezárt. Akkoriban a könyvesbolti eladó még valódi szakma volt, az  embernek  minden  kötetről  tudnia  kellett  valamit,  amit  az  üzletben árultak.

Jó  szemmel  mértem  fel,  mire  vágyhat  egy-egy  olvasó,  és  már messziről  megmondtam,  hogy,  teszem  azt,  Omár  Khajjám  bőrkötéses zsebkönyvkiadását kell az illető kezébe adnom.

A bolt alkalmazottai kölcsönözhettek is, így aztán bőven kiélhettem krimi-és  kémregény-szenvedélyemet.  Már  kislányként  beleszerettem Richard  Hannay-be  a 39  lépcsőfok című  thrillerből,  John  Buchan regényének  filmváltozatában.  Tizenegy  évesen  megkaptam  ajándékba Dorothy L. Sayer Lord Peter Views the Body (Lord Peter megszemléli a holttestet)  című  regényét,  és  innentől  mindent  elolvastam  az  írónőtől, amihez csak hozzájutottam. Ezután következett – szintén a könyvesbolt jóvoltából – Ngaio Marsh, Josephine Tey, Gladys Mitchell, Eric Ambler, Agatha Christie és még sokan mások.

A  bolt  igen  kifinomult  munkahelynek  számított.  Nem  szólíthattuk kollégáinkat  a  keresztnevükön.  Délelőtt  félórás  kávészünetet engedélyeztek,  napközben  másfél  óra  ebédszünetet,  délután  pedig  fél órát kaptunk teázásra.

Egy  délelőtt  éppen  kiugrottam  kávézni,  amikor  megismert  egy vásárlónk, Mary Kavanagh, és csatlakozott hozzám. Elmesélte, hogy a Daily  Mail glasgow-i  kiadásának  kulturális  szerkesztője,  és  épp tudósítót  keres  egy  aznap  esti Hamupipőke-előadáshoz,  amelyben  a főszerkesztő unokahúga játssza egy egyik gonosz nővért.

– Én vállalom! – csaptam le a lehetőségre.

Gyanakvóan nézett rám.

– Írt már bármit, ami megjelent?

– Ó, persze – csúszott ki a számon a füllentés –, például „Az ütés"-t, „A lehallgató"-t, ilyesmiket.

–  Nos,  végül  is  csak  ötven  szó  kell  –  töprengett  Mary.  –  Jól  van, legyen.

Így  kezdődött.  Operetteken  nőttem  fel,  és  tizenkilenc  éves  koromra vezető színikritikus lettem.

Később  a Scottish  Field magazinhoz  kerültem  divatszerkesztőnek, aztán  a Scottish  Daily  Expresshez  mint  helyi  tudósító,  de  túlzottan alámerültem  a  valóságba.  A  hírszerkesztő  adott  egy  esélyt,  hogy megmentsen a kirúgástól, és bűnügyi riportokkal bízott meg.

Gyakran  kérdezik  tőlem,  segítette  ez  a  tapasztalat  később  a krimiírásban. Feltétlenül, de nem úgy, ahogy azt gondolnák. A glasgow-i  bűnözés  borzalmas  volt:  bűnbandák,  profi  gyilkosok,  én  pedig tudósítottam a mocskos, elhagyatott bérlakásokból, ahol romokban állt a folyosói vécé, és így tovább. Menekülésképp olyan történeteket találtam ki,  amelyeknek  semmi  köze  a  valósághoz.  Végül  aztán  túl  sok  lett  ez nekem, és átmentem a Daily Expresshez a Fleet Streetre, Londonba.

Élveztem  azt  a  munkát. Alkonyat  után  végigsétáltam  a  híres  utcán, mintha  csak  esti  műszakomat  tölteném,  éreztem  a  nyomdagépek dübörgését,  a  forró  papír  illatát,  gyönyörködtem  a  Ludgate  Hill  fölött lebegő  Szent  Pál-katedrálisban,  és  tiszta  szívemből  úgy  éreztem, befutottam.

A  vezető  női  riporter  pozíciójával  együtt  aztán  rám  köszöntött  az unalom  és  a  valóság  is.  Ekkor  ismertem  meg  a  férjem,  Harry  Scott Gibbonst, a korábbi közel-keleti tudósítót. Épp kilépett a lapjától, hogy megírhassa The  Conspirators (Az  összeesküvők)  című  könyvét  a  brit visszavonulásról az Ádeni-öbölből.

Én  is  felmondtam  a  szerkesztőségben,  és  utazgatni  kezdtünk Görögország-,  Törökország-és  Ciprus-szerte.  Harry  ekkor  már  új könyvén  dolgozott  a  ciprusi  feszültségekről.  Anyagilag  jól  leégve érkeztünk  vissza  Londonba,  majd  született  egy  fiunk,  Charles. Amerikába  költöztünk,  ahol  Harry  szerkesztői  állást  talált  egy  Long Island-i  lapnál,  az Oyster  Bay  Guardiannél.  Nem  szerzett  ott  túl kellemes tapasztalatokat.

Engem  egyre  jobban  vonzott  a  krimiírás.  Korábban  már  elolvastam Georgette Heyer összes, régens korban játszódó romantikus regényét, és gondoltam, a friss megjelenéseket is beszerzem.

– Ezek szörnyen gyengék – panaszkodtam a férjemnek. – A történet is gyatra, a dialógusok is, a ruhák…

– Hát írj egyet – nógatott Harry.

Édesanyám  nagy  rajongója  volt  a  régens  kornak,  jómagam  Jane Austenen  és  különféle  történelmi  regényeken  nőttem  fel. Anyám  még antikvár  könyveket  is  föllelt  az  időszakból,  mint  például  Maria Edgeworth Moral  Tales (Erkölcsi  mesék)  című  művét.  Emlékszem, milyen erős vonzalmat tápláltam egy gonosztevő, Lord Raspberry iránt. Szóval, elindítottam a filmet a fejemben, és elkezdtem leírni, ami lelki szemem  előtt  pergett. Az  első  könyvem  a Regency  Gold (A  régensek aranya)  címet  viselte.  Mindössze  húsz  oldalig  jutottam,  amikor megbénított a gondolat: biztosan nem tudok egy teljes könyvet megírni. A férjem kivette a kezemből az addig elkészült szöveget, és megmutatta egy  író  barátjának,  aki  ajánlott  egy  ügynököt.  Folytattam  a  munkát, elkészültem  az  első  ötven  oldallal  és  a  történet  vázlatával,  majd  az egészet  eljuttattam  az  ügynöknek,  Barbara  Lowensteinnek.  Ő  javasolt néhány  változtatást,  ezeket  véghezvittem,  és  elküldtem  neki  a  kész kéziratot.

A könyvet három nap alatt elkapkodták. Még szinte el sem fogyott, amikor  megkeresett  egy  másik  kiadó,  hogy  írjak  nekik  edwardiánus regényeket. Jennifer Tremaine álnéven jegyeztem őket, mert a leánykori nevem – Marion Chesney – már foglalt volt az eredeti kiadómnál. Majd újabb  kiadók  és  újabb  nevek  következtek:  Ann  Fairfax,  Helen Crampton, Charlotte Ward.

Végül  a St.  Martin’s  Press-szel  kötöttem  szerződést  egy  hatkötetes, kemény  táblás  régens  kori  sorozatra.  Ezzel  együtt  még  mindig  nem adtam fel krimiírói ambíciómat, és ezt fel is tártam a St. Martin’s Press főszerkesztőjének, Hope Dellonnek.

– Jól van – bólintott rá Dellon. – Ki a nyomozója?

Fejben  még  csak  az  elnagyolt  tervekig  jutottam,  semmi  konkrét ötletem nem volt.

– Egy falusi közrendőr – vágtam rá gyorsan.

– Hogy hívják?

Kattogott az agyam.

– Hamish Macbeth.

A detektívem után magamnak is nevet kellett találnom.

–  Mondjon  egy  írói  álnevet,  ami  nem  úgy  kezdődik,  hogy  Mac  – javasolta Hope. Aztán az M. C. Beatonnel állt elő, amelyben az M. C. a Marion Chesney-re utal.

Nekiláttam  hát  krimiket  írni.  A  családommal  visszaköltöztünk Londonba,  hogy  a  fiam  ott  folytathassa  tanulmányait.  Londonban szökkent  szárba  Agatha  Raisin  ötlete  is,  habár  akkor  ezt  még  nem tudtam.

A  fiam  osztályfőnöke  egyszer  megkért,  hogy  sütnék-e  valami süteményt  egy  jótékonysági  vásárra.  Nem  akartam  a  fiamat  cserben hagyni,  és  visszaüzenni,  hogy  nem  tudok  sütni.  Bementem  hát  a Waitrose-ba,  vettem  két  doboz  quiche-t,  a  bolti  csomagolást  gondosan házilagosra  cseréltem,  elláttam  „saját  készítésű"  címkével,  és  bevittem az iskolába. Nagy sikere volt.

Nem sokkal később Hope, aki felettébb szerette Cotswolds vidékét, megkért,  gondolkodjam  el  egy  sorozaton,  ami  ezen  a  festői  tájon játszódik.  Jómagam  női  nyomozót  szerettem  volna,  és  E.  F.  Benson Miss  Mapp-sorozatának  hatására  –  nagyon  kedveltem  –  arra  jutottam, érdekes  lenne  egy  olyan  főhős,  akit  az  olvasó  nem  feltétlenül  szeret, mégis  drukkol  neki  a  sikerhez.  Szintén  inspirálón  hatottak  rám  Colin Watson  Flaxborough-regényei,  és  Simon  Brett  nyomozója,  Charles Paris.

Agatha  Raisinnek  tehát  Cotswolds  lett  az  otthona,  ez  a  szelíd, gyönyörű  táj  a  maga  kacskaringós  útjaival,  régi,  zsúpfedeles  házaival. Ez a vidék jelenti a folytonosságot a mindig karcos modorú Agathának. Csak  azt  sajnálom,  hogy  annyi  gyilkosságot  és  erőszakot  kell felvonultatnom ebben a békés tájban.

Első fejezet

 

–  Megölöm!  Esküszöm,  hogy  megölöm!  Nem  hagyhatjuk,  hogy megússza!

A  nő  dühöngött,  és  egy  férfival  a  sarkában  elviharzott  a  frissítős sátrak sora mellett. A férfi megragadta a karját, mire a nő megperdült, szembefordult  vele,  ettől  hosszú  szőke  haja  kavargott,  mint  egy  ló sörénye.

– Várj  meg!  –  könyörgött  a  férfi. A  nő  néhány  évvel  fiatalabb  volt nála, és a férfi egy pillanatig úgy tornyosult föléje, mintha egy gyereket készülne megfenyíteni, de hamar megenyhült, és igyekezett észérvekkel meggyőzni őt.

– Még nem késő rávenni, hogy gondolja meg magát. Beszélek vele még egyszer…

– Minek vesződni? – csattant fel a nő. – Úgysem hallgat rád. Fütyül rá,  hogy  mit  gondolunk!  Itt  már  nincs  miről  fecsegni. Tennünk kell valamit! Érted? Tennünk kell vele valamit!

–  Figyelj  rám…  –  A  férfi  körülnézett.  Hirtelen  ráébredt,  hogy  a sorban várakozók abbahagyták a beszélgetést, már nem pötyögik tovább az  SMS-eket  a  telefonjaikba,  hogy  inkább  a  váratlan  drámai fejleménnyel  szórakoztassák  magukat.  Különösen  egy  nő  keltette  fel  a férfi  figyelmét.  Sima,  fényes,  barna  bubifrizurája  volt,  és  arcára  élénk érdeklődés  ült  ki.  A  férfi  barátságtalan  tekintettel  nézett  rá.  Agatha Raisin  rezzenéstelenül,  nagy  barna  maciszemekkel  viszonozta  a pillantását.

– Beszélgessünk a kocsiban, szerelmem – kérte a férfi, miközben a szőke  nő  kiszabadította  a  karját,  és  a  közeli  parkoló  felé  terelte partnerét. – Túl sokan hallgatóznak errefelé.

–  Micsoda  izgalom  ilyen  kora  reggel,  Mrs.  Raisin!  –  szólalt  meg váratlanul egy hang Agatha mögött.

– Pontosan ugyanezt gondoltam, Mrs. Bloxby – fordult meg Agatha, hogy üdvözölje barátnőjét. A nyilvánosság előtt előszeretettel szólították egymást  a  Carselyi  Hölgyegyletnél  megszokott  hivatalos  nevükön,  a magánéletben viszont egy pohár bor vagy egy sherry mellett egyszerűen Agatha  és  Margaret  voltak.  –  Nem  sokszor  látunk  ilyen  színjátékot  a carselyi falunapon, csak jóval azután, hogy kinyitott a sörsátor.

Agatha  a  fejével  egy  sátor  felé  biccentett,  ahol  a  helyi  Vörös Oroszlán  fogadó  személyzete  éppen  poharakat  pakolt  ki,  palackokkal rakta  meg  a  polcokat,  közben  barátságosan  ugratták  egymást  a  helyi férfiak  egyre  növekvő  csoportjával,  akik  türelmesen  álldogáltak  a napsütésben,  pedig  már  alig  várták,  hogy  leguríthassák  aznapi  első korsójukat.

– Remélem, nem vette szó szerint, ami elhangzott – mosolygott Mrs. Bloxby.  –  Biztos  vagyok  benne,  hogy  Stephanie  nem  fog  megölni senkit. Ez csak úgy kiszalad az ember száján dühében.

–  Tudom  –  bólintott  Agatha  –,  de  valami  kétségtelenül  felzaklatta mindkettőjüket. Gondolom, ismeri őket…

–  Igen,  Stephanie  és  Gerald,  itt  házasodtak  össze.  –  Mrs.  Bloxby elnézett  a  mező  végébe,  ahol  éppen  ácsorogtak.  Ott  magasodott  a  fák fölé a Szent Júdás-templom tornya. Agatha soha nem volt különösebben vallásos, de mindig kellemesen megnyugtatónak találta a tizennegyedik századi  templom  jelenlétét  a  faluban,  a  maga  melegsárga  cotswoldsi kövek közé ékelt ólomüveg ablakaival. Persze az is segített, hogy tudta, Margaret  Bloxby  szokása  szerint  baráti  fogadtatásban  részesíti  a templommal  szomszédos  parókián.  A  férje,  Alf  volt  a  Szent  Júdás lelkésze.

–  Az  erdőben  álló  nagy  ház,  a  Carseworth  majorság  tulajdonosa Gerald apja, Sir Godfrey Pride – mutatott Mrs. Bloxby a mező végében álló  fák  felé.  –  A  családja  ezt  a  földet  a  helyi  lakosok  javára  az egyháznak adományozta. Ezért tartanak itt ünnepséget most már minden évben.

Agatha  szemügyre  vette  a  mezőn  szabályosan  elrendezett  sátrak színes  kavalkádját,  amelyek  egy  arénaszerű,  tágas  teret  öleltek  körül. Vidám,  cukorkacsíkos  vászonépítmények  álltak  szorosan  egymás mellett  a  napfénytől  kifakult  fehér  harangsátrak  és  a  hagyományos gerincsátrak  között,  míg  a  magas  vigvamok  és  díszes  kreációk  családi túrasátrakkal  és  egyszerű  kerti  pavilonokkal  vegyültek.  A  legtöbbjük előtt  kecskelábú  asztalokat  állítottak  fel,  amelyeken  különféle  áruk csábítgatták  a  vendégeket,  a  házi  süteményektől  kezdve  a  saját termesztésű  gyümölcsökön  és  zöldségeken  át  a  gyerekjátékokig, használt szerszámokig és virágzó növényekig.

Néhány  asztal  és  sátor  rogyadozott  a  dísztárgyaknak  becézett holmiktól, amelyeket Agatha simán csak kacatoknak tartott. Ki akarhat össze  nem  illő,  elszíneződött  edényeket,  csorba  porcelándíszeket, fénytelen kristálykancsókat vagy műanyag Buddhákat vásárolni?

Azt  el  tudta  képzelni,  hogy  miért  akarják  sokan  kiszórni  az  ilyen ócskaságokat az otthonukból, de hogy az ördögben lelheti örömét bárki is abban, hogy megveszi mások szemetét?

–  Úgy  tűnik,  elég  sok,  korábban  kincsként  őrzött  tárgy  közül válogathatunk  idén  –  jegyezte  meg  Mrs.  Bloxby,  miközben  figyelte, ahogy Agatha  megvetően  méregeti  az  ócskaságokkal  megrakott  közeli asztalokat.

Agatha  oldalvást  a  barátnőjére  sandított,  és  tudta,  hogy  az  huncutul mosolyog.  Margaret  Bloxby  apró  termetű  asszony  volt,  sima  barna hajába helyenként ezüstszürke tincsek vegyültek, kedves arcán a részvét és  együttérzés  jól  bevált  kifejezését  viselte.  A  huncut  mosoly  csak Agatha bosszantására volt fenntartva. Bár Agatha más esetben nem tűrte volna,  hogy  bárki  gúnyolódjon  vele  –  híres  volt  arról,  hogy  a provokáció  legkisebb  szikrája  is  azonnal  kiverte  nála  a  biztosítékot  –, Mrs.  Bloxbyra  azonban  soha  nem  tudott  haragudni.  A  lelkészné számtalanszor részesítette már meleg fogadtatásban Agathát, türelmesen meghallgatta,  sírhatott  a  vállán,  ráadásul  bölcs  tanácsokkal  is  ellátta. Mindig is jó barát volt.

Mégis,  ami  Agathát  igazán  lenyűgözte  Mrs.  Bloxbyban,  az  nem  a gyengéd, gondoskodó természete volt, amelyet persze nagyon is tisztelt, hanem  rendíthetetlen  lelkiereje  –  ezt  értékelte  igazán  nagyra.  Arany szíve  volt  és  acélgerince.  Agatha  eltűnődött,  megfér-e  ennyi  fém egyetlen  emberben.  Akárhogy  is  –  Mrs.  Bloxby  töretlen  bátorsága nemegyszer  megmentette  Agathát.  Emlékezett  az  esetre,  amikor behúzott neki egy férfi, akit Mrs. Bloxby azonnal fejbe vágott egy üveg házi  készítésű  csatnival.  Aztán  ott  volt  az  a  fegyveres,  aki  biztosan megölte  volna  mindkettőjüket,  ha  Mrs.  Bloxby  nem  csavarja  ki  a kezéből  a  fegyvert  és  nem  lövi  mellkason. Az  illető  túlélte,  de Agatha gyakran eltöprengett, mi történt volna Margarettel, ha nem így alakul a dolog.  Mrs.  Bloxbyt  lesújtotta  a  gondolat,  hogy  kis  híján  kioltotta  egy másik  ember  életét.  Néha  bizony  megtörtént,  hogy  az  arany  tragikus összeütközésbe került az acéllal.

– Tudja, mennyire utálom az ilyen dolgokat – horkant fel Agatha, és a  csecsebecsék  felé  intett  a  kezével,  mintegy  elhatárolódva  az ócskaságoktól,  valamint  saját  felkavaró  emlékeitől.  –  Mégis, feltételezem, hogy mindez jó célokat szolgál.

–  Valóban  így  van  –  erősítette  meg  Mrs.  Bloxby.  –  Idén  az  egyik ilyen cél a régi temetőnk helyreállítása.

–  Remélem,  nem  fogják  kiegyenesíteni  a  megdőlt,  régi  sírköveket. Nem  néznének  ki  jól  olyan  mereven  szabályos  sorokban.  Maradjanak úgy,  ahogy  vannak,  összehajolva,  mint  egy  csapat  régi  haver,  akik együtt öregedtek meg, nem pedig mint katonák egy díszszemlén.

– Egyetértek. Az egész helyreállítás abból fog állni, hogy újjáépítjük a temető falát és a gyalogösvényeket. Egyébként is, jó néhány kő már annyira  törékeny,  hogy  szétporladna,  ha  valaki  megpróbálná elmozdítani.

A  sor  elejére  érve  Agatha  ragaszkodott  hozzá,  hogy  ő  fizesse  ki  a kávéjukat,  és  az  egyik  eldobható  papírpoharat  éppen  átnyújtotta  Mrs. Bloxbynak,  amikor  száncsengőhöz  hasonló  csilingelést  hallott. Középkorú  férfi  sétált  el  mellettük,  magas,  fekete  kalapban,  fehér ingben  és  fehér  nadrágban,  nyakán  piros  sállal.  Kalapját  virágfüzér díszítette,  a  mellkasán  keresztbe-kasul  piros  pántok,  szalagcsokrokkal rögzítve.  A  csilingelő  csengettyűk  pántokon  függtek,  amelyeket közvetlenül a térde alatt kötöttek meg.

–  Ó,  a  néptáncos  ifjak!  –  Mrs.  Bloxby  vidáman  jó  reggelt  kívánt  a férfinak,  és  szélesen  rámosolygott.  –  Mindig  is  szerettem,  ahogy  a férfiak  rúgják  a  port,  te  nem?  Most  már  persze  vegyes  tánckarról  kell beszélnünk, már nem csak férfiakból állnak a csoportok.

Agatha  a  távolban  megpillantotta  a  többi  táncost,  akik  mind hasonlóan  felöltözve  közeledtek  a  parkoló  felől.  Felfigyelt  az  egyik alakra. Volt valami ismerős a mozgásában, ahogyan a vállát tartotta. Ez lehetetlen! Vagy mégsem?

–  Gyorsan!  –  lihegte  Agatha,  és  a  kávéját  Mrs.  Bloxby  kezébe nyomta. – Fogja meg!

Egyetlen  gyors  mozdulattal  elővette  tükrös  púderét  a  táskájából, lesimította  a  haját,  ellenőrizte  a  rúzsát  és  megigazította  a  ruháját. Megkönnyebbülést  érzett,  amiért  épp  ezt  a  ruhát  választotta. A  fekete alapon  fehér  virágminta  nem  volt  kihívóan  nyárias,  a  szoknya  jóval  a térde  alá  ért,  a  dekoltázsa  ellenben  éppolyan  mélyre  sikeredett,  hogy bizonyos… csábos hatást keltsen.

– Ügyes! – bólintott elismerően Margaret Bloxby. – Mire ez a nagy sietség?

–  John!  –  kiáltott  oda  Agatha  őrülten  integetve  az  egyik  közeledő táncosnak.

Egy  magas,  jóképű  férfi  nézett  felé,  és  szélesen  elmosolyodott. Levette a kalapját, és úgy tett, mintha elbújna mögé, miközben közelebb lépett, és zavart színlelt, amiért lelepleződött, mint táncos.

– Soha nem mondtad, hogy részt veszel ebben! – fenyegette meg az ujját rázva Agatha, mintha haragudna rá.

–  Meg  tudom  magyarázni!  –  nevetett  a  férfi,  és  lehajolt,  hogy megcsókolja Agatha arcát. – Az egyik fiú lesérült, és megkértek, hogy ugorjak  be  helyette.  Egy  kicsit  talán  berozsdásodtam,  évek  óta  nem csináltam ilyet.

– Mrs. Bloxby – intett a barátnője felé Agatha –, ő pedig a barátom, John Glass.

Mrs.  Bloxby  figyelte,  ahogy  Agatha  és  John  egymásra  néznek,  és meglátta Agatha sötét szemében a csillogást.

– Örülök, hogy megismerhetem, Mr. Glass – rázta meg John kezét. – Már nagyon várom, hogy láthassam a tánc…

Sűrű,  pattogásszerű  zaj  szakította  félbe  a  lelkészné  mondandóját, amelyet tompa robaj követett a hangszórókból.

–  Mindenkinek  jó  reggelt…  –  szólalt  meg  egy  férfihang.  Durr! Bumm!

– …működik ez az izé?

Zzzzrrrr! Krrrrrrr!

– Nos… Üdvözöljük a carselyi falu…

Bzzzzzz! Durr! Bumm!

–  Ó,  istenem!  –  sóhajtott  Mrs.  Bloxby.  –  Alf  olvassa  a hirdetményeket. Semmi gondot nem okoz neki, ha valamelyik vasárnapi prédikációját  tartja  a  szószékről,  de  ez  ugyancsak  kívül  esik  a komfortzónáján.

Bloxby  tiszteletes,  aki  rövid  ujjú  fekete  inget  és  fekete  nadrágot viselt,  amitől  még  kisebbnek  és  vékonyabbnak  tűnt,  mint  máskor, tovább  küzdött,  és  olyan  erővel  szorongatta  a  mikrofonját,  hogy belefehéredtek az ujjpercei. Agatha látta, hogy mozog a szája, ahogy az adminisztrációs  sátor  előtt  áll,  és  egy  papírlapról  olvas,  de  most egyáltalán  nem  jött  ki  hang  a  hangszórókból.  Meglepte,  hogy  a  férfi mennyire  zaklatottnak  tűnik.  Általában  nagyon  magabiztos  és határozott,  szinte  arrogáns  ember  benyomását  keltette.  Hirtelen  nagy robajjal felharsant a hangja.

–  …szóval  lesz  itt  minden,  az  íjászattól  és  a  tánctól  kezdve  a rugdosódóversenyig és felmosórongy-dobálásig csapatokban… várjunk csak… Micsoda? Az nem lehet…

A hangszórók szirénaként visítottak.

– Ó, a pokolba is! – szitkozódott a tiszteletes nem épp tiszteleteshez méltón.

– Azt hiszem, jobb lesz, ha odamegyek és segítek – szólalt meg Mrs. Bloxby, azzal átnyújtotta a kávéját Agathának, és odasietett a férjéhez.

–  Kérsz  egy  kávét?  –  pillantott  Johnra  Agatha,  felajánlva  Mrs. Bloxby  poharát.  –  Margaret  hozzá  sem  nyúlt,  és  ki  fog  hűlni,  mire visszaér.

– Köszönöm – mondta John. – Nem voltam biztos benne, hogy ma itt leszel.

– Én sem gondoltam, hogy te itt leszel – felelte Agatha. – Azt hittem, dolgozol.

– Sikerült késő estére cserélnem a műszakomat, hogy kisegíthessem a fiúkat.

– Ez a tiszteknek járó kiváltság a rendőrségnél, Glass felügyelő?

–  Nem  igazán.  Nem  árt,  ha  a  szerencse  is  melléd  szegődik,  hogy sikerüljön.

– Értem. Szóval, hogy lettél néptáncos?

–  Igazából  teljesen  véletlenül.  Évekkel  ezelőtt  pár  barátom megismert  a  kocsmában  egy  csomó  táncost,  és  azok  beszéltek  rá bennünket, hogy próbáljuk meg. Én abbahagytam, ahogy egyre jobban lefoglalt a munkám.

– És ki sérült meg? Mi történt vele?

–  Mennyi  kérdés!  –  kacagott  John.  –  Ha  nem  tudnám,  hogy magándetektív vagy, most akkor is megsejteném. Régi haverom, Wayne elvétett egy mozdulatot, megcsúszott, és kapott egy ilyet az arcába.

John feltartott egy vastag, sima botot.

– Gondolom, normális esetben nem püfölitek egymást botokkal.

– Vannak táncok, ahol összeütjük a botokat. Úgy tartják, hogy a kőris és a mogyorófa adja ki a legszebb hangot. Ez is a mulatság része.

– Ha már itt tartunk, mikor viszel el újra táncolni?

–  Benéztem  a  Strangley-hez.  Két  hét  múlva  lesz  megint  társastánc. Már foglaltam is helyet.

Agatha  akkor  ismerte  meg  Johnt,  amikor  közös  barátaik,  a  szintén rendőr  Alice  és  Bill  Wong  esküvőjén  táncoltak.  Agatha  emlékezete szerint  évek  óta  az  volt  az  első  eset,  hogy  egész  este  egy  olyan  férfi karjaiban  táncolt,  aki  nem  taposott  a  lábára,  és  nem  bukott  el  a  saját cipőorrában  sem.  Agatha  kiváló  táncosnak  tartotta  magát,  de  John, akiről  megtudta,  hogy  fiatalabb  korában  versenyszerűen  ropta, lenyűgözően elegáns volt és könnyed.

Nem egészen egy héttel korábban John azzal lepte meg, hogy elvitte vacsorázni  a  Strangley-be,  egy  Mircester  és  Chipping  Camden  közti fürdőszállóba.  Korábban Agatha  úgy  tartotta  számon  a  szállodát,  mint leánybúcsúztatók  és  golfhétvégék  helyszínét,  és  ezek  egyike  sem érdekelte  különösebben,  de  John  felfedezte  a  különleges  táncos vacsorarendezvényeiket. Az este belenyúlt a késő éjszakába, és Agatha másnap reggel John karjaiban ébredt otthon, a hálószobájában.

– Angyal vagy! – lelkendezett, miközben a nyakát nyújtogatta, hogy arcon  csókolja  a  férfit,  az  pedig  Agatha  vállára  csúsztatta  a  karját.  – Lassan a testtel, tigris – szólt Agatha, és leszedte magáról John karját. – Ne feledd…

– Tudom… – sóhajtott John rezignáltan, mert pontosan tisztában volt vele,  hogy  Agatha  szerint  a  nyilvánosság  előtt  kimutatott  túl  sok érzelem  méltatlan,  kissé  közönséges,  és  igazából  csak  tinédzsereknek való –, mindennek megvan a maga helye és ideje.

–  Ha  már  itt  tartunk  –  vetette  fel Agatha  –,  miért  vannak  itt  ma  a táncosok? Már jócskán benne járunk az őszben, és azt hittem, ezt csak tavasszal  szokás  előadni.  Nem  a  termékenységi  rítusokhoz  meg ilyesmikhez van köze?

–  Nem  egészen. A  cotswoldsi  táncok  hagyományosan  a  pünkösdről szólnak,  ami  nyár  elején  van,  de  a  fiúk  mindig  is  aktívak  voltak karácsony másnapján és újévkor is, vagyis nagyjából bármikor. Ezeket a táncokat  évszázadok  óta  járják.  Egykor  munkások,  napszámosok, kőművesek  is  ropták,  mert  pénzt,  ennivalót  és  sört  kaptak  fizetségül. Mostanában jótékonyságból csináljuk – és a sörért!

– És mi ez a rugdosódás-izé meg a… rongyrázás?

–  Rongydobálás  –  javította  ki  John,  mire Agatha  gyanakodva  húzta fel  a  szemöldökét,  mert  szinte  biztos  volt  benne,  hogy  barátja megpróbálja átverni valami abszurd történettel.

–  Mind  a  kettő  létező  dolog,  de  tényleg  –  vigyorgott.  –  A shin-kicking, vagyis  a  sípcsonton  rúgás  régóta  szerepel  a  cotswoldsi olimpián…

–  A  cotswoldsi  olimpián?  –  Agatha  összefonta  a  karját,  fejét  kissé jobbra billentve kifejezte igényét, hogy John bizonyítsa be, nem szimpla ugratás az egész.

–  Nem  hazudok  –  védekezett  mosolyogva  John.  –  A  cotswoldsi olimpiát  minden  évben  megtartják  Chipping  Camden  mellett  a  tavaszi szünet  környékén.  Először  a  tizenhetedik  században  rendezték  meg, jóval  a  modern  kori  olimpiai  játékok  előtt.  Mindig  nagyon  sok hagyományos  versenyszám  volt  –  kötélhúzás,  futóversenyek  meg hasonlók  –,  de  a  sípcsonton  rúgás  a  játékok  kezdete  óta  jelen  van.  Ez egyfajta  birkózás.  Két  versenyző  áll  szemben,  megragadják  egymás gallérját,  és  egymás  sípcsontját  rugdalják.  Az  ellenfelet  a  földre  kell kényszeríteni, vagy elérni, hogy feladja a küzdelmet.

– És a rongydobálás? Az is olimpiai sportág?

–  Manapság  igen.  Egy  csoport  egymás  kezét  fogva  körbe  táncol. A kör  közepén  álló  személy  a  hajító,  akinek  egy  ilyen  botot  bele  kell mártania…  –  John  felmutatta  a  saját  táncos  botját  –  egy  vödör  sörbe. Kihalászik  vele  egy  sörrel  átitatott  rongyot,  és  a  táncolók  felé  hajítja. Annak a táncosnak, akit eltalál, innia kell a vödörből, és…

– Ne is folytasd! – Agatha beletörődő mosollyal csóválta a fejét. – Ha nem talál el senkit, a hajító issza meg a sört. Ez egy kocsmai játék, nem igaz? Honnan lehet tudni, hogy ki nyert?

– Arra soha senki nem emlékszik.

– Nagyon büszke vagyok rá, hogy ki tudom szúrni, mikor hazudnak nekem a férfiak – kacagott Agatha –, és ez túl röhejes ahhoz, hogy ne legyen igaz.

– Viszont ami engem illet, részemről szóba sem jöhet se a sípcsonton rúgás,  se  a  rongydobálás  –  jelentette  ki  John  kissé  csalódottan, legalábbis Agatha így látta. – Ma késő este megyek szolgálatba, és nem akarok megsérülni a következő bálozós randevúnk előtt!

Táncoló  pózba  vágta  magát,  mintha  láthatatlan  partnerét  tartaná  a karjaiban,  és  a  többi  táncos  felé  sasszézott,  miközben  azt  magyarázta, hogy „még át kell vennie néhány számot a fiúkkal". Aztán megfordult, egy pillanatra megállt, és csókot küldött Agathának.

Agatha  nézte,  ahogy  a  férfi  csatlakozik  a  többi,  fehérbe  öltözött táncoshoz. John nagyon nyugodtnak látszott – most sokkal inkább, mint amikor megismerkedtek. Mindig elbűvölő volt, és kellemes társaság, de ahogy  jobban  megismerték  egymást, Agatha  egyre  kevésbé  ötvennégy évesnek  látta,  inkább  egyre  fiatalabbnak.  És  ez  –  mondta  magának  –, mivel  soha  nem  rejtette  a  szerénység  palástja  mögé  önnön  sziporkázó személyiségét –, teljes egészében nekem, Agatha Raisinnek köszönhető. Megváltoztattam ennek a férfinak az életét. Ő…

– Tényleg  nagyon  tetszel  neki,  ugye?  –  szólalt  meg  vontatottan  Sir Charles  Fraith  kiművelt  hangja  Agatha  bal  válla  fölött.  Agatha megpördült.

–  Szeretném,  ha  nem  settenkednétek  folyton  a  hátam  mögé!  – csattant  fel  dühösen,  amiért  megzavarták  a  töprengését,  különösen mivel Charles mintha olvasna a gondolataiban. – Te vagy ma a második. Nem értem, mi történt az egyszerű „Helló vagy „Jó reggelt köszönéssel ahelyett, hogy rátörnétek szegény áldozatra és megzavarnátok.

– Sajnálom, Aggie, én…

–  És  ne  nevezz  így!  –  Agatha  elviselte  a  becenevet,  amikor  ő  és Charles még szeretők voltak, de semmi okát nem látta, hogy továbbra is tolerálja, amikor legjobb esetben is csak épphogy barátok.

–  Agatha…  –  Charles  nagy  levegőt  vett,  és  a  mosoly  vonalakat rajzolt  tökéletesen  simára  borotvált  arcára  és  apró  ráncokat  a  szeme sarkába.  Ropogósra  vasalt  ingén,  kék  sportzakóján  és  krémszínű nadrágján  azonban  egyetlen  gyűrődés  sem  volt.  Sir  Charles  Fraith makulátlanul elegáns volt, mint mindig, szőke fürtjei is mind egy szálig a helyükön voltak. Még anyaszült meztelenül is tökéletesen mentes volt mindenféle gyűrődéstől – Agatha saját tapasztalatból tudta.

– Jó reggelt! Elnézést kérek, amiért rád ijesztettem.

–  Finnyás  kis  nőcske,  nem  igaz,  Fraith?  –  szólalt  meg  a  Charlest kísérő idősebb férfi.

– Finnyás kis…? – bámult a férfira Agatha. A pasas sokkal idősebb volt,  mint  Charles,  az  apja  is  lehetett  volna,  és  magasabb  is,  bár  a legtöbb  férfi  magasabb  volt  Charlesnál,  de  ugyanazzal  a  felső osztálybeli  beszédmodorral  rendelkezett.  Hangjának  mesterkéltségét tompította az évtizedekig tartó cigarettázás és whiskyfogyasztás okozta karcosság.

– Maga meg ki az ördög?

–  Agatha,  ő  Sir  Godfrey  Pride  –  magyarázta  Charles.  –  Ahogy  te mondanád, szomszédok vagyunk.

–  Nem  –  jelentette  ki  határozottan Agatha  –,  az  ilyesmit  én  sosem nevezném szomszédságnak. A Barfield House-tól, ahol te laksz, nyilván egy álló napig kellene gyalogolni az ő lakhelyéig. A te házadat, Charles, több  mint  négyszáz  hektár  veszi  körül,  úgyhogy  soha  nem  fogsz meginni  egy  csésze  teát  és  csevegni  a  kerítés  mellett,  amit  én szomszédságnak nevezek.

Egyáltalán nem néztek ki haveroknak. Sir Godfrey-nak loboncos ősz haja,  vörös  arca  volt,  és  sötét,  bozontos  szemöldöke  alól  vizenyős szempár  bámult  kifelé.  Viharvert  tweedzakója  kézelője  foszlott, méretes, gyűrött kordbársony nadrágja pedig helyenként erősen kikopott és fakó rózsaszínű lett, máshol meg rémisztően piros, egy kicsit olyan, mint  az  öregember  borvörös  arca.  Kinyújtotta  a  kezét  Agatha  felé. Agatha nem mozdult, hogy megszorítsa.

–  Nem  vagyok  nőcske  –  jelentette  ki  hűvösen.  –  Üzletasszony vagyok.

– Nem akartam megbántani vele, kedvesem – mentegetőzött a férfi –, és éppen az üzleti képességei érdekelnek. Úgy hallom, nagyon jó abban, amit csinál.

– A legjobb – erősítette meg Agatha, és végre kezet rázott a férfival. – Úgy tudom, ez a terület is az ön birtokának része.

– Valaha az volt – bólintott Sir Godfrey –, de minden változik. Csak az olyan vén dinoszauruszok, mint én, maradunk ugyanazok a magunk szokásaival. A nevem azt jelenti, büszkeség, mint tudja, és a büszkeség a haladás ellensége.

–  Sir  Godfrey-nak  van  egy  problémája,  amit  szeretne  megbeszélni veled – jegyezte meg Charles.

–  Igen,  de  nem  fogom  most  zaklatni  vele  –  mosolygott  Agathára kedvesen Sir Godfrey. – Élvezze az ünnepséget és a csodás időt. A tél sötét napjai úgyis hamarosan ránk köszöntenek.

– Ha segíthetek valamiben, akkor meg kell beszélnünk egy időpontot – válaszolta Agatha, és átnyújtotta a névjegykártyáját. – Ezen a számon el tud érni hétfő reggel.

– Köszönöm, kedvesem. Alig várom, hogy újra beszélhessünk. Addig is,  úgy  látom,  van  valami,  amivel  sürgősen  foglalkoznom  kell.  –  A Vörös Oroszlán sátra felé nézett, amely már megnyitott. – Csatlakozik hozzám, ifjú Fraith?

–  Nekem  ez  még  kicsit  korai,  öregfiú  –  szabadkozott  Charles  –,  de később újra melléd szegődöm.

Sir  Godfrey  a  zakója  zsebébe  dugta  a  kezét,  és  elslattyogott  a sörsátor felé.

–  Mi  volt  ez  az  egész?  –  kérdezte  Agatha,  ahogy  az  öregember hallótávolságon kívül került.

– Fogalmam sincs – vonta meg a vállát Charles. – Útközben akadtam össze  vele.  Évek  óta  nem  láttam  a  vénembert,  de  azt  kérte,  hogy mutassam  be  neked.  Segítségre  van  szüksége,  de  nem  ismer  senkit, akiben  megbízhatna.  Azt  mondta,  látni  szeretné,  te  megfelelő  típus vagy-e.

–  Megfelelő  típus?  –  Agathát  elöntötte  a  bosszúság,  majd  egyre dühösebb lett. – Isten bizony, még mindig meg tudtok lepni. Úgy érted, a  „tűzrőlpattant,  mutogatni  való  típus,  vagy  a  „lojális,  engedelmes szolga típusa?

– Az ő megfogalmazása, nem az enyém – védekezett Charles. – Csak arra tudok gondolni, hogy úgy értette, megbízható embert keres.

– És átmentem a vizsgán? – Agatha dacos arckifejezéssel összefonta a karját.

– Azt mondom, igen! – kacagott Charles. – Álltad a sarat, tiszteletet követeltél.  Bár  úgy  tűnik,  annyira  azért  nem  orroltál  meg  rá,  hogy  ne adtad volna oda neki a névjegykártyádat.

– Az üzlet az üzlet – engedte le karját Agatha, és a válla is ellazult. – Hogy haladnak a dolgok az új vállalkozásaidnál?

– Egész jól. Az új szőlő fantasztikusan néz ki, épül a pincészet. Jövő ilyenkor már palackozzuk az első borunkat. Bár ez az egész rettenetesen költséges. Nagy befektetés.

– Azt hittem, találtál hozzá üzleti partnert, aki besegít.

–  Nagy  volt  az  érdeklődés,  de  a  legtöbben  egy  elkészült  és működőképes vállalkozást akartak látni, mielőtt elköteleznék magukat.

– Jaj, Charles – sóhajtott fel Agatha. – Ugye nem tettél fel mindent erre az egy lapra, vagy igen?

Agatha emlékezett a szűk esztendőkre, mielőtt Charles egy vagyont örökölt volna elhunyt felesége családjától, rövid házasságukat követően. Olyan  ember  volt,  akit  sokszor  „földben  gazdag,  de  készpénzben szegény"  flótásként  emlegettek,  egy  egész  sor  egyre  elkeseredettebb, katasztrofális befektetési kísérlet után.

–  Egyáltalán  nem  –  biztosította  róla  Charles,  Agatha  benyomása szerint  erőltetett  könnyedséggel.  –  Költenem  kellett  valamennyit  a halaszthatatlan  javításokra  is  a  birtokon,  de  még  mindig  rengeteg maradt  a  tarsolyomban…  Arra  elég,  hogy  esetleg  elvigyelek  téged vacsorázni.

–  Charles,  én…  –  Agatha  arrafelé  sandított,  ahol  John  élénk megbeszélést folytatott a többi szereplővel.

– Ja, igen – bólintott Charles. – A táncosod. Láttam, hogy néztél rá.

– Nagyon kedvelem. Jóbarát.

–     Mi     is     jóbarátok     voltunk     egykoron.     Gyakorlatilag elválaszthatatlanok. Nagyon hiányzik, hogy…

– Azóta  sok  víz  lefolyt  a  Temzén,  Charles.  Nincs  visszaút. Az  már soha nem jön el újra.

–  Soha  ne  mondd,  hogy  soha  –  mosolygott  Charles.  –  Elvégre  ki tudja, mit tartogat a jövő? Jamesszel mi van?

–  Elég  régóta  nem  láttam  és  nem  beszéltem  vele  –  felelte Agatha. Utolsó  beszélgetése  James  Laceyvel  –  volt  férjével  és  közvetlen szomszédjával – egy rövid, hangos szóváltás volt, ami azzal végződött, hogy mind a ketten jól bevágták a saját ajtajukat. – Azt hiszem, megint utazgat,  cikkeket  ír  Bolíviáról  vagy  Külső-Mongóliáról,  vagy  mi  a túróról…

–  Valóban? Azt  hallottam,  hogy…  –  Charles  elhallgatott,  beletúrt  a hajába;  Agatha  tudta,  ez  a  biztos  jele  annak,  hogy  érzi,  ingoványos talajra tévedt.

– Mit hallottál? – nógatta Agatha. – Gyerünk, Charles, ki vele!

– Nem, semmi, semmi – vágta rá azonnal a férfi. Aztán rájött, hogy kapás  van,  és  úgy  döntött,  él  a  lehetőséggel.  –  Ostoba  pletyka, szerintem. Hadd derítsem ki, van-e bármi alapja, és a vacsoránál minden elmondok neked… Hétfő este?

–  Vacsora.  –  Agatha  tökéletesen  tisztában  volt  vele,  hogy játszadoznak  vele,  de  bosszantotta,  hogy  Charles  talán  hallott  valamit Jamesről,  amit  ő  nem.  Mi  lehet  az?  Egy  másik  nő?  Elköltözik Carselyből? Megrázta a fejét, igyekezett meggyőzni magát, hogy James egyáltalán  nem  érdekli,  de  ezt  az  egy  információt  még  meg  kell szereznie. – Csak vacsora. Hívj fel.

Agatha  elvonult,  így  Charlesnak  kétsége  sem  maradt  afelől,  hogy  a beszélgetésnek  vége,  és  hirtelen  élénk  érdeklődés  támadt  benne  a legközelebbi asztalra kirámolt csecsebecsék iránt.

Az  ünnepség  eseményei  hamarosan  teljes  lendülettel  zajlottak,  és Agatha  élvezettel  figyelte  az  első  Morris  táncot,  amelyet  energikus ugrálással  és  zsebkendőlengetéssel  jártak  a  zene  ritmusára;  a  muzsikát egy  lelkes  hegedűs  és  egy  apró,  fehér  szakállú  öregember  szolgáltatta, aki szinte eltűnt hatalmas harmonikája mögött. Lámpaláza ellenére John egyetlen lépést sem hibázott el, amennyire Agatha meg tudta ítélni.

Következett  az Ancombe-i  Íjászklub  bemutatója.  Hat  íjász  –  három férfi és három nő – modern, csúcsminőségű íjakkal felszerelkezve álltak fel  lövésre  kész  pozícióban  az  aréna  közepénél,  és  célba  vették  a mintegy  ötven  méterre  felállított  táblákat.  A  céltáblák  közelében  nem álltak nézők, a táblák mögött az erdő szélét határoló cserjék és bokrok uralták  a  területet. A  kör  alakú  táblák  külső  gyűrűje  fehér  volt,  belső része  fekete,  aztán  egy  kisebb  kék,  majd  piros  karika  következett,  s végül  középen  egy  aranyszínű  kör.  A  bemutatót  verseny  formájában rendezték  meg,  minden  induló  hat  nyilat  lőtt  ki,  a  legkevesebb  pontot elérő résztvevő mindig kiesett. A végére csak a győztes maradt, az egyik női  induló. Agatha  a  többi  nézővel  együtt  a  verseny  minden  szakaszát megtapsolta. Lenyűgözte, hogy egyetlen nyílvessző sem tévesztett célt, és  elámult,  hányan  találták  el  az  arany  közepet. Az  ancombe-i  íjászok halálosan pontosan lőttek.

Amikor  a  nyilazás  véget  ért,  a  hangszórókból  újra  felhangzott  Mrs. Bloxby  hangja.  Bejelentette,  hogy  ha  valakit  érdekel  az  íjászat, csatlakozzon  a  résztvevőkhöz  a  céltábláknál  egy  rövid  előadásra,  és hogy az aréna felső végében most a kutyabemutató veszi kezdetét.

– Lesznek díjak – tette közhírré Mrs. Bloxby – a legcukibb kölyök, a legszebb lánykutya és a legcsinosabb fiúkutya kategóriákban, valamint az a kutya is kap egy érmet, aki a legjobban hasonlít a gazdájára. Tavaly ezt  a  díjat  Stan,  a  bulldog  és  gazdája,  Stan  nyerte  el.  Stan  felesége elmondta nekem, hogy Stan nem horkol olyan hangosan, mint Stan, de Stan  határozottan  több  badarságot  beszél,  mint  Stan  –  és  nem  tudtam megfejteni, melyik Stan horkol és melyik fecseg összevissza…

Agatha  soha  nem  tartotta  magát  nagy  állatbarátnak,  amíg  meg  nem kapta  két  macskáját,  Boswellt  és  Hodge-t.  Kezdetben  ódzkodott  attól, hogy  cicákat  tartson,  de  amikor  látta,  milyen  önállóak  tudnak  lenni  – ezért részben elmúlt az aggodalma, amiért bent tartotta őket a házban –, és  hogy  milyen  érzékenyek  –,  ami  egyszerre  meglepte  Agathát  és örömöt is szerzett neki –, eljutott odáig, hogy csodálja őket. A kutya már túl  nagy  terhet  jelentett  volna  neki.  Most  azonban  önkéntelenül elmosolyodott  a  látványtól,  ahogy  a  kiskutyafalkát  pórázon  bevezették az  arénába.  Némelyik  farkcsóválva  lépegetett,  mások  ráugrottak  a többiekre,  és  az  összegubancolódott  pórázok  között  birkóztak egymással. Aranyosak,  ismerte  el  magában Agatha,  az  íjászok  viszont tényleg  lenyűgözőek  voltak.  Azokkal  a  nyilakkal  ölni  lehet  –  a  nyíl szinte  hangtalanul  gyilkol,  ha  fegyvernek  használják  –,  és  ez  sokkal érdekesebb egy csomó büdi kiskutyánál!

Agatha odasétált, ahol kisebb tömeg gyűlt össze az íjászok csoportja körül.  Korlátokat  helyeztek  ki,  és  a  nézőket  mögéjük  terelgették, miközben két íjász, egy férfi és egy nő felállított egy céltáblát nagyjából tíz  méterre  attól,  ahol  egy  szakállas,  hófehér  hajú  férfi  állt  íjjal  a kezében. Agatha úgy nézte, a hetvenes évei vége felé jár, de magas volt, kihúzta  magát,  és  amikor  a  céltáblát  elhelyezők  kellően  eltávolodtak, kiválasztott  egy  nyilat,  megfeszítette  a  húrt,  és  egyenesen  beletalált  az aranyszínű kör közepébe.

– Jó reggelt mindenkinek! – kiáltotta az öregember, majd leeresztette az  íját,  és  a  nézők  felé  fordult.  – A  nevem  Robin  Hood…  –  Udvarias nevetés  hullámzott  végig  a  csődületen.  –  Ezen  mindig  nevetnek  egy kicsit  –  folytatta  a  férfi  vigyorogva  –,  pedig  tényleg  Robin  Hoodnak hívnak.  Talán  mind  azt  gondolják,  „szegény  fickó,  hogy  tehették  ezt vele  a  szülei?"  Nos,  Hood  az  apám  vezetékneve,  és  az  első randevújukon  anyámmal  elmentek  megnézni  a  régi,  1938-as Robin Hood-filmet,  és  én  mindig  hálás  voltam  nekik,  hogy  nem  Errol  Flynn Hoodnak  neveztek  el!  Sőt,  ha  pár  évvel  később  találkoznak,  lehettem volna Pinokkió is!

Még  többen  nevettek  a  tömegben,  és Agatha  elmosolyodott.  Régen sokszor  kellett  a  nyilvánosság  előtt  beszélnie,  amikor  a  saját  londoni PR-ügynökségét  igazgatta.  Előadásokat  tartott  igényes,  nagyon befolyásos üzletembereknek, és előtte mindig alaposan felkészült, hogy leküzdje az idegességét. Erre sarkallta egy borzasztó, visszatérő álom is, amelyben  megszólította  a  közönséget,  és  hallotta,  hogy  előkelően kulturált kiejtése, amelynek tökéletesítésén oly sokat fáradozott, lassan átvált a közönséges birminghami orrhangokra, amelyek elárulják, hogy egy városszéli lakótelepről származik. Mr. Robin Hood viszont a maga természetes, laza módján játszi könnyedséggel bájolta el a közönségét.

–  Szóval  egy  ilyen  névvel,  hogy  Robin  Hood,  milyen  más  sportot választhattam  volna,  mint  az  íjászatot?  –  nevetett  Robin  Hood.  –  És most, ki szeretné kipróbálni? Talán ön, ifjú hölgy?

Eltartott egy pillanatig, amíg Agatha rájött, hogy a férfi őrá néz.

–  Jöjjön,  ne  legyen  szégyenlős  –  tapsolják  meg,  mindannyian!  – Megkérdezhetem a nevét a kedves hölgynek?

Miközben  minden  szem  feléje  fordult  és  zúgott  a  füle  a  tapstól, Agatha  megmondta  a  nevét  Robinnak,  óvatosan  előbbre  lépett,  és szemben találta magát az egyik íjásznővel, aki azután érdeklődött, jobb-vagy  balkezes-e.  Miután  Agatha  megmondta,  hogy  jobbkezes,  a  nő megkérte,  emelje  fel  a  bal  karját,  és  ahogy Agatha  letette  a  táskáját  a lába mellé a földre, segített beszíjazni egy bőr alkarvédőt a karja belső oldalára.

–  A  szolgálóm,  Marion  majd  segít  a  felszereléssel  –  mondta  a nézőkhöz közel, Agathától néhány méterrel jobbra álló Robin. – Valódi neve  Petula,  de  Robin  Hood  egyetlen  emberét  sem  hívták  Petulának, nem igaz?

A nő nevetett. Ő volt az íjászverseny győztese, vékony, sötét hajú, és Agatha  úgy  saccolta,  negyvenes  évei  elején  járhat.  Segített Agathának felhúzni egy különleges, háromujjas kesztyűt a jobb kezére.

– Az alkarvédő megakadályozza, hogy az íj húrja sérülést okozzon, amikor elengedik – magyarázta Robin, és legalább annyira a nézőkhöz beszélt,  mint  Agathához  –,  hasonlóképpen  működnek  az  ujjvédők, amikor  megfeszíti  az  íjat,  majd  elengedi.  Pók  most  megmutatja magának  az  íjat.  Azért  hívják  Póknak,  mert  a  bal  könyökére  pókháló van tetoválva. Az ég szerelmére, meg ne kérdezzék tőle, hol van a pók, mert még megmutatja!

Pók  vékony,  zilált  fickó  volt,  a  húszas  évei  végén  járhatott,  és  alig volt magasabb Agathánál. Megmutatta, hogyan illessze az íj markolatát a bal kezének hüvelykujja és a mutatóujja közti V-be.

– A markolat lehetővé teszi, hogy egyensúlyban tartsa az íjat anélkül, hogy  túlságosan  megszorítaná  –  magyarázta  Robin.  –  Aztán oldalirányban  állva  a  válla  legyen  egy  vonalban  a  célponttal,  a  karját tartsa egyenesen, közben a kezét emelje fel a válla magasságáig.

Robin  bemutatta  az  íj  felemelését,  és  Pók,  aki Agatha  háta  mögött sokkal  közelebb  állt  hozzá,  mint  kívánatos  lett  volna,  gyengéden megemelte  Agatha  csuklóját,  amíg  a  keze  a  válla  magasságába  nem került. Miközben Robin körvonalazta annak fontosságát, hogy a lábak a célponttal  párhuzamosan,  terpeszállásban  helyezkedjenek  el,  Pók elengedte  Agatha  csuklóját.  Ujjait  végighúzta  Agatha  karján,  finoman lefelé  haladva,  és  bal  mellének  oldalán  elidőzött  picit.  Agatha ledermedt. Alig  tudta  elhinni. Tényleg  titokban  letapizták  ennyi  ember előtt?  Megfordította  a  fejét,  és  fenyegetően  a  fiúra  nézett,  de  csak  az üres, sunyi bambulást látta az arcán.

– Menjen arrébb, és tartsa féken a kezét, Pók! – sziszegte Agatha. – Különben eltaposom, mint egy bogarat!

A  fiú  nem  ijedt  meg,  továbbra  is  szorosan  Agatha  mögött  maradt. Robin  most  elmutogatta,  hogy  a  jobb  kéz  hüvelykujját  hogyan  kell visszahúzni az áll alá anélkül, hogy ténylegesen megfeszítette volna az íjat.

– Egyenesen kell tartania magát – magyarázta –, hogy a két karja egy vonalban legyen a vállával, T alakot formázva a felsőtestével…

– Így? – kérdezte Agatha, és felemelte, majd hátralökte a könyökét. Pókot pont az orra alatt találta el. Az jajgatott és összegörnyedt, kezét az arcára  szorította.  Néhány  néző  felszisszent,  másokból  viszont  kitört  a nevetés.

–  Hoppá!  –  szólt  Robin.  –  Óvatosan,  Agatha.  Legjobb  lesz,  ha hátrébb lépsz, Pók!

Pók  visszahúzódott,  a  farmere  zsebében  turkált,  és  elővett  egy gyűrött papír zsebkendőt, hogy elállítsa az orrából szivárgó gyenge kis vérzést.

–  Marion,  átvennéd,  kérlek,  Agathát,  és  odaadnál  neki  egy nyílvesszőt? – intett Robin Petulának.

– Megérdemelte – jegyezte meg halkan Petula, és segített Agathának a  nyílvessző  végén  levő  rovátkát  az  íj  húrjához  illeszteni.  –  Ez  egy görény. Valakinek móresre kellene tanítania.

Agatha  belenézett  Petula  szemébe,  és  a  fiatalabb  nő  viszonozta pillantását összehúzott szemöldöke alól. Ezzel a rövid összenézéssel egy pillanatra zsigeri egyetértés támadt kettejük között. Petula is szenvedett Pók  kéretlen  figyelmétől.  Petula  hátralépett,  Robin  diktálta  az utasításokat.

–  Tartsa  a  nyilat  egyenesen  a  célra,  Agatha  –  mondta.  –  Most  a mutatóujjával a göb fölött, a középső és gyűrűsujjával alatta, emelje fel az íjat. Tartsa egyenesen a bal karját, a jobb karját pedig hajlítsa be, és feszítse meg az ideget. Hüvelykujj az áll alatt!

Agatha tette, amit mondtak. A bal karja fölött azt a pontot nézte, ahol a  nyíl  a  markolat  „polcán"  pihent,  és  a  nyilat  a  kerek  céltábla  felé irányította. Aztán a pillantása bal felé tévedt, egy sárga valamire, amely közvetlenül a lőlap mögött, a bokrok közelében került a látóterébe. Egy fiatal  labrador  bámult  vissza  rá.  Agatha  legnagyobb  rémületére észrevette, hogy a nyíl most lefelé irányul, közvetlenül a kiskutyára, és érezte, hogy az ideg kezd megcsúszni a bőr ujjvédőn.

– Jaj, ne! – sóhajtott fel, de már későn. Érezte, hogy az ideg elenged, és szorosan összezárta a szemét, amikor a nyílvessző elrepült.

Második fejezet

 

Agatha  hallotta,  ahogy  a  nézők  felhördülnek.  Nem  merte  kinyitni  a szemét.  Egy  vagy  két  másodpercig,  ami  örökkévalóságnak  tűnt, szorosan  összezárt  szemmel  állt. Aztán  meghallotta  Robin  Hood  furán nyugodt hangját.

–  Ó,  milyen  kár  –  mondta  a  férfi  –,  de  valójában  nem  szokatlan  az első kísérletnél.

Agatha zavartan összerezzent. Hogy érti azt, hogy „nem szokatlan"? Csak  nem  az  a  normális,  hogy  a  kezdő  íjászok  védtelen  kiskutyákat gyilkolnak?  Résnyire  kinyitotta  a  bal  szemét. A  nézők  egymás  között sutyorogtak,  néhányan  visszafogottan  nevettek.  Senki  nem  látszott idegesnek. Agatha kinyitotta mindkét szemét. A kiskutyának nyoma sem volt,  de  a  nyílvessző  körülbelül  három  méterrel  előtte  belefúródott  a fűbe.

– Agatha ott követte el a hibát – magyarázta Robin a nézőseregnek –, hogy  eltolta  magától  az  íjat,  mielőtt  lőtt  volna. A  nyílvessző  ilyenkor természetesen a föld felé irányul, és ott is fejezi be az útját.

Agatha  hallotta  Pók  vihogását.  Szembefordult  vele,  és  dühös pillantást  vetett  rá,  amely  minden  nyílvesszőnél  halálosabb  volt. A  fiú arcáról  eltűnt  a  vigyor,  és  megint  az  orrához  emelte  koszos zsebkendőjét.

–  Próbálja  meg  még  egyszer,  Agatha!  –  szólt  Robin,  és  Petula átnyújtott egy másik nyílvesszőt.

– Látta a kiskutyát? – kérdezte fojtott hangon Agatha.

– Milyen kiskutyát? – érdeklődött Petula.

– Hát senki nem látta…? – Agatha a fogát csikorgatta. Csak ő látta a kutyát,  tehát  senki  nem  tudja,  hogy  az  vonta  el  a  figyelmét.  Robin Hood,  Petula,  Pók  és  az  egész  tömeg  nyilvánvalóan  szánalmas, használhatatlan  nőnek  tartja,  aki  nem  tud  mást  kezdeni  egy  íjjal  és nyíllal, mint hogy felnyársaljon egy mezei boglárkát. Felemelte az íjat, megfeszítette  az  ideget  és  kilőtte  a  nyilat.  Az  egyenesen  a  céltábla aranyszínű közepébe csapódott.

A  közönség  hangosan  éljenzett,  lelkes  taps  harsant.  Agathát megbizsergette a tehetség érzete, a bűntudat elillant, szétáradt ereiben a büszkeség.  Remélte,  hogy  a  mosolytól,  amit  a  közönség  felé  küld, vidámnak  látszik  és  hálásnak  a  tapsért,  nem  pedig  egyszerűen önelégültnek,  de  ha  jobban  belegondolt,  mindez  nem  is  érdekelte különösebben.

–  Bravó,  Agatha!  –  gratulált  Robin.  –  És  most,  ki  szeretne  még próbálkozni?

Agatha  átadta  az  íjat  Petulának,  és  levette  magáról  az  alkarvédőt, amikor meghallotta Mrs. Bloxby hangját a hangszóróból.

–  Egy  kis  figyelmet  kérek  –  szólalt  meg  barátnője,  és  most  csak egészen  apró,  fémes  recsegés  hallatszott  a  hatalmas  hangszórókból.  – Egy  Ossian  névre  hallgató  sárga  labrador  kölyökkutya  megszökött  az engedelmességi  versenyről.  Nagyon  barátságos,  úgyhogy,  ha megtalálják, kérem, hozzák az adminisztrációs sátorhoz.

– Ez lehetett az a kiskutya? – kérdezte Petula.

–  Úgy  tűnik.  –  Agatha  a  karvédővel  és  az  ujjvédővel  együtt átnyújtotta a nőnek a névjegykártyáját. – Ha tovább zaklatja – mondta Pók felé intve, aki a közelben duzzogott –, csak szóljon. Tudok segíteni.

Agatha  elköszönt  Robin  Hoodtól,  aki  közölte  vele,  hogy „őstehetség",  és  ha  bármikor  íjászkodni  szeretne,  keresse  meg  őt. Agatha  biztosította  róla,  hogy  így  lesz,  aztán  elindult  a  frissítős  sátor felé,  hogy  megjutalmazza  magát  egy  újabb  kávéval.  Félúton  azonban hatalmasat  kordult  a  gyomra.  Balra,  majd  jobbra  nézett, megbizonyosodott róla, hogy senki nem hallotta, de egy második korgás annak  belátására  késztette,  hogy  a  három  kávé,  amit  ma  délelőtt  már megivott,  talán  elég  volt,  és  inkább  ennie  kellene  valamit. A  büfésátor felől  áradó  sülthagyma-szag  és  a  meleg  sütemények  illata  eldöntötte  a kérdést.  A  hagymát  a  hamburgeres  zsemlében  vagy  a  ketchuptól  és mustártól  csöpögő  hot  dogban  árulták.  Ez  fantasztikusan  néz  ki, gondolta Agatha, de hogyan egye meg? Még csak az hiányzik, hogy zsír vagy mustár csöppenjen a ruhájára!

A büfésátor előtt elszórt fehér műanyag asztalokat és székeket mind párok  foglalták  el,  akik  mintha  megfeledkeztek  volna  róla,  hogy visítozó  gyermekeik  körülöttük  vadulnak.  Belül  is  hasonló  volt  a zsúfoltság,  és Agatha  már  azon  a  ponton  volt,  hogy  inkább  elviseli  a korgást,  mint  hogy  megadja  magát  az  ízléstelen  próbálkozásnak,  hogy állva,  kézzel  eszik  és  igyekszik  megóvni  a  ruháját,  ám  ekkor  ismerős arcot pillantott meg az ételpult mögött.

–  Helló,  Mrs.  Raisin!  –  kiáltott  Doris  Simpson,  Agatha  hűséges takarítónője.

–  Üdv,  Doris!  –  válaszolta  Agatha.  –  Mit  csinál  itt?  Várjon, kitalálom…  Rita  unokatestvérének  a  lánya,  Zoe  fogta  be  egy  kis jótékonysági munkára.

–  Te  jóságos  ég!  –  kacagott  Doris.  –  Ha  nem  lenne  amúgy  is nyomozó, azt ajánlanám, vágjon bele!

– Hát nem ez az első eset, hogy Zoe kihasználja a maga jószívűségét, nem igaz?

–  Nem,  én  mindig  boldogan  segítek  –  felelte  Doris.  –  Egy  kicsit megéheztünk, ugye?

– Így van – sóhajtott Agatha –, de nem tudom eldönteni, mit egyek.

– Akkor kóstoljon meg egy ilyet. – Doris az ott sorakozó kolbászos tekercsek  felé  mutatott,  leveles  tésztájuk  ropogós  aranybarnára  sült.  – Egy  perccel  ezelőtt  lettek  készen,  a  tésztájuk  olyan  könnyű,  mint  a lepkeszárny.

Figyelte,  ahogy  Agatha  úgy  húzza  el  a  száját,  mintha  a  rúzsát ellenőrizné,  és  elbizonytalanítaná  a  gondolat,  hogy  az  ajka  körül  csúf süteménymorzsákkal fogják látni az emberek.

–  És  ha  hátravonulna  a  sátor  mögé  –  folytatta  Doris  halkabban,  és hüvelykujjával a válla fölé intett –, csendben és nyugodtan megehetné a bokroknál. Senki nem fogja látni, és megigazíthatja a sminkjét, mielőtt visszajön.

–  Ennyire  nyilvánvalóan  felszínes  vagyok  és  hiú?  –  kérdezte  kissé sértődött arccal Agatha.

–  Egyáltalán  nem,  Mrs.  Raisin,  de  ha  én  olyan  jól  néznék  ki,  mint maga  egyfolytában,  én  is  odafigyelnék  a  külsőmre.  Nem  szabad alulértékelnie magát, amikor ilyen fantasztikusan néz ki!

– Maga kiváló kereskedő, Doris! – mosolyodott el Agatha. – Kérek egy olyan gusztusos kolbászos tekercset.

–  Nem  fogja  megbánni  –  garantálta  Doris,  és  egy  csipesszel  fehér papírzacskóba  csúsztatta  az  egyik  nagydarab  tekercset.  –  Hétfőn  ott leszek magánál, ahogy szoktam.

Agatha megfogadta Doris tanácsát, és elindult a sátor mögé, ahol egy kidőlt  fatörzs  hevert  a  bokrok  közelében,  az  odavetülő  napsütésben. Leült a farönkre, elővette a kolbászos tekercset és beleharapott, oldalra hajolva, hogy a sütemény morzsái ne a ruhájára hulljanak. Minden falat pont olyan finom volt, ahogy elképzelte, és pillanatok alatt befalta, csak az  utolsó  darabkával  a  kezében  dermedt  meg  egy  pillanatra,  amikor zörejt  hallott  a  bokrok  közül.  Ossian,  a  labrador  jelent  meg  mellette, kicsit távolabb leült, és olyan ellenállhatatlan tekintettel nézett rá barna szemével, amilyet Agatha még soha nem látott.

–  Feltételezem,  hogy  azt  gondolod,  meg  kell  veled  osztanom  – jegyezte  meg  Agatha,  a  kutya  pedig  kissé  félrehajtotta  a  fejét,  de  a szemét  nem  vette  le  Agatháról.  –  Ugye  tudod,  hogy  mindenki  téged keres? – A kutya egy kicsit még jobban oldalra hajtotta a fejét. – Ha ezt neked  adom,  meg  kell  engedned,  hogy  visszavigyelek  a  gazdádhoz. Tudod, ez a foglalkozásom. Egy magándetektív több időt tölt elveszett házi kedvencek keresésével, mint gyilkosok utáni nyomozással.

Előrenyújtotta az utolsó falat kolbászt, és a kutya Agatha felé hajolva megszagolta, majd finoman kivette az ujjai közül, és egyből le is nyelte. Agatha  mozdult,  hogy  megragadja  a  nyakörvét,  de  hiába  volt  gyors,  a kutya félrehúzódott, szinte lassított felvételben tért ki Agatha elől.

– Ugyan már, Ossian! – korholta kedvesen Agatha, miközben felállt, és  kioldotta  a  ruháján  a  kötélszerű  övet,  azzal  a  szándékkal,  hogy becsúsztassa a kutya nyakörve alá. – Most velem kell jönnöd. Ez volt a megállapodás!

Ossiant  azonban  mintha  nem  érdekelte  volna  a  megállapodás Agathával.  Megtett  néhány  lépést  a  bokrok  felé,  és  figyelte,  ahogy Agatha  követi. Agatha  csettintett. Aki  csak  ismerte  őt,  nem  vádolhatta azzal, hogy gyorsan elveszíti a türelmét. Mindenki tudta, hogy nincs mit elveszítenie.

– Azonnal  gyere  ide,  te  sumák  alak!  –  szidalmazta  a  kutyát,  de  az átbújt  a  bokrok  közötti  szűk  helyen,  és  közben  vinnyogott.  –  Hova mész? És miért siránkozol? Gyere már vissza!

Agatha félretolta a leveleket, fájdalmas grimaszt vágott, mert érezte, hogy  néhány  tüskés  ág  beleakad  a  ruhájába,  és  követte  Ossiant  egy ösvényre,  ahol  a  bokrok,  néhány  aljnövényzettel  borított  folttól eltekintve, átadták helyüket a fáknak, a lehullott levelek szőnyegének és a farönkökön meg az ágtörmeléken át hullámzó zöld mohának. A kutya néhány méterrel Agatha előtt trappolt, és időnként megállt, hogy lássa, követi-e még Agatha.

–  Mi  a  csodát  szórakozol,  te  ostoba  korcs!  –  csattant  fel Agatha.  – Nem látod, hogy segíteni próbálok? Állj meg, légy szíves!

Ossian  várt,  amíg  Agatha  olyan  közel  nem  ért  hozzá,  hogy elkaphassa, aztán újra megindult az ösvényen. Agatha szitkozódott, kész volt feladni az üldözést és visszamenni az ünnepségre, ahol jelenthetné, hogy  látta  a  kutyát.  Attól  kezdve  nem  az  ő  gondja  lenne.  Ossiannak azonban  más  tervei  voltak.  Amikor  látta,  hogy  Agatha  tétovázik, hangosan vakkantott párat, aztán leült, és megint nyüszíteni kezdett.

–  Mi  a  baj,  kisöreg?  –  kérdezte  Agatha,  ahogy  közeledett.  Ezúttal Ossian nem próbált kitérni előle, csak sírt és nyüszített. Amikor Agatha leguggolt  mellé,  hagyta,  hogy  megsimogassa  a  fejét,  és  az  övet átbujtassa a nyakörve alatt. – Így már jobb. Most vissza tudlak vinni a gazdádhoz.

Amikor  azonban  felállt,  hogy  elvezesse  a  kutyát,  Ossian  nem  volt hajlandó  megmozdulni.  Megvetette  a  lábát,  megint  ugatott,  és  ezúttal elnézett Agatha mellett balra. Agatha követte a kutya tekintetét a kusza aljnövényzeten át, és valami rózsaszínűt látott megvillanni egy széles fa tövének közelében.

– Találtál ott valamit, kisöreg? Ezért ugattál? Nézzük csak…

Ossian  megint  az  avarba  fúrta  a  mancsait  az  ösvényen,  és  nem moccant.

–  Nem  akarsz  visszamenni  oda,  ugye?  Rendben  van  –  mondta Agatha. Elengedte a kötelet, és figyelmeztetően felemelte a mutatóujját. –  Megnézem,  de  te  maradj  itt.  Nem  szaladhatsz  el  még  egyszer, megértetted?

Ossian felnézett rá, pislogott egyet, és lefeküdt a földre.

– Esküszöm, hogy értesz mindent, amit mondok – motyogott Agatha, és  elképedve  csóválta  a  fejét. Aztán  lelépett  az  ösvényről,  elindult  az erdő talaját borító fatörmeléken keresztül, és örült, hogy egyszerű, lapos talpú szandál van rajta, nem pedig olyan, amelyiknek a sarka túl mélyen belesüppedne az aljnövényzetbe. Egy lelógó ág végigsúrolta a fejét, és a néhány  lépés  megtétele  közben,  mielőtt  odaért  a  fatörzshöz,  növekvő szorongással  ébredt  rá,  mihez  tartozik  az  a  pirosas  rózsaszínű  folt. Egyetlen  pillantás  a  fa  mögött  fekvő  valamire  beigazolta,  hogy  Sir Godfrey  Pride  kifakult  kordbársony  nadrágját  látja  maga  előtt.  Az öregember mozdulatlanul és némán hevert a fa alatt, a szája sarkából vér csordogált. Egy nyílvessző állt ki a mellkasából.

Agatha  elég  holttestet  látott  ahhoz,  hogy  tudja,  egy  halott  embert bámul. Lépett egyet felé. Bugyogó köhögés hangzott fel, az öregember levegőért kapkodott. Él! Agatha azonnal letérdelt mellé.

– Hall engem, Sir Godfrey? – kérdezte. Igyekezett erős, magabiztos hangon  beszélni.  –  Feküdjön  nyugodtan.  Ne  próbáljon  beszélni. Telefonálok segítségért.

A  telefon  már  a  kezében  volt,  és  tárcsázni  készült,  amikor  a  férfi kinyújtotta a kezét, és megragadta Agatha csuklóját.

– Maga… – zihálta, és fulladozva próbálta kimondani a szavakat – a fi…

–  Igen,  Sir  Godfrey,  én  vagyok  a  finnyás  kis  nőcske.  Most  hívnom kell a…

Sir  Godfrey  halványan  elmosolyodott,  keze  a  mellkasára  hullott,  és bozontos szemöldöke alatt lassan lecsukódott a szeme.

– Sir Godfrey! – kiáltott Agatha. – Ne! Tartson ki! Hívok segítséget!

De már késő volt. Sir Godfrey Pride meghalt.

Agatha  felállt,  és  a  holttestet  bámulta. A  rózsaszín  nadrág  a  bokája köré gyűrődött, a lába csupasz volt, az arca sápadt. Fehér hajába levelek és  moha  került. Agathának  eszébe  jutottak  szavai  a  „büszkeségről",  és felsóhajtott. Most nem volt semmi büszkeség az öregben, mintha a halál a  lehető  legmegalázóbb  módon  érte  volna,  minden  méltóságától megfosztva.

–  Ördög  és  pokol!  –  jegyezte  meg  csendesen  Agatha,  és  megint leguggolt. Kinyújtotta a kezét, megsimogatta a férfi homlokát. – Mi az ördög történt itt, Godfrey?

Agatha elfojtotta magában az együttérzés és sajnálat hullámát, amely azzal  fenyegetett,  hogy  előcsal  egy  könnycseppet  a  szeméből,  inkább beütött egy gyorshívó számot a telefonjába. A feje tele volt kérdésekkel. Hogy  történhetett  ez  az  öregemberrel?  Miért  akarta  bárki  holtan  látni? Miről akarhatott beszélni vele? Ki ölte meg Sir Godfrey Pride-ot? Négy csengés után felvették a telefont.

–  John  –  szólt  bele  Agatha.  –  Attól  tartok,  ott  kell  hagynod  az ugrálást  és  csilingelést. Az  esti  műszakod  korán  kezdődik:  gyilkosság történt.

Egy  nyomozó  érkezését  a  tett  színhelyére  általában  egy  rendőrautó szirénájának hangja előzi meg, de Agatha sokkal jobban örült, amikor a térdharangok  csilingelését  hallva  értesült  róla,  hogy  John  közeledik. Agatha  az  ösvényen  várakozott,  kezében  tartva  a  fonott  övet,  amely most Ossian pórázaként szolgált. A fiatal labrador Agatha lábánál ült, és érdeklődve nézett a csilingelés irányába.

– Agatha! – zihálta John, amint a nő felé futott. – Jól vagy?

Nem  kicsit  hökkent  meg  Agatha  kinézete  láttán.  A  ruháról,  amely korábban olyan lenyűgözően festett, most hiányzott az öv, és úgy lógott Agathán, mint egy zsák. Sáros foltok és térdelés nyomai éktelenkedtek az  elején,  derékmagasságban  egy  ág  fityegett  róla,  a  hajában  néhány falevél  billegett.  Rúzsos  szájára  mintha  süteménydarabkák  tapadtak volna.

–  Persze,  hogy  jól  vagyok  –  felelte  Agatha,  és  összevonva  a szemöldökét  egy  ilyen  nevetséges  kérdés  hallatán,  arrafelé  mutatott, ahol  a  holttest  hevert.  –  Sir  Godfrey  Pride-nak  egy  nyílvessző  áll  ki  a mellkasából!

– Micsoda? – John odanézett, ahol a test feküdt, nyújtogatta a nyakát, hogy többet lásson, aztán óvatosan a fa felé lépett. – Maradj, ahol vagy, Agatha. Meg kell néznem.

Pillanatokkal később John ismét az ösvényen volt.

– Tényleg meghalt – közölte komoran –, de a nadrágja és… szóval, egy kicsit furcsa ez az egész, nem? Te találtad meg a holttestet?

– Nem, Ossian – intett Agatha a kiskutya felé.

– Ossian? – Nevének hallatán Ossian izgatottan hátsó lábaira ugrott, sáros  mellső  mancsaival  John  fehér  nadrágjának  támaszkodott.  – Hozzányúltál  valamihez?  –  kérdezte  Agathától  John,  és  csitította  a kutyát.

–  Nem  vagyok  éppen  kezdő  az  ilyen  dolgokban  –  morogta Agatha helytelenítően felhúzott szemöldökkel. – Pontosan tudom, milyen fontos megvédeni  a  bűnügyi  helyszínt,  de  muszáj  volt  nyugtatgatnom, miközben segítségért telefonáltam, úgyhogy megérintettem a testet.

– Még nem halt meg, amikor ideértél?

– Nem, de csak másodpercei voltak hátra… – Agatha szeme hirtelen kitágult  a  rémülettől.  –  Gondolod,  hogy  többet  tehettem  volna? Újraélesztés, vagy valami ilyesmi?

Mintha  most  tudatosodott  volna  benne  teljes  egészében  annak  a borzalma, amivel szembesülnie kellett az erdőben.

– Semmit nem tehettél volna, Agatha. – John átfogta Agatha vállát. – A mellkasi kompresszió nem működik egy ilyen sebnél, különösen, ha egy  hatalmas  nyílvessző  állja  el  az  utat.  Erősen  gyanítom,  hogy  a szájból  szájba  lélegeztetésnek  sem  lett  volna  értelme,  mire  ideértél. Most már csak meg kell várnunk, hogy megjöjjenek az egyenruhások és a központ munkatársai. Betelefonálok.

–  És  mi  lesz  Ossiannal?  –  kérdezte  Agatha  témát  váltva,  hogy elterelje figyelmét az öregember holttestének siralmas látványáról. – A gazdája már biztosan aggódik érte.

– Hívd fel a barátnődet, Mrs. Bloxbyt, és tudasd vele, hogy a kutya jól  van.  Nemsokára  visszaviheted,  de  addig  mind  a  kettőnknek  itt  kell maradnunk.

Néhány perc múlva egyenruhás rendőrök érkeztek és biztosították a helyszínt,  kék-fehér  rendőrségi  szalaggal  vették  körül  a  fákat  és  a bokrokat.  A  rendőrök  megjelenésétől  megriadt  nézők  elindultak  az ünnepségről  az  erdő  felé,  és  a  szalag  körül  verődtek  össze.  John utasította a rendőröket, hogy tartsák őket távol.

–  Glass!  Mi  folyik  itt?  –  A  ziháló  orrhang  Wilkes  főfelügyelő érkezését jelezte. Magas volt és sovány, mint egy alultáplált pisztráng. Dühösen ügetett végig az ösvényen Agatha és John felé. Agatha még a férfi  lábai  alatt  zizegő  levelek  zaja  mellett  is  biztos  volt  benne,  hogy hallja  a  barna  öltöny  olcsó  szövete  által  keltett  statikus  elektromosság ropogását. – És maga mi a fenét visel?

– Nem vagyok szolgálatban, uram – magyarázta John –, besegítek a táncosoknál.

–  Sir  Godfrey  Pride-ot  meggyilkolták  –  szólt  közbe  Agatha.  –  A holtteste az alatt a fa alatt fekszik.

– Agatha Raisin! – Wilkes megvető grimaszt öltve bámult Agathára apró, gonosz szemekkel. – Mindig gyilkosságot kiált, nem igaz? Mindig magára akarja vonni a figyelmet és olvasni a saját nevét az újságokban. Mit keres itt?

– Mrs. Raisin találta meg a holttestet, uram – jelentette John.

– Valójában Ossian volt az – tette hozzá Agatha.

–  Ossian…?  –  kérdezett  vissza  Wilkes,  és  amikor  újra  a  nevét hallotta,  a  kölyökkutya  felugrott,  és  mellső  mancsaival Wilkes  lábaiba kapaszkodott.

– Vigyék innen ezt a szörnyeteget! – recsegett a felügyelő. – Nézzék, mit  művelt  az  öltönyömmel!  –  Kezével  úgy  tisztogatta  a mancsnyomokat,  mintha  Savile  Row  öltönyt  viselt  volna,  nem  pedig egy  szupermarket  leértékelt  polcáról  származó  ócskaságot.  –  Errefelé, ugye? – tette hozzá, és elindult az ösvényen a fa felé.

– Uram, nem kellene megvárnunk a helyszínelőket, amíg… – kezdte John,  de  Wilkes  egy  mozdulattal  egyszerűen  elhallgattatta,  és  átgázolt az aljnövényzeten a holttest felé.

–  Majd  én  eldöntöm,  szükségünk  van-e  itt  a  helyszínelőkre  – bömbölte,  miközben  eltűnt  a  szemük  elől  a  bokrok  sora  mögött.  –  Ó, igen… látom… igen, persze.

Agatha  keserűen  felsóhajtott,  és  már  majdnem  rákiáltott  Wilkesre, amiért tönkreteszi a bűnügyi helyszínt, amikor meglátta közeledni Alice Wongot.

–  Helló,  Agatha  –  mosolygott  Alice.  Magas  volt  és  vékony,  arcát sötét  haj  keretezte.  Még  amikor  egy  gyilkossági  helyszínre  látogat, gondolta magában Agatha kissé féltékenyen, Alice-nek akkor is sikerül bámulatosan kinéznie.

–  Wilkes  amott  ügyetlenkedik  –  mondta  Agatha  a  bokrok  felé pillantva,  ahol  John  álldogált,  és  nyilvánvalóan  aggasztotta  Wilkes ténykedése.

– Az ott Glass nyomozó? – kérdezte Alice, kissé meghökkenve John szokatlan öltözékén. – Legjobb lesz, ha ő tájékoztat engem.

Alice  odament  Johnhoz,  Agatha  pedig  benyúlt  a  táskájába  a púdertartójáért.  Elrémült  az  apró  tükörből  visszanéző  látványtól. Kiszedte  a  leveleket  a  hajából,  a  száját  megtörölte  egy  papír zsebkendővel,  és  újra  kirúzsozta,  amikor  John  és  Alice  odamentek hozzá.

–  Miért  nem  szóltál,  hogy  ilyen  förtelmesen  nézek  ki,  John?  – sopánkodott Agatha.

– Én… csak… nem volt hozzá bátorságom – válaszolta John, akinek nyilvánvalóan másfele jártak a gondolatai. – Alice-nek fel kell vennie a vallomásodat, Agatha, és…

– Ahogy sejtettem – jelentette be a bokrok közül feltűnve Wilkes. – Tragikus baleset!

–  Miről  beszél?  –  lépett  előre Agatha,  hogy  szembeszálljon  vele.  – Már hogy lehetett volna ez baleset?

– Úgy tudom, itt korábban íjászbemutató volt – mondta Wilkes, és a zakója  zsebéből  elővette  az  esemény  programfüzetét  –  az  arénában, abban az irányban. – Lengette a brosúrát az ösvény felé.

– Úgy gondolja, valamelyik íjász lőtte le?

–  Nyilvánvaló,  vagy  nem?  –  horkant  fel  Wilkes.  –  Az  idős  ember félrevonult az erdőbe… a természet szólítására… és eltalálta egy kóbor nyíl az íjászbemutatóról. Aztán segítséget próbált kérni, és letántorgott ide.

–  De  én  végignéztem  az  íjászbemutatót  –  jelentette  ki Agatha  –,  és egyetlen nyíl sem tévesztett célt.

– Látta az egész eseményt, valóban? – gúnyolódott Wilkes. – Látta a bemelegítést a műsor előtt, ahogy felmérték a terepet, vagy amit ezek az emberek csinálnak?

– Nem egészen – ismerte el Agatha –, de biztos vagyok benne, hogy az íjászok észreveszik, ha hiányzik egy nyílvesszőjük. Beszélnünk kell velük.

– Beszélnünk, Mrs. Raisin? Azt hiszem, figyelmeztetnem kell, hogy ez már rendőrségi ügy. Maga nem beszél senkivel, és semmilyen módon nem avatkozik bele!

– Azt teszem, amihez csak kedvem van! Az én kliensem volt, és…

– A maga kliense? – rántotta fel szemöldökét a homlokáig Wilkes. – Szóval magának sokkal több köze van az elhunythoz és az incidenshez, mint eddig elhitette velem?

– Nem volt valójában az ügyfelem – kezdte magyarázni Agatha –, de korábban azt mondta, beszélni akar velem valamiről, és…

–  Tudja,  Mrs.  Raisin,  úgy  gondolom,  ezt  a  beszélgetést  inkább hivatalos  kihallgatás  formájában  kellene  lefolytatnunk.  Folytassuk  a csevegést a rendőrségen.

– Na, azt már nem! – rázta meg a fejét Agatha, és összefonta a karját. – Csak órákig feltartana, és ismételgetné az idióta kérdéseit.

–  Ha  önként  bejön  –  mosolyodott  el  halványan  Wilkes  –,  nagyban megkönnyíti  a  dolgokat.  Ha  megtagadja,  okot  adhat  rá,  hogy  azt gondoljam, le kell magát tartóztatni…

–  Gyere  be  az  őrsre, Agatha  –  lépett Agatha  és  Wilkes  közé  John, mind a kettőt igyekezve megnyugtatni –, és egy pillanat alatt tisztázzuk az egész ügyet.

Agatha felsóhajtott és bólintott.

– Jól van – mosolygott John. – Veled megyek, és…

– Maga semmi ilyesmit nem csinál, nyomozó – vágott közbe Wilkes. –  Úgy  tűnik  nekem,  hogy  túlságosan  jól  ismeri  Mrs.  Raisint  ahhoz, hogy  bármilyen  vizsgálatban  részt  vehessen,  ami  Sir  Godfrey  Pride szerencsétlen  halálával  kapcsolatos.  Menjen  haza,  váltson  ruhát,  és  a megfelelő  időben  jelentkezzen  a  műszakjára,  normálisan  felöltözve. Maga  állítólag  rendőr,  nem  valami  karneváli  mutatványos.  Nem szeretném  azt  látni,  hogy  a  csilingelő  kis  csengettyűivel  parádézik  az őrszobán.

John  Wilkeshez  fordult,  arcát  eltorzította  a  düh,  de  mielőtt megszólalhatott volna, Agatha a karjára tette a kezét, a szemébe nézett, és  kissé  megrázta  a  fejét.  Wilkes  miatt  nem  érdemes  elrontania  a minősítését.

– Igenis, uram – válaszolta John fogcsikorgatva. – Azonnal, uram.

–  Peters  nyomozó…  úgy  értem, Wong…  –  csettintett  ujjaival Alice felé  Wilkes,  helyesbítve  otromba  hibáját,  hogy  a  lánykori  nevén szólította  kolléganőjét.  –  Vigye  Mrs.  Raisint  a  mircesteri  központba, ahol segít nekünk a vizsgálódásban. Csatlakozom magukhoz, ahogy itt végeztem.

Roy  Silver  egy  pufók  fotelben  üldögélt  kensingtoni  lakása  zárt erkélyének  ablakánál,  és  azt  próbálta  eldönteni,  kegyes  lesz-e  hozzá  a londoni időjárás, ha világos zakóban teszi meg sétáját egy késői ebédre menet  a  Devonshire Armsban,  vagy  elkapja-e  valamelyik  előre  jelzett záporeső. Már majdnem elhatározta, hogy vállalja a kockázatot, amikor megszólalt a telefon.

– Silver? – A hang nyers volt, és haragtól dörgedelmes.

–  Ki  beszél,  kérem?  –  érdeklődött  Roy,  és  azonnal  igyekezett palástolni  rémületét,  amely  fejbe  kólintotta,  akár  egy  durung,  ahogy meghallotta a hangot. Már a legelső elhangzott szó sem hagyott benne semmi kétséget afelől, ki az illető.

– Ne szórakozzon velem, Silver! Freddy Evans beszél, és maga ezt pontosan tudja!

–  Ó,  Mr.  Evans  –  felelte  Roy,  remélve,  hogy  a  hangja  nyugodt  és kiegyensúlyozott, nem olyan, mint azé az ijedt kis emberé a fejében, aki azt üvölti: honnan szerezte meg a telefonszámomat?

– Most valószínűleg azon tűnődik, honnan szereztem meg az otthoni számát – folytatta Evans, és Roy visszasüppedt a foteljába, félig-meddig meggyőződve  arról,  hogy  ez  az  ember  olvas  a  gondolataiban.  –  Nos, abból  élek,  hogy  mindent  tudjak  azokról,  akik  nekem  dolgoznak,  nem tudta?  Nem  szeretem,  ha  ronda  kis  meglepetések  zavarnak  bele  az ügyeimbe!

– Ronda kis… Mr. Evans, attól tartok, nem tudom, miről beszél.

–  Pedig  tudnia  kellene!  Azért  fizetem,  hogy  tudja!  Magának  az  a dolga,  hogy  Cotswoldsben  mindenféle  puccos,  felső  kategóriás kapcsolatai  legyenek!  Hogy  lehet  az,  hogy  a  saját  embereimtől  kell tudomást szereznem Pride-ról?

–  Hogy  tudomást  szerezzen  Sir  Godfrey-ról?  Hogy  pontosan  mit tudjon meg?

– Meghalt, maga idióta! Azt hallom, megölték! Most pedig vonszolja a  csinos  kis  seggét  Carselybe,  kagylózzon  körbe,  és  derítse  ki,  mi  az ördög folyik ott!

– Mr. Evans, nem igazán az én feladatom, hogy…

– A maga feladata minden, amit én mondok, Silver! Egy nagy halom pénz  múlik  ezen  az  ügyön.  Maga  hozott  ebbe  a  helyzetbe,  és  ha  a megállapodás  befuccsol,  maga  issza  meg  a  levét,  világos?  Most  pedig találja meg a megoldást!

A  vonal  megszakadt.  Roy  úgy  döntött,  mégsem  lesz  ebéd  a Devonshire  Armsban,  inkább  töltött  magának  egy  nagy  pohár chardonnay-t,  hogy  legalább  addig  ne  remegjen  a  keze,  amíg összekészíti  a  táskáját  az  utazáshoz  Cotswoldsbe.  Csak  egyetlen személyt ismert, aki képes lenne kihúzni ebből a slamasztikából. Freddy Evans  szerette  azt  gondolni  magáról,  hogy  kőkemény  üzletember,  de Agatha Raisinnek a nyomába sem jöhetett!

Alice  Wong  óvatosan  kivezette  az  autóját  a  mezőről,  ahol  a  carselyi falunapot  tartották,  és  ahol  mindenki  az  erdőben  talált  holttestről sutyorgott. Ossiant visszavitték megkönnyebbült gazdájához, és útban a kocsi  felé  többször  is  megállították  a  helybéliek  Agathát,  és  azt kérdezték, tudja-e, mi történt.

–  Nem  mondhatok  semmit  –  ismételte  újra  meg  újra.  –  Wilkes főfelügyelő az illetékes.

– Ma este erről fognak beszélni a Vörös Oroszlánban – sóhajtott fel Alice. – Mindenkinek lesz valami mondanivalója a megtalált holttestről, amíg  egy  rendőr  fel  nem  tesz  nekik  néhány  kérdést,  mert  akkor  aztán mind elhallgatnak. Senki nem látott semmit. Senki nem tud semmit.

–  Valaki  tudja,  mi  történt  –  jegyezte  meg  Agatha.  –  Nem  szegény öreg  Sir  Godfrey  lőtte  meg  magát  egy  nyíllal.  Valaki  megölte,  nem baleset volt.

–  Bill  mindig  azt  mondja,  a  te  megérzéseid  sokszor  bizonyulnak helyesnek.

– Okos fickó ez a te Billed. Hogy van?

–  Jól.  –  Alice  elmosolyodott.  –  Nem  mindig  tudunk  annyit  együtt lenni,  mint  szeretnénk.  Más-más  műszakban  dolgozunk,  nehogy összeférhetetlenség  keletkezzen  a  munkában,  de  amikor  véletlenül egyszerre kapunk szabadságot, néha három egész napunk van együtt. Az csodálatos – vonta meg boldogan a vállát.

– Ennek örülök. Gondolom, akkor ezen az ügyön nem fog dolgozni.

–  Lehetséges.  Sok  függ  attól,  milyen  következtetéseket  von  le Wilkes.

–  Wilkes  tízből  kettőt  sem  tudna  levonni.  –  Agatha  elkeseredetten felsóhajtott,  ahogy  a  fa  mellett  fekvő  férfira  gondolt.  –  Ki  akarhatta megölni azt a szegény öregembert?

–  Nem  kétlem,  hogy  voltak  ellenségei.  Talán  ártalmatlan  idős léleknek  tűnt,  de  bizonyára  tudta,  hogyan  kell  kihozni  embereket  a sodrukból. És a nők körében is rossz volt a híre.

– Úgy beszélsz, mintha ismerted volna.

– Találkoztam vele párszor. Régen jó barátságban voltam Stephanie-val, a menyével. Egy iskolába jártunk, bár nem egy időben. Ő néhány évvel idősebb nálam. Hozzáment Geraldhoz, Sir Godfrey fiához.

– A szőke Stephanie? Korábban láttam a férjével. Rettentő dühös volt valakire.  Ahogy  Geralddal  beszélt,  azt  vettem  ki  a  szavaiból,  hogy Gerald apjára haragszik. Azt mondta, meg fogja ölni.

–  Azt  tudod,  hogy  mindezt  el  kell  mondanod  Wilkesnek?  –  Alice kissé  összehúzta  magát.  –  Ne  hallgass  el  semmit, Agatha.  Mindent  el kell mondanod neki.

– Válaszolni fogok, bármilyen kérdést tesz fel, ne aggódj. Most csak azt kívánom, bár tudnám, miről akart velem beszélni Sir Godfrey.

– Wilkes megmondta neked, hogy mindent tudni akar.

–  Tudom  –  felelte  Agatha  a  homlokát  ráncolva.  –  Bárcsak megértettem volna, hogy pontosan mit mondott a végén…

– Ó, Agatha – Alice hangjában volt némi elkeseredés, ahogy ráhajtott a  mircesteri  főútra.  –  Ha  Wilkes  kénytelen  gyilkossági  nyomozásnak tekinteni az ügyet, és nemcsak te voltál az, aki felfedezte a holttestet, de az utolsó személy is, aki még élve látta az áldozatot…

– Akkor én leszek az első számú gyanúsított. – Agatha kissé dacosan nézett  Alice  aggódó  szemébe,  és  nem  hagyott  semmi  kétséget  afelől, hogy élvezi a lehetőséget, hogy összeakaszthatja a bajuszát az utálatos Wilkesszel. – Megpróbálja majd a nyakamba varrni a gyilkosságot.

Mire  aznap  kora  este  végigsétált  a  kerti  ösvényén,  Agatha kimerültnek  érezte  magát.  Órákat  töltött  a  rendőrségen,  először  várta Wilkest,  hogy  megjöjjön  az  erdőből,  aztán  várta,  hogy  a  főfelügyelő eldöntse, készen áll-e rá, hogy elbeszélgessen Agathával, aztán el kellett viselnie magát a végeérhetetlen kihallgatást.

– Miért ment el a rendezvényre, Mrs. Raisin? – szólt az első kérdés.

–  Miért  megy  az  ember  egy  rendezvényre?  –  válaszolta  Agatha.  – Vidám,  szórakoztató  napnak  ígérkezett,  és  a  célja  a  templomi szeretetszolgálat  megsegítése  volt.  Ha  senki  nem  megy  el,  akkor  nem lett volna mulatság, és az kudarc lett volna. Maga talán nem sokat tud a mulatságokról,  főfelügyelő,  de  a  kudarc  nem  ismeretlen  a  maga számára.

–  Ne  próbáljon  kihozni  a  sodromból,  Mrs.  Raisin. Azért  ment  oda, hogy Sir Godfrey Pride-dal találkozzon?

– Nem. Sejtelmem sem volt róla, hogy ott lesz.

– De találkozott vele, nem?

– A takarítónőmmel is találkoztam, pedig őróla sem sejtettem, hogy ott lesz.

– Magának mindenre van egy rafinált válasza, igaz?

– Talán meg kellene próbálnia, hogy feltegyen egy rafinált kérdést.

A  szócsata  kezdetben  felüdülés  volt  a  monoton  várakozás  után,  de hamar  fárasztó  unalommá  változott.  Agatha  a  végén  automatikusan válaszolgatott  a  kérdésekre,  miközben  máshol  járt  az  esze.  Eltervezte, hogy társalogni fog Robin Hooddal; újra beszél Alice-szel; eltöprengett, hogyan  lehetne  Gerald  és  Stephanie  Pride  közelébe  kerülni; emlékeztette  magát,  hogy  Charles  megfelelő  forrás  lesz,  hogy  háttér-információt  szerezzen  Sir  Godfrey-ról  –  na  és  Charles  mit  tudott  meg Jamesről?  Wilkes  eközben  tovább  karattyolt,  és  kétségbeesetten igyekezett felülkerekedni.

– Tudja, főfelügyelő – szólalt meg végül Agatha, és felállt, hogy az ajtó  felé  vegye  az  irányt  –,  nekem  ebből  elegem  van.  Mindent elmondtam magának, amit tudok, és most már egyszerűen belefáradtam, hogy hallgassam, amint bizonygatja, hogy jobb nálam. Előbb esik piros hó, mint hogy ez sikerüljön magának. Minden férfi, aki szükségét érzi bizonygatni,  hogy  kiválóbb  a  nőknél,  nyilvánvalóan  kisebbrendűségi komplexussal  küzd.  Azt  gondolom,  ez  egy  olyan  probléma,  amivel együtt kell élnie.

Most,  miután  taxival  jött  haza,  Agatha  nem  akart  mást,  csak megetetni a cicákat, lezuhanyozni és korán lefeküdni. A macskák szokás szerint  lelkesen  fogadták  a  betevőjükről  gondoskodó  gazdájukat.  A bokája  körül  tekeregtek,  magasra  tartott  farokkal  dörgölőztek,  aztán mind  a  ketten  visszahúzódtak,  és  közben  gyanakodva  méregették Agathát.

–  Mi  van?  –  ráncolta  a  homlokát  Agatha.  –  Érzitek  rajtam  az  ifjú Ossian  szagát,  ugye?  Féltékenyek  vagytok?  Legyetek  is  –  Ossian  cuki volt és ügyes.

A macskák megbocsátottak Agathának, amikor kiment a konyhába és a  kezébe  fogta  a  tálkáikat. Ahogy  megetette  őket  és  játszott  velük  egy kicsit  –  nehogy  azt  gondolják,  hogy  Ossian  a  riválisuk  az  érzelmeit illetően  –,  Agatha  felment  zuhanyozni.  Épphogy  belebújt  kedvenc köntösébe  és  törölközőt  tekert  a  hajára,  megszólalt  a  csengő.  Elindult lefelé a lépcsőn, kikukucskált a bejárati ajtón levő kémlelőnyíláson; ez is  egyike  volt  annak  a  számos  biztonsági  eszköznek,  amelyeket felszereltetett,  miután  két  gonosztevő  nemrég  betört  hozzá  éjszaka,  és megpróbálta felgyújtani a házat.

Azonnal  látta,  hogy  Roy  Silver  áll  az  ajtaja  előtt.  Fellélegzett.  Roy nem állítana be váratlanul úgy, hogy még csak nem is telefonál, hacsak nem  került  valamiféle  bajba,  de  egyszerűen  nem  mutatkozhatott  jelen állapotában,  még  egy  olyan  régi  barát  előtt  sem,  mint  Roy.  Lerántotta hajáról a törölközőt.

– Várj, Roy! – kiáltotta. – Nem vagyok felöltözve!

A  haját  törölgetve  felszaladt  a  lépcsőn,  hogy  fogadóképessé  tegye magát.  Nem  egészen  tíz  perccel  később  visszatért  a  bejárati  ajtóhoz, haja  megint  a  megszokott  fényes  bubifrizurába  fésülve,  ő  maga makulátlanul  kisminkelve.  Erdőzöld  pamut  ingruha  volt  rajta  –  nem  a kedvence, de kényelmes, és gyorsan fel lehet kapni. Agatha ajtót nyitott.

– Meglepetés! – rikoltott Roy, gyenge kísérletet téve, hogy utánozza egy fanfár hangját.

– Valóban meglepetés, Roy – helyeselt Agatha, és most tudta jobban szemügyre  venni  a  férfit.  Azóta  ismerte,  hogy  Roy  nála  dolgozott  a londoni  reklámügynökségénél.  A  jó  barátság  mellett  kapcsolatuk hasznos  kontaktusnak  is  bizonyult.  De  ez  nem  a  régi  Roy  Silver  volt. Mint  mindig,  most  is  hozta  utánozhatatlan  stílusát  –  sötétkék bomberdzseki,  kék-sárga  csíkos  póló  és  szűk,  sárga  nadrág,  amely  a bokája fölött végződött, és látni engedte kék-sárga pettyes zokniját. Az öltözéke  talán  olyan  volt,  mint  a  régi  Silveré,  de  az  arca…  mintha éveket  öregedett  volna.  Napbarnított  bőre  ellenére  sápadtnak  látszott, homlokán a nyugtalanság ráncaival.

–  Nem  vagyok  igazán  vendégfogadáshoz  öltözve  –  magyarázkodott Agatha, miközben szélesre tárta az ajtót, és intett a férfinak, hogy lépjen be  –,  de  rajtad  látszik,  hogy  le  kellene  ülnöd,  hogy  felhajts  valami erőset.

–  El  sem  tudod  képzelni,  mennyit  imádkoztam,  hogy  ezt  halljam tőled – ömlengett Roy, és táskáját a földre ejtette az előszobában, majd beviharzott a nappaliba.

–  Miért  nem  telefonáltál?  –  kérdezte  Agatha,  miközben  mind  a kettőjüknek töltött egy gin-tonikot. – Nem jellemző rád, hogy bejelentés nélkül érkezel.

– Kikapcsoltam a telefonomat – felelte Roy, és az asztalra hajította az okostelefonját.  –  Biztos  vagyok  benne,  hogy  képes  lehallgatni  a beszélgetéseimet.

– Kicsoda? Mi ez az egész, Roy?

–  A  segítségedre  van  szükségem,  Agatha.  Kérlek,  mondd,  hogy segíteni  fogsz!  Nem  ismerek  senki  mást,  akihez  fordulhatnék.  Ha  te nem tudsz segíteni, halott ember vagyok!

Harmadik fejezet
–  Milyen  érzés,  ha  az  embert  a  rendőrség  első  számú  gyanúsítottként kezeli egy gyilkossági ügyben, Mrs. Raisin?

Agatha megnézte, ki a hívó, mielőtt felvette a telefonját, ezért tudta, hogy  Charlotte  Clarkkal,  a Mircesteri  Hírmondó riporterével  beszél. Charlotte  hasznos  kontaktszemély  volt  a  múltban  –  értékes információforrás  –,  és  világos  volt,  hogy  most  is  hallott  valamit,  ami még nem ért el Agathához.

– Gyilkossági nyomozás? – kérdezett vissza, remélve, hogy a hangja ártatlan meglepődést árul el. – Miről beszél, Charlotte?

– Wilkes főfelügyelő az előbb tartott sajtótájékoztatót, és bejelentette – idézem: „A patológus első feltételezései és bizonyos napvilágra került bizonyítékok  alapján  a  carselyi  falunapon,  az  ünnepség  közelében  az erdőben talált holttestet gyanús halálesetnek tekintjük."

–  Hogy  következik  ebből,  hogy  én  vagyok  az  első  számú gyanúsított?  –  kérdezte  Agatha;  eltökélt  szándéka  volt  ugyanis,  hogy mindent kiszed Charlotte-ból, amit csak tud.

– Úgy tudom, maga volt az, aki megtalálta a holttestet, és maga látta utoljára élve. Wilkes még nem hozta nyilvánosságra az áldozat nevét, de az a hír járja, hogy Sir Godfrey Pride az illető, és hogy a maga ügyfele volt.

–  Szóbeszédhez  nincs  hozzáfűznivalóm,  Charlotte.  Milyen bizonyítékról beszélt Wilkes?

– Nem mondta. Meg tudja erősíteni, hogy ön találta meg a holttestet, Mrs. Raisin?

– A testet valójában egy Ossian nevű labradorkölyök találta meg. Ő vezetett el a helyszínhez.

–  Mivel  már  érintett  az  ügyben,  feltételezhetjük,  hogy  saját vizsgálatot  fog  indítani?  Gondolom, Wilkes  megmondta,  hogy  ne  üsse bele az orrát.

– Wilkes egy kretén. Közvetve érdekelt vagyok ebben az ügyben, és saját  nyomozást  fogok  indítani.  Most  mennem  kell,  Charlotte,  de maradjunk kapcsolatban.

Agatha  letette,  és  egy  pillanatig  mélyen  elgondolkodva  ült.  Roy Silver  vele  szemben  kuporgott  a  kanapén,  és  meg  sem  szólalt.  Tudta, jobban teszi, ha nem zavarja meg Agathát elmélkedés közben. Épp csak belekezdett a magyarázatba, hogyan hozta nehéz helyzetbe Sir Godfrey halála, amikor Agatha felvette a telefont Charlotte-nak.

–  Ürítsd  ki  a  poharadat,  Roy  –  ugrott  talpra  hirtelen  Agatha,  és felhajtotta a saját italát. – Két percre van szükségem, hogy átöltözzem, aztán  el  kell  húznunk  innen.  Úgy  sejtem,  a  rendőrség  már  úton  van, hogy  megint  bevigyenek.  Majd  tovább  mesélhetsz  a  problémádról,  ha biztonságban leszünk a Vörös Oroszlánban.

Ígéretéhez  híven  Agatha  két  perc  múlva  menetkész  volt,  miután belebújt  egy  fekete  vászonnadrágba  és  egy  fekete,  kerek  nyakú gyapjúpulóverbe. Sminkje és rúzsa hibátlan volt. Roy rácsodálkozott az átváltozásra.

– Én soha nem tudtam ilyen gyorsan átöltözni – jegyezte meg –, bár egy kicsit úgy nézel ki, kedvesem, mint egy betörő.

– Akkor jó! – válaszolta Agatha. – Odakint sötétedik, és nem akarok kitűnni, ha meglátnak minket az utcán. Te viszont… lecserélhetnéd a…, de nem érdekes. Menjünk!

Sietve  elindultak  az  Orgona  közben.  Az  orgonafák  és  bokrok, amelyekről elnevezték a keskeny utcát, már elhullatták virágaikat a nyár elején, és helyükön most tömött magházak lógtak. Agathát elbűvölte az évszakok  váltakozása.  Még  amikor  a  természet  hosszú  téli  álomba merül, ami olyan sok halállal és romlással jár együtt, a magházak az új élet  bizonyítékai,  és  csak  arra  várnak,  hogy  tavasszal  elérkezzen  az  ő idejük.  Agatha  mindig  a  remény  szimbólumát  látta  bennük: bizonyítékot, hogy ha az ember továbbmegy az úton és nem adja fel, a végén győzni fog. Volt egy olyan baljós előérzete, hogy szüksége lesz az efféle reményre, mire megoldódik Sir Godfrey Pride meggyilkolásának ügye.

A  főutcára  kiérve,  miközben  a  Vörös  Oroszlán  menedékébe igyekeztek  a  növekvő  sötétségben,  a  kocsma  közelében  megálltak  az árnyékban, és látták, hogy egy rendőrkocsi fordul be az Orgona közbe.

– Tartok tőle, hogy a végén újra beszélnem kell velük – jegyezte meg halkan  Agatha  –,  de  majd  csak  ha  készen  állok  rá.  Mielőtt  megint konfrontálódom Wilkesszel, többet meg kell tudnom Sir Godfrey-ról, és hogy ki akarhatta őt holtan látni.

A  Vörös  Oroszlán  az  a  fajta  angol  vidéki  kocsma  volt,  amelynek mennyezeti  tölgyfa  gerendái  olyan  alacsonyan  voltak,  hogy  a  magas embereknek  össze  kellett  görnyedniük,  a  bárszékeket  pedig  olyan magasra  állították,  hogy  az  alacsony  emberek  azt  kívánták,  bárcsak hosszabb  lábaik  lennének.  Agatha  mindig  felesleges  bútordaraboknak tartotta  a  bárszékeket.  Felmászni  rájuk  szörnyen  méltóságon  alulinak érezte,  a  legtöbb  helybélinek  pedig  túlságosan  veszélyes  volt lekászálódni róluk pár ital után.

Néhány  ismerőssel  kölcsönösen  köszöntötték  egymást,  a  bárpultnál ülők  között  volt,  aki  rövid  hellóval  üdvözölte  Royt.  Egy  idegennel  a kocsmában  könnyen  el  lehetett  volna  hitetni  a  helybeliek  hűvös közönyösségét  látva,  hogy  észre  sem  veszik  őt.  Ezzel  szemben bármelyik  látogató  érkezését  nagyon  is  észrevételezték,  a  gyanakvó szemek  minden  új  érkezőt  alattomban  felmértek.  A  színesebb egyéniségek  több  figyelemre  számíthattak,  és  egy  Roy  színpompás divatízlésével  rendelkező  ember  nem  kevésbé  döbbentette  meg  a helybélieket, mintha rózsaszín jegesmedvén lovagolva robbant volna be a  kocsmába.  Roy  azonban  már  annyiszor  járt  Agathával  a  Vörös Oroszlánban,  hogy  most  egyszerűen  csak  Agatha  egyik  különc tartozékának tekintették.

Agatha egy üveg vörösbort rendelt, majd visszavonultak egy csendes sarokba,  tanulmányozni  az  étlapot.  A  kocsma  konyhája  talán  nem apellálhat  kitüntetésekre,  de  a  zugai  szinte  privát  bokszokként szolgáltak,  és  lehetővé  tették  a  pultnál  folyó  lármától  távol  csendes beszélgetést  folytatni.  Mind  a  ketten  úgy  döntöttek,  steaket  rendelnek sült krumplival, és úgy látszott, Roy már kezd kissé felengedni.

– Szóval, mi közöd van Sir Godfrey halálához? – kérdezte Agatha, és belekortyolt a borba.

–  Tudod,  hogy  Tamara  Montgomery  lovardájába  járok  lovagolni Blockley  közelébe  –  kezdte  Roy,  és  Agatha  biccentését  bátorításnak vette a folytatásra. – Általában sikerül párszor eljutni hozzá havonta, és persze sokat csevegünk.

– Hogy megy a lovarda? – érdeklődött Agatha.

–  Remekül.  Fel  kellett  vennie  pár  állandó  alkalmazottat. Nagyszerűek a kilátások. Valaki még azzal is megkereste, nem szeretne-e másik telephelyet nyitni a lovasiskolájának – Carselyben.

– Hadd találjam ki. Sir Godfrey lett volna az illető?

–  Valóban  ő.  Úgy  tűnik,  anyagilag  rossz  passzban  volt,  és lehetőségeket keresett a pénzkeresésre.

–  Ezt  meg  tudom  érteni.  Charles  korábban  ugyanígy  volt.  Ha valakinek  van  rengeteg  földje  és  egy  nagy  háza,  még  nem  jelent gazdagságot,  különösen,  ha  a  bérlő  gazdáknak  rosszul  megy.  Hogyan sikerültek Tamara tárgyalásai Sir Godfrey-val?

– Igazából nem volt semmi esély. Tamara azért beszélt nekem róla, mert  segítettem  népszerűsíteni  a  vállalkozását,  ő  pedig  inkább  az istállókra  és  a  blockley-i  lovasiskolára  akar  koncentrálni,  mint  hogy máshol is belevágjon.

– Felvetted a kapcsolatot Sir Godfrey-val?

–  Nem,  nem  is  tulajdonítottam  jelentőséget  a  dolognak.  Aztán megkerestek  egy  éjszakai  bárban,  Londonban,  ahová  gyakran  megyek barátokkal. Az egyik kidobóember közölte, hogy a tulajdonos beszélni akar  velem.  Ott  ült  egy  asztalnál,  előtte  egy  üveg  Krug  és  két  kristály pezsgőspohár – Freddy Evans.

– Milyen Freddy? Soha nem hallottam róla.

– Mr. Evansnak számos üzleti érdekeltsége van: ingatlan, szabadidő-ruházat,  versenylovak,  autókereskedések,  kaszinók,  éjszakai  bárok, biztonsági cégek…

– Szent ég, Roy, ez egy gengszter, ugye?

–  Mr.  Evans  soha  nem  volt  elítélve  semmiféle…  igen,  azt  hiszem, hívhatjuk gengszternek.

– Ó, Roy, mi az ördög ütött beléd, hogy egy ilyen emberrel kezdtél?

– Nagyon meggyőző volt. – Roy mélyet sóhajtott, és ivott egy korty bort. – Busás tiszteletdíjat ajánlott, ha segítek neki megfelelő ingatlant találni,  ahol  fürdőszállót  alakíthatna  ki.  És  bevonna  az  új  vállalkozás népszerűsítésébe is.

– Szóval te azonnal Sir Godfrey Pride-ra gondoltál?

–  Nem,  Evans  ajánlotta  őt.  Elmondta,  azt  akarja,  hogy  a  megfelelő képviselő  keresse  meg  Sir  Godfreyt.  Azt  hiszem,  tudta,  hogy olyasvalaki,  mint  Sir  Godfrey  szóba  sem  állna  vele,  úgyhogy  a megbeszélések során a nevét sem volt szabad említenem. Tudtam, hogy az öregnek pénzre van szüksége, mert a hatalmas háza egyre rosszabb állapotban  van,  és  mit  ad  isten,  nagyon  érdekelte  az  ügy.  Tárgyalni kezdtünk. Aztán Sir Godfrey arra kezdett célozgatni, hogy kiszállna.

– A te Mr. Evansod nem örült ennek.

– Dühöngött. Rám parancsolt, hogy hozzam tető alá a megállapodást, különben  azt  is  megbánom,  hogy  megszülettem.  Aztán  meghallotta, hogy  Sir  Godfreyt  megölték,  felhívott  telefonon,  és  ideküldött,  hogy találjak ki valamit.

Csendben ültek, amikor a pincér kihozta a rendelésüket, majd amikor hallótávolságon  kívül  volt,  Agatha  megint  ivott  egy  kortyot,  és rámosolygott Royra.

– Azt mondanám, jó, hogy itt vagy, Roy.

– Hogy lehet jó itt bármi is?

–  Mert  én  tudok  neked  segíteni,  hogy  kapcsolatba  léphess  Sir Godfrey  családjával.  Rajtuk  kívül  senki  nincs,  aki  megmenthetné Freddy  Evans  ügyét.  És  közben  te  segíthetsz  nekem  kiismerni  a családot.

– Tudod, hogy normál esetben boldogan ugrándoznék a gondolattól, hogy részese lehetek egy gyilkossági ügynek, Aggie, de…

–  …továbbá  –  szólt  közbe  Agatha,  és  belevágott  a  steakbe  –,  épp most kínáltál fel nekem egy kézenfekvő gyanúsítottat. Ki mondja meg, hogy nem ez a Freddy Evans tette el láb alól Sir Godfreyt, amikor az elintézte a hotel tervét? Talán azért küldött ide téged, hogy úgy nézzen ki,  nem  tud  semmit  a  gyilkosságról.  És  tényleg,  honnan  hallott  róla? Nem  volt  benne  a  hírekben,  amikor  felhívott  téged,  úgyhogy  vajon  ki az,  aki  innen  Cotswoldsből  jelent  neki?  Edd  meg  a  vacsorádat,  Roy! Szükséged  lesz  az  energiára.  Rengeteg  dolog  vár  ránk  a  következő néhány napban!

Gerald  Pride  egy  székre  rogyott,  kezében  egy  pohár  whiskyvel. Házának  télikertjében  üldögélt  Lower  Burlipben,  Mircester legelegánsabb  elővárosában.  Hatalmas  volt  a  ház,  rengeteg  szobával, ahol szintén üldögélhetett volna, de mindig a télikert volt a kedvence. A kiterjedt  kertre  nézett,  és  itt  úgy  érezhette  magát,  mint  otthon,  a Carseworth-majorságban. Carseworth déli felén minden ablak a zöldellő parkra  nézett,  amely  egészen  az  erdőig  terjedt,  elválasztva  a  házat  a birtok gazdasági területeitől.

Most  felidézte,  hogy  kisfiúként  nyaranta  felkelt,  és  egyenesen  az ablakhoz szaladt, hogy lássa az óriási füves területet csillogni, mielőtt a nap  felszárította  volna  a  hajnali  harmatot. Télen  a  fagyott  pára  vagy  a sűrű  zúzmara  láttán  sietve  felöltözött  és  kiszaladt,  hogy  hallja  a  fű csikorgását  a  csizmája  alatt,  és  figyelje,  ahogy  a  lehelete  kavargó felhőként  megmarad  a  levegőben.  Amikor  havazott,  az  egész  terület olyan  fantasztikusan  gyönyörű  volt,  hogy  egészen  elbűvölte.  Olyankor soha  nem  sétált  a  füvön.  Voltak  más  helyek,  ahol  szaladgálhatott  és játszhatott,  de  a  ház  előtti  hótakarónak  érintetlennek  kellett  maradnia, nem  lehetettek  rajta  lábnyomok,  kivéve,  ha  néha  odatévedt  egy-egy mókus,  nyúl  vagy  őz.  Ilyen  módon  a  lehető  legtovább  megmaradt  a tündöklő ragyogás.

Most  azonban  kint  sötét  volt,  és  nem  látott  semmit  a  kertből,  csak saját  tükörképe  nézett  vissza  rá.  Öregebbnek  nézett  ki  a  koránál,  és súlyos teherként nehezedett rá a fiú nyomasztó szomorúsága, aki most veszítette  el  az  édesapját.  Figyelte,  ahogy  felesége  tükörképe  tűnik  fel mögötte.

– Csak nem ülsz és búslakodsz itt teljesen egyedül? – kérdezte a nő, kezében egy pohár fehérborral, és a férjével szemben leült egy fotelba.

– Úgy tűnik, azt tettem, szerelmem, amíg be nem jöttél.

–  Ez  az  életed  története,  nem  igaz,  Gerald?  Nem  csináltál  semmit, csak búslakodtál és álmodoztál, amíg én meg nem jelentem.

–  Ez  egy  kicsit  durva  –  horkant  fel  Gerald  –,  még  tőled  is.  Tanult ügyvéd  vagyok,  Stephanie,  partner  egy  ügyvédi  irodában.  Végeztem egy kis munkát magamtól is, amikor te még nem voltál itt.

– Egy  kis  munkát? –  kérdezett  vissza  a  nő.  –  Soha  nem  tetszett, ahogy  mi,  angolok  lekicsinyeljük  a  dolgokat,  mintha  a  szerénység valamiféle ragyogó erény volna – kifogás, hogy üljünk a babérainkon. Fikarcnyival  több  ambíció  a  részedről,  és  mostanra  már  sikerült  volna elkerülni ebből az átkozott Mircesterből.

– Nem olyan rossz hely ez.

– Ez a szüleid háza volt, Gerald. Ha nem öröklöd meg a halálukkal, nem tudom, hol lennénk!

–  Valahol  máshol,  szerelmem.  És  akkor  sem  lett  volna  túl  rossz sorunk.

– Most viszont már sokkal jobb lehetne. Most, hogy az a gazember apád meghalt!

– Vigyázz, Stephanie! Elvégre az apám volt, és nem érdemelte, hogy így haljon meg.

– Viszont  nem  voltatok  igazán  jóban,  nemdebár?  Úgy  értem,  szinte soha  nem  beszéltünk  vele  anélkül,  hogy  ne  fajult  volna  parázs  vitává! És  ha  annyira  törődtél  volna  vele,  akkor  nem  tetted  volna  meg,  amit tettél. – Stephanie nagyot kortyolt a borból, a nappali ajtaja felé indult, aztán megállt. – Most, hogy meghalt, elvárom tőled, hogy megvalósítsd, amit elterveztünk!

Gerald  hallotta,  ahogy  a  nő  átsiet  a  nappalin,  halkuló  léptei  a  ház valamely  más  részébe  vezettek.  Nem  érdekelte,  hová  –  csak  ne maradjon itt.

– Nem „mi", szerelmem – mondta magában Gerald, és újra feltöltötte a  poharát  az  asztalon  álló  üvegből.  –  Amit én elterveztem  –  és  a terveimben te talán már nem is szerepelsz.

Agatha  soha  nem  tartotta  a  Vörös  Oroszlánt  a  környék  legjobb étkezőhelyének,  de  ez  volt  a  legközelebb  a  házához.  Valamikor  régen boldogan  fogadta  a  gőzölgően  forró  lasagnét  vagy  a  kocsma mikrohullámú  sütőjéből  frissen  előkerült  pásztorpitét;  a  legízletesebb falatok  azok  voltak,  amelyek  úgy  odasültek  az  edényhez,  hogy  csak késsel  lehetett  nagy  nehezen  levakarni  róla.  Ma  este  azonban  a  steak rendkívül finom volt, és éppen végeztek vele, amikor Bill Wong sétált be a kocsmába.

Nyomozó  őrmesterként  Bill  nem  viselt  egyenruhát,  de  a  helybéliek tudták,  hogy  rendőrtiszt.  Ahogy  keresztülment  a  helyiségen,  csend ereszkedett  a  kocsmára,  mintha  addig  csak  sötét,  bűnös törvénytelenségekről folyt volna a disputa, nem pedig a délutáni fociról, a jövőre tervezett nyaralásokról, vagy arról, hogy a tábla csokoládék és a  frissen  sült,  édes  húsvéti  sütemények  évekkel  ezelőtt  sokkal nagyobbak és ízletesebbek voltak.

–  Szevasz, Agatha!  –  közeledett  Bill  az  asztalukhoz.  –  Gondoltam, hogy itt megtalállak. Helló, Roy!

Agatha  hívta,  csatlakozzon  hozzájuk,  és  alaposan  megfigyelte  a férfit.  Bill  anyja  helybeli  nő  volt,  az  apja  Hongkongból  származott,  és Bill  jóképű  fiatalemberré  cseperedett.  Ő  volt  az  első  –  talán  Margaret Bloxbyn kívül –, aki összebarátkozott Agathával, amikor az Carselybe költözött.  Mindig  vonzónak  tartotta  a  férfit,  akkor  is,  amikor  még gyerekesen  pufók  volt,  de  sajnos  túl  fiatal  volt  hozzá.  Most  vékony, atletikus  volt  a  megjelenése,  és  Agatha  nem  először  érzett  némi irigységet Alice iránt. Alice nemcsak szép volt, magas és vékony, nem egyszerűen csak annyit ehetett, amennyit csak akart, mégsem szedett fel egyetlen kilót sem – Agatha nagyon vágyott rá, bárcsak tudná ehhez a mágikus  receptet  –,  de  ráadásul  Bill  volt  a  férje.  Agatha  biztos  volt benne, hogy észreveszi a változást a férfin. Nyugodtnak, magabiztosnak és… boldognak tűnt. A házasság tette ilyenné mindössze néhány rövid hónap alatt?

–  Agatha,  úgy  látszik,  már  megint  egy  hatalmas  balhé  kellős közepébe kerültél – kezdte Bill, és felemelt kézzel hárította el az italt.

– Nem keresem szántszándékkal a bajt – védekezett Agatha.

–  Igazából  –  szólalt  meg  Roy  –,  magánnyomozóként  te  tényleg kere…

Agatha fenyegetően pillantott rá, mire Roy úgy döntött, megtartja a dologról a véleményét magának.

–  Biztosan  tudod,  hogy  korábban  kiment  egy  kocsi  a  házadhoz  – folytatta Bill. – Úgy sejtem, ezért bujkálsz itt.

– Nem bujkálok! – háborodott fel Agatha.

–  Igazából  –  szólt  közbe  ismét  Roy  –,  magánnyomozóként  te sokszor…

Agatha  olyan  pillantást  lövellt  rá,  hogy  Roy  megértette,  ez  volt  az utolsó figyelmeztetés. Be is fogta a száját.

– Hallgass ide – mondta Bill, és kissé előrehajolt. – Sajnálom, hogy te  voltál,  aki  megtalálta  az  öreget  ma  reggel.  Borzasztó  lehetett,  de tudom, elég erős vagy ahhoz, hogy megbirkózz vele. Ahhoz is elég erős vagy,  hogy  megbirkózz  Wilkesszel,  ezért  is  kellett  idejönnöm,  hogy megkeresselek.

– Tudtam, hogy megint találkozni akar velem, amikor leesik neki a tantusz, hogy ez nem valamiféle bizarr baleset volt – bólintott Agatha. – Most kell bevinned?

–  Nem  –  válaszolta  Bill,  aki  láthatóan  megkönnyebbült,  hogy  úgy látszik,  Agatha  belemegy  egy  második  beszélgetésbe  Wilkesszel.  – Wilkes  most  a  golfklubjában  van,  a  pultnál  iszik,  és  mindenkinek elmondja, aki meghallgatja, hogy rekordidő alatt fel fogja göngyölíteni Sir Godfrey Pride gyilkossági ügyét.

– És mit gondol, hogyan sikerülhet ez neki?

– Arra  gondol,  hogy  rád  keni  a  dolgot.  Bizonyítéka  van,  amiről  azt hiszi, lényegében elég meggyőző ahhoz, hogy megvádoljanak téged.

– Miféle bizonyíték?

– Azt nem árulhatom el, de ő maga talán megteszi, ha bemész hozzá holnap a rendőrségre.

– Holnap vasárnap van.

– Wilkes déltől az irodájában lesz.

– Rendben – válaszolta Agatha olyan sóhajjal, amiről Bill megértette, hogy egyáltalán nincs ínyére a dolog. – Viszlát holnap.

–  Jó  –  mondta  Bill.  –  Tudatom  vele,  hogy  egy  órakor  ott  leszel. Próbáld  nem  ingerelni,  Agatha.  Tudom,  hogy  nem  te  ölted  meg  az öreget, de Wilkes minden eszközt meg fog ragadni, hogy megnehezítse az életedet.

–  Ha  belém  köt  –  jelentette  ki  Agatha  –,  az  ő  élete  fog „megnehezedni".

Ahogy  Bill  elment,  Agatha  előkapta  a  táskájából  a  telefonját,  és rákoppintott Sir Charles Fraith számára a gyorshívóban. Amikor Charles felvette, Agatha zenét, nevetést és sűrű csevejt hallott a háttérben.

– Charles? – kérdezte. – Hol vagy?

–  Egy  barátom  születésnapi  partiján  –  ordította  Charles  olyan hangerővel, amit nyilvánvalóan a buli tett szükségessé, de túl hangosan szólt a Vörös Oroszlán csendes zugában. – Jól vagy?

–  Eddig  igen.  Holnap  reggel  találkoznunk  kell.  Otthon  leszel, Barfieldben?

Megállapodtak,  hogy  másnap  reggel  tízkor  találkoznak.  Charles ekkor folytatta a bulizást, Agatha pedig Royhoz fordult.

– Velem kell jönnöd Barfieldbe, Roy – mondta. – Mindent meg kell tudnunk,  amit  csak  lehet  Sir  Godfrey  Pride-ról,  és  Charles  tud  ebben segíteni.  Azt  is  el  kell  mondani  neki,  hogy  Wilkes  engem  akar megvádolni  a  gyilkossággal.  Charlest  minden  bizonnyal  látták  ma reggel  Sir  Godfrey-val,  és  erre  Wilkes  is  rá  fog  jönni.  Ami  azt  az ügyefogyott  főfelügyelőt  illeti,  Charlest  is  összefüggésbe  hozhatja  a gyilkossággal. Wilkes majdnem annyira gyűlöli Charlest, mint engem.

Aznap  késő  este Agatha  éberen  feküdt,  hallgatta  Boswell  és  Hodge halk  hortyogását  az  ágy  lábánál.  Tudta,  hogy  végül  elnyomja  majd  az álom,  de  a  fejében  cikázó  gondolatok  zsongása  miatt  ez  még  nagyon távolinak  tűnt.  Rengeteg  a  kérdés,  állapította  meg  magában,  és  a kérdések  sűrű  egymásutánban  vetődtek  fel.  Milyen  bizonyítéka  lehet Wilkesnek? Van  valami  a  patológus  jelentésében?  Hogyan  keverhet  az gyanúba  engem?  Freddy  Evans  benne  van?  Mi  dühítette  fel  Stephanie Pride-ot?  Ki  volt  Morris,  és  vajon  ő  találta  ki  a  táncot?  A labradorkölykök miért olyan aranyosak? És amikor az a látomás merült fel, hogy kölyökkutyák a lábaikra kötözött csengettyűkkel szaladgálnak, mert  egy  hatalmas  kolbászos  tekercs  kergeti  őket, Agatha  tudta,  hogy végre álomba szenderült.

Alig  öt  mérföldnyire  attól,  ahol  Agatha  aludt,  egy  lepusztult lakásban,  egy  mellékutcában  levő  vasáruboltban,  Mircester  egyik elhanyagoltabb  negyedében  a  Pók  néven  ismert  fiatalember  ült nagyképernyős  tévékészüléke  előtt,  kezében  joystickkal,  és  zombikat mészárolt. Lábánál egy félig üres sörösüveg. A padlón szerteszét hevert több üres üveg, egy pizzásdoboz, a cipője, több különféle rágcsálnivalós zacskó és egy csomó videójáték.

–  Pók,  mikor  jössz  lefeküdni?  –  Egy  rövid  barna  hajú,  elcsigázott fiatal nő jelent meg az ajtóban, hálóing helyett egy AC/DC-pólóban. – Jaj… nézd, mit csináltál. Ma takarítottam ki utánad az összes szemetet. Nem vagy képes rendet tartani? Képtelen vagy megpróbálni?

–  Megpróbálni?  Igen,  meg  tudom  próbálni,  de  mi  lenne,  ha  te próbálnád meg felszámolni ezt a zűrzavart, amiben élünk? – förmedt rá Pók.  Lerakta  a  joystickjét  és  nagyot  kortyolt  az  üvegből.  –  Mihez kezdünk most, hogy az öreg meghalt?

–  Ez  nem  volt  része  a  tervnek  –  nyögte  a  nő,  és  jobb  tenyerét  a homlokára  szorította,  bal  kezével  a  derekát  masszírozta.  –  Honnan tudtam  volna,  hogy  fogja  magát  és  feldobja  a  bakancsot?  Majd meglátjuk, mi lesz most. Ki kell várnunk.

– Várni? Az a baba nem fog várni, így van? – üvöltötte Pók, és a nő gömbölyödő hasára mutatott. – Most hogyan kaparintjuk meg a pénzét?

– Nem tudom, Pók – pityergett a nő. – Most nem tudok gondolkodni. Túl fáradt vagyok…

Visszacsoszogott a hálószobába. Pók felhajtotta a sört, káromkodott, majd felkapta a joystickot, és újabb zombit zúzott ezer darabra.

Agathát  a  hálószobája  félig  elhúzott  függönyén  keresztül  beszűrődő napfény  ébresztette  másnap  reggel,  még  mielőtt  megszólalt  volna  az ébresztője.  Megdörzsölte  a  szemét  és  lerúgta  magáról  a  paplant  – Boswell és Hodge nagy bosszúságára, akiknek most a takaró alól kellett kikászálódniuk.  Agatha  elindult  a  fürdőszoba  felé,  de  eszébe  jutott, hogy  Roy  itt  van  a  szemben  levő  vendégszobában,  és  már  nyúlt  is  a köntöséért, az esetleges kínos találkozást elkerülendő.

A gyors zuhanytól felfrissülve Agatha visszament a hálószobába, és próbálta eldönteni, mit vegyen fel, még mielőtt Roy kimászik az ágyból. Kibújt  a  köntöséből,  és  szemügyre  vette  magát  az  életnagyságú tükörben.  Gratulált  magának,  hogy  korához  képest  egész  jól  néz  ki, aztán farkasszemet nézett saját magával.

– Hazudsz! – sóhajtotta. Miért van az, tette fel a kérdést, hogy ekkora átok az életkor? Amikor kislányok vagyunk, másra sem vágyunk, mint hogy  idősebbek  legyünk,  hogy  divatos  ruhákat  viselhessünk,  este elmehessünk  vacsorázni  és  bulizni.  Aztán  egyszer  csak  fiatalabbak szeretnénk  lenni,  hogy  pontosan  ugyanezt  csinálhassuk,  csak  ezek nélkül, itt – csípett bele mindkét kezével a dereka alatti zsírpárnákba. A steak és a sült krumpli egyenesen a derékra rakódik! – dorgálta magát.

Egy  percig  próbált  helyben  futni,  aztán  megérinteni  a  lábujjait,  de annyira  kimelegedett,  hogy  abba  kellett  hagynia,  mert  nem  volt  ideje még  egyszer  lezuhanyozni.  Kapkodta  a  levegőt.  Úgy  döntött,  hogy  a gravitáció  a  hibás.  Hosszabb  ideje  hat  azokra,  akik  régebben  léteznek, és  mindent  húz  magával  lefelé.  Itt  fent  kezdődik  –  Agatha  párszor megcsapkodta  magát  az  álla  alatt,  hogy  eltüntesse  a  kora  reggeli petyhüdtséget  a  nyakán  –,  aztán  szépen  sorban  mindent  birtokba  vesz. Fogadni mernék, hogy Alice-re és Tonira nem hat a gravitáció.

–  Szedd  össze  magad,  Agatha!  –  szólt  rá  hangosan  az  alakra  a tükörben. – Ők mind a ketten olyan fiatalok, hogy a lányaid lehetnének, és egyiknek sem lesz soha a te…

A  telefon  csörgése  hallgattatta  el;  Agatha  felkapta  a  készüléket  a kisasztalról,  és  látta,  hogy  Toni  Gilmour  hívja.  Toni  volt  a legmegbízhatóbb  alkalmazottja,  az  egyetlen,  akire  támaszkodhatott, hogy az üzlet folyamatosan működjön a távollétében, és a legnehezebb helyzetekben is számíthatott rá.

– Jó reggelt, Toni! – üdvözölte vidáman. – Éppen rád gondoltam!

– Én is – válaszolta Toni. – Jól van, Agatha?

– Hogy érted ezt?

– Látta a Mircesteri Hírmondó vasárnapi kiadását?

– Nem, ezen a környéken nem hordják ki a lapokat, amióta az utolsó újságkihordó is felmondott. Ami azt illeti, nyolcvankét éves volt, és…

– Lefotózom az első oldalát, és most rögtön átküldöm – vágott közbe Toni.  Rövid  hallgatás  után  pittyent  egyet  Agatha  telefonja. Kihangosítóra kapcsolt, és letöltötte a fotót. A főcím így szólt:

A RENDŐRFŐNÖK EGY TÖKFILKÓ

Alcíme: ÁLLÍTJA A MAGÁNDETEKTÍV

és az első bekezdés:

Agatha Raisin magándetektív saját nyomozásba kezd Sir Godfrey Pride  földbirtokos  meggyilkolása  ügyében,  miután  tökfilkónak nevezte a rangidős rendőrtisztet, Wilkes főfelügyelőt.

– Ó, a francba! – nyögött fel Agatha. – Ma délután egykor találkozóm van Wilkesszel.

– Szerintem számíthat rá, hogy nem lesz a legjobb hangulatban.

– Miért, mikor van Wilkes a legjobb hangulatban?

– Igaz. Akarja, hogy magával tartsak?

– Nem, tudom kezelni a pasast, Toni, de ha van ma valamennyi időd, tudj meg mindent Sir Godfrey Pride-ról és a családjáról. A fia Gerald, akinek van egy felesége, Stephanie. Lehet, hogy vannak más gyerekek is. Nemsokára találkozom Charlesszal, hogy elmondhassa nekem, amit tud – ők afféle „szomszédok" voltak.

– Rendben – válaszolta Toni. – Sok szerencsét! Viszlát holnap reggel az irodában.

Agatha  sietve  felöltözött,  egy  bő  szabású  kék  nadrágkosztümöt választott  krémszínű  selyemblúzzal.  Vigyázott  a  sminkjére, megvizsgálta  a  felső  ajka  környékét,  ahonnan  előző  nap  kitépett  pár gonosz,  sötét  színű  szőrszálat,  és  meggyőződött  róla,  hogy  egyik  sem szemtelenkedett vissza. A lehető legjobban akart kinézni Charles előtt, nem  azért,  mert  vissza  szerette  volna  hódítani,  hanem  mert  így  akarta értésére  adni,  hogy  nem  hagyja  el  magát  csak  azért,  mert  ő  már  nincs mellette.  Egy  lánynak  végül  is  tartania  kell  a  színvonalat! A  kosztüm egyébként a Wilkesszel való mérkőzéshez is illeni fog.

– Roy! – kopogott be a férfi ajtaján Agatha, mielőtt elindult lefelé a konyhába. – Ébresztő! Címlapra kerültem!

A Barfield House frissen felújított, csillogó feketére festett, aranydíszes kovácsoltvas  kapuja  nyitva  állt,  mint  mindig.  Agatha  behajtott  a kocsifeljáróra, ahol a rododendronbokrok, valamint az ősöreg tölgy-és bükkfák  olyan  sötét  árnyékot  vetettek,  hogy  felkapcsoltak  az  autó automata fényszórói.

A  felhajtó  komorságánál  alig  nyújtott  derűsebb  látványt  a  Barfield House-t  körülvevő  pázsit;  a  reggeli  fény  tompa  volt  és  fakó,  a  nap bujdokolt  az  alacsonyan  gomolygó  nehéz,  szürke  felhők  fölött.  Az inspiráló  építészet  szerelmesei  a  csalódáson  kívül  nem  sok  mindenre lelhettek  Barfieldben.  Maga  a  ház  egy  zegzugos  viktoriánus  kastélyt formázott,  álközépkori  stílusban,  amiről  maga  Charles  is  úgy nyilatkozott:  „aligha  az  építészet  gyöngyszeme".  Még  az  oszlopos ablakok sora is – amely azzal kecsegtetett, hogy egy kis életet visz az épületbe, ha megcsillan a napfény – komornak és álmosnak tűnt a borús ég alatt.

Agatha  a  hatalmas,  vasalt  tölgyfa  ajtóhoz  vezető  lépcső  mellett parkolt le, és nem csodálkozott, hogy az is nyitva van, amikor ő és Roy a küszöbhöz értek. Az ajtóban ott állt Gustav, Charles hű inasa, szokása szerint fehér ingben és fekete nadrágban. Gustav szerette magát Charles komornyikjának  titulálni,  de  az  ínséges  esztendőkben  sokféle  szerepet betöltött  már:  volt  szakács,  takarító,  sofőr,  ezermester  és  kertész. Veleszületett  sznobizmusa  késztette  rá,  hogy  Agathát  megvetéssel kezelje. Nézete szerint Agathát sem a neveltetése, sem a kifinomultsága nem  tette  alkalmassá  arra,  hogy  Sir  Charles  Fraith  jövendőbeli házastársa  legyen,  így  kapcsolata  Sir  Charlesszal  felettébb nemkívánatos  volt  előtte.  Az  a  tény,  hogy  Agatha  már  nem  ápol romantikus  kapcsolatot  Charlesszal,  nem  szolgáltatott  elég  indokot Gustav  számára,  hogy  változtasson  a  viselkedésén  vele  kapcsolatban, bár  a  Charles  iránti  kölcsönös  odaadásuk  kénytelen-kelletlen  még szövetségeseket is faragott belőlük a múltban.

–  Jó  reggelt,  Gustav!  –  szólt  vidáman  Agatha,  felvillantva legragyogóbb, legdiplomatikusabb mosolyát.

–  Ó…  –  érkezett  a  válasz,  és  Gustav  apró,  mélyen  ülő  szemének pillantása Royra esett. – Magával hozta őt.

– Igen, Mr. Silver értékes közreműködője lesz a megbeszélésünknek Charlesszal  –  felelte Agatha,  és  beviharzott  Gustav  mellett  a  hatalmas előcsarnokba.  Egyenesen  a  könyvtárszoba  felé  tartott.  – A  megszokott odújában van, ugye?

De  amikor  kitárta  a  könyvtárszobába  vezető  magas,  dupla  faajtót, Charles  nem  ült  ott  az  íróasztalánál.  Agatha  tett  néhány  lépést  a helyiségben,  aztán  sipító  hangot  hallott,  amely  egy  füles  fotelből köszönt rá az ablak mellől.

– Mrs. Raisin, milyen kedves, hogy benéz hozzánk! – trillázott Mrs. Tassy,  Charles  idős  nagynénje.  Sápadt  arcát  hullámos  fehér  haj keretezte,  és  ahogy  felnézett  az  újságból,  amit  olvasott,  a  homloka ráncba szaladt. – Ez nem a szokásos vasárnapi újságom, de a főcímen bizony megakadt a szemem.

–  Igen,  elég  nagy  feltűnést  keltettél,  Aggie  –  hagyta  jóvá  Charles, ahogy a megszokottnál jelentősen kevesebb rugalmassággal belépett az ajtón.  A  nadrágja  és  az  inge  gondosan  kivasalva,  minden  hajfürtje  a helyén.  Első  pillantásra  úgy  nézett  ki,  mint  aki  kész  megküzdeni  a világgal,  de  a  szeme  egészen  mást  sugallt.  Vöröses  árnyalata  késő éjszakai  mulatozásról  árulkodott.  Agatha  meg  akarta  dorgálni,  amiért Aggie-nek  nevezte,  de  meggondolta  magát,  mivel  Charles  túl sebezhetőnek látszott.

– Nagyjából épp ezért kell beszélnem veled, Charles – felelte Agatha, és  arra  gondolt,  látta-e  már  valaha  ilyen  beteges  ábrázattal  a  férfit.  – Gustav, azt hiszem, egy kis kávé jót tenne.

Gustav Charlesra nézett, aki lassan bólintott.

– Igen, kávé, nagyszerű ötlet – szólt Mrs. Tassy. – Utána Mrs. Raisin mindent elmondhat nekünk a szomszédunk meggyilkolásáról.

Az  idős  hölgy  összehajtotta  az  újságját,  magas,  vékony  alakjával felemelkedett  a  fotelból,  áthaladt  a  szobán,  és  odament  a  kanapéhoz meg  a  két  fotelhoz,  amelyeket  egy  kávézóasztalka  köré  rendeztek  el  a kandalló  előtt.  Ő  és  Charles  a  fotelekben  foglaltak  helyet,  Agatha  és Roy a kanapéra ültek.

– Mi az ördög történt a vén lókötővel, Aggie? – kérdezte Charles.

–  Ne  szólíts  így  –  szűrte  a  foga  között Agatha,  és  figyelmeztetően felhúzta  a  szemöldökét.  Charles  motyogva  elnézést  kért,  és  Agatha folytatta. – Az erdőben találtam rá, egy nyílvessző állt ki a mellkasából. Akkor  még  élt,  de  semmit  nem  tehettem  érte.  Még  azelőtt  meghalt, hogy a mentőket hívhattam volna.

–  Nyílvessző,  azt  mondja?  –  Mrs.  Tassy  meg  volt  döbbenve.  A szájához  kapta  a  kezét,  szemében  szomorúság  látszott.  –  Szegény Godfrey…

–  Jól  ismerte  őt,  Mrs.  Tassy?  –  Agatha  még  sosem  látta  ilyen gyámoltalannak  az  idős  hölgyet.  Általában  elég  zárkózott  volt,  mindig ura a helyzetnek, esetenként tett egy-két szarkasztikus megjegyzést, de soha nem bántóbbat a csipkelődésnél.

– Emlékszem rá, amikor ifjú ember volt… – merengett el Mrs. Tassy, és  sűrűn  nyeldekelve  igyekezett  elnyomni  a  hangjában  érezhető  enyhe remegést.  –  Tíz  évvel  fiatalabb  volt  nálam,  ami  nem  olyan  nagy korkülönbség  az  ember  életének  alkonyán,  de  tinédzserkorban  vagy  a húszas évek elején óriási szakadék.

– Még kisfiú lehetett, amikor maga már fiatal nő volt – jegyezte meg Agatha.

– Valóban – helyeselt az idős hölgy. – Emlékszem, milyen energikus volt, mindig szaladgált, kacagott, annyira… tele volt élettel. Lenyűgöző volt  látni,  hogy  mindezt  az  életörömöt  megőrizte,  és  mindent  áthatott, amit csinált. És nagyon vonzó volt, mint fiatal tiszt!

– A hadseregben szolgált? – érdeklődött Agatha.

–  Godfrey  a  katonai  pályát  választotta,  akárcsak  az  édesapja  – magyarázta  Charles.  – A  katonai  megbízatást  egy  állás  követte  a  City Banknál,  hogy  megalapozza  az  anyagi  helyzetét,  aztán  korán visszavonult a vidéki birtokra, hogy a befektetéseit igazgassa.

Agatha úgy érzékelte, Charles mintha kicsit erőre kapott volna most, hogy összeszedte a gondolatait, és részt vesz a társalgásban.

– Szóval nem voltak mindig pénzproblémái? – kérdezte Roy.

– Egyáltalán nem – válaszolta Charles. – Belevetette magát a birtok igazgatásába, ugyanakkor aktívan részt vett a helyi közösség életében is. Akkor hozta létre az ancombe-i íjászegyesületet.

–  Hogy  a  csudában  került  kapcsolatba  az  íjászattal?  –  kérdezte Agatha.

–  Godfrey  felfedezett  néhány  régi  könyvet  vagy  ilyesmit,  amikor  a padláson  kutakodott  Carseworthben  –  vette  át  a  szót  Mrs.  Tassy, miközben megjelent Gustav, csészéket és tányérokat tett az asztalra, és egy elegáns, hosszúkás porcelánedényből kitöltötte a kávét.

– Túl sok ideje volt – vakkantott Gustav. – Soha nem végzett igazi munkát.

– Ennyi elég lesz, Gustav – mondta Charles, és egy intéssel elküldte. –  Valójában  egy  kézirat  volt,  a  nagyapja  feljegyzései.  A  környék történetét  foglalta  össze.  Egyszer  megengedte,  hogy  megnézzem.  Az egészet lemásoltam.

–  Bizonyára  jól  jött,  hogy  Cambridge-ben  szereztél  történész diplomát – jegyezte meg Agatha.

–  Kétségtelenül  segített  felismerni,  mi  volt  a  könyv  valójában  – bólintott  Charles.  –  Godfrey  nagyapja  írta  valamikor  az  1920-as években. Abszolút  szamárság  volt  –  egy  teljesen  hiábavaló,  hivalkodó vállalkozás,     amely    minden    cotswoldsi    történelmi    esemény középpontjába a Pride családot helyezte, egészen Hódító Vilmos híres, tizenegyedik században elrendelt összeírásáig visszamenőleg.

– Mi köze ennek az ancombe-i íjászokhoz? – kérdezte Roy.

– A  könyv…  a  kézirat  egy  része…  –  folytatta  Charles  helyett  Mrs. Tassy  –  leírta,  hogy  amikor  az  uralkodó  ebben  a  térségben  járt,  az Ancombe-i Íjászok néven ismert, férfiakból álló egység látta el a testőri szolgálatokat.

–  Ostoba  kitaláció  –  legyintett  Charles,  és  belekortyolt  a  kávéjába, majd kissé remegő kézzel tette vissza a csészét az aljra. Ez nem kerülte el Agatha figyelmét.

–  Godfrey  karitatív  szervezetté  alakította  az  Ancombe-i  Íjászokat, hátrányos  helyzetű  gyerekek  megsegítésére  –  fordult  Mrs.  Tassy szemrehányóan Charles felé. – Abban az időben hihetetlenül sok időt és energiát áldozott mindenféle jó ügyek támogatására. Ezzel érdemelte ki a lovagi címet.

– Ez nem úgy hangzik, mint az a férfi, akit én ismertem – jegyezte meg  Roy,  és  elmagyarázta,  hogy  közvetítőként  egy  megállapodáson dolgozott a Carseworth House megvásárlására.

–  Godfrey  egy  nagyon  csinos  lányt  vett  feleségül,  Elizabeth Cliffordot  –  folytatta  Mrs.  Tassy,  és  elnézett  a  messzeségbe,  mintha megjelenne  a  szeme  előtt  a  múlt.  – A  chudleigh-i  Cliffordok  rokonát, ahogy mondták. Két gyönyörű gyerekük volt, de Elizabeth huszonöt éve meghalt valamilyen rémes rákbetegségben. Godfrey nagyon szerette, és soha nem tudta kiheverni az elvesztését.

– A fia éppen akkor kezdett egyetemre járni – vette át a szót Charles –, a lánya pedig a Marlborough főiskolán tanult. Emlékszem, apám arról beszélt,  hogy  Godfrey  soha  nem  volt  józan.  Elhanyagolta  az  üzleti ügyeit,  és  minden  egyre  inkább  leépült  körülötte.  Egyedül  maradt Carseworthben, a teljes személyzet elpárolgott.

–  Biztos  jele  annak,  hogy  a  dolgok  a  mélypont  felé  tartanak  – jegyezte meg fintorogva Gustav, aki váratlanul megint megjelent, hogy újra töltsön a kávéscsészékbe –, amikor távoznak a szolgák.

–  Mint  a  patkányok  a  süllyedő  hajóról?  –  ugratta  Agatha.  Gustav összehúzott szemmel nézett vissza rá.

– A házvezetőnője maradt még egy ideig – magyarázta Mrs. Tassy –, de  azt  pletykálták,  hogy  több  volt  egyszerű  cselédnél.  Godfrey viselkedése közte és a gyerekei között is szakításhoz vezetett, különösen a fiatalabb esetében. Őt is Elizabethnek hívták, az anyja után.

– Charles, drágám, kávéillatot érzek? – Egy hullámos, tűzvörös hajú fiatal  nő  jelent  meg  az  ajtóban,  és  álmosan  nyújtózkodott.  Nem  volt rajta más, csak nyilvánvalóan Charles egyik inge. Túl szűk volt ahhoz, hogy teljesen elfedje dús keblét, és túl rövid, hogy sok minden mást is eltakarjon.

–  Óóóóó…  –  mondta,  amikor  kinyitotta  a  szemét,  és  látta,  hogy mindenki őt bámulja – …emberek! – Lejjebb húzta elöl az inget, így az a  keblénél  annyira  megfeszült,  hogy  a  két  begombolt  gomb  közül  az egyik lepattant, és végigpattogott a parkettán. A nő kihátrált a szobából, és hallani lehetett, ahogy felszalad a lépcsőn.

–  Jaj,  Charles…  –  Mrs.  Tassy  méltatlankodó  hangot  hallatott,  és visszatért az ablak melletti foteljába az újságjához.

– Azt  hiszem,  ideje  távoznunk,  Roy!  –  állt  fel Agatha,  és  a  vállára vetette táskáját.

– Aggie… vagyis Agatha… khm… tegnap este… – Charles beletúrt a hajába.

– Igen, a születésnapi buli – jegyezte meg fogcsikorgatva Agatha. – Ez  az  egyik  vendég  volt,  vagy  mindenki  kapott  egyet  becsomagolva, hogy hazavihesse?

– Nem, ő csak, hát… a holnap estéről… – Charles nem mert Agatha szemébe nézni. Egyetlen pillantásától ott helyben megsemmisült volna.

– Felejtsük el a holnapot, Charles. Végül is nehéz napod lesz, új inget kell  venned.  Talán  közben  nézhetnél  új  barátnőt  is,  ha  már  úgyis vásárolsz!

Agatha  kiviharzott  az  előszobába,  sarkában  Royjal.  Roy  megállt  az ajtónál,  visszafordult,  és  huncut  mosolyt  és  apró  kis  integetést  küldött Charles felé.

– Viszlát, Charles drágám!

Negyedik fejezet
– Letartóztat engem gyilkosságért? – nevetett fel hitetlenkedve Agatha. – Magának elment az esze, Wilkes!

–  Wilkes főfelügyelő, Mrs.  Raisin  –  javította  ki  halvány  mosollyal Wilkes, könyökét az asztalon nyugtatva. Összetette a két kezét, ujjaival mintegy  templomot  formázva,  amelyben  két  mutatóujja  volt  a templomtorony. Állát a toronyra támasztotta, mire az ujjai szétcsúsztak, és az egyik megbökte az orrát. – Egy kis tiszteletet kellene mutatnia.

– A tiszteletet, úgy mondják, ki kell érdemelni – szögezte le Agatha.

–  A  tisztelet  a  rangomnak  szól  az  olyanok  részéről,  mint  maga!  – reccsent rá Wilkes. – Az a szerencséje, hogy Wong őrmester rávett erre a  beszélgetésre.  Én  másképp  csináltam  volna.  Jogom  volna  most azonnal bezáratni egy cellába – és nem biztos, hogy nem teszem meg!

–  Ez  nem  egy  formális  kihallgatás,  Mrs.  Raisin  –  szólalt  meg  Bill Wong, és ez sokkal hivatalosabban hangzott, mint ahogy Bill általában beszélt  vele,  de  a  hangvétel  segített  megnyugtatni  a  főnökét.  Csupán hárman  ültek  a  mircesteri  kapitányság  kopár  kihallgatóhelyiségében.  – Nincs  letartóztatva,  nem  részesült  figyelmeztetésben,  egyszerűen  segít nekünk a nyomozásban.

– Megint – tette hozzá Agatha.

– Igen, és mi értékeljük, hogy immár második alkalommal fáradt be elbeszélgetni  velünk  a  tegnapi  incidensről,  és  hálásak  vagyunk  érte. Előkerült  azonban  néhány  bizonyíték,  amely  arra  enged  következtetni, hogy  része  volt  Sir  Godfrey  Pride  meggyilkolásában.  –  Wilkes  egy átlátszó  műanyag  bizonyítékos  tasakot  hajított  az  asztalra.  –  Felismeri ezt?

–  Természetesen  –  válaszolta  Agatha,  és  szinte  oda  sem  nézett  a tasakra. – Ez a névjegykártyám.

–  Meg  tudja  magyarázni,  hogy  került  az  áldozat  zakójának  a zsebébe? – kérdezte Bill.

– Persze – válaszolta Agatha. – Én adtam tegnap reggel Sir Godfrey-nak.  Volt  egy  ügy,  amit  meg  akart  beszélni  velem,  de  nem  gondolta, hogy az ünnepség a megfelelő hely.

– Szóval beleegyezett, hogy találkozik vele – sugallta Wilkes.

–  Nem  egészen  –  magyarázta  Agatha.  –  Először  nem  tetszett  a viselkedése,  de  megmondtam  neki,  hogy  ha  úgy  gondolja,  segíthetek neki valamiben, beszéljünk meg egy találkozót.

–  Beismeri,  hogy  nem  kedvelte  a  férfit  –  bólintott  Wilkes,  és győzedelmesen  vigyorgott,  mintha  csapdát  állított  volna,  amelybe Agatha belesétált.

– Nem tetszett, ahogy először beszélt velem, de nem látszott teljesen ostobának  –  nézett Agatha  szikrázó  szemmel  Wilkesre.  –  Felismerem, ha meglátok egy tökfilkót.

– És maga így szervezte azt a találkozót? – nyúlt Wilkes egy másik bizonyítékos  zacskóért,  majd  Agatha  elé  csúsztatta.  Egy  kézzel  írt cédula volt benne a következő szöveggel:

DRÁGA G.,

TALÁLKOZZUNK  AZ  ERDŐBEN  AZ  ÜNNEPSÉG  HELYSZÍNE MÖGÖTT!

RETTENETESEN NAGY SZÜKSÉGEM VAN RÁD!

SZERETETTEL, A.

–  Soha  életemben  nem  láttam  ezt  a  cédulát  –  biztosította  róla Agatha, miközben a szája sarkában megjelent mosoly és egy kis fejrázás jelezte, mennyire  megdöbbent,  hogy  Wilkes  talán  azt  hiszi,  ő  írta.  –  Ha  azt gondolja, én írtam, akkor azt is gondolnia kell, hogy belezúgtam az öreg Sir Godfrey-ba. Ez pedig a legabszurdabb elmélet, amivel valaha előállt.

– Egyáltalán nem, Mrs. Raisin – vigyorgott Wilkes. – Azt hiszem, az üzenet egy trükk volt, hogy az áldozatot az erdőbe csalják, ahol azután meggyilkolták. És az aláírója „A". A, mint Agatha.

– Ne legyen nevetséges! – Agatha érezte, hogy enyhén elvörösödik, kezdi elönteni az indulat. – Sok női név kezdődik A-val!

– Akkor tessék – előzékenykedett Wilkes, és nyilvánvalóan élvezte, hogy  sikerült  kihoznia  a  sodrából  Agathát  –,  nevezzen  meg  egyetlen nőt, akit ismer, és akinek a neve A-val kezdődik.

– Az asszisztensem, Toni – válaszolta Agatha.

– A Toni T-vel kezdődik! – jelentette ki önelégülten Wilkes.

–  Ez  az Antonia  rövid  formája,  maga  tökfej!  –  csattant  fel Agatha, aztán mélyet lélegzett, hogy lecsillapodjon, miközben Wilkes visszatette a bizonyítékos tasakokat egy bézs mappába, és végig morgott magában.

–  Ennyi  az  egész,  amivel  rendelkezik?  –  méltatlankodott Agatha.  – Mi van a boncolási jegyzőkönyvvel?

– Nem vagyok hajlandó felfedni egy bizalmas jegyzőkönyv tartalmát olyanoknak, mint maga – jelentette ki Wilkes, és felállt, hogy elhagyja a helyiséget.  –  Egyelőre  ennyi,  Mrs.  Raisin,  de  ne  gondolja,  hogy végeztem magával!

–  Nem  komplett,  ha  azt  hiszi,  ilyen  gyatra  bizonyítékok  alapján letartóztathat  –  sziszegte  Agatha  Billnek,  ahogy  Wilkes  kiment  a szobából.

– De azért megpróbálta – vonta meg a vállát Bill. – Azt mondta, fel akar dühíteni, hogy lássa, hogyan reagálsz.

–  Ez  tényleg  lökött!  –  nevetett Agatha.  –  Hogy  tudtad  meggyőzni, hogy ne tartóztasson le?

–  Megmondtam  neki  az  igazat  –  felelte  Bill.  –  Megmondtam  neki, kizárt  dolog,  hogy  meg  tudjuk  akadályozni,  hogy  saját  nyomozást indíts, és akkor te vagy akkora bajba kerülsz, hogy tényleg meglesz az alapja,  hogy  letartóztasson,  vagy  belehajszolod  a  gyilkost  egy  olyan lépésbe,  amivel  elárulja  magát.  Bármelyik  esetben  Wilkesé  lesz  az érdem az ügy felgöngyölítéséért.

– Kizárt, hogy valaha is behódoljak ennek a bohócnak!

– Gondold meg, Agatha, és járj túl az eszén. Én most naponta vagyok kénytelen  együttműködni  Wilkes  főfelügyelővel,  és  néha  úgy  lehet  a legjobban elintézni a dolgokat, ha hagyod, hogy azt higgye, ő a győztes.

–  Nagyon  okos  vagy,  Bill  –  mosolygott  rá  Agatha  őszinte elismeréssel. – Alice-nek szerencséje van veled.

–  Én  vagyok  a  szerencsés  –  mondta  Bill  ugyanazzal  a  boldog csillogással  a  szemében,  amilyet  Agatha  a  Vörös  Oroszlánban  látott előző este. Bill Wong nyugodt volt és elégedett.

Ahogy  hazafelé  autózott,  Agatha  azon  elmélkedett,  vajon  Roynak sikerülte  teljesítenie  bármelyik  feladatot,  amivel  megbízta,  amikor visszafelé  mentek  az  Orgona  közbe  a  Barfield  House-ban  lezajlott bohózat után. Az A44-esről Carsely felé ráhajtott egy fasorra; az ágak az út  fölött  áthajolva  alagutat  képeztek  a  magasban.  A  lehullott  levelek aranylóan örvénylettek, ahogy Agatha elhajtott mellettük, amíg el nem ért a falu első sárga kőfaláig.

Az Orgona közbe befordulva azonnal látta, hogy Roy megtette, amire kérte.  Toni  kocsija  a  ház  mellett  parkolt,  vagyis  Roy  elérte,  és  a  lány velük  fog  ebédelni. Agatha  remélte,  ez  annak  is  jele,  hogy  Roy  tudott valahol asztalt foglalni – ez volt a második feladata –, mert a lasagne a mélyhűtőben  nem  volna  elég  hármuknak.  Asztalt  szerezni  az  utolsó pillanatban nagy feladat volt, és Agatha remélte, hogy Roynak sikerült a Vörös Oroszlánnál jobb helyet találnia. Az utóbbi időben Agatha olyan sokszor evett ott, hogy szinte az egész étlapot fel tudta volna mondani… akár visszafelé.

– Nincs vesztegetni való időnk, édesem! – kiáltott Roy Agatha kerti ösvényén  szökellve,  ahogy Agatha  bezárta  a  kocsi  ajtaját.  Közvetlenül mögötte  közeledett  Toni.  – A  Horse  and  Groomba  megyünk  Bourton-on-the-Hillben. Gyorsan indulnunk kell.

– Én szívesen vezetek – szólt Toni, a kocsija kulcsait csörgetve.

– Köszönöm, Toni – lélegzett fel Agatha. – Fura egy nap ez. Mindent elmondok, ha ott leszünk.

Bezsúfolódtak  Toni  kis  autójába,  és  máris  kanyarogtak  visszafelé  a fasor  alagútján  keresztül  az  A44-esre.  Moreton-in-Marsh  felé  tartva elhajtottak a Sezincote feliratú tábla mellett.

– Jártatok már ott? – kérdezte Roy a hátsó ülésről. – Egyszer voltam ott egy esküvőn. Pazar, mint egy indiai palota, Cotswoldsbe áttelepítve, hagymakupolával és elefántszobrokkal a kertben.

– Tényleg?  – Agatha  hangja  csodálkozást  árult  el,  hogy  létezik  egy ilyen  egzotikus  hely  szinte  a  háza  szomszédságában.  –  Meg  kell látogatnunk. Lassíts ezen a lejtős részen, Toni. Nincs messze a kocsma.

A fák baldachinja, alig szélesebb, mint a Carselybe vezető út fölötti, hirtelen megnyílt, és feltárult a kilátás Moreton felé, valamint Bourton első  kőépületei,  amelyek  egyike  volt  a  Horse  and  Groom.  Toni megtalálta  az  utolsó  üres  helyet  a  parkolóban,  majd  megkerülték  az épületet a főbejárathoz.

Kívülről a kocsma úgy nézett ki, mint egy tipikus cotswoldsi fogadó, kőfallal és fehérre festett ablakkeretekkel a zsindelytető alatt. Forgalmas vendéglő  volt;  egy  gyors  pillantást  vetve  a  nagy  hátsó  kertre  Agatha csodálkozva látott néhány edzett figurát az asztaloknál, akik élvezték a távoli,  messze  elterülő  zöld  mezőkre  és  erdőkre  nyíló  kilátást. Agatha örült, hogy bent fognak ülni, ahol megnyugtató tűz égett a kandallóban. A feketére festett mennyezeti gerendák sokkal magasabban voltak, mint a  Vörös  Oroszlánban,  a  csupasz  kőfalak  keveredtek  a  kellemes pasztellszínű vakolattal borított sávokkal, és a praktikus, hagyományos stílusú berendezés hívogatta őket.

Az  étlap  sem  okozott  csalódást Agathának.  Severn  and Wye  füstölt lazacot  rendelt  tormakrémmel,  majd  bőséges  vasárnapi  bőrös sertéskarajt,  Yorkshire  pudingot,  sült  krumplit  és  mindenféle  köretet. Holnap,  gondolta,  megfelelőbb  nap  lesz,  hogy  belekezdjen  a fogyókúrába.

–  Toni,  meg  kell  hallgatnod  a  sztorit  Sir  Godfrey  Pride meggyilkolásáról – kezdte Agatha, miközben Roy bőséges mennyiségű Beaujolais Villages-t töltött a poharaikba. Toni buborékos vizet ivott. – Roy, mondj el neki mindent a te Mr. Evansodról.

Agatha  a  bort  szopogatta,  miközben  hallgatta  Royt,  aztán  Tonihoz fordult.

–  Mindent  tudnod  kell,  amit  mi  tudunk,  hogy  amikor  a  gyilkos nyomába  eredünk,  egyikünk  se  feledkezzen  meg  semmi  fontosról. Holnap  az  irodában  a  szokásos  ügyeinket  rábízzuk  Patrickre  és Simonra, mi pedig erre a nyomozásra koncentrálunk.

– Szóval, ez történt velem az elmúlt két napban…

Agatha  azzal  kezdte,  hogy  megérkezett  az  ünnepségre,  és megismerkedett Sir Godfrey-val. Elérkezett arra a pontra, amikor részt vett az íjászbemutatón, és ekkor Toni közbeszólt.

– Pók, pókháló tetoválással – ismerem.

–  Te  is  szenvedő  alanya  voltál  a  vándorló  kezeinek?  –  kérdezte Agatha.

– Nem, ugyanazon a lakótelepen nőttünk fel. Az anyja nevelte, amíg meg nem halt. Az apját soha senki nem ismerte, de a mama korábban a carseworthi  uradalomban  dolgozott,  mielőtt  az  kezdett  tönkremenni. Úgy hallottam, most a barátnője dolgozik ott, részmunkaidőben.

– Milyen volt ez a Pók? – érdeklődött Roy.

–  Nem  sokban  különbözött  a  többi  fiútól.  Voltak  kisebb  balhéi: graffitizés, bolti lopás, részegség, ilyesmi. Úgy hiszem, azt remélték, jót fog tenni neki, ha csatlakozik az Ancombe-i Íjászok csapatához, de úgy tudom, soha nem lett belőle semmi.

–  Az  íjászok  csoportját  azért  alapították,  hogy  hátrányos  helyzetű gyerekeket  segítsenek  –  magyarázta Agatha.  –  Pók  arra  érdemes  jelölt lehetett,  különösen,  ha  az  anyja  Sir  Godfrey-nál  dolgozott.  –  Agatha elhallgatott,  mert  kihozták  az  ennivalót,  belekóstolt  a  lazacba,  aztán folytatta.  –  Szóval,  amikor  a  lövéshez  készülődtem,  megjelent  egy kiskutya,  és  nem  volt  más  választásom,  a  földre  lőttem  ki  a  nyilat, nehogy  eltaláljam  –  színezte  ki  egy  kissé  Agatha  a  történetet,  amit  ő cseppet sem tartott füllentésnek –, de amikor újra próbálkoztam…

Egy  apró  sorházban  Comfrey  Magnában  egy  fiatal  pár  ült  a konyhaasztaluknál,  sajtos  makarónit  ettek,  és  az  asztalon  előttük szétszórtan  heverő  kifizetetlen  számlákat  vizslatták. A  nő  karcsú  volt, csinos arcú, zöld szemű és hosszú barna hajú. A férfi haja is barna volt, leért  majdnem  a  válláig,  és  a  szeme  alig  látszott  vastag  lencséjű,  sötét keretes szemüvege mögött.

–  Beszélnünk  kell  Geralddal,  Benny  –  jegyezte  meg  a  nő,  és  lágy, előkelő kiejtése költséges iskolákról árulkodott. – Most van szükségünk pénzre. Nem tudjuk kivárni, amíg az egész zűrzavar rendeződik.

–  Nem  sok  mindent  tehetek  az  ügy  érdekében,  Liz  –  válaszolta  a fiatalember. Vontatott beszéde kevésbé kiváltságos neveltetést sejtetett. – Szívesen beszélek vele, de ő a te bátyád, és engem nem sokra becsül.

–  Velem  sem  hajlandó  beszélni  –  mondta  a  nő  –,  de  nincs  más választása.  Én  nem  félek  tőle  meg  az  arrogáns  feleségétől.  Csak  azt akarom,  ami  jogosan  az  enyém,  és  amíg  azt  meg  nem  kapom, egyszerűen muszáj lesz kisegítenie minket.

– És ha nem akar?

–  Ebben  az  ügyben  nem  hagyok  neki  más  választást.  Vagy  segít nekem, vagy nagyon megnehezítem az életét.

–  Óvatosnak  kell  lennünk,  Liz.  Sok  embert  feldühített,  ahogy  az öreged meghalt. Sokan azt keresik, kit vádolhatnak meg.

–  Igazad  van…  de  Gerald  egész  biztosan  rajta  lesz  minden  rendőr gyanúsítotti listáján, és nem akar majd túl sok figyelmet magára vonni, úgyhogy most lenne a legjobb nyomást gyakorolni rá.

– Ha te mondod, Liz… Én támogatom, bárhogy döntesz is, ezt tudod.

– Igen, tudom. – Liz az asztal fölött megfogta a férfi kezét. – Mindig tudtam, hogy te vagy az egyetlen ember, akire számíthatok. Akkor hát holnap. Holnap megkeressük.

Másnap  kora  reggel Agatha  leparkolt  a  szokott  helyén,  és  a  mircesteri főutcán sétálva minden kirakatban megcsodálta magát, amelyik mellett csak elment. Mircesterben nem volt sok üzlet, ahol vásárolt volna; csak egyetlen igényesebb áruházban vett olykor ruhákat, amelyek legtöbbje – anélkül, hogy egyszer is felvette volna – jótékonysági boltban végezte, amikor  a  hangulata  ellenük  fordult.  Amikor  viszont  komolyabb vásárlásnak  érezte  szükségét,  Agatha  vonatra  szállt,  és  meglátogatta kedvenc  londoni  butikjait,  sőt,  néha  kicsit  tovább  is  merészkedett,  és végigsétált  a  rue  Saint-Honorén  Párizsban.  Ott  szigorú  keretösszeget jelölt ki magának, amit aztán élvezettel vett semmibe.

Aznap  reggel  azonban  lényegében  meg  volt  elégedve  azzal  a kétsoros  lila  kabátruhával,  amire  nemrég  tett  szert  a  mircesteri áruházban. Az  eladó  biztosította  róla,  hogy  „szuper  elegáns,  és  „szinte pont  ugyanolyan,  mint  amilyet  Kate  Middleton  visel.  Hát,  ha  a  walesi hercegnének  elég  jó,  talán  érdemes  Raisin  magánnyomozó  figyelmére is.

A  kivágása  elég  mély  volt  ahhoz,  hogy  felvehesse  hozzá  nagy becsben  tartott  arany  nyakláncát,  és  elég  kényelmes,  hogy  zárt  helyen viselhesse,  míg  térd  alatti  hossza  lehetővé  tette,  hogy  házon  kívül  is hordhassa  a  változékony  őszi  időjárásban.  Az  öltözékhez  olyan  cipőt társított,  amelynek  a  sarka  kissé  megemelte  a  magasságát,  és  olyan formát  biztosított  a  vádlijának,  a  combjának  és  a  hátsójának,  amilyet szeretett volna, így segített dacolni a rettegett gravitáció hatásaival.

Elégedetten nyugtázta a kirakatüvegben látható tükörképe látványát, és  magabiztosan  lépdelt  a  régi  kis  utca  felé,  ahol  a  Raisin Nyomozóiroda várta Mr. Tinkler régiségboltja fölött. Amikor azonban a sarokra  ért,  megtorpant.  Valami  oda  volt  kötve  egy  lámpaoszlophoz  a régiségbolt előtt – egy nagy, szőrös, fekete-fehér állat.

Lábujjhegyen áttipegett az út macskakövein, hogy közelebbről – de biztonságosnak ítélt távolságból – megnézze.

– Mrs. Raisin! Van ennek valami köze önhöz? – Mr. Tinkler kerek, kissé görnyedt alakja jelent meg az üzlet ajtajában.

– Nem, fogalmam sincs, mi ez… – Óvatosan lépett egyet a kreatúra felé,  amikor  annak  szeme  kikerekedett,  a  fülei  lelapultak,  és  morgó hangot  hallatott.  Aztán  rikoltott  egyet,  és  nagy  adag  zöldes  nyálkát köpött  rá.  Agatha  rémületére  a  büdös  trutymó  ráfröccsent  a  ruhája elejére, és undorodva érezte, ahogy apró cseppek hullanak a nyakára is. Hátrált, alig tudta elhinni, ami az imént történt.

– Velem is ezt tette – panaszolta Mr. Tinkler, és szétnyitotta a zakóját, amely alatt láthatóvá vált zöld foltos inge. – Ennek az ingnek annyi.

Agatha  elfordult,  képtelen  volt  megszólalni,  csak  levegőért kapkodott, és eltartotta a kezét az oldalától, mintha nem tudná elviselni saját  maga  érintését.  Felszaladt  a  lépcsőn  az  irodába,  ahol  Patrick Mulligan és Simon Black az utóbbi asztala mellett állva kávéztak.

– Jó reggelt, főnök! Mondjon el nekünk mindent a gyilkosságról a… –  Simon  vidám  vigyora  zavart  tekintetre  váltott.  –  Azta!  Mi  történt magával?

–  Te  jó  ég!  –  Patricket,  a  nyugdíjas  rendőrtisztet  nem  volt  könnyű megdöbbenteni,  de  most  teljesen  készületlenül  érte  a  látvány,  ahogy Agatha, mint egy zombi, ragaccsal borítva becsoszog az irodába.

– Van egy… van egy dolog – zihálta Agatha. – Egy izé odalent!

– Miféle izé? – kérdezte Patrick.

– Valami…  olyan,  mint  egy  birka  és  egy  ló  keresztezése.  – Agatha csak ennyit tudott kinyögni.

–  Egy  birka  és…  –  ugrott  talpra  Simon,  és  az  ablakhoz  rohant.  – Igen! – rikoltotta, és élvezettel a levegőbe öklözött. – Ez Rocco! Ez lesz a valaha volt legrövidebb megbízás!

Agatha  figyelte,  ahogy  Simon  megragadja  a  telefonját,  és  lesiet  a lépcsőn.

–  Mi  a  fenéről  beszél?  –  Agatha  Patrickre  nézett,  aki  csitító mozdulattal  felemelte  mindkét  kezét,  mert  felismerte,  hogy  a  hírhedt Raisin-féle düh kezd felülkerekedni főnöke döbbenetén.

– Talán szeretne megmosakodni – javasolta, és tett egy lépést Agatha felé. – Hadd segítsem le a kabátját.

–  Ez  egy  kabátruha,  Patrick  –  mordult  fel Agatha  hátralépve  –,  és nem fogok fehérneműben mászkálni az irodában!

– Ja, persze… értem… – motyogta zavartan a férfi, aztán kotorászni kezdett egy szatyorban az íróasztala mellett, és előhúzott két műanyag zacskót. – Ezek jók lesznek. Nem igazán illenek magához, persze, de… vészhelyzetben…  ideiglenesen.  Meg  tudjuk  magyarázni  az  „izét", amikor kész meghallgatni.

Agatha  elvette  a  szatyrokat,  és  az  iroda  apró  fürdőszobájába  indult. Tíz perccel később a trutymótól megszabadulva, helyreállított sminkkel, valamint  egy  kék-sárga  Mircester  United  feliratú  kapucnis  felsőben  és hozzá  illő  tréningnadrágban  tért  vissza.  A  bal  kezében  az  egyik szatyorban  ott  volt  tönkretett  kabátruhája  és  a  magas  sarkúja,  a másikban a táskája. Toni akkor érkezett meg az irodába, amikor Agatha éppen  konfrontálódni  készült  Patrickkel  és  Simonnal.  Dermedten bámult Agathára.

– Hmmm… divatos – nyögte ki, mert más nem jutott eszébe.

–  Ideiglenes!  –  csattant  fel  Agatha,  és  eltűnt  a  saját  irodájában. Kihúzta íróasztala jobb alsó fiókját, elővett egy tornacipőt, amit erőnléti sétáira  tartogatott,  amikor  rátört  a  rendszeresen  jelentkező fitneszhóbortja.  Úgy  gondolta,  ez  sokkal  jobban  megy  új  szabadidős öltözékéhez,  mint  a  magas  sarkú  cipő.  Gyors  telefont  bonyolított  az áruházzal,  megtudta,  hogy  van  még  raktáron  ugyanolyan  kabátruha, mint  amit  lehányt  a  rettenetes  állat,  és  jelenleg  egy  nejlonszatyorban lapul  az  asztala  mellett.  Bankkártyával  fizetett,  és  biztosította  az áruházat,  hogy  valaki  egy  órán  belül  elmegy  érte.  Agatha  kisétált  a külső  irodába,  kezében  a  nejlonszatyorral. Az  íróasztalánál  ülő  Simon ölébe ejtette.

–  Szabadulj  meg  tőle  –  mondta,  és  átnyújtott  neki  egy  cédulát  az eladó  nevével,  akivel  az  új  ruháról  beszélt.  –  Dobd  a  kinti  kukába útközben, ahogy elmész az új ruhámért.

– Miért én? – jajdult fel Simon. – Az egy női osztály, és…

–  Mert  te  vagy  a  felelős  azért,  hogy  új  ruhát  kellett  vennem  – jelentette  ki  Agatha,  Toni  asztalának  sarkára  telepedve.  –  És  most magyarázd  meg  nekem,  mi  az  a  szörnyeteg  odalent.  –  Agatha elhallgatott, fenyegető pillantással összehúzta a szemét. – És jó legyen az a magyarázat!

Agatha  titkárnője,  Helen  Freedman  sietett  be  az  irodába, felakasztotta a kabátját, és elnézést kért, hogy az eveshami busz késése miatt  később  ért  be,  röviden  megdicsérte  Agatha  Mircester  United-szurkolói öltözékét, és megígérte, hogy azonnal hoz neki kávét.

– Nos, minden péntek délutánra nyúlik vissza – kezdte Simon. – Én hagytam  el  utoljára  az  irodát,  és  jött  egy  telefonhívás  Mr.  Pottstól. Lámákat  tenyészt  a  farmján,  és  Rocco,  a  díjnyertes  csődör  –  az  a  hím láma – eltűnt.

– Értem – mondta Agatha, és elvett egy csésze kávét Helentől –, és honnan tudta Rocco, hogy pont nálunk kell feladnia magát?

–  Roccót  az  hozta  ide,  aki  elrabolta  –  magyarázta  Patrick.  –  Simon kicsit körbetelefonált szombaton.

– Szereztem egy listát a nevekről Mr. Pottstól, és magam is végeztem egy kis kutatást – tette hozzá Simon –, aztán mindenkit felhívtam, akit találtam,  akinek  bármi  köze  van  lámákhoz  vagy  alpakákhoz  –  azok hasonlítanak  a  lámákhoz,  csak  kisebbek  –,  vagy  bármilyen  más szokatlan jószágokhoz. Megmondtam nekik, hogy Agatha Raisin Rocco nyomában  van.  Persze  legtöbbjük  Csitt-csatt,  a  szamár  miatt  hallott magáról,  meg  azok  miatt  a  mosolygós  kenguruk  miatt,  és  a  legtöbben azt mondták: „Hát, az ég kegyelmezzen bárkinek, akinél Rocco van!"

Toni  nevetett.  Agatha  továbbra  is  rezzenéstelen  arccal  ült.  Toni gyorsan a kezével takarta el a mosolyát.

– Szóval, kinél volt Rocco? – kérdezte.

– Azt nem tudom – válaszolta Simon. – Valószínűleg egy tenyésztő lehetett,  aki  szerette  volna,  hogy  a  nőstényeit…  Szóval,  hogy  Rocco szaporítsa  a  nyájat.  Nem  könnyű  eladni  egy  olyan  lámát,  mint  Rocco, anélkül,  hogy  a  lámavilág  tudomást  ne  szerezne  róla.  Gondolom,  az öreg  Rocco  remekül  érezte  magát  a  hétvégén,  és  mert  Mr.  Potts véletlenül  a  városban  volt  ma  reggel,  magához  vette,  és  most  útban vannak hazafelé.

–  És  mi  van,  ha  az,  aki  ellopta,  úgy  döntött,  hogy  Rocco  betöltötte hivatását,  és  a  továbbiakban  már  semmi  haszna?  Valójában  csak tehertétel – vetette fel Agatha. – Talán egyszerűen megszabadultak tőle, amikor azt hitték, hogy a nyomukban vagyunk.

– Amúgy is megtették volna – mondta Patrick. – Simon úgy vélte, a lámatartó közösségben elég gyorsan elterjed a hír, és hogy állatszerető emberként  a  rablók  inkább  vissza  akarják  adni  Roccót,  mint  hogy bántalmazzák, és kockáztassák, hogy közben elkapják őket!

–  Péntek  estétől  hétfő  reggelig!  –  ujjongott  Simon,  aki  tapsolt  is egyet, csettintett az ujjával, és mindkét öklével a levegőbe bokszolt. – A valaha volt leggyorsabb megoldása egy ügynek!

Agatha egykedvűen, mosolytalanul bámult rá.

– Ó, kivéve persze, hogy… ez nem volt igazán ügy – mondta Simon elszomorodva.  –  Tudom,  hogy  mindannyiunknak  egyeztetnünk  kell  az új  eseteket  magával,  de  nem  tudtam  elérni,  és  én…  nos,  Mr.  Potts magán  kívül  volt  az  örömtől,  és  tudni  akarja,  mennyivel  tartozik nekünk.

– Az új ruhát mindenképpen ki fogjuk számlázni neki – jelentette ki hűvösen Agatha.

– Hmmm… – töprengett el Simon. – A lámák akkor csinálnak ilyet, ha fenyegetve érzik magukat.

– És egy új inget Mr. Tinklernek – tette hozzá Agatha, és Patrickhez fordult. – Mi ez, ami rajtam van?

–  A  Mircester  United  futballklub  hamisított  rajongói  portékája  – válaszolta  Patrick.  –  Emlékszik,  hogy  a  múlt  héten  bíztak  meg,  hogy segítsünk  nekik  megkeresni  azokat,  akik  ezeket  a  hamisított  cuccokat árulják a stadionban. A legtöbb utánzatot utcai vásárokon meg hasonló helyeken  dobják  piacra,  de  elkapni  a  kereskedőket,  és  rávenni  őket, árulják el, ki a beszállítójuk, teljesen hiábavaló iszapbirkózás lenne.

– A klubok egy vagyont veszítenek emiatt a csalás miatt – tette hozzá Simon. – Azt kellene elsőként kideríteni, ki juttatja a hamisítványokat a stadionba.

–  Értem  –  mondta Agatha,  és  megrángatta  a  kapucnis  póló  ujját.  – Nem  túl  jó  minőség,  ugye? Az  biztos,  hogy  én  nem  tudnék  egész  nap ebben  ülni.  Rendben,  Simon,  menj,  és  ahogy  visszajössz,  tartunk  egy eligazító értekezletet. Roy Silver is csatlakozik hozzánk.

Simon felkapta a nejlonszatyrot, és az ajtó felé indult.

– És Simon – szólt utána Agatha, mintha akkor jutott volna eszébe –, nem  vagyok  boldog  attól,  ahogy  a  Raisin  Nyomozóirodát  használtad emberek    megfélemlítésére.    Magánnyomozók    vagyunk,    nem gengszterek.

A  fiatalember  keskeny  arca  hirtelen  még  hosszabbnak  tűnt,  és  a földet bámulta, nem tudta, mit mondjon, aztán eldöntötte, legjobb lesz, ha nem szól semmit.

–  Másrészt  viszont  –  folytatta Agatha  –,  visszaszerezted  Roccót,  és ebben az esetben azt gondolom, a cél szentesíti az eszközt, úgyhogy jól tetted. Remek munka volt!

Simon  vigyorogva  felnézett.  Milyen  könnyű  –  tűnődött  Agatha, miközben  visszasétált  az  irodájába  –  boldoggá  tenni  valakit.  Néhány gondosan  megválasztott  szó  széppé  teheti  valakinek  a  napját. Hasonlóképpen,  néhány  meggondolatlanul  kiejtett  szó  tönkreteheti valakinek az életét. Néha mind a kettő megtörténhet.

Eszébe  jutott,  amikor  James  váratlanul  meglátogatta  egy  olyan alkalommal, amikor rendkívül depressziósnak érezte magát. A férfi már távozni készült, amikor azt mondta, mintegy mellesleg:

– Valójában azért jöttem, hogy megkérjem a kezedet. – Ez a néhány szó  azonnal  a  legboldogabb  nővé  tette  Agathát  egész  Cotswoldsben, egész  Britanniában,  az  egész  világon.  Mégis,  úgy  alakultak  a  dolgok, hogy  végső  soron  ezek  a  szavak  tették  mindkettőjüket  rendkívül boldogtalanná, amikor a házasságuk zátonyra futott.

Hol lehet James? Agatha korholta magát, amiért hagyta, hogy a férfi hiánya  idegesítse.  Bár  nem  voltak  éppen  beszélő  viszonyban,  lehetett volna benne annyi jóérzés, hogy közölje, elutazik, és mennyi időre.

Agatha  visszament  az  irodájába,  papírmunkával  foglalta  el  magát, amíg kopogást nem hallott az ajtón, és Roy Silver dugta be a fejét.

– Most érkeztem, édesem – mondta ragyogva, aztán a hangja egy-két oktávval mélyebbre váltott. – Te jó ég… mi a csoda van rajtad?

– Ideiglenes! – mordult rá Agatha. – Szerezz magadnak egy kávét, és fogj egy széket odakint, Roy. Nemsokára kezdjük a megbeszélést.

Agatha  az  asztalán  fekvő  papírokra  meredt  –  számlák,  csekkek  és jelentések  –,  valójában  azonban  egyiket  sem  látta.  Most,  hogy  már múlóban  volt  a  Roccóval  való  találkozás  sokkja,  Agatha  gondolatai visszatértek  a  Sir  Godfrey  Pride-gyilkosságra. A  legtöbb  gyilkosságot, mondta  magának,  olyasvalaki  követi  el,  akit  az  áldozat  ismer.  A  női áldozatokat  nagyobb  valószínűséggel  öli  meg  a  partnerük  vagy  a  volt partnerük,  mint  a  férfiakat,  de  a  férfiakat  gyakrabban  öli  meg valamelyik  ismerősük.  Meg  kell  vizsgálniuk  Sir  Godfrey  családját. Semmi kétség, Wilkes már szaglászik utánuk.

Aztán  ott  volt  a  gyilkos  fegyver,  egy  nyílvessző. Van  ennek  valami jelentősége?  A  csapat  segítségével  biztosan  előbb  derítik  ki  az igazságot,  mint  az  az  utálatos  Wilkes.  Agatha  úgy  döntött,  a  nagy irodába  hívja  össze  a  megbeszélést.  Roy  csatlakozásával  egy  kicsit szűken lennének a saját íróasztala körül.

– Rendben, figyeljetek! – szólt Agatha, és újra elfoglalta helyét Toni íróasztalán. – Aktuális ügyek. Kezdjük veled, Patrick.

Átrágták magukat a listán szereplő, folyamatban levő néhány válási és megfigyelési ügyön. Patrick körvonalazta a terveket, amelyeket ő és Simon dolgozott ki, hogy beépüljenek a Mircester United stadionjában és körülötte működő árusok csoportjába, mintha ők lennének az új fiúk, akik  átvesznek  egy  hamburger-és  hotdog-árusító  helyet  a  területen. A klub  elnökének  támogatásával  aztán  megpróbálják  kiszúrni,  hogyan kerülnek  az  árusokhoz  a  hamisított  termékek  meccsnapokon.  Roy türelmesen hallgatott, szemmel láthatóan élvezte, hogy hallja a rengeteg fortélyt és intrikát.

–  Simontól  és  Roccótól  eltekintve  más  újdonság  ezen  a  héten?  – kérdezte Agatha.

–  Mrs.  Parsons,  egy  kedves  idős  hölgy  telefonált  –  mondta Toni.  – Közeledik  a  gyémántlakodalma  időpontja,  nagy  családi  ünnepséget terveztek, de ő azon gondolkodik, hogy lefújja az egészet, mert a férje furcsán viselkedik.

– Mit gondol, miben sántikál a férje? – kérdezte Agatha.

–  A  férfi  kéthetenként  egyszer  eltűnik  a  kocsijával,  kedd  délután. Állítólag parfümtől szaglik, amikor hazajön.

–  Szóval  azt  gyanítja,  a  férjének  viszonya  van  valakivel.  Mennyi idős?

– Mind a ketten hetvenkilenc évesek.

– Az ember azt hinné, hatvanévnyi házasság után már benőtt a feje lágya – jegyezte meg Patrick.

– Vannak férfiak, akik soha nem tanulnak – felelte Agatha. – Lássuk, a végére tudunk-e járni a nagy ünneplést megelőzően. Patrick, neked és Simonnak  van  elég  dolgotok  a  Mircester  United-üggyel.  Toni  és  én foglalkozunk  Mr.  Parsonsszal.  És  most  térjünk  rá  Sir  Godfrey  Pride meggyilkolására.

Mielőtt  elkezdhette  volna  tájékoztatni  munkatársait  a  történtekről, kopogtak  az  iroda  ajtaján.  Agatha  felnézett,  és  Sir  Charles  Fraith-t pillantotta meg az ajtóban.

– Jó reggelt, Ag… – kezdte Charles, aztán elhallgatott, és felhúzta a szemöldökét. – Mi a csudát viselsz?

– Csak ideiglenes! – közölte Agatha. – Egy kicsit úgy, mint a te kis Miss  Gombszaggatód  öltözéke,  nyilvánvalóan.  Sikerült  mostanra kiheverni  a  másnaposságot?  Mit  akarsz?  Pillanatnyilag  eléggé  el vagyunk foglalva. Ha vacsorára akarsz meghívni, akkor…

–  Ez  fontos  –  jelentette  ki  szigorú  pillantással  és  komor  hangon Charles,  ami  kissé  meglepte  Agathát.  Azt  hitte,  azért  jött,  hogy bocsánatot  kérjen  a  tegnapiért,  de  nyilvánvaló  volt,  hogy  nem  áll szándékában elnézést kérni.

–  Akkor  jobb  lesz,  ha  bemegyünk  az  irodámba  –  mondta,  és előresietett, majd becsukta az ajtót maguk mögött. – Szóval, ki volt az a vörös?  Csak  egy  újabb  alkalmi  partner,  vagy  ismét  egy  jövendőbeli házastárs, első a Lady Fraith-verseny esélyesei között?

–  Fogd  már  be,  és  hallgass  ide,  légy  szíves!  –  mordult  rá  Charles. Agatha  furcsálkodva  nézett  rá.  Charles  dühösnek,  vagy  inkább nyugtalannak  látszott. Agatha  összefonta  a  karját,  visszaült  a  székébe, hogy meghallgassa. – Úgy gondoltam, tudnod kell – folytatta Charles –, hogy  beszéltem  egy  barátommal,  a  mircesteri  kórház  sebészével.  Azt mondta, hogy James a kórházban van, ő az egyik betege.

– James? – hökkent meg Agatha. – De hogyan… miért?

– Emlékszel, amikor lelépett Franciaországba, miután agydaganattal diagnosztizálták?

– Igen, igen, persze… de a daganat elmúlt.

– Hát most visszatért, még erőteljesebben.

– Meg kell látogatnom – jelentette ki Agatha, azzal talpra ugrott, és felkapta a táskáját.

– A  kabátruha,  ahogy  parancsolta,  főnök!  –  Simon  viharzott  be  az irodába egy csinosan csomagolt papírdobozzal.

– Köszönöm, Simon! – rohant el mellette Agatha, kikapva a kezéből a dobozt, és eltűnt a fürdőszobában.

– Aggie, hadd menjek veled a kórházba – kérte Charles. – Ha gond lenne, és nem engednék, hogy meglátogasd, én talán, tudod, el tudnám intézni.

–  Köszönöm,  Charles  –  válaszolta  megenyhülve Agatha.  –  Nagyon kedves tőled.

Fél  órával  később  Agatha  tűsarkúja  a  mircesteri  kórház  egyik folyosójának  fényes  padlóján  kopogott.  Mellette  Charles  lépkedett hangtalanul.  Az  ilyen  helyek  a  gyógyulást  szolgálják,  de  akkor  miért van  az,  hogy  a  ragyogó  fények,  a  csillogó  felületek  és  különösen  az összetéveszthetetlen  kórházszag  rossz  előérzettel  töltik  el?  A  szagtól konkrétan hányingere támadt. Még ha muszáj is itt lenni – és különösen, ha valakinek tényleg itt kell lennie –, a kórház nem kellemes hely.

Odamentek  a  recepciós  pulthoz,  ahol  egy  fiatal  nő  kedvesen mosolyogva  felnézett  a  számítógép  képernyőjéből,  és  megkérdezte, segíthete.

– A férjemet jöttem meglátogatni – közölte Agatha. – James Lacey.

A fiatal nő gépelt a billentyűzetén, aztán a homlokát kissé ráncolva felnézett.

– Az adatokból, amit látok – magyarázta –, Mr. Lacey nem házas.

– Mrs. Raisin Mr. Lacey volt felesége – mondta Charles. – Ma reggel beszéltem  Mrs.  Shelleyvel,  és  ő  mondta,  hogy  Mrs.  Raisin  nyugodtan meglátogathatja.

–  Ebben  az  esetben  –  mondta  a  fiatal  nő,  aki  a  sebész  nevének említésére  megint  mosolyogni  kezdett  –,  a  tízes  kórterem  mellett  van egy szobában. Ha beszélnek az ügyeletes nővérrel, ő odavezeti magukat.

Amikor  odaértek  James  szobájához,  Agatha  megkérte  Charlest, várjon odakint. A nővér előrement, és Agatha rövid beszélgetést hallott, mielőtt a nővér visszatért.

–  Nagyon  fáradt  –  magyarázta  a  nővér  –,  de  örül,  hogy  láthatja. Kérem, ne maradjon sokáig. Pihennie kell.

A szobában nem volt annyira világos, mint a kórház többi részében, és  Agatha  lassan  közeledett  az  ágyhoz,  nem  tudva,  mire  számíthat. James alakja normális esetben magas volt, és erőteljes, a kórházi ágyban fekve  viszont  sokkal  kisebbnek  látszott,  mintha  valahogy  összement volna.  Az  arca,  amely  általában  bronzbarnára  sült  a  sok  külföldi tartózkodástól, amit útikönyvíróként tett, most olyan sápadt volt, mint a kórházi ágynemű.

– Agatha, drágám – mosolygott rá, és megpróbálta felemelni a fejét a párnáról.

– Ne mozogj, James – szaladt oda az ágy mellé Agatha. – A nővér azt mondta, pihenned kell.

– Jó, hogy eljöttél – hálálkodott James.

–  Miért  nem  mondtad  el  nekem,  hogy  kórházba  mész?  –  kérdezte Agatha, és megfogta a férfi kezét. – Nem is sejtettem.

– Nem akartalak terhelni a problémáimmal. – James aprót sóhajtott. – Sajnálom. Azt hiszem, mondanom kellett volna valamit, és nem csak úgy eltűnni – és tudhattam volna, hogy rájössz, mi a helyzet. Te remekül rá tudsz jönni dolgokra.

James mosolygott, és megszorította Agatha kezét.

–  Őszintén  szólva  Charles  volt  az,  aki  hallotta,  hogy  itt  vagy.  Azt mondta… azt mondta, a daganat…

–  Ó,  igen,  a  régi  ellenség  –  úgy  értem,  a  daganat,  nem  Charles  – megint  támadásba  lendült.  Félek,  hogy  azt  fogják  mondani,  most  nem tűnik el úgy, mint korábban.

– Úgy érted, amikor leléptél, és én a nyomodra bukkantam abban a monostorban    Dél-Franciaországban?    Mindig    egyedül    akartál megküzdeni  a  saját  problémáiddal.  Engedned  kellett  volna,  hogy segítsek, James. Tudod, hogy megtettem volna.

–  Elhiszem,  hogy  megtetted  volna,  de  itt  nincs  nagyon  mit  tenni, drágám.  Nem  tudják  kioperálni  ezt  a  dolgot  a  fejemből,  úgyhogy  nem leszek már itt sokáig.

– Jaj, James! – Agatha sűrűn nyelte a könnyeit, és igyekezett elfojtani a hangja remegését. – Meddig…

– Legfeljebb három napig.

–  Három…?  Ez  rettenetes!  – Arcát  a  lepedőbe  temette  James  keze mellett, és szabad folyást engedett könnyeinek.

– Rettenetes? – kérdezte James zavartan. – Várj egy percet, Agatha. Nyugodj meg és figyelj rám. Nem tudnak megoperálni, de adtak valami gyógyszert,  amitől  összehúzódik  a  daganat.  Ettől  vagyok  kimerült,  de ha beállították a gyógyszerelést, hazamehetek.

– Szóval nem fogsz…?

– …meghalni? Hát persze hogy meg fogok. Végül mindenki meghal, de  nekem  nem  áll  szándékomban  a  közeli  jövőben.  Örökké  szednem kell  a  gyógyszereket,  de  segítenek  megküzdeni  ezzel  a  dologgal, visszaszorítani. Még évekig jól leszek.

– Hála az égnek! James, ha bármit tehetek, hogy segítsek, bármit az égvilágon, csak szólj.

Agatha  egy  zsebkendővel  megtörölte  a  szemét,  halk  köszönetet rebegett  Helene  Wintersteinnek,  mert  eszébe  jutott,  hogy  egyszer  azt olvasta,  ő  találta  fel  a  vízhatlan  szempillafestéket.  Aztán  megrázta  a fejét, korholva magát, amiért erre gondol. Miért jutnak az ember eszébe ilyen  oda  nem  illő  dolgok  a  lehető  legrosszabbkor?  Rámosolygott Jamesre.

–  Tudom,  hogy  nem  vagyunk  mindig  egy  véleményen,  de  nem tudnám elviselni a gondolatot, hogy többé nem vagy a közelemben.

– Én pedig nem tudnám elviselni a gondolatot, hogy soha többé nem látlak.  Azt  hiszem,  ettől  vagyunk  a  legjobb  volt  férj  és  feleség,  akik valaha egymás szomszédságában éltek! – Ezen mind a ketten nevettek, és  Agatha  még  egy  kicsit  ottmaradt  beszélgetni,  amíg  be  nem  jött  a nővér, hogy Jamest hagyni kell pihenni.

Az  iroda  felé  tartó  rövid  autóúton  Agatha  beszámolt  James állapotáról Charlesnak, aki csendben vezetett, és figyelmesen hallgatott. Időnként ránézett Agathára, csodálva az átváltozást. Az az Agatha, akit a kórházba  vitt,  elkeserítően  csendes  volt.  Most  fecsegett,  mint  egy izgatott  kamasz  lány,  tele  reménnyel  és  csillogással,  annyira  boldog volt,  hogy  James  életben  marad. Agatha  talán  szeret  vitatkozni,  önző, makacs  és  félelmetesen  hirtelen  haragú,  de  mindezek  dacára  Agatha Raisin nem annyira kőszívű, mint ahogy mindenki gondolja.

Charles  eltűnődött,  hogy  mindazok  után,  amin  keresztülmentek, Agatha vajon olyan erős érzelmekkel kötődne-e hozzá, mint Jameshez, ha  valaha  ő  kerülne  hasonló  helyzetbe.  Ott  volna-e  mellette,  hogy támogassa, vagy egyszerűen lemondana róla?

Amikor Agatha kiszállt a kocsiból, és megköszönte, hogy kiderítette, mi van Jamesszel, és szélesen rámosolygott, Charles már tudta a választ. Persze  hogy  ott  lenne  mellette!  Agatha  Raisin  soha  nem  mond  le semmiről és senkiről!

Ötödik fejezet

 

Agatha megállt az iroda ajtajában, figyelte Tonit és Royt, ahogy fotókat aggatnak egy nagy táblára a falon. Patrick és Simon elmentek dolgozni a  Mircester  United-ügyön.  Néhány  másodpercig  nézte,  ahogy  Toni  és Roy  ügyködnek.  Ők  ketten  jól  ismerték  egymást,  és  már  korábban  is dolgoztak  együtt,  de  már  akkor  is  furcsa  párost  alkottak.  Nem  is különbözhettek volna jobban egymástól.

Toni  fiatal  volt  és  csinos,  sima,  halvány  bőrrel,  kék  szemmel  és hosszú  szőke  hajjal.  A  fiatalság  könnyed  szépsége  jellemezte,  amit Agatha annyira irigyelt, hogy belefájdult a gyomra, különösen, amikor Toni közelében volt. Ilyenkor mindig úgy érezte, hogy erősen meg kell feszítenie  a  hasizmait.  Bár  vékony,  gondolta  Agatha,  talán  egy  kicsit inkább  sovány,  de  hiányoznak  róla  azok  a  kis  gömbölyded  idomok, amelyek igazán vonzóvá tesznek egy nőt.

Roy  jóval  idősebb  volt  Toninál,  a  legszembetűnőbb  különbséget közöttük  mégis  a  ruházatuk  jelenítette  meg.  Toniból  hiányzott  az elbizakodottság,  sokszor  láthatóan  nem  volt  tudatában  saját szépségének, ettől elég fantáziátlan ízléssel választotta ki a ruháit, Roy viszont mindig is zabolátlanul rikítóan öltözködött.

– Charlotte a Hírmondótól segített néhány fotóval – magyarázta Toni. –  Ez  volt  Sir  Godfrey  felesége,  Elizabeth,  aki  még  akkor  meghalt, amikor a gyerekei tinédzserek voltak.

– Nagyon figyelemre méltó – jegyezte meg Agatha. – Gyönyörű nő.

– Középen itt van Sir Godfrey, természetesen – tette hozzá Roy –, és a fia, Gerald, a feleségével, Stephanie-val.

–  Láttam  őket  az  ünnepségen.  És  mi  van  Sir  Godfrey  lányával?  – kérdezte Agatha.

– Róla még nincs fényképünk – válaszolta Toni.

–  Ez  Freddy  Evans  –  mondta  Roy,  és  feltűzte  egy  zord  képű  férfi fotóját, akinek olyan keskeny volt a szeme, hogy csoda, hogy kilátott a résen. Gyorsan hátralépett a fotótól, de az a szempár követte, akárhova állt.

–  És  ez  egy  régi  felvétel  a  carseworthi  majorságról.  –  Toni  feltette egy  kétemeletes  épület  képét,  amely  nagyjából  egyidősnek  tűnt  a Barfield  House-szal,  csak  kisebb  volt,  és  sokkal  vonzóbb,  kevesebb ablakkal. Barfieldtől eltérően, ahol a palatető úgy fojtogatta az épületet, mint  valami  rádobott,  súlyos  lepel,  a  carseworthi  tetők  kellemesebb szögben lejtettek, és a ház minden szempontból rokonszenvesen arányos volt.

–  El  kell  látogatnunk  Carseworthbe,  Roy  –  jelentette  ki  Agatha.  – Elvégre a ház áll a problémád középpontjában.

–  Valóban  –  helyeselt  Roy.  –  Kár,  hogy  egy  ilyen  gyönyörű  hely olyan sok galibát okoz.

–  Nem  tudjuk,  hogy  Sir  Godfrey  halálának  volt-e  bármi  köze  a házhoz – mutatott rá Toni.

–  Ez  igaz  –  bólintott Agatha  –,  de  ez  az  ingatlan  talán  az  egyetlen dolog, amiért érdemes volt megölni. A pénz erős indíték a gyilkosságra, de  pillanatnyilag  nem  tudjuk,  ennek  a  gyilkosságnak  mi  volt  a motivációja, bár van egy pár gyanúsítottunk.

Agatha megérintette Stephanie Pride fotóját.

– Világosan hallottam, ahogy Stephanie azt kiabálja, meg fogja ölni az öreget. Akár szó szerint értette, akár nem, mindenképpen gyanúsított marad.  Evansnak  talán  van  indítéka,  ha  Sir  Godfrey  hiúsította  meg  a gyógyszálló tervét, és ő rengeteg pénzt veszített – vélte Agatha.

–  De  nem  veszített  semennyi  pénzt.  Még  nem  fektetett  semmit  a szabadidős vállalkozás kialakításába – érvelt Toni.

–  Ő  nem  így  fogja  látni  –  magyarázta  Roy.  –  Ki  fogja  számítani, mennyit  kereshetett  volna,  és  ha  nem  jut  hozzá  a  nyereséghez,  azt elveszett pénznek tekinti, ráadásul engem fog hibáztatni érte.

– Akkor  itt  van  ez.  – Agatha  leírta  a  cédulán  látott  szöveget,  amit Wilkes  mutatott  neki,  rajzolt  mellé  egy  nagy  kérdőjelet,  és  feltűzte  a papírt  a  táblára.  –  Ki  írta  ezt  az  üzenetet?  Ki  az  az  „A",  és  volt-e viszonyuk?

–  Amikor  megtaláltad,  Sir  Godfrey  nadrágja  a  bokájánál  volt  – mondta Roy. – Lehet, hogy egy férj vagy barát rajtakapta a szeretőjével?

– Lehetséges – ismerte el Agatha. – A féltékenység és a bosszúvágy szintén erős indítékok.

–  De  miért  egyezett  volna  bele,  hogy  az  erdőben  találkozzon valakivel  a  falusi  ünnepség  idején,  amikor  épp  rengetegen  vannak  a környéken, ha egyedül élt abban a hatalmas házban? – kérdezte Toni.

–  Talán  a  dolog  izgalma  miatt  –  vélte  Roy  –,  vagy  talán  akivel találkozott, bárki volt is az, nem mehetett volna a házba anélkül, hogy gyanút ne keltsen.

– Ezt kétlem – rázta meg a fejét Agatha. – Mint minden mással, ami Sir  Godfrey  halálával  kapcsolatos,  valami  nagyon  nem  stimmel  az üzenettel  sem.  Nekem  kifejezetten  hamisítványnak  tűnik.  Csupa nagybetűvel  írták,  remek  módja  a  saját  kézírás  leplezésének.  Azt gondolom, ezzel akarták lépre csalni Sir Godfreyt.

– Miért nyílvessző? – töprengett hangosan Toni. – Fura módja valaki megölésének, nem?

–  Jó  kérdés  –  értett  egyet  Agatha,  majd  nyilat  rajzolt  egy  darab papírra, és feltette a táblára. – Wilkes talán jól gondolja, hogy a gyilkos balesetnek  akarja  álcázni  a  dolgot  –  hogy  Sir  Godfreyt  egy  eltévedt nyílvessző ölte meg –, de szinte biztos vagyok benne, hogy a bűnügyi bizonyíték,  amit  nekem  nem  mutat  meg,  ellentmond  ennek  az elméletnek. Szóval, miért egy nyílvessző, és honnan jött?

– Sok a megválaszolatlan kérdés – jegyezte meg Roy.

– Nem, nem a megválaszolatlan kérdés sok – emelte fel a mutatóujját Agatha Roy felé, hangsúlyozandó az álláspontját –, hanem a nyom, amit követni  kell.  Itt  a  terv.  Toni,  kezdj  el  többet  kideríteni  a  carseworthi majorságról.  Tudjuk,  hogy  létezett  a  gyógyszálló  és  szabadidős létesítmény  terve,  és  amennyiben  egy  terv  létezett,  akkor  valószínűleg lehetett  ott  több  is.  A  hivatalos  tervpályázatok  nyilvános dokumentumok,  de  a  nem  hivatalos  megkeresések  –  ha  valaki egyszerűen  csak  puhatolózik  az  engedélyezési  hatóságnál  –  általában telefonon  történnek.  Toni,  találkozgatsz  még  az  ifjú  Edwarddal?  Ő  a helyi önkormányzatnál dolgozik, nem?

–  Továbbra  is  barátok  vagyunk  –  bólintott  óvatosan  Toni.  Kicsit mindig  védekezett,  amikor  úgy  érezte,  hogy Agatha  kutakodni  akar  a szerelmi életében.

Agatha  egy  pillanat  alatt  érzékelte  Toni  kedélyállapotát.  A  lány visszafogottsága  azt  jelentette,  hogy  ő  és  Edward  még  mindig  együtt vannak.  Utálta,  amikor  Toni  jár  valakivel.  A  hivatásukból  adódóan sokszor  megnyúlt  a  munkaidejük,  és  ő  szerette,  ha  az  alkalmazottja bármikor a rendelkezésére áll. Az udvarlók csak útban voltak.

–  Jó!  –  vágta  rá  Agatha.  –  Kérdezd  meg  tőle,  ismer-e  valakit  a tervezési  osztályon,  aki  esetleg  felvilágosítást  adhatna  Carseworth-ügyben.  És  áss  elő  annyi  háttér-információt  Sir  Godfrey  és  a  gyerekei anyagi helyzetéről, amennyit csak tudsz.

– Engem leginkább Gerald érdekelne – mondta Roy. – Ő az idősebb, ügyvéd, és ő fogja átvenni a szálloda ügyét.

–  Te  meg  én  fogunk  beszélni  Geralddal  –  egyezett  bele  Agatha.  – Robin  Hoodot  is  meglátogatjuk,  hogy  többet  megtudjunk  a nyílvesszőről.

– Megpróbálok keresni olyanokat is, akik Sir Godfrey-nak dolgoztak –  mondta  Toni.  –  Egy  korábbi  haragos  alkalmazottnak  is  lehetett indítéka a gyilkosságra.

–  Jó  gondolat,  Toni  –  dicsérte  meg  Agatha.  –  Akkor  indulás Carseworthbe, Roy!

Agatha  kihajtott  Mircesterből,  maga  mellett  Royjal  az  anyósülésen. Meleg,  de  borús  nap  volt,  a  felhők  közötti  hézagok  időnként  hagyták, hogy a nap beragyogja a tájat, a nemrég betakarított bálákat a mezőkön halvány aranyszínű tekercsekké változtatva.

–  Amikor  kezdenek  megjelenni  a  mezőkön  ezek  a  hatalmas szalmagurigák – jegyezte meg Agatha –, nekem mindig azt jelzik, hogy rohamosan közeledik az év vége.

– Az széna, nem szalma – javította ki Roy.

– Mi a különbség?

–  A  szalma  a  gabona  betakarításának  mellékterméke  –  magyarázta Roy  –,  a  búza,  árpa  vagy  ilyesmi  szára.  Gyakorlatilag  nincs  tápértéke, úgyhogy alom lesz belőle állatok számára, például a lóistálló padlóján. A  széna  a  fűfélék  gazdag  keveréke,  esetleg  egy  kis  lucernával  jó táplálék lovaknak és szarvasmarháknak.

– Sokat tanultál a lóistállókban tett kirándulásaidnál, nem igaz?

–  Nagyon  érdekesnek  tartom  az  egészet.  Elkötelezett  urbánus vagyok, mint tudod – igazolt városlakó –, de amikor lovagolni kezdtem Tamarával, megtanultam becsülni a vidéket. Szeretek kint lenni a prérin, a lovaglást pedig egyenesen imádom. Legutóbb egy csodás szürke mént ültem meg, aki…

Roy  hirtelen  elnémult. Agatha  először  megkönnyebbült,  hálás  volt, hogy nem kell végighallgatnia egy újabb gyötrelmesen részletes mesét a lovakról. Aztán ránézett a férfira, és látta a rettegést az arcán.

– Mi az? – kérdezte Agatha. – Úgy nézel ki, mint aki szellemet látott.

– Bárcsak – suttogta a férfi. – Láttad azt a kocsit az út túloldalán?

– Fekete Jaguár – mondta Agatha, és belehunyorgott a visszapillantó tükörbe, hogy megnézze a Mircester irányába távolodó autót. – Mi van vele?

– Ez volt Freddy Evans kocsija!

–  Ostobaság,  Roy  –  nyugtatta  Agatha.  –  Ez  itt  Cotswolds.  Sok vagyonos ember él errefelé. Nem olyan ritkák a fekete Jaguárok.

– Ha te mondod – válaszolta Roy, nem nagy meggyőződéssel.

– Szeretném, ha nyitva tartanád a szemed, amikor befordulunk ezen a sarkon – mondta Agatha, hogy próbálja visszaterelni Roy gondolatait a munkára.  –  Van  egy  fényképezőgép  a  kesztyűtartóban.  Meg  kellene próbálnunk néhány felvételt készíteni a házról és környékéről.

Roy  kipattintotta  a  kesztyűtartót,  mire  egy  nyitott  zacskó  szárazon pörkölt mogyoró tartalma záporozott lime-zöld nadrágjára. Felszisszent, majd  elővette  a  hosszú  lencséjű  fényképezőgépet,  és  becsapta  a kesztyűtartót, aztán erőteljes mozdulatokkal lesöpörte a mogyoróport a nadrágjáról, de az makacs foltokat hagyott maga után.

– Kérhetem a tisztítószámla megtérítését a cégtől? – morgott Roy.

– Csak rendkívüli körülmények között – felelte Agatha nyersen.

Egy  növényekkel  benőtt  dűlőút  felé  mutató  régi  fa  jelzőtábla megerősítette,  hogy  elérkeztek  a  Carseworth-birtokhoz.  Ellentétben  a Barfield House-hoz vezető, a fák sűrűjén keresztül haladó autóúttal, ez a sáros,  gödrökkel  teli  ösvény  alig  volt  járható,  és  tüskés  növényzet türemkedett rá az út mindkét oldaláról. Agatha meglátott a jobb oldalon egy rést az erdőbe vezető ösvény közelében. A hely akkora volt, hogy épp csak le tudott parkolni.

–  Innen  gyalog  megyünk,  Roy  –  adta  ki  az  ukázt  Agatha.  –  Nem akarom, hogy a kocsi elakadjon ezen az ösvényen.

–  Gyalog  akarsz  menni,  ebben?  –  meredt  Roy  Agatha  tűsarkú cipőjére.

–  Nem  –  válaszolta  Agatha  a  kocsiból  kiszállva.  –  Hátul  van  a gumicsizmám. – Agatha látta, hogy a férfi a saját lábbelijét vizsgálgatja –  világosbarna  félcipő  fehér  „Gatsby"-betéttel.  –  Ó!  –  búgta  Agatha megjátszott együttérzéssel. – Gyalogolni akarsz – ebben?

Két  perccel  később  a  ház  felé  vánszorogtak,  Agatha  a  virágmintás gumicsizmájában  cammogott  a  sáros  keréknyomokon,  Roy  pedig nagyon  elővigyázatosan,  a  fényképezőgépet  a  vállára  vetve  szedte  a lábát. A  házhoz  közel  az  út  jobbra  kanyarodott,  és Agatha  felemelte  a kezét, katonai stílusban figyelmeztetve Royt, hogy álljon meg.

Egy  pisszenéssel  elhallgattatta,  amikor  Roy  szóra  nyitotta  volna  a száját.  Néhány  alacsonyra  lelógó  faágon  túlra  mutatott,  és fényképezőgép-kattintó  mozdulatot  tett  a  kezével.  Roy  bekukucskált  a lombokon keresztül, és két férfit meg két nőt látott a lenyűgöző tölgyfa ajtó  előtt  állni.  Rájuk  irányította  a  kamerát,  és  az  arcukra  állította  a fókuszt.  Gerald  Pride  állt  ott  Stephanie-val  az  oldalán,  de  a  másik  pár olyan  szögben  helyezkedett  el,  hogy  az  arcukat  nem  lehetett  tisztán látni. Egy dolog nyilvánvaló volt: éppen hatalmas veszekedés zajlott.

A  veszekedésnek  akkor  lett  vége,  amikor  az  ismeretlen  nő  pofon vágta  Geraldot,  és  elfordult  tőle.  Gerald  utánakapott,  de  a  nő  partnere közbelépett.  Magasabb  és  testesebb  volt,  mint  Gerald.  Egyetlen,  a mellkasára irányuló taszításától Gerald hátrazuhant, és a ház lépcsőjén landolt. A pár ezután beugrott egy kopott, régi Land Roverbe, és nagy sebességgel kihajtottak a feljáróról.

Agatha  és  Roy  leléptek  az  útról,  és  figyelték,  ahogy  a  kocsi bukdácsolva döcög a sáros keréknyomokon. Ahogy elhaladt mellettük, telibe talált egy kátyút. Agatha elborzadva látta, hogy a terepjáró hozzá közelebb eső első kereke egy mély barázdába huppan, amitől ragacsos sár  és  fekete  levélmulcs  spriccel  a  levegőbe.  Mielőtt  ideje  lett  volna reagálni, rövid, vizenyős, tapsoláshoz hasonló zajt hallott, és azt érezte, mintha  száz  sárgolyó  záporozna  új  lila  kabátruhájára.  Megborzongott, amikor a hideg sár utolsó cseppje a bal orcáján landolt.

– Másodszor… – suttogta, szoborrá merevedve döbbenetében. – Egy nap alatt kétszer…

–  Kensingtonban  ilyesmi  nem  történik…  –  siránkozott  Roy,  és kitörölt a szeméből egy sárdarabot.

– Elkaptad? – kérdezte Agatha.

– Ó, kaptam ám, de telibe! – Roy kiköpte a szájára ragadt sarat.

– Úgy értem, a fotót a veszekedésről.

–  Én  is  úgy  értettem.  Végigfotóztam  az  egészet  –  válaszolta  Roy. Felsóhajtott,  és  felmérte  a  sárfoltokat  pasztellszínű  öltözékén.  –  Elég rendkívüliek ezek a körülmények neked a tisztítószámlához?

–  Az  nem  kétséges  –  törölgette  arcáról  a  sarat  egy  zsebkendővel Agatha. – És most derítsük ki, mi volt ez az egész.

Odasétáltak  a  házhoz,  ahol  Gerald  épp  feltápászkodott  a  lépcsőről, miközben Stephanie szidalmazta, amiért ilyen beszari volt.

– Maguk meg ki az ördögök? – kérdezte Gerald, ahogy közeledtek. – És mit csinálnak azzal a fotómasinával?

–  Mi…  kirándulók  vagyunk  –  mondta  Agatha,  kétségbeesetten keresve valamiféle fedősztorit, ami segíthetne lecsapni a Pride családra, amikor épp nincsenek résen. Remélte, hogy magabiztosabbnak látszik, mint  amilyen  valójában.  –  Tudja…  madármegfigyelők  vagyunk. Azért álltunk  meg  a  kocsival,  mert  azt  hittük,  látunk  egy  ritkán  észlelt… khm…

–  Mogyoróposzátát  –  sietett  segítségére  Roy.  –  Ott,  azon  a  fán.  – Fényképezőgépét  az  ösvény  végében  álló  fára  irányította,  és  készített egy fotót.

– Ritkán észlelt mogyoróposzáta? – gúnyolódott Gerald. – Soha nem hallottam róla.

–  Nagyon  ritkák  –  magyarázta Agatha  –,  mert  szeretik  a  mogyorót, és…

– …aztán énekelnek… és megfulladnak – mondta Roy.

– Cotswoldsben nincsenek mogyoróbokrok – ráncolta a szemöldökét Gerald –, és különben is, a mogyoró a föld alatt terem, és…

–  Ezért  is  ilyen  ritkák  errefelé  ezek  a  bájos  kis  madarak  –  folytatta Agatha.  –  Azért  álltunk  meg,  hogy  megpróbáljuk  lefotózni,  de  valaki elszáguldott  mellettünk  egy  terepjáróval,  telefröcskölt  minket mocsokkal, és arra gondoltunk, hogy maguk talán megengednék, hogy kicsit megtisztálkodjunk.

–  Elég  a  mellébeszélésből!  –  szólalt  meg  Stephanie.  –  Ismerem magát. Láttam a fényképét az újságban. Maga az az Agatha Raisin!

–  Beismerő  vallomást  teszek  –  válaszolta  Agatha,  felöltve legprofesszionálisabb  mosolyát  –,  de  attól  még  nagyra  értékelnénk,  ha rendbe hozhatnánk magunkat.

– Már emlékszem magára. Ott volt az ünnepségen, maga találta meg az apámat, nem így van? – méregette Gerald gyanakodva Agathát. – A legjobb  lesz,  ha  bejönnek.  Ha  Elizabeth  csinálta  ezt  magukkal,  a legkevesebb, amit tehetünk, hogy meghívjuk magukat egy csésze teára.

– Elizabeth – formálta a szót némán Agatha Roynak, ahogy követték Pride-ékat  a  lépcsőn.  Útközben  szemügyre  vette  a  ház  elejét.  A  tetőt benőtte  a  moha,  és  látszott,  hogy  lyukas  az  ereszcsatorna.  Az ablakkeretekről  hámlott  a  festék,  és  a  falak  réseiben  itt-ott  kihajtott  a gaz.  Bent  az  elegáns  berendezés  is  az  elhasználtság  jeleit  mutatta. Az előtér  falát  derékmagasságig  tölgyfa  lambéria  burkolta,  de  a  fa  matt volt,  már  elveszítette  a  ragyogását.  Fölötte  a  cirádás  mintázatú  tapéta szakadt volt, és helyenként hámlott is, a szőnyegek a padlón úgy néztek ki, mintha a porszívó feltalálása előtti időkből származnának.

Mindezek, valamint az enyhe dohszag ellenére a ház tagadhatatlanul impozáns  volt.  Charles  nagynénjére  emlékeztette  Agathát  – méltóságteljes, bár kissé viharvert, első osztályú, csak kicsit roskatag.

Agatha  követte  a  többieket  az  előtérbe,  elment  egy  faragott  tölgyfa korlát mellett, be a konyhába a ház hátuljában. Stephanie adott egy-egy nedves rongyot Agathának és Roynak, hogy letisztogathassák a sár nagy részét,  közben  Gerald  teát  készített.  Mire  helyet  foglaltak  a  fa konyhaasztalnál, a sárból göröngyök helyett már csak foltok maradtak.

–  Szóval  mit  kerestek  a  dűlőúton?  És  ne  jöjjenek  nekem  megint  a mogyorómadarakról szóló halandzsával – szólt Gerald.

– Valójában meg akartuk nézni a házat – válaszolta Agatha. – Nem számítottunk rá, hogy lesz itt valaki. Roy régóta a munkatársam, és részt vett a tárgyalásokban az édesapjával a ház megvételéről.

– Miféle tárgyalásokon? – kérdezte Gerald.

–  Egy  londoni  üzletember  bízott  meg  –  magyarázta  Roy  –,  hogy segítsek neki megszerezni a házat.

–  A  hotelajánlat  –  mondta  Stephanie,  és  önelégülten  a  férjére mosolygott. – Az üzlet, amire a vén bolondnak le kellett volna csapnia.

–  Válogasd  meg  a  szavaidat,  szerelmem  –  szólt  nyugodtan  és érthetően  Gerald.  –  Az  apámat  még  csak  két  napja  gyilkolták  meg. Mutass némi tiszteletet az elhunyt iránt.

– Az ügyfelem ajánlata még mindig érvényes – jelentette ki Roy. – Még meg lehet kötni az üzletet.

–  Nem  hiszem  –  mondta  Gerald  a  teát  kortyolgatva.  – Az  apám  a halála előtt meggondolta magát.

– Mitől gondolta meg magát? – kérdezte Roy.

–  Ő  tehet  róla!  –  Stephanie  vádlón  a  férjére  szegezte  az  ujját.  –  Ő kezdte  tömni  az  öreg  fejét  ostobaságokkal,  amíg  már  azt  sem  tudta, merre  van  előre!  Végül  teljesen  összezavarodott,  és  kijelentette,  hogy majd akkor marakodjunk a házon, amikor ő már nincs többé!

– Sajnos ez sokkal hamarabb bekövetkezett, mint gondolta – jegyezte meg Agatha. – Gondolom, más ajánlatot is kapott, Mr. Pride.

– Ebbe most nem szeretnék belemenni – felelte Gerald.

–  Most?  Már  átkozottul  késő  van,  ugye?  –  Stephanie  hátralökte  a székét,  amelynek  lábai  csikorogva  csúsztak  meg  a  konyhakövön.  – Szánalmas vagy! Csak annyit kellett volna tenned, hogy aláíratod vele a végrendeletet. Most az egész rumli évekig el fog húzódni!

Stephanie kiviharzott a helyiségből.

–  Bocsásson  meg  a  feleségemnek  –  kérte  Gerald.  –  Mindannyian fájdalmas időszakot élünk.

–  Ebben  biztos  vagyok  –  felelte  együttérző  hangon  Agatha,  bár Geraldnak nem volt szüksége együttérzésre. Nyugodtan, szinte fagyosan viselkedett,  de  nem  úgy,  mint  aki  „fájdalmas  időszakon"  megy keresztül. Valójában egyáltalán nem látszott rajta, hogy megrázta volna az  apja  halála  és  az  a  mód,  ahogyan  utolérte  a  vég.  –  Magát  biztosan rettenetesen feldúlták a történtek.

–  Természetesen  –  válaszolta  Gerald.  –  Az  apám  elvesztése  ilyen rémes módon nagyon nehéz dolog.

–  Javasolhatom  az  ügyfelemnek,  hogy  idővel  folytassuk  majd  a tárgyalást,  amikor  ön  már  kiheverte  a  veszteséget?    –  kérdezte reménykedve Roy.

– Nem javasolhatja – válaszolta Gerald. – A gondolattól, hogy ebből a házból valami közönséges szépségszalon legyen, kiráz a hideg. Ez az otthonom. Ez valamikor nagyszerű udvarház volt, és megint az lesz.

– Bizonyára tréfálsz! – jelent meg az ajtóban Stephanie, kezében egy pohár  fehérborral.  –  Hogyan  tartanál  fenn  egy  ilyen  kastélyt?  Ekkora épülettel  nem  tudsz  megbirkózni  személyzet  nélkül,  és  ki  akarna  itt dolgozni? Mindenki tudja, a drágalátos papa hogyan bánt a szolgákkal. Bocsánat, azt mondtam, szolgák? A szolgálók a megfelelőbb szó, mert férfiak nem voltak köztük, ugye? Csak nők – és az a perverz vén kecske egyiktől sem tudta távol tartani a kezét!

– Azt hiszem, jobb, ha most elmennek – állt fel Gerald.

– Ha bármikor szüksége lenne a szolgálataimra… – mondta Agatha, és az asztalra tett egy névjegykártyát, majd Stephanie felé pillantott, és halkan hozzátette: – Válási ügyekben nagyon jók vagyunk.

Gerald az ajtóhoz kísérte őket, aztán halkan Agatha után szólt, ahogy lefelé ment a lépcsőn.

–  Mrs.  Raisin,  maga  volt  vele,  amikor  meghalt  –  mondta.  Agatha most először fedezett fel a hangjában némi szomorúságot. – Szenvedett? Mondott valamit?

–  Már  túl  volt  a  szenvedésen,  amikor  megtaláltam  –  válaszolta Agatha.  –  Csak  annyit  mondott,  nos…  aznap  korábban  „finnyás  kis nőcskének" nevezett, és ezt próbálta volna kipréselni magából.

– Igen, ez bizony jellemző volt rá – mondta Gerald a fejét csóválva. – Viszontlátásra, Mrs. Raisin.

Toni  épp  telefonált,  amikor  Agatha  és  Roy  visszaértek  az  irodába. Elkerekedett  a  szeme,  amikor  látta,  hogy  mind  a  ketten  tele  vannak sárfoltokkal. Agatha egyszerűen odakiáltotta:

–  Ne  kérdezz!  –  aztán  a  fali  tükörhöz  masírozott.  –  Az  átkozott walesi  hercegnének  soha  nem  kell  ilyesmin  keresztülmennie  – motyogta, és a beszáradt foltokat dörzsölgette az ujjaival.

Néhány  perccel  később  ő  és  Roy  a  külső  irodában  ültek,  mind  a ketten  egymáshoz  illő,  hamisított  Mircester  United-pólót  és  nadrágot viseltek.  Roy  kezében  egy  köteg  fénykép,  amit  a  digitális  gépből nyomtatott ki. Toni a kitűzőtáblánál állt.

– Sir Godfrey Pride – mondta a fotójára koppintva –, teljesen le volt égve. Találkoztam egy nővel, aki korábban Carseworthben dolgozott, de eljött, amikor többé nem kapta meg a fizetését.

– A közelmúltban dolgozott ott? – kérdezte Agatha.

– Néhány éve – vágta rá Toni. – Hónapokig nem volt, aki dolgozzon Sir Godfrey-nál. Ezt a nőt azokon keresztül sikerült megtalálnom, akiket még  régről  ismerek  a  lakótelepről. Azt  mondta,  hogy  Sir  Godfrey-nak régen volt szobalánya, házvezetője, szakácsa és kertésze – mind nők. A felesége úgy szokta volt emlegetni őket, hogy „Godfrey kis háreme".

– Stephanie szerint – szólt Agatha –, pontosan úgy is bánt velük.

– Elég nagy volt a fluktuáció a személyzet körében – tette hozzá Toni –, különösen a felesége halála után. A legtöbben otthagyták, miután az öregúr  tapogatta  őket,  vagy  egyéb  kellemetlen  közeledését  kellett elhárítaniuk.

– Senki nem tett bejelentést a rendőrségen? – kérdezte Roy.

– Amíg volt pénze, úgy tűnik, lefizette a nőket, hogy ne csináljanak balhét – felelte Toni –, de legalább egy nő feljelentette néhány éve, és az öreg  felfüggesztett  börtönbüntetést  kapott.  Charlotte  elküldte  az újságkivágást.

Toni egy rövid újságcikket tűzött a táblára Sir Godfrey fotója mellé.

– Nem volt valami kedves ember, mi? – jegyezte meg Roy.

– Nem, nem volt az – helyeselt Agatha –, de nem ő az egyetlen. Volt idő, amikor a férfiak azt hitték, ha így viselkednek, az egyszerűen csak egy  kis  szórakozás.  Némelyek  ma  is  ezt  gondolják.  Fogalmuk  sincs  a megaláztatásról és gyötrelemről, amit okoznak.

–  Némelyiknek  van  –  vonta  meg  a  vállát  Toni  –,  de  akkor  is csinálják.  Azok  a  legrosszabbak.  Mint  Pók,  akivel  összefutott  az ünnepségen,  Agatha.  Kiderült,  hogy  a  barátnője  főzött  és  mosott  Sir Godfrey-ra,  akárcsak  az  ő  anyja.  Ő  volt  az  utolsó,  aki  Carseworthben dolgozott.

–  Lehetséges,  hogy  a  gyilkos  valamelyik  nő,  aki  Sir  Godfrey-nál dolgozott? – vetette fel Roy. – Egy megbántott alkalmazott, aki bosszút állt?

–  Lehetséges  –  mondta  Agatha  –,  bár  nem  úgy  tűnik,  hogy  az elkövető a múltból bukkant volna fel. Az üzenetből, amit nála találtak, arra következtetek, hogy nagyon is a jelenhez tartozik az illető. Folyton előttem  van,  ahogy  ott  fekszik  az  az  ember  a  mellkasából  kiálló nyílvesszővel, és valami nem stimmel ezzel a képpel a fejemben.

– A nadrágja le volt tolva – mutatott rá Toni.

– Igen, az egész tényleg nagyon furcsa volt – mondta Agatha –, de van valami, amit nem tudok meghatározni…

–  Nézzük  meg  ezeket  –  indítványozta  Roy,  és  odalépett  a  táblához néhány  képet  feltűzni.  –  A  Carseworth-major  –  látjátok,  milyen lepusztult  lett.  Elizabeth  Pride  –  amint  pofon  vágja  a  bátyját  egy hatalmas vita során. Azt hiszem, ez a pasija lehet.

–  Benny  lesz  az.  Benny  Lambert  –  mondta  Toni.  –  Comfrey Magnában  laknak.  Benny  farmokon  és  építkezéseken  dolgozik napszámosként,  amikor  munkát  talál.  Sir  Godfrey  nyilvánvalóan gyűlölte, és szóba sem akart állni a lányával, miután összeszűrte vele a levet.  A  nő  szerint,  akivel  beszéltem,  azt  mondta  Elizabethnek,  hogy kitagadja a végrendeletéből, ha nem hagyja ott Bennyt.

–  Akkor  Elizabetht  gyanúsítottnak  kell  tekintenünk  –  jelentette  ki Agatha a nő fényképét nézegetve. – Feltűnően hasonlít az anyjára, nem? Gerald  is  határozottan  gyanúsított.  Összeveszett  az  apjával  a végrendelet miatt és a terve miatt, hogy eladja a házat Freddy Evansnak.

– Éppen Edwarddal beszéltem, amikor maga visszajött – szólt közbe Toni.  –  Megtudta,  hogy  Gerald  is  terveket  készült  benyújtani  az ingatlanfejlesztésre  a  birtokon.  Fel  akarja  újíttatni  a  Carseworth-majorságot,  és  abból  akarja  fizetni,  hogy  házakat  épít  a  terület  egy részén, beleértve a mezőt is, ahol az ünnepséget tartották.

–  De  azt  a  földet  az  egyház  megkapta  ajándékba  –  mutatott  rá Agatha.

–  Gerald  ügyvéd  –  válaszolta Toni  –,  és  az  volt  a  véleménye,  hogy semmisnek tudja nyilváníttatni az ajándékozási szerződést.

–  Az  apja  nem  örült  volna  –  rázta  meg  a  fejét  Agatha.  –  Ha  Sir Godfrey  akadályozta  Gerald  terveit,  és  nem  akarta  aláírni  a végrendeletet,  amit  Gerald  fogalmazott  meg,  akkor  a  fiúnak  rengeteg oka  volt  rá,  hogy  az  apja  halálát  kívánja.  Kezd  úgy  kinézni  a  dolog, hogy  ő  az  első  számú  gyanúsítottunk.  Lássuk,  még  mit  tudsz  előásni róla, Toni.

Patrick és Simon sétált be az irodába, és Simon arcán a legszélesebb mosoly jelent meg.

–  Mi  ez  az  egész?  –  nézett  gúnyolódva  Agathára  és  Royra.  –  A United-drukkerek klubjának kupaktanácsa?

– Nem vagy vicces, Simon – mordult rá Agatha. – Hogy haladnak a dolgok, Patrick?

– Jól, készülünk, hogy felállítsuk a standunkat a szerda esti meccsre – mondta Patrick a hirdetőtáblára pillantva. – Az ott Freddy Evans?

– Az – ismered? – kérdezte Roy.

–  Hallottam  felőle  –  biccentett  Patrick.  –  Egy  igazi  aljas  gazember. Sokféle  történet  kering  róla,  de  a  törvénynek  sosem  sikerült  lecsapnia rá. A veje a Mircester United egyik igazgatója.

– Nagyszerű! – lelkesedett Agatha.

– Nagyszerű? – hökkent meg Roy. – Mi ebben a nagyszerű?

– Kapcsolatot kínál nekünk ezen a területen – magyarázta Agatha. – Az  is  érdekes,  honnan  tudott  Sir  Godfrey  haláláról  még  előtted. Biztosan dühítette a gondolat, hogy te nem is hallottál róla.

– Mi van, ha tényleg az övé a kocsi, amit láttunk? – Roy nyugtalan volt. – Mi van, ha idejön, és engem keres?

– Ez nem az ő felségterülete – vélte Patrick. – Talán ez az egyik oka, hogy  azt  akarta,  te  foglalkozz  Sir  Godfrey-val.  Nem  akarta,  hogy valamelyik  itteni  gazember  azt  gondolja,  be  akar  férkőzni  a  területre, amit a sajátjának tart.

–  Patrick  rátapintott  a  lényegre,  Roy  –  mondta  Agatha.  –  Freddy Evans  nem  fog  errefelé  mutatkozni,  mert  nem  akar  bandaháborút  –  az soha  nem  tesz  jót  az  üzletnek.  Most  beszélnünk  kell  az  ancombe-i íjászokkal,  de  én  ilyen  öltözékben  ki  nem  megyek  emberek  közé, úgyhogy  sétálj  el  a  parkolóba,  légy  szíves,  és  hozd  ide  a  kocsimat. Akkor mind a ketten hazamehetünk átöltözni, aztán levadásszuk Robin Hoodot.

– Most úgy beszélsz, mint Nottingham seriffje, a főgonosz a Robin Hood a tolvajok fejedelmében – mondta Roy, és elvette a kocsikulcsot, amit Agatha lengetett meg előtte.

–  Egyáltalán  nem  –  kérte  ki  magának  Agatha,  és  elindult  az irodájába. – Mi vagyunk a jó fiúk, nem emlékszel?

Comfrey  Magnában  Benny  Lambert  lerogyott  egy  székre  a konyhaasztala mellett.

–  Azt  hiszem,  én  csak  rontottam  a  helyzetünkön,  Liz  –  mondta  a kávésbögrét bámulva, amit Elizabeth az előbb tett le elé. – De el akart kapni téged, és azt nem hagyhattam.

–  Persze,  hogy  nem,  Benny  –  nyugtatta  Elizabeth.  – Te  vagy  az  én fényes páncélú lovagom. Nem rontottál semmin azzal, hogy meglökted. A  mi  helyzetünkön  biztosan  nem.  Az  én  drága  bátyám  viszont nemsokára megtudja, milyen rosszra fordulnak az ő dolgai.

– Liz, nem akarom, hogy bármit is csinálj – korholta Benny. – Van elég bajunk így is.

– Ne aggódj, Benny – nyugtatta Liz, és kedvesen rámosolygott. – Én majd elintézem a mi kis problémáinkat, Geraldnak viszont lesz belőlük bőven. Nagyon rossz fiú, de meg fog fizetni érte.

Agatha  pillanatok  alatt  megtalálta  az  Ancombe-i  Íjászok telefonszámát. Amikor  felvették,  csodálkozott,  hogy  nem  Robin  Hood dörgő hangját hallja, hanem egy halványan ismerős női hangot.

–  Robin  Hooddal  szerettem  volna  beszélni  –  mondta  Agatha.  –  A nevem Agatha Raisin.

– Pillanatnyilag nincs itt, Mrs. Raisin – jött a válasz. – Én nem tudok segíteni? Petula vagyok, az ő Marion szolgálólánya.

–  Ó,  igen,  Marion  –  kacagott  fel  Agatha.  –  Biztosan  tud  segíteni. Szeretnék beszélni valakivel az íjászatról, pontosabban a nyílvesszőkről, amiket használnak.

– Gondoltam, hogy telefonálni fog. A rendőrtiszt is, akivel beszéltem, mindent  tudni  akart  erről.  A  nyílvesszőről,  amelyik  megölte  az  öreg Pride-ot.

– Igen, szegény Sir Godfreyt.

–  Szegény  Sir  Godfrey?  –  ismételte  el  Petula,  nem  éppen együttérzően. – Rohadjon meg a pokolban, ha engem kérdez!

–  Ööö…  ki  volt  a  rendőrtiszt,  akivel  beszélt?  –  kérdezte  Agatha, nyugtatni próbálva Petulát.

– Glass, azt hiszem, ez a neve.

–  Ó,  igen  –  mondta  Agatha  tárgyilagosan.  –  Ismerem  Glass felügyelőt. Jó ember.

– Nem olyan, mint az a vén disznó Pride!

– Nem, nem olyan… Gondolom, ismerte Sir Godfreyt.

– Ismertem. Dolgoztam Carseworthben.

– Értem – válaszolta Agatha, és remélte, a hangján is érződik, hogy érti.  –  Hallottam  egyet  s  mást  arról,  hogyan  bántak  a  nőkkel  a Carseworth-majorságban.

–  Egyet  s  mást?  –  Úgy  tűnt,  Petula  rabja  a  szokásnak,  hogy megismételje  mások  szavait.  – Az  „egyet  s  mást"  még  csak  a  felszínt sem kapargatja, Mrs. Raisin, higgyen nekem.

–  Hiszek  magának,  Petula,  és  nagyon  szeretnék  mindent  tudni  róla. Glass  felügyelő  főnöke  nem  valami  kedves  ember,  és  azt  gondolja, nekem is közöm van Sir Godfrey halálához. A lehető legtöbbet meg kell tudnom  a  Carseworth-majorságban  történtekről,  hogy  a  valódi  gyilkos nyomára lelhessek, és tisztázhassam a nevemet.

– Ezért mondtam, hogy gondoltam, telefonálni fog. Hallottam, hogy foglalkozni  szándékozik  a  gyilkossággal.  Legjobb  lesz,  ha  meglátogat, Mrs.  Raisin.  Az  egy  és  másnál  sokkal  többet  tudok  mondani Carseworthről.

Megállapodtak,  hogy  másnap  reggel  találkoznak  az  ancombe-i faluházban,  amely  az  íjászok  központjaként  is  szolgált,  azután Agatha letette  a  telefont.  Felhúzta  a  kapucnis  pulóver  ujját,  ahol  az  olcsó anyagtól  már  kezdett  viszketni  a  bőre.  Azt  motyogta  magában,  hogy nem lesz képes még sokáig viselni ezt a cuccot, és megnézte az óráját. Hova  az  ördögbe  tűnt  Roy?  Már  régen  vissza  kellett  volna  érnie  a kocsival.

Abban  a  pillanatban  Roy  Silver  egy  mellékutcában  állt,  nem  messze onnan, ahol Agatha kocsija parkolt egy fekete Jaguár mellett, és lefelé nézett  Freddy  Evans  gonosz  szemébe.  Roy  sem  volt  különösebben magas  ember,  de  Evans  csak  az  álláig  ért.  Evans  mögött  azonban  egy hatalmas férfi tornyosodott, aki mellett mind a ketten eltörpültek.

– Tudod, Roy, nem akartam hinni a szememnek, amikor megláttalak sétálni  itt,  ebben  a  mellékutcában  –  mondta  Evans.  –  Még  azt  is megkockáztatnám,  hogy  meglepődtem…  és  én  nem  szeretem  a meglepetéseket.

–  Nem,  nem…  semmi  meglepetés  –  dadogott  Roy,  és  lenyelt  egy hatalmas  korty  levegőt.  Akkor  állt  el  a  lélegzete,  amikor  megállt mellette a Jaguár, és kiszállt belőle Evans. Érezte, hogy a keze és a térde remegni kezd. – Én… én is meglepődtem kicsit, hogy látom…

– Abban biztos vagyok, Roy. Fogadni mernék, én vagyok az utolsó, akiről  azt  gondoltad,  összefuthatsz  vele  itt  Mircesterben.  –  Evans megragadta  Roy  felsőjét.  – Tudni  akarom,  miért  parádézol  itt  ebben  a maskarában?

– Meg tudom magyarázni… azt hiszem…

– Remek ötlet, Roy. Szerintem is meg kell magyaráznod. Azt hiszem, rengeteg dolog van, amit meg kell magyaráznod. Meg kell magyaráznod például,  miért  tűnik  úgy,  hogy  a  Carseworth-szerződés  elúszott?  Meg kell magyaráznod, miért nem tettél semmit annak érdekében, hogy Pride fia beszálljon helyette… és meg kell magyaráznod, miért gondolom azt, hogy beleütöd az orrodat az én dolgomba.

– De én nem… vagyis nem tudom, miről beszél, de tényleg.

– Az igazat megvallva, Roy, az idő és a hely nem igazán alkalmas, hogy  te  meg  én  elcseverésszünk,  úgyhogy  jobb  lesz,  ha  most  velünk jössz. – Evans elengedte Roy pólóját, és oldalt lépett. – Danny, kísérje Mr. Silvert a kocsihoz.

Az óriás előlépett, kinyújtotta bal kezét, és megragadta Roy pólóját, ott, ahol Evans az előbb elengedte. Roy megpróbálta ellökni, de Danny jobb  keze  meglendült,  és  rombológolyó  méretű  öklével  halántékon legyintette. Roy érezte, hogy émelygés és szédülés keríti hatalmába, és tudta,  ha  Danny  bal  keze  nem  szorul  a  mellkasára,  a  térde  megadta volna magát. Ahelyett azonban, hogy elzuhant volna, érezte, hogy félig felemelik,  félig  vonszolják  a  kocsi  hátuljához.  Mintha  lassított felvételen figyelte volna magát, elmosódott kék és sárga foltokat látott, amikor  a  csomagtartóba  hajították.  Rácsapódott  az  ajtó,  és  minden elsötétült.

Hatodik fejezet
A  Pride  &  Harkness  irodái  egy  elegáns,  Viktória  korabeli  épületben helyezkedtek el Mircester városközpontjának régebbi részén, kevesebb mint  fél  mérföldnyire  a  Raisin  Nyomozóirodától,  a  mircesteri  apátság másik  oldalán.  Gerald  Pride  az  épület  előtti  kőlépcsőn  trappolt  lefelé, egyik kezében az aktatáskája, a másikkal a mobiltelefonját szorította a füléhez.

– Igen, tudom, azt mondtam, hogy mostanra mindent elrendezek, de a dolgok nem egészen a tervek szerint alakulnak, vagy igen? – A hangja feszült volt az ingerültségtől. Rövid csend, mialatt hallgatta a választ és átment a keskeny utcán oda, ahol az autója egy privát parkolóban állt.

– Rendben, nyugodj meg – mondta, miközben kinyitotta az ajtót, és aktatáskáját az anyósülésre dobta. – Néhány perc, és ott vagyok.

Ahogy  kihajtott  a  parkolóhelyről,  és  végiggurult  a  macskaköves úton,  mögéje  szegődött  egy  másik  autó.  Néha  mindössze  néhány kocsihossznyi távolságból követte, néha közéjük került egy pár autó. A városból  kifelé  olcsón  bérelhető  boltok  között  vezetett  az  útjuk,  ahol olyan  használt  kanapékat  és  ócska  háztartási  gépeket  árultak, amelyekkel  a  gátlástalan  háziurak  a  túlárazott  bérlakásokat  rendezték be.

Gerald  hamarosan  ráfordult  jobbra  egy  útra,  amely  egy  kicsiny, takaros,  meglehetősen  modern,  szerény  ikerházakból  álló  lakóparkba vezetett. Az egyik ház rövid felhajtóján parkolt le, a kapuban egy sötét hajú nő várta. Összeölelkeztek, megcsókolták egymást, és bementek.

A második autó vezetője, Toni Gilmour csinált még egy utolsó fotót, aztán  fényképezőgépét  óvatosan  biztonságba  helyezte  az  anyósülés lábánál.

–  Mintha  nem  volna  így  is  elég  gondja  –  gondolta  Toni  –,  Gerald Pride-nak  még  egy  másik  nővel  is  viszonya  van.  Ez  újabb  jel  a  fő gyanúsítottunk ellen.

Eltöprengett,  megvárja-e,  amíg  kijön,  aztán  úgy  döntött,  elég  fotót készített. Most az volt a legfontosabb, hogy kiderítsék, ki ez a nő. Egy kicsit már késő volt visszamenni az irodába, úgyhogy Toni megfordult a kocsival, és hazaindult.

Agatha  az  irodájában  ült,  ujjaival  dobolt  az  íróasztalán,  és  már negyedszer  hallgatott  végig  egy  üzenetet,  amely  szerint  Roy  Silver telefonja nem kapcsolható. Miért kapcsolta ki már megint a telefonját? Mi  tart  ilyen  sokáig?  Hol  az  ördögben  lehet  Roy?  Agatha  letette  a telefont, talpra ugrott, és kirobogott a nagy irodába.

–  Toni  hol  van?  –  nézett  végig  az  asztalokon.  Patrick  és  Simon felnéztek a monitorjaikból.

– Elment, hogy utánanézzen, mit tudna kideríteni Gerald Pride-ról – válaszolta Simon. – Helen néhány perce ment haza. – Felnézett az órára a falon, és látta, hogy már fél hat is elmúlt.

–  Roy  még  mindig  nem  jött  vissza  –  szólt  Agatha.  –  Egy  kicsit aggódom.

–  Biztos  vagyok  benne,  hogy  aggodalomra  semmi  ok  –  felelte Patrick. – Talán elakadt a forgalomban.

– De csak percekre van innen, ahol parkolok – vetette ellen Agatha. – Már vissza kellett volna érnie, és a telefonját sem veszi fel. Szeretném, ha elmennétek megkeresni.

– Lehet, hogy valaki elállta az útját a parkolóban – állt fel a székéből Patrick.

–  Elképzelhető  –  tette  hozzá  Simon,  és  levette  bőrdzsekijét  a  széke támlájáról.  –  És  lehet,  hogy  nincs  térerő  a  parkolóban.  Ne  aggódjon, főnök, megtaláljuk.

–  Váljatok  szét  –  utasította  őket  Agatha.  –  Más-más  útvonalon menjetek,  az  összes  utcán  nézzetek  körül  innen  a  pakolóig.  Én  itt maradok, hátha visszajön.

Nem  egész  fél  órával  később  Patrick  és  Simon  visszajöttek  az irodába, de Roynak nyoma sem volt.

– Bárhova ment is – mondta Simon –, a kocsit nem vitte el. Az ott van, ahol ma reggel hagyta.

– Valami baj van – komorodott el Agatha. – Hívom a rendőrséget.

– Úgysem tesznek semmit – jelentette ki Simon. – Roy nem gyerek, nem mozgáskorlátozott, és nem is régóta tűnt el.

– Bár akkor is iktatják a bejelentést – jegyezte meg Patrick, és nyurga alakjával visszaült az irodai székébe.

– Úgy értem, hogy felhívom Johnt vagy Billt. – Agatha összeráncolt homlokkal  az  irodája  felé  fordult.  –  Ők  legalább  meg  tudják  mondani nekünk, történte valamilyen baleset.

–  Hm…  főnök  –  kezdte  óvatosan  Simon,  a  telefonját  rázogatva.  – Találkozót  beszéltem  meg  egy  lánnyal  a  kocsmában…  Felhívhatom  és lemondhatom, ha azt akarja, hogy itt maradjak.

– Nem, Simon – forgatta a szemét Agatha. – Bármiben sántikál Roy, nem  hagyhatjuk,  hogy  belezavarjon  a  szerelmi  életedbe.  Ne  okozz csalódást a lánynak, indulj!

– Én itt maradok veled – mondta Patrick, és búcsút intett Simonnak, akinek léptei máris csattogtak lefelé a lépcsőn a ház kijárata felé menet. Egy  pillanattal  később  ugyanezek  a  léptek  rohanvást  dübörögtek visszafelé.

–  Főnök!  Patrick!  Gyorsan  hívjatok  mentőt!  –  kiáltotta.  –  Roy odakint fekszik a járdán! Súlyosan megsérült!

Mindenki lerohant, Patrick útközben hívta a mentőket. Roy a földön feküdt  a  Raisin  Nyomozóiroda  bejárata  mellett.  Arca  feldagadt  és vöröslött, jobb szeméből semmi nem látszott a duzzanattól. Az orra és a szája környéke véres volt.

– Roy! – térdelt le mellé Agatha. – Roy, hallasz engem?

Roy bal szeme egy pillanatra Agathára szegeződött, felemelte a fejét, és  beszélni  próbált.  Simon  összehajtotta  a  dzsekijét,  és  Roy  feje  alá tette.

–  Ne  próbálj  mozogni,  haver  –  mondta  gyengéden.  –  Már  úton vannak a mentők.

Roy megint motyogni kezdett, és Agatha megfogta a kezét.

– Ne beszélj, Roy – kérte. – Mindjárt itt a segítség.

–  Hogy  van?  –  kérdezte  a  boltjából  kilépő  Mr.  Tinkler.  – Telefonáltam a mentőknek.

Patrick bólintott, és megerősítette, hogy a mentőautó már úton van.

–  Mi  történt,  Mr.  Tinkler?  –  kérdezte  Agatha,  és  felnézett  az  öreg régiségkereskedőre. – Látta, hogy ki tette ezt?

–  Nem  –  válaszolta  Mr.  Tinkler,  láthatóan  mélyen  megrendülve.  – Kerékcsikorgást  hallottam,  kinéztem,  hogy  lássam,  mi  történik,  és  itt találtam  fekve.  Aztán  visszarohantam,  hogy  hívjam  a  mentőket.  Mit gondolnak, nem esett súlyos baja?

–  Alaposan  helybenhagyták  –  állapította  meg  Patrick,  és megtapintotta Roy másik csuklóját –, de lélegzik, és erős a pulzusa.

Az  utcát  hirtelen  villogó  kék  fény  és  szirénavijjogás  töltötte  meg. Agatha  figyelte,  ahogy  megáll  a  mentőautó,  és  két  zöld  overallos mentős  siet  oda  hozzájuk.  Egyikük  egy  fiatalember,  a  másik  kicsit idősebb nő.

–  Mi történt? – kérdezte a nő, és Patrick helyet szorított neki, hogy letérdelhessen Roy mellé.

–  Összeverték,  és  kidobták  a  járdára  –  válaszolta  Patrick.  – A  neve Roy Silver.

– Helló, Roy, az én nevem Denise. Hall engem, Roy? – kérdezte a nő nyugodtan és jól artikuláltan. Roy kábán válaszolt, ahogy korábban.

– Rendbe fog jönni, ugye? – kérdezte Agatha esdekelve a mentőstől. – Kérem, mondja, hogy minden rendben lesz…

– Hagyd őket dolgozni, Agatha. – Agatha egy kezet érzett a vállán. Felnézett,  és  Bill  Wongot  pillantotta  meg.  Észre  sem  vette,  hogy  egy rendőrségi  autó  követte  a  mentőt  az  utcába,  és  két  egyenruhás  rendőr most Simonnal és Mr. Tinklerrel beszél, kezükben jegyzetfüzettel. Bill talpra segítette Agathát.

– Olyan szelíd ember – mondta Agatha remegő ajakkal. – A légynek sem ártana.

–  Tudom  –  felelte  Bill.  –  Ahogy  szállítható  lesz,  beviszlek  a kórházba, hogy ott lehess mellette.

–  Köszönöm,  Bill  –  válaszolta  Agatha.  Egyenesen  állt,  feltartott fejjel,  és  letörölt  egy  könnycseppet  a  szeme  sarkából.  –  Szüksége  van rám, ott leszek vele… és meg fogom találni, aki ezt tette. Bárki volt is, fizetni fog érte!

Egy  órával  később  Agatha  végigtrappolt  a  mircesteri  kórház folyosóján.  Ez  egy  másik  kórházi  osztály  másik  folyosója  volt,  mint ahol Jamest látogatta meg. A világítás azonban ugyanolyan volt, a szag is,  az  üvegezett  ajtók  és  sötét  árnyékolók  is,  de…  várjunk  csak  egy pillanatot! Az meg ki az ördög ott?

Agatha  meglátta  magát  az  egyik  ajtóüvegben,  és  a  szíve  megállt dobogni.  Azután  mintha  a  sportcipőjébe  zuhant  volna.  Még  mindig  a Mircester United rettenetes melegítőfelsőjét és -nadrágját viselte. Hogy mutatkozhat  így  ország-világ  előtt?  Egy  pillanatra  megállt,  röviden ellenőrizte  a  rúzsát,  majd  kicsit  balra,  kicsit  jobbra  fordult,  és  jobban megnézte,  mit  visel.  Valójában,  gondolta,  kissé  megmozgatva  a kapucnis  pulóver  vállát,  az  olyan  lapos  testalkatú  emberen,  mint  Toni vagy  Alice,  ez  csak  lötyögne,  mint  a  rongy,  de  én  az  alakommal legalább  tudok  adni  neki  egy  kis  formát.  Tekintettel  arra,  hogy  most nincs  más  választásom,  meg  kell  elégednem  vele,  de  határozottan… ideiglenes. Aztán fintorgott egy sort, szidta magát, amiért ilyen felszínes és könnyen elterelődik a figyelme, majd elindult a folyosón.

Mire  a  sürgősségi  osztályra  ért,  ahová,  mint  mondták,  Royt  hozták, Bill is utolérte, aki az autóval parkolt le. Egy nővér a folyosó melletti benyílóban levő székekhez irányította őket, és kérte, ott várjanak, mert az  orvos  még  nem  végzett  Roy  vizsgálatával.  Agatha  és  Bill  csak néhány  szót  váltottak  a  rövid  út  alatt  a  kórházba.  Bill  most  tele  volt kérdésekkel.

–  Roy  épp  neked  végzett  valami  feladatot,  amikor  ez  történt?  – kérdezte.

– Olyasmi – felelte Agatha. – Elküldtem, hogy hozza a kocsimat az irodához.

–  Úgy  értettem  –  folytatta  Bill  –,  Roy  együtt  dolgozott  veled valamelyik  ügyeden?  Szándékosan  a  te  irodád  előtt  dobták  ki.  Nem rabolták ki – még a tárcája, a telefonja, az órája és a kocsid kulcsai is nála voltak –, és a tolvajok nem szokták visszaszállítani az áldozatukat a barátaikhoz. Nem hagyták az utcán, odavitték az irodádhoz. Nekem úgy tűnik, valaki üzent neked. Szóval, veled dolgozott?

–  A  maga  módján  –  magyarázta  Agatha.  –  Sir  Godfrey  Pride meggyilkolásával  van  összefüggésben.  Roynak  már  azelőtt  volt  dolga Sir Godfrey-val, mielőtt én képbe kerültem.

– Honnan ismerte Sir Godfreyt?

– Egy londoni üzletember képviseletében járt el – kezdte Agatha, és azt latolgatta, elmondja-e Billnek az egész történetet. Megbízható barát volt,  de  Agatha  nem  lehetett  biztos  benne,  hogy  ha  beszél  Billnek Freddy  Evansról,  az  segítene-e,  vagy  csak  tovább  komplikálná  a dolgokat.  – Az  ügyfele  meg  akarta  venni  a  Carseworth-birtokot,  hogy gyógyszállóvá alakítsa, de az üzlet kútba esett.

– Ki az a londoni üzletember?

– Bill, nem hiszem, hogy Roy szeretné, hogy én… – kezdte Agatha, aztán  úgy  döntött,  Bill  maga  is  mindenképpen  tudomást  szerezne Freddy Evansról, akkor miért hallgatna? – A neve Freddy Evans.

–  Hallottam  róla  –  mondta  Bill.  –  Nagyon  dörzsölt  alak.  Ő  van  a Royjal történtek hátterében?

– Lehetséges. Roy meg volt győződve arról, hogy Evans megbünteti, amiért nem hozta tető alá a megállapodást a Carseworthról.

– Agatha – mondta lassan Bill és a fejét ingatta –, ránk kell bíznod Evanst. Ha ő áll a háttérben, elkapjuk.

–  Bill  –  sóhajtott  fel  Agatha  –,  tudom,  hogy  jót  akarsz,  és  biztos vagyok  benne,  hogy  őszintén  hiszed,  hogy  el  tudod  kapni  Evanst,  de amint  hallom,  mindig  egy  lépéssel  a  törvény  előtt  jár.  Biztos  lehetsz benne,  hogy  sziklaszilárd  alibije  van  déltől  éjfélig  és  tovább,  tucatnyi tanúval, akik hajlandók ezt megerősíteni.

– Elképzelhető, hogy így van, de nem akarom, hogy te is idekerülj, mint  Roy,  és…  –  Bill  elhallgatott,  mert  hirtelen  rádöbbent,  mit  visel Agatha, és megfogta a melegítőfelsője ujját. – Mikor lettetek te és Roy United-drukkerek?

– Csak ideiglenes! – morgott Agatha, és rácsapott Bill kezére, aztán talpra ugrott, mert egy orvost látott közeledni.

–  Ön  Mrs.  Raisin?  –  kérdezte  az  orvosnő,  és  felnézett  csipeszes írótáblájából,  hogy  vastag,  fekete  keretes  pápaszemén  keresztül Agathára pillantson.

– Igen, én vagyok – mondta Agatha. – Rendbe fog jönni, doktornő?

– Maga Mr. Silver legközelebbi hozzátartozója?

– Igen.

Bill csodálkozva nézett Agathára.

–  A  mentősöknek  kellett  egy  nevet  írni  a  papírjukra  –  magyarázta sietve. – Szóval, hogy van Roy, doktornő? Bemehetek hozzá?

– Most alszik, és pillanatnyilag ez a legjobb neki, úgyhogy jó lenne, ha  vissza  tudna  jönni  holnap.  Valaki  tényleg  alaposan  helybenhagyta Mr.  Silvert.  Agyrázkódása  van,  ezért  egész  éjjel  figyelni  fogjuk  az állapotát.  Három  bordája  eltört,  és  kiterjedt  zúzódás  van  az  arcán. Azt hiszem,  szerencséje  van,  hogy  nem  tört  el  az  arccsontja,  néhány  foga meglazult, de azok idővel valószínűleg maguktól stabilizálódnak. Eltart egy  ideig,  hogy  felépüljön,  de  teljesen  rendbe  fog  jönni  –  folytatta  a doktornő.  –  Először  azt  hittem,  összeverekedett  valakivel,  de  a  kezén nem volt sérülés, ami azt jelezné, hogy visszaütött. Voltak azonban ilyen nyomok.

Fotókat mutatott a telefonján Agathának és Billnek a Roy csuklóján levő vörös csíkokról.

–  Ördög  és  pokol!  Megkötözték!  –  sziszegett  Agatha,  aztán  a kórterem felé bámult, ahol Roy alud. – Ó, Roy… szörnyen meg lehettél rémülve…

–  Már  biztonságban  van,  Mrs.  Raisin  –  nyugtatta  az  orvosnő.  – Vigyázunk rá.

– Gyerünk, Agatha – mondta Bill. – Hadd vigyelek haza.

–  Nem,  nem  haza  –  válaszolt  csendesen  Agatha.  –  A  kocsimhoz, kérlek,  Bill.  Reggel  szükségem  lesz  rá,  hogy  idejöjjek  meglátogatni Royt.

A  hazafelé  tartó  úton  Agatha  Patrickkel  beszélgetett,  aki  megígérte, hogy tájékoztatja Simont és Tonit, hogy van Roy. Mire Agatha leparkolt a  háza  előtt  az  Orgona  közben,  a  nyugati  égbolt  narancsszínben ragyogott,  a  naplemente  rózsaszín  és  vörös  sávjaival  világította  meg  a felhőket Carsely fölött. Agatha megetette a macskákat, és épp az utolsó fagyasztott  lasagnét  halászta  elő  a  mélyhűtőből,  amikor  csengettek. Kikukucskált a kémlelőnyíláson, és John Glasst alakja rajzolódott ki az ajtó előtt.

–  Szia.  –  A  férfi  mosolygott,  amikor  Agatha  kitárta  az  ajtót.  – Hallottam, hogy nagyon kemény hétfőd volt, és…

Agatha a nyakába vetette magát, és zokogni kezdett a férfi vállán.

– Látnod kellett volna őt, John! – sírt Agatha, két szó között levegő után  kapkodva.  –  Látnod  kellett  volna,  mit  tettek  vele!  –  Aztán hátralépett, elvett egy zsebkendőt az előszobai állványról, és megtörölte könnyes  arcát.  Amikor  újra  a  férfira  nézett,  szeme  sötét  eltökéltséget mutatott. – Ezt nem fogják megúszni. Ezért elkapom őket!

–  Ha  Freddy  Evansról  beszélsz  –  felelte  John,  és  követte Agathát  a ház belsejébe –, nem te fogod elkapni.

– Az teszem, amit… – Agatha érezte, ahogy elönti a harag. Senki ne mondja  meg  neki,  mit  tegyen,  még  John  sem,  de  elbizonytalanodott, amikor a férfi gyengéden a vállára tette a kezét.

–  Nem  fogod  elkapni  –  nélkülem  nem.  Biztonságban  kell  hogy tudjalak, úgyhogy nem fogod levadászni nélkülem.

– Ó, John – sóhajtott egy mélyet Agatha. – Tudom, hogy jót akarsz, de neked a saját karrieredre kell gondolnod, és Wilkes és…

–  Évek  óta  dolgozom  Wilkesszel,  túl  sok  éve.  Őt  bízd  csak  rám. Evansszal viszont együtt fogunk elbánni.

– Ha rajtakapnak, hogy nekem segítesz…

– Nem fognak. Belülről foglak tájékoztatni a rendőrségi akcióról, te pedig  tudatod  velem,  mire  jutottál.  Úgy  fogunk  dolgozni,  mint  egy csapat, lépést tartunk – mint a táncpartnerek.

Agatha  mosolygott,  és  szorosan  megölelte  a  férfit.  John  lehajolt,  és megcsókolta.

– Partnerek – ismételte meg halkan Agatha. – Jól hangzik.

– Örülök… de most vissza kell mennem dolgozni. Beszéljünk holnap dél körül.

Agatha  lábujjhegyre  állt,  és  újra  megcsókolta,  aztán  nézte,  ahogy John eltűnik a kerti ösvényen a növekvő sötétségben, majd visszatért a fagyasztott lasagnéhez.

Másnap  reggel Agatha  korán  ébredt,  és  sugárzóan  energikusnak  érezte magát. Boswell és Hodge, akik együtt kuporogtak az ágya lábánál, tágra nyílt  szemmel,  rémülten  néztek  rá,  amikor  az  ágy  melletti ébresztőrádión  Agatha  egy  ritmusos  popzenét  játszó  vidám  reggeli műsorra  kapcsolt. A  macskák  sokkal  nyugodtabb  napindításhoz  voltak szokva.  Méltatlankodásukat  Agatha  mosolyogva  fogadta,  és megcsiklandozta a fülüket.

Elgondolkodott,  mitől  került  ilyen  remek  hangulatba.  Attól,  hogy tudta, Roy rendbe fog jönni? Attól, hogy csak egyetlen pohár bort ivott meg  a  vacsorához,  nem  pedig  egy  egész  üveggel  nyakalt  be  Royjal? Vagy  mert  a  csodálatos  John  Glass  felügyelő  azt  ígérte,  az  állását  is kockára  teszi,  hogy  a  „partnere"  lehessen?  Akárhogy  is,  Agatha  úgy döntött, egész napra megtartja ezt az érzést, és felhangosította a zenét, hogy zuhanyozás közben is hallja.

Összeszedett  néhány  szükséges  holmit,  hogy  bevigye  Roynak  – pizsamát, fogkefét, a könyvet az ágya mellől –, és leballagott a reggeli kávéjáért. A reggeli gondolatától felajzva a macskák utánairamodtak. Az égbolt  tiszta  volt  és  kék,  a  hőmérséklet  enyhe,  bár  a  levegő  már elveszítette lágy nyári telítettségét. Az ősz már alig tudja féken tartani a telet,  hogy  az  kimeressze  éles  karmait.  Agatha  a  hátsó  kertben  állt, kezében  melengetve  a  kávésbögréjét,  és  a  napját  tervezgette. Meglátogatja Jamest a kórházban, miután bement Royhoz, aztán kitérőt tesz  Ancombe-ba,  hogy  elbeszélgessen  Robin  Hooddal  és  Petulával, majd irány az iroda!

Megitta  a  kávét,  visszalépett  a  konyhába,  és  bezárta  az  ajtót. Elégedetten bólintott, amikor meghallotta a biztonsági zár megnyugtató kattanását.  Mielőtt  beállította  a  riasztót,  megnézte  magát  az előszobatükörben,  lesimította  a  haját  és  igazított  a  rúzsán.  Sötétzöld szoknyát vett fel hozzá illő rövid blézerrel és fehér selyemblúzzal. Nem ez  volt  a  kedvenc  öltözéke,  de  amikor  utoljára  viselte,  kapott  érte  pár váratlan  bókot,  úgyhogy  lehetőséget  adott  még  egy  megmérettetésre. Két perccel később a kocsijával Mircester irányában elhagyta Carselyt.

A  kórházban  összefutott  a  fiatal  doktornővel,  akivel  előző  este beszélt.  Fáradt  volt,  amitől  kisebbnek  látszott,  mintha  az  éjszaka folyamán összement volna.

–  Jó  reggelt!  –  köszöntötte  vidáman  Agatha.  –  Hogy  van  ma  a betegünk?

– Mr. Silver igazán jól van – válaszolta az orvosnő, és elfojtott egy ásítást. – Ébren van, és még enni is tudott egy kicsit a reggelijéből. Ne maradjon  túl  sokáig.  Egy  dologra  van  igazán  szüksége,  az  pedig  a pihenés.

– Egész éjjel dolgozott? Biztosan nagyon kimerült.

–  Hosszú  műszak  volt  –  mosolygott  a  doktornő.  Levette  a szemüvegét,  és  mintha  most  látná  először  Agathát.  –  Ez  egy  nagyon szép öltözék – jegyezte meg. – Van egy ehhez kissé hasonló blézerem, de a színe magának jobban áll.

– Ön nagyon kedves – mosolyodott el Agatha. – Régi kedvencem.

És attól a pillanattól fogva az is volt.

Roy  az  ágyában  ülve  tévét  nézett,  amikor  Agatha  besétált  a kórterembe.  Agatha  ledöbbent,  hogy  a  Roy  arcán  levő  zúzódások sötétebbek lettek, és még rosszabbul néztek ki, mint előző este, de Roy elmosolyodott,  amikor  meglátta,  és  intett,  jöjjön  közelebb,  és kikapcsolta a híradót a tévében.

– Hogy érzed magad? – érdeklődött Agatha.

–  Meglehetősen  szenvedek,  minden  porcikám  fáj  –  válaszolta  –,  de itt remekül a gondomat viselik.

– Hoztam pár dolgot, amire szükséged lehet – mutatott Agatha a kis sporttáskára,  és  leült  Roy  ágya  szélére.  –  Ó,  Roy,  szegény,  az  arcod nagyon meg van dagadva. Ki tette ezt veled?

–  Már  mindent  elmondtam  Bill  Wongnak.  Itt  járt  korábban.  Az igazság az, hogy nem sok mindenre emlékszem. Arra igen, hogy kéket és sárgát láttam – azt a rémséges melegítőfelsőt és -nadrágot –, de ami a legjobban  megmaradt  a  fejemben,  az  a  fekete  Jaguár  és  Freddy  Evans apró, gonosz szemei.

– Szóval ő volt, Evans.

– Semmi kétség.

– Ha akkor raboltak el, amikor úton voltál, hogy elhozd a kocsimat, akkor  az  utcáról  hurcoltak  el,  és  elvittek  valahová.  Van  elképzelésed, hová?

– Fogalmam sincs, édesem, de a szemére emlékszem. Ő volt az.

– El fogom kapni, Roy. Megígérem, hogy ezért elkapom.

–  Bízd  ezt  Billre  és  a  srácaira, Agatha  –  mondta  Roy,  és  megfogta Agatha kezét. – A rendőrség meg tud birkózni vele. Nem akarom, hogy bajba kerülj.

– Miattam ne aggódj. Én különleges rendőri védelem alatt állok, és dolgozom  a  terven,  hogy  elbánjak  Evansszal.  Meg  fogja  kapni,  amit megérdemel,  de  te  ne  foglalkozz  többé  az  egésszel.  Arra  koncentrálj, hogy  jobban  legyél,  aztán  lábadozhatsz  otthon,  nálam  Carselyben. Addig maradhatsz, ameddig csak jólesik.

Még  egy  ideig  csevegtek Agatha  életéről  Carselyben,  Roy  tervéről, hogy  hosszabb  szabadságot  vesz  ki,  ahogy  jobban  lesz,  és  hogy  hová utazna.  Agatha  megígérte,  hogy  értesíti  Tamara  Montgomeryt  arról, hogy  eminens  lovaglónövendéke  kórházban  van,  azután  elindult meglátogatni Jamest.

Éppen  gratulált  magának,  hogy  nem  téved  el  a  folyosók labirintusában  Roy  és  James  kórtermei  között,  amikor  egy  férfi  ápoló ragadta meg a figyelmét, mielőtt benyitott volna Jameshez.

– Mrs. Raisin, ugyebár? – kérdezte a férfi, és intett Agathának. – Mr. Lacey megkért, figyeljek, ha ön megérkezik. Nincs abban a szobában.

– Hol van? – kérdezte kissé ijedten Agatha. – Történt valami?

– Nem, nem, semmi olyasmi – nyugtatta meg mosolyogva az ápoló. – Nagyon jól van, és átköltöztettük egy másik osztályra, hogy a szobáját megkaphassa egy másik beteg. Mr. Lacey erre van.

Intett  Agathának,  hogy  kövesse  a  sarkon  túlra,  ahol  a  folyosó kiszélesedett,  és  egy  tucat  ágy  volt  benne,  a  széles  központi közlekedőrész  rész  mindkét  oldalán  hat.  A  közlekedő  egy  akkora ablakhoz vezetett, amely teljes szélességében elfoglalta a falat. Minden ágyat függöny vett körül, de az összes függöny szét volt húzva, és látni lehetett,  hogy  minden  ágyat  férfiak  foglalnak  el.  Agatha  gyorsan végignézett  az  ágyakon,  minden  arcot  megfigyelt.  Negyvenes  éveik közepén járóktól kezdve a közel százévesekig terjedt a betegek életkora. Hárman  nyilvánvalóan  bóbiskoltak,  négyen  határozottan  mélyen aludtak, ketten hangosan horkoltak, időnként olyan dörgő harmóniában, amitől  Agathának  égnek  állt  a  haja.  Ez  a  duett  inkább  egy  tanyasi udvarra emlékeztetett, mint egy egészségügyi intézményre.

– Mr. Lacey a jobb oldali utolsó ágyban van – tájékoztatta a nővér.

Agatha  elindult  az  ablak  felé,  de  az  egyetlen  arc,  amit  nem  tudott megfigyelni, főleg, mert eltűnt a reggeli napilap mögött, az Jamesé volt. Az ágyán ülve olvasott. Két másik férfi a helyiség sarkában, magasan a falra  erősített  tévét  nézte,  egyvalaki  könyvet  olvasott,  és  a  másik  –  a legfiatalabb a szobában – karját összefonva ült, és szélesen vigyorgott. Rákacsintott,  ahogy  elment  mellette,  és  Agatha  számára  nagyon  is nyilvánvaló  volt,  hogy  jelenléte  mások  figyelmét  is  felkeltette.  Zavaró bizsergés  kúszott  fel  a  gerincén.  Figyelték.  Egyre  jobban  bosszantotta, hogy hagyta, hogy ezek miatt kínosan érezze magát. Nyilvánvaló volt, hogy  nincs  jobb  elfoglaltságuk,  mint  hogy  az  aznapi  első  nőnemű látogatót mustrálják.

Mire  James  ágyához  ért,  biztos  volt  benne,  hogy  a  négy  férfi gondolatban  teljesen  pucérra  vetkőztette.  Azt  képzelték,  hogy  hízeleg neki  az  érdeklődésük?  Nem,  pusztán  azért  meresztik  a  szemüket,  mert azt  hiszik,  megtehetik.  Az  ablakhoz  érve  Agatha  megfordult,  és  látta, hogy egyenesen őrá bámulnak. Haragos daccal viszonozta pillantásukat, mindegyiknek csókot intett és a szemét forgatta, hogy tudják, mennyire szánalmasak.  Hárman  azonnal  zavartan  másfelé  néztek,  a  kacsintóból pedig kitört a nevetés.

–  Agatha,  de  jó  újra  látni  téged!  –  A  nevetésre  felneszelve  James előbukkant az újság mögül, és katonai precizitással félbehajtotta, majd megint  félbe,  és  a  térdére  helyezte.  –  Nagyon  kedves  tőled,  hogy  újra meglátogatsz. Annyira reméltem, hogy megteszed, drágám!

Megfogta Agatha kezét, és az ágya melletti székhez kormányozta.

– Ami  azt  illeti,  szegény  Roy  is  ide  került  –  magyarázta Agatha  –, úgyhogy ez afféle dupla látogatás.

James a Roy iránt érzett aggodalommal teli megjegyzéssel válaszolt, udvariasságból, gondolta Agatha, tekintve, hogy sosem voltak a legjobb barátok. Biztosította Jamest, hogy Roy rendbe fog jönni, mire ő lelkesen mosolygott.

–  Annyira  örülök!  –  mondta,  és  Agathát  fellelkesítette  a  férfi energiája és lendülete, ami szöges ellentétben állt a kimerültséggel, amit előző nap látott rajta. – Holnap elmegyek erről az átkozott helyről, már épp  ideje.  Kétségbeesetten  várják  az  ágyakat,  tudod. Az  egészségügyi rendszer összeomlóban van, és az itt dolgozók azt sem tudják, hol áll a fejük.  Ez  logisztika  és  hatékony  munkaerő-gazdálkodás  kérdése.  Ha engem  kérdezel,  az  elsődleges  teendőjüknek  annak  kellene  lenni, hogy…

–  James  –  ingatta  a  fejét  finoman  Agatha,  hogy  jelezze,  irtózik  a gondolattól,  hogy  végighallgassa  James  előadását,  hogyan  lehetne orvosolni a Nemzeti Egészségügyi Szolgálat hiányosságait az ő sokéves katonai tapasztalatai alapján. – Jó hallani, hogy beszélsz. Nyilvánvaló, hogy sokkal jobban vagy, mint tegnap.

–  Tényleg  jobban  vagyok  –  bólintott  James.  –  Nagyjából  teljesen harcképes  lettem  most,  hogy  már  beállították  a  gyógyszeres  kezelést. Tehát  gondolkodtam  –  az  ember  sokszor  csinál  ilyet  itt  bent  –,  és elismerem,  hogy  egy  kicsit  megijedtem  ettől  a  daganatdologtól,  és kezdek rádöbbenni, hogy az élet túl rövid. Túl rövid a bánkódáshoz. Azt hiszem,  be  kellene  terveznünk  egy  utazást,  amint  kijutok  innen, kedvesem.  Repüljünk  el  valahová  egy  kis  téli  napsütésre.  Fújjuk  el  a pókhálókat,  rázzuk  le  a  múlt  tévedéseit,  és  kezdjünk  mindent  elölről. Mit mondasz erre?

– James, én… – Agatha körülnézett a kórteremben. A kacsintó alak bólogatott,  biztatta  Agathát,  hogy  mondjon  igent.  Az  olvasó  férfi szemöldöke  felhúzva,  a  szája  lefelé  görbült,  ez  határozott  nemet jelentett. A másik kettő tovább nézte a reggeli tévéműsort.

Egyszóval  megoszlottak  a  vélemények,  és  maga  Agatha  is bizonytalan volt. Visszanézett Jamesre.

–  Túl  sokan  hallgatóznak  itt  az  én  ízlésem  szerint  –  suttogta.  – Beszéljük ezt meg, amikor hazajössz. Akkor tervezgethetünk.

Agatha  előrehajolt,  homlokon  csókolta  Jamest,  és  elbúcsúzott  tőle. Ahogy elsétált a kacsintó mellett, az gúnyosan felnevetett.

– Le kellett volna csapnia az ajánlatra – jegyezte meg.

– Nem mintha bármi köze lenne hozzá – felelte Agatha a homlokát ráncolva –, de miből gondolja ezt?

– Ez csak nyilvánvaló, nem? – vigyorgott önelégülten a fickó. – Ilyen alkalmak nem adódnak mindennap egy maga korabeli nő életében.

–  Egy  magam  korabeli…  – Agatha  egy  pillanatra  ledermedt,  aztán kissé  oldalra  hajtotta  a  fejét,  megfeszítette  az  állkapcsát,  a  szája  olyan formát vett fel, amit tévesen mosolynak is lehetett volna tekinteni. – És maga  miért  van  itt  bent?  –  kérdezte,  és  felkapta  az  ágy  lábánál  lógó táblát.  –  Személyiség-transzplantáció,  igaz?  Ó,  te  jó  ég!  Nekem  rossz előérzetem  van!  –  Agatha  átfutotta  a  feljegyzés  lapjait.  –  Rengeteg gyógyszert fog kapni, néhány nagyon komoly, erős kúpot. Igaz, hogy ez nem lehet probléma egy olyan seggfej esetében, mint maga.

Agatha visszaakasztotta a helyére a lázlapot, és kisétált. A kórtermet elhagyva  még  visszanézett,  és  látta,  hogy  a  kacsingatós  kiszáll  az ágyból, kétségbeesetten tanulmányozza a lázlapot, és azt motyogja:

– Kúpok? Nekem senki se szólt… Hova van ez írva…?

Mivel  még  időben  volt  a  megbeszélés  előtt  Ancombe-ban,  Agatha sietség nélkül vezetett, gyönyörködött a tájban, ahol a fák és a sövények kezdték  lehullatni  leveleiket,  és  felfedték  a  vidék  tág  tereit.  A traktorokkal  és  kombájnokkal  földjeiken  dolgozó  gazdák  igazolták, hogy  teljes  gőzzel  zajlik  az  aratási  szezon,  és  Agatha  megérezte  a termőtalajról  felszálló  száraz,  földes  illatot.  Hirtelen  Charles  jutott  az eszébe.  Egyszer  elmagyarázta  Agathának  egy  dicsőségesen  hosszú, aranyszínű őszi hétvégén, amikor a birtokán kóboroltak, hogy a „szüret szó  a  nyelvükben  egy  ősi  angol  kifejezésből  származik,  amely  „őszt jelent.  Mulatságos,  ahogy  az  ilyen  dolgok  hirtelen  az  ember  eszébe ötlenek. Vicces, hogy egy illat, egy látvány vagy egy szó milyen élénk emlékeket  tud  felidézni  emberekről  és  helyekről  –  régi  barátokat,  régi szeretőket…

Egy  kényelmes  pihenőhelyre  húzódva  kiszállt  a  kocsiból, nekitámaszkodott  az  autó  elejének,  és  a  tájat  bámulta.  Charles  mindig ott  volt,  mindig  ott  lapult  gondolatai  mélyén.  Szerette  azzal  hitegetni magát,  hogy  már  egyáltalán  nem  érdekli,  de  ha  őszinte  volt  magához, tudta, hogy ez nem igaz. Még mindig számított. Charles még mindig az élete  része  volt,  és  mindig  is  az  lesz  –  de  mi  a  helyzet  Jamesszel? Agatha  beszívta  a  friss  vidéki  levegőt,  és  felnevetett.  Nemrég  még, hasonló  esetekben,  amikor  ilyesmiken  rágódott,  mindig  cigaretta  után nyúlt egy adag nikotinért, de arról szerencsére már leszokott. Nem volt könnyű  abbahagyni  a  dohányzást,  de  mikor  volt  bármi  is  könnyű? James  közvetlen  szomszédjaként  élni  sem  volt  mindig  könnyű,  de Agatha nem tudta elképzelni, hogy a férfi ne lenne ott. Sajnos azt sem tudta elképzelni, hogy romantikus utazásra induljon vele valahová.

Jamesszel  az  volt  a  gond,  hogy  a  legjobb  szándékkal  igyekezett változni,  de  később  újra  rabja  lett  az  egész  életében  gyakorolt szokásainak. Hozzá volt szokva, hogy fillérekből utazgat, és soha még csak  nem  is  gondolt  a  kényelemre  és  az  apró  luxusokra,  amelyeket Agatha  annyira  élvezett.  Jamesnek  egy  hotelszoba  egyszerűen  csak alvóhelyet  jelentett.  Egy  méretes,  jól  felszerelt  hotelszoba  pazar fürdőszobával  szerinte  nem  volt  más,  csak  pénzpocsékolás.  Az árengedményt biztosító utalványok használata az éttermekben második természetévé vált, Agatha viszont olyan helyeken szeretett étkezni, ahol utalványokkal  vagy  kuponokkal  előállni  teljességgel  elképzelhetetlen lett  volna.  Ki  kell  majd  találnia,  hogyan  utasítsa  vissza  tapintatosan azok  után,  amin  keresztülment.  Nehéz  lesz,  de  megint  ugyanaz  a mondat  jutott  az  eszébe:  mikor  volt  bármi  is  könnyű?  Ösztönösen szétnyitotta  az  ujjait,  hogy  eldobja  a  cigarettacsikket  és  rátaposson  a cipőjével, aztán megint felnevetett, amikor látta, hogy a keze üres.

Visszaszállt  a  kocsijába,  Charlesszal  és  Jameszszel  kapcsolatos gondolatait  félretette,  és  a  helyüket  John  foglalta  el.  Agatha  nagyon megkedvelte a férfit. A kapcsolatuk lassan épült, nem pezsgősdugóként robbant  ki  és  ívelt  felfelé,  de  kitartott,  nem  párolgott  el,  mint  a buborékok  a  pezsgőben.  John  nagyon  vonzó  volt  a  számára,  istenien táncolt,  de  vajon Agatha  szerelmes  volt-e  belé? Vajon  hosszú  távon  is partnerek és táncpartnerek maradnak? Az idő majd eldönti, de egyelőre ott  volt  Sir  Godfrey  Pride  meggyilkolásának  és  Freddy  Evans gonosztettének  ügye,  amit  le  kellett  vezényelniük.  Muszáj  volt visszaterelnie a gondolatait a feladatra.

Ancombe  volt  a  Carselyhez  legközelebb  eső  helység,  egy  igazi, képeslapra  illő  cotswoldsi  falu,  amilyet  csak  álmodhat  az  ember; házainak  nádfedelét  éppolyan  gondosan  rendben  tartották,  mint  a kifogástalanul gondozott előkerteket. Bár kisebb volt, mint Carsely, úgy vonzotta  a  sétálókat  és  a  turistákat,  ahogy  Carsely  sohasem,  pedig Carsely sem volt kevésbé vonzó, csak mintha inkább jól őrzött titokként bújt  volna  meg  a  dombok  között.  Ancombe  vendéglője,  a  Bokrétás  a Vörös  Oroszlánt  megszégyenítő  minőségű  ételekkel  szolgált,  és  az Ancombe-i Hölgyegylet tagjai rendszeresen itt találkoztak a carselybeli hölgytársakkal.  Ezeket  a  találkozókat  sokszor  az  ancombe-i  közösségi házban tartották, amely az ősi templom mellett állt a falu közepén.

A turisták özöne, amely a tavaszi és nyári hónapokban árasztotta el a környéket,  már  apadni  kezdett,  de  még  mindig  volt  elég  látogató, úgyhogy Agatha örült, hogy talált egy parkolóhelyet a templom előtt. A faluház  bejárata  a  jobb  oldalon  volt,  és Agatha  tárva-nyitva  találta  az ajtaját.  Amikor  beljebb  merészkedett,  azonnal  meglátta,  hogy  Robin Hood  dokumentumokat  és  brosúrákat  tömköd  egy  táskába.  Felnézett, amikor  Agatha  ráköszönt,  és  széles  mosollyal  üdvözölte,  ahogy  ő mondta, „Robin Hood barlangjában".

– Mintha indulni készülne valahová – jegyezte meg Agatha.

– Így is van – helyeselt a férfi. – Szerencsére nyugdíjas vagyok, és az időm  nagy  részét  az  íjászoknak  szentelhetem.  Természetesen folyamatosan  új  szponzorokat  keresünk,  és  ma  délelőtt  nemsokára Eveshamben  lesz  egy  megbeszélésem,  melynek  célja  a  pénzgyűjtés. Elvesszük  a  gazdagoktól,  és  odaadjuk  a  szegényeknek  –  elvégre  ez Robin Hood módszere! És most, segíthetek valamiben?

–  Tudja,  kicsit  homályosan  látok  a  Sir  Godfrey  Pride-gyilkosság ügyében.

– Igen, rettenetes egy ügy, egyszerűen rémes. Gondolom, tudja, hogy ő alapította az ancombe-i íjászegyesületet. Pont aznap reggel beszéltem vele.  Hallom,  hogy  maga  találta  meg  a  holttestet.  Szörnyű  lehetett magának.

–  Igen,  igen,  az  volt  –  vágta  rá  Agatha,  és  ellenállt  a  kísértésnek, hogy  hozzátegye,  nem  ez  volt  az  első  hulla,  akivel  dolga  volt.  Robin együttérzése segíthet a maga oldalán tartani a férfit. – Részben ezért is szeretnék többet megtudni arról, mi történt valójában.

– A rendőrség elég sok időt töltött velem szombaton – mondta Robin –, és azóta is többször megkerestek, rengeteg kérdéssel.

–  Megtenné,  hogy  nekem  is  válaszol  néhányra?  –  kérdezte Agatha esdeklő  pillantással.  –  Egy  nyílvesszővel  ölték  meg,  és  tudnom  kell, hogyan történhetett ez.

–  Biztosíthatom  róla,  hogy  nem  a  mi  nyílvesszőnk  volt. Mindegyikkel, amit az ünnepségen kilőttek, el tudtunk számolni.

– Efelől nem volt semmi kétségem, de valaki Sir Godfrey-ra lőtt egy nyíllal.  Talán  segítene,  ha  tudnám,  hogy  például  mekkora  távolságból tudna egy íjász megölni egy embert.

– Minden attól függ, milyen íjat használnak és milyen húzóerővel, de az igaz, hogy egy nyíl még nagy távolságból is halálos fegyver. Amikor az  angol  és  a  walesi  íjászok  hosszúíjat  alkalmaztak  a  francia  hadsereg ellen 1346-ban Crécyben, azokkal halálosan pontosan, akár háromszáz méterig  is  képesek  voltak  ellőni.  Majdnem  hét  évszázaddal  később  a modern  íjak  ugyanolyan  pontosak,  még  a  kevésbé  jól  képzett  íjászok kezében is.

– Értem. Honnan szerzik be a nyílvesszőket, amelyeket használnak?

–  Különböző  beszállítóktól,  de  minden  íjászfelszerelés,  amit használunk,  megvásárolható  sportszaküzletekben,  és  természetesen  az interneten  is  abszolút  minden  fellelhető.  Megnézhetjük  a  készletünket, Petula most ott van a raktárban.

Robin  elindult  a  helyiség  végébe,  Petula  nevét  kiáltotta,  aki megjelent egy ajtóban.

– Helló, Mrs. Raisin – köszönt vidáman. – Már vártuk. Jöjjön be, és megmutatom a készletet.

Agatha  észrevette  a  nehéz  fémlakatot  a  raktárszoba  ajtaján,  és  követte Petulát befelé, ahol a hosszú, ablaktalan helyiség falait különféle típusú íjak  borították,  az  egyedi  készítésű  állványokon  és  polcokon  pedig gondosan  elhelyezett  tegezek  és  védőfelszerelések  sorakoztak. Szalmából  készült  céltáblák  hevertek  halomban  a  padlón,  és  a  magas, kerek, fonott kosarak mindegyike tele volt különféle nyilakkal. A szoba közepén állt egy fa munkaasztal.

–  Ezeket  a  nyilakat  használtuk  szombaton  –  magyarázta  Petula,  és kivett közülük kettőt. – Talán felismeri őket.

– Igen – válaszolta Agatha. – Ugyanolyanok, mint amelyik megölte Sir Godfreyt.

– Nem azt mondom, hogy nem lehetett megcsinálni – jegyezte meg Robin,  és  az  egyik  céltáblát  felállította  az  asztalra  –,  de  egy  mozgó célpontot  eltalálni  az  erdőben,  ahol  a  fák  folyton  zavarják  a  látóteret, átkozottul nehéz.

– Közelről nem annyira, gondolom én – szólt Agatha.

–  Egészen  biztosan  –  mondta  Robin,  és  felkapott  egy  nyilat,  hogy szemléltessen.  –  Rövid  távon  egy  nyílvessző  egyenesen  és kiszámíthatóan  repül.  –  Egyenesen  tartotta  a  nyilat,  és  a  hegyével megérintette  a  céltábla  közepét.  –  Nagyobb  távolságból  azonban  a tömegvonzásnak  és  a  légellenállásnak  is  van  hatása,  és  a  nyílvessző zuhanni  kezd.  –  A  nyílvesszőt  a  célponthoz  emelte,  hagyta,  hogy  a hegye lefelé irányuljon, és a kék gyűrű alsó részére mutasson. – Ennek ellensúlyozására nagyon nagy távolságból a nyílvesszőt a levegőbe kell lőni, hogy röptében ívet írjon le. – Megmutatta, hogyan emelkedik fel a nyíl  a  kiindulási  pontból  és  zuhan  a  célpont  felé;  hegyét  a  céltábla közepéhez  tartotta,  a  tollazatát  felemelte,  mintha  a  nyíl  lefelé  irányuló szögben talált volna célba.

–  Lehetséges,  hogy  egy  nyíl  így  találja  el  a  célpontot?  –  kérdezte Agatha,  majd  megfogta  a  nyilat,  és  tollazattal  lefelé  tartotta,  mintha alulról érkezett volna.

–  Bármi  lehetséges  –  felelte  Robin.  –  Gondolom,  lehet,  hogy  egy kicsit meginog, ha légáramlatba ütközik, de nagyon valószínűtlen, hogy valaha is becsapódna egy ilyen hirtelen felfelé irányuló pályán.

Agatha a nyílra bámult, és elhallgatott, hirtelen rájött, mi zavarta az erdőben  látott  hátborzongató  jelenetben.  A  nyílvessző!  Sir  Godfrey Pride-ot egyáltalán nem egy nyíl találta el. A gyilkossági helyszínnek ez a része teljes hazugság.

Hetedik fejezet
– Agatha, attól tartok, most már tényleg mennem kell – mentegetőzött Robin –, de Petula megválaszolja a többi kérdését, ha van még.

– Azt fogom tenni – válaszolta Petula, és jelentőségteljesen bólintott Agatha felé.

–  Igen…  igen,  persze.  Köszönöm,  Robin  –  mondta  Agatha,  és gondolatban elszakadt az erdei jelenettől meg a Sir Godfrey mellkasába ékelődött  nyílvessző  képétől,  és  visszatért  a  jelenbe.  –  Nagyon  sokat segített.

Ahogy  Robin  Hood  távozott,  Petula  visszarakta  a  céltáblát  a  többi közé,  a  nyílvesszőt  pedig  visszaejtette  a  megfelelő  kosárba.  Közben Agathával beszélgetett.

– Mi mindannyian önkéntesek vagyunk itt – magyarázta a nő. – Az Ancombe-i  Íjászok  jótékonysági  egyesület,  és  mi,  akik  besegítünk, annyi  időt  áldozunk  a  klub  működtetésére,  amennyit  csak  tudunk.  Én szeretek  gondoskodni  róla,  hogy  mindig  tisztaság  és  rend  legyen  a raktárhelyiségben.

–  A  klub  továbbra  is  hátrányos  helyzetű  fiatalokkal  foglalkozik?  – kérdezte Agatha.

– Nagyon is – magyarázta Petula. – Az öreg Pride ezért alapította, és mi ezt folytatjuk, bár ő nem sokat tett értünk az elmúlt néhány évben. A fia és a lánya viszont még segítenek. Geraldot nem sokszor látjuk itt, de Elizabeth és a partnere, Benny továbbra is közreműködnek. Úgy sejtem, nem róluk szeretne beszélni, hanem róla és Carseworthről.

– Jól sejti. Maga ígérte, hogy mindent elmond nekem arról, mi zajlott a majorságban.

– Üljön le, Mrs. Raisin – húzott elő két széket az asztal alól Petula. – Nem tudom pontosan, mi az, amit már tud.

– Nem sokat – mondta Agatha. – Például, hányan dolgoztak ott?

–  Általában  hárman,  amikor  én  ott  voltam.  Korábban  négyen.  Én szobalány és takarító voltam, valójában mindenes. Volt még egy szakács és egy kertész, bár az utóbbi csak háromszor jött egy héten. A legtöbben nem  maradtak  túl  sokáig.  Körülbelül  húsz  embert  ismertem,  akik valamikor megfordultak ott.

–  És  Sir  Godfrey  mindig  úgy  kezelte  magukat,  mint  személyes játékszereit?

–  Egyesekkel  rosszabbul  bánt,  mint  másokkal,  különösen,  amikor komolyabban  inni  kezdett. Azt  mondják,  a  dolgok  nem  voltak  annyira rémesek,  amíg  élt  a  felesége.  Én  sosem  találkoztam  vele,  de  ismerek néhány  lányt,  akik  ott  dolgoztak,  és  panaszkodtak  neki,  ő  pedig  azzal nyugtatta őket, hogy a férje „egy kis huncut", és egyszerűen nem kell rá odafigyelni.

–  Úgy  érti,  nem  volt  ellenére,  hogy  a  férje  tapogatja  ezeket  a  fiatal nőket?

– Talán azt gondolta, hogy csak egy kis szórakozás az egész.

–  Egy  kis  szórakozás?  – Agatha  alig  tudta  elhinni,  hogy  van  olyan nő,  aki  eltűri,  hogy  a  férje  helytelenkedik  a  női  alkalmazottaikkal.  – Nem gondolta, hogy amit a férje művel, az gyalázatos?

– Virgonckodásnak tekintette, és kész. Nem hiszem, hogy más volt a helyzet  a  házban,  amikor  ő  volt  kislány.  Akárhogy  is,  az  öreg  még elviselhetetlenebb  lett,  amikor  a  felesége  meghalt. Amikor  nehéz  idők jártak, és kevés volt a munkahely, a Carseworth-majorságot az emberek akkor is csak végső megoldásként vették számításba. Volt azonban egy lány,  aki  a  legtöbbnél  tovább  kibírta  mellette:  Carol  Hendricks.  Ő évekig  ott  maradt.  Emlékszem,  a  fiúk  nem  sokra  becsülték.  Elég kellemes  volt  beszélgetni  vele,  de  gyakran  mondogatta,  hogy  „szereti teljes egészében kihasználni az életet". Aztán a végén még ő is lelépett. Azt pletykálták, hogy terhes lett, és Sir Godfrey kidobta.

– Sir Godfrey-é volt a gyerek?

– Nem valószínű. A lányok soha nem hagyták egymást egyedül vele. És  nem  hiszem,  hogy  Sir  Godfrey  olyan  messzire  ment  volna,  hogy bármelyikünkkel  szexelne.  Csak  egy  nagyon  szomorú  ember  volt, akinek  izgalmat  okozott,  ha  fiatal  nőkhöz  érhetett.  Viszont  az  biztos, hogy elhatárolódott mindenkitől, aki terhes lett.

– Akkor ki volt az apa?

– Carol soha nem árulta el, még a halála napján sem. Tüdőrák végzett szegény lánnyal.

– Mi történt a gyerekkel?

–  A  nagyanyja  nevelte  fel  a  kisfiút,  akiből  aztán  egy  abszolút visszataszító alak lett. Maga is találkozott vele – Peter Hendricks, a Pók.

– És senki nem jelentkezett, hogy ő az apja?

– Amennyire tudom, nem. Carolnak rengeteg barátja volt. Soha nem állapodott meg senki mellett. Nagyon önálló volt. A kisfiúhoz azonban nagyon ragaszkodott. Póknak akkor kezdett kisiklani az élete, amikor az anyja meghalt, és ő a nagyanyjára maradt.

– És most ő is itt van az Ancombe-i Íjászoknál.

–  Igen,  így  van.  –  Petula  élesen,  humortalanul  felnevetett.  –  Robin még mindig azt hiszi, az íjászoknak tartaniuk kell magukat az elveikhez, és  mostanáig  azért  vagyunk  itt,  hogy  rászoruló  fiataloknak  segítsünk. Pók  jó  pár  éve  köztünk  van.  Az  íjászok  jelentik  az  állandóságot  az életében. Sokkal régebben van velünk, mint a barátnőjével.

– Ha jól tudom, a barátnő is dolgozott régebben a Carseworthben.

–  Ő  volt  az  utolsó:  Amy  Cobb.  Várandós.  Azt  mondják,  az  öreg kirúgta, amikor megtudta, akárcsak Pók anyját.

– Nem lehet kirúgni egy nőt azért, mert terhes!

–  Sir  Godfrey  azt  csinált,  amit  akart.  Készpénzzel  fizetett,  és  a legtöbben, akik ott dolgoztak, hálásak voltak ezért, amíg elegük nem lett az öregből, vagy ő szegényedett el annyira, hogy nem tudta kifizetni a bérüket. Amynek  feltétlenül  szüksége  lett  volna  a  pénzre  a  születendő gyerekkel. Azt hiszem, ha valaki neheztelhetett Pride-ra, az ő volt.

– Lehet, hogy igaza van – helyeselt Agatha, és gondolatban Pókot és Amyt  is  hozzáadta  a  gyanúsítottak  listájához,  aztán  sötét  ábrázattal, felháborodva  arra  gondolt,  mi  minden  játszódott  le  Sir  Godfrey  Pride házában.  –  Ez  a  Carseworth-majorság  olyan,  mint  egy  rémálom!  Sok nőnek  kell  elviselnie  egy  kolléga  vagy  főnök  kéretlen  figyelmét,  és vannak – hivatalos vagy nem hivatalos – módszerek, hogy ezt kivédjék, de  Sir  Godfrey  Pride  viselkedése  mindent  alulmúl!  Mit  gondol, lehetséges, hogy ő volt az apja Amy Cobb gyerekének?

– Ez még annál is kevésbé valószínű, mint Carol esetében. Az elmúlt néhány  évben  Sir  Godfrey  örökké  részeg  volt,  de  annyira,  hogy szerintem alig tudott felállni… – a szó minden értelmében, ha érti, mire gondolok.

– Undorítónak hangzik. – Agatha a fejét csóválta. – Maga hogy tudta elviselni? Mennyi ideig dolgozott nála?

–  Néhány  hónapig.  Otthagytam,  ahogy  találtam  másik  munkát. Mindez  körülbelül  húsz  éve  történt.  Most  van  egy  saját  kis takarítócégem, főleg irodák.

–  Irodák…  igen,  ott  kell  lennem  –  kapott  észbe Agatha  az  órájára pillantva. – Köszönöm a beszélgetést, Petula. Nagyon sokat segített.

– Szíves örömest, Mrs. Raisin. Nyugodtan hívjon csak fel bármikor.

Agatha  kihajtott  Ancombe-ból  Mircester  felé,  és  átgondolta  mindazt, amit  Petulától  megtudott.  Pók  anyja  terhes  lett,  és  elbocsátották. Lehetséges,  hogy  Pók  valójában  Sir  Godfrey  fia,  annak  ellenére,  amit Petula  mondott?  Amyt  is  kirúgta,  amikor  állapotos  lett.  Elképzelhető, hogy  az  ő  gyerekének  is  Sir  Godfrey  volt  az  apja?  És  mégis…  a holttesten talált üzenet aláírója „A". Ez lehet A, mint Amy? Lehet, hogy ő  csalta  az  öreget  arra  a  helyre,  ahol  meggyilkolták?  Amy  lenne  a gyilkos?

Aztán ott volt a nyílvessző – ez olyasmi, amit meg kell tárgyalnia a csapatával az irodában. Agatha kicsit gyorsított, fittyet hányt a kötelező sebességhatárra,  de  aztán  kénytelen  volt  lassítani  Mircester külvárosában, a forgalomban.

Késő délelőtt sétált be az irodába, és ott találta Tonit, amint néhány fotót  erősít  a  táblára,  Simon  és  Patrick  pedig  figyelték.  Agatha  felült Simon íróasztalára, hogy lássa, mit hozott Toni.

– Úgy tűnik – mesélte a lány –, hogy Gerald Pride-nak viszonya van valakivel. Tegnap este követtem egy házig a külvárosban, ahol ezzel a nővel találkozott. – Toni feltűzött egy fényképet, amelyen Gerald átöleli a  szeretőjét.  –  Nagyon  úgy  néz  ki,  hogy  viszonyuk  van.  Ma  reggel sikerült azonosítanom a nőt, ő…

–  Petula!  –  Agathának  tátva  maradt  a  szája.  –  Te  jó  ég!  Most beszéltem vele! Ő is egyike az ancombe-i íjászoknak!

–  Petula  Grant  –  erősítette  meg  Toni.  –  Takarítóvállalkozása  van. Gerald cége, a Pride & Harkness az egyik ügyfele.

–  Petula  régen  a  Carseworth-majorságban  dolgozott  –  mondta Agatha. – Akkoriban lehetett ott, amikor Gerald hazajött az egyetemről.

–  Talán  nem  is  az  öreg  volt  az  egyetlen,  aki  kamatyolt  a személyzettel – jegyezte meg Simon.

– Én nem egészen így fogalmaznék – nézett rá ellenségesen Agatha, hogy értésére adja, helyteleníti a vulgáris szóhasználatot –, de a mondás szerint az alma nem esik messze a fájától.

–  Kétlem,  hogy  Gerald  annyi  év  alatt  fenntarthatott  volna  egy kapcsolatot  anélkül,  hogy  valaki  rájött  volna,  különösen,  amikor megnősült – jegyezte meg Patrick.

– Talán nem volt folyamatos a viszony – vélte Toni.

–  Egy  régi  szerelem,  amely  időnként  újra  fellobban  –  tette  hozzá Agatha,  és  hirtelen  megint  Charles  jutott  az  eszébe.  Megrázta  a  fejét, hogy elhessegesse a gondolatot. – Van ilyen, de ez azt is jelenti, hogy Petula  felkerül  a  gyanúsítottak  listájára.  Lehet,  hogy  Gerald együttműködött  Petulával,  de  Stephanie-val  is  kitervelhette,  hogy megöljék az apját.

– És Petula mit nyerhetett volna ezen? – vetette fel Simon.

–  Gerald  talán  azt  ígérte  neki,  hogy  szakít  a  feleségével,  és  együtt fognak élni, ha megszerezte az apja vagyonát – vágta rá Patrick.

–  Pontosan  –  helyeselt  Toni.  –  Petulának  lényegében  ugyanaz  a motivációja,  mint  Stephanie-nak.  Eltakarítani  az  öreget  az  útból,  hogy azt tehessék a Carseworth-majorsággal, amit csak akarnak.

– Talán – mondta Agatha –, bár Stephanie nem akart ott élni, Gerald viszont  igen.  Ha  Gerald  azt  tervezte,  hogy  elválik  tőle,  és  beköltözteti Petulát  Carseworthbe,  Stephanie-t  egyszerűen  kifizethették  volna  egy válási  megállapodás  keretében.  További  két  gyanúsítottal  kell bővítenünk a listát.

Agatha  kitépett  egy  lapot  egy  jegyzetfüzetből  Simon  asztalán,  felírt rá két nevet, és a táblára aggatta.

– Pók és Amy? – kérdezte Toni.

– Peter Hendricks és a barátnője, Amy Cobb – válaszolta Agatha. – Petula  elmondta  nekem,  hogy  Amy  terhes,  és  hogy  Sir  Godfrey elbocsátotta ugyanúgy, ahogy a múltban Pók anyját.

Toni felsóhajtott, és a fejét csóválta, Patrick a szemöldökét ráncolta, és  még  Simon  is  mintha  meghökkent  volna,  megszokott  vigyorgása komor helytelenítésnek adta át a helyét.

– Szóval Póknak és Amynek megvan rá az okuk, hogy haragudjanak Sir Godfrey-ra – mondta.

– Bár ennél többről lehet szó – jegyezte meg Patrick. – Lehet, hogy Pride  ejtette  teherbe  Amyt?  Lehetséges,  hogy  viszonyuk  volt?  Lehet, hogy ő az „A" az üzenet végén.

– Lehetséges – hagyta helyben Agatha –, de ahhoz egy bizonyos fajta szívtelen  egyéniségnek  kell  lenni,  hogy  írjon  egy  ilyen  üzenetet, amellyel  egy  öregembert  tőrbe  csal.  Toni,  neked  meg  nekem  el  kell beszélgetnünk Amy Cobb-bal. Meg kell tudnunk, tényleg képes-e előre megfontolt gyilkosságot elkövetni.

– Kiderítem a címét – bólintott Toni.

– Addig is valami mást szeretnék megosztani veletek – jelentette be Agatha.  –  Úgy  látszik,  szinte  bárki  vásárolhat  íjat  és  nyílkészletet.  Sir Godfrey Pride-ot azonban nem lelőtték a nyílvesszővel.

A bejelentést értetlen tekintetek fogadták.

–  Tápászkodj  fel,  Simon  –  mondta  Agatha,  azzal  talpra  ugrott,  és felvett egy vonalzót Simon asztaláról, majd a tábla elé állította a fiút. – Egy közelről kilőtt nyílvessző viszonylag egyenesen találta volna el. – Agatha  a  vonalzóval  szemléltette,  Simon  mellkasához  tartotta  a padlóval  párhuzamosan,  aztán  lefelé  fordította  a  vonalzót.  –  Nagy távolságból a legnagyobb valószínűséggel így talált volna…, de a nyíl, amely  megölte  Sir  Godfreyt,  így  érkezett…  –  Agatha  visszahúzta  a karját,  és  a  vonalzót  gyorsan  felfelé  lökte,  és  megérintette  vele  Simon ingét.

–  Valaki  leszúrta  a  nyílvesszővel?  –  kérdezte  Toni.  –  Miért  tesz valaki ilyet?

– Hogy úgy látsszon, mintha lelőtték volna – következtetett Patrick. –  Hogy  megpróbálja  egy  íjászra  kenni  a  gyilkosságot,  és  elterelje mindannyiunk figyelmét.

–  Talán  –  mondta  Agatha  –,  de  egy  íjásznak  tudnia  kell,  hogy eltalálni  egy  mozgó  célpontot  az  erdőben,  ahol  nem  is  mindig  jók  a látási  viszonyok,  nagyon  kockázatos  feladat.  Egy  íjász  azt  is  tudná, hogy a nyíl halálos fegyver, még ha nem is egy íjból lövik ki, úgyhogy senkit  nem  zárhatunk  ki.  Azt  hiszem,  az  a  tény,  hogy  a  nyilat  nem kilőtték,  hanem  arra  használták,  hogy  leszúrják  vele  Sir  Godfreyt, kiderült  a  patológus  jelentéséből,  amit  Wilkes  nem  akart  nekem megmutatni.

–  Szóval  akkor  egészen  biztosak  lehetünk  benne,  hogy  leszúrták  és nem  meglőtték,  és  aki  tette,  az  vagy  tud  bánni  az  íjjal,  vagy  nem  – összegezte  Simon,  és  elvette  a  vonalzóját Agathától.  –  Ez  mennyiben segít nekünk?

– Minden apró részlet, amely hozzáad a délelőtt történtek képéhez az erdőben,  segít  –  mondta  Agatha  –,  még  ha  egyelőre  nem  értjük  is pontosan, miért. Valakinek van még hozzáfűznivalója?

Mindenki a fejét rázta.

– Rendben – zárta le a témát Agatha. – Patrick, mit terveztek mára Simonnal?

– Találkozunk  a  beszállítókkal  –  felelte  Patrick  –,  hogy  mindenünk meglegyen, amire szükségünk van a hamburgeres furgonhoz.

–  Tudom,  hogy  egy  kicsit  túlzásnak  tűnik  –  tette  hozzá  Simon, amikor  meglátta  Agatha  felhúzott  szemöldökét  –,  de  muszáj  igazinak látszanunk.

– Természetesen  –  hagyta  jóvá Agatha.  – Az  álca  legyen  tökéletes! Toni,  akkor  nekünk  jut  Pók  és  Amy  felkutatása,  valamint  az,  hogy figyelemmel  kísérjük  Mr.  Parsonst.  Ma  van  a  titokzatos  délutánjai egyike, igaz?

Toni megerősítette, hogy Mrs. Parsons azt mondta, idős férje aznap délután  megint  el  fog  tűnni,  és  Agatha  befejezettnek  nyilvánította  az ülést.  Mindenki  visszatért  az  asztalához,  és  ahogy  Agatha  bement  az irodájába,  megjelent  Helen  Freedman  egy  halom  papírral,  amit főnökének  át  kell  néznie,  továbbá  hozott  neki  egy  csésze  kávét, valamint felajánlotta, hogy vesz valahol egy szendvicset ebédre. Agatha mindhármat  elfogadta,  aztán  kezdte  átlapozni  a  papírokat,  szemmel láthatóan  minden  lelkesedés  nélkül.  Tudta,  hogy  Helen  a  lehető legjobban leegyszerűsíti számára az adminisztrációs feladatokat, ennek ellenére  az  csak  idegőrlő  feladat  maradt.  Agatha  megörült,  amikor néhány perc múlva megcsörrent a telefonja. Még boldogabb volt, hogy John hívta.

–  Találtam  néhány  érdekes  dolgot  –  újságolta  John.  – A  patológus jelentésében…

–  Kitalálom!  –  szakította  félbe  Agatha.  –  Nem  meglőtték,  hanem leszúrták.

–  Így  van!  Látom,  nagyon  dolgoztál.  A  bűnügyi  laborban  nem találtak  egyetlen  ujjlenyomatot  sem  a  nyílon,  de  nyilvánvaló,  hogy  a száránál fogva markolták meg. Holnap további teszteket fognak végezni rajta. A másik az, hogy Wilkes tudja, hogy Roy veled dolgozott. Most azt  hiszi,  hogy  te  végig  benne  voltál  a  Carseworth-majorság  vételi ügyletében. Ami  őt  illeti,  szerinte  a  gyilkosság  szoros  összefüggésben van Roy ajánlatával, és te is nyakig benne vagy. A megfelelő pillanatot várja, hogy visszarángathasson kihallgatásra.

–  Valóban?  –  nyögött  fel  Agatha,  és  fejét  megtámasztotta  szabad kezével.  –  Pillanatnyilag  mást  nem  is  kell  tudnom… Ami  azt  illeti… másrészt viszont… találkozhatunk később egy rendes beszélgetésre?

– Persze. Most ért véget a műszakom, és pár órára le akarok pihenni. Aztán  van  egy  megbeszélésem,  amit  el  tudok  halasztani,  de  késő délután szabad leszek.

Agatha letette a telefont, és ekkor Helen jelent meg a szendviccsel. Agatha buzgón kicsomagolta, aztán gyanakodva méregette.

– Csirke tikka massala friss salátával és zöld csatnival – védekezett Helen. – Biztosan imádni fogja. Hozok egy csésze teát.

Agatha  óvatosan  megkóstolta,  és  azonnal  rájött,  hogy  mennyei,  és mivel a tegnap esti fagyasztott lasagne óta nem evett, szinte az egészet egyszerre  befalta,  mire  Helen  visszajött  a  teával.  Agatha  hálásan megköszönte.

–  Rendesen  és  rendszeresen  kell  étkeznie,  Mrs.  Raisin  –  okította Helen –, az agyi teljesítményért és hogy jó formában maradjon.

Agatha  titkárnője  kisétált  az  irodából,  felemelt  fejjel,  hátrahúzott vállal,  elégedetten,  hogy  szendvicsválasztása  elnyerte  a  főnöke egyértelmű tetszését, és néhány bölcs tanáccsal is sikerült szolgálnia.

Amikor  végzett  az  ebéddel  és  keresztülrágta  magát  a  papírokon, Agatha fogta a táskáját, és kilépett a közös irodába.

–  Megszerezted  Pók  és  Amy  címét?  –  kérdezte  Tonit,  és  odament Helen asztalához a papírokkal.

–  Igen,  megvan  –  válaszolta  Toni,  majd  megmarkolta  a jegyzetfüzetét, felállt, és közben kiivott valamit egy bögréből.

– Mi az a cucc? – kérdezte Agatha, és orrát ráncolva szimatolt.

–  Instant  bögrés  leves  –  válaszolta  Toni.  Agatha  fintorgott.  – Normálisan  és  rendszeresen  kell  táplálkoznod,  Toni  –  mondta  a halántékára  koppintva.  – Az  agyi  teljesítményért  és  hogy  jó  formában maradj.

Agatha  Helenre  kacsintott,  aki  megpróbált  visszakacsintani  rá,  de csak  egyszerre  két  szemmel  sikerült  neki,  és  ettől  úgy  nézett  ki,  mint egy riadt kismacska.

Agatha    vezetett,    Toni    diktálta    az    útvonalat    Mircester városközpontjából  kifelé,  a  vasútállomáson  túl.  Ha  volt  valaha  város, ami nyomasztó érzéseket kelthetett az emberben, az Mircester volt. Az állomástól keletre terült el a kusza vasúti rendező pályaudvar, amelyet benőtt az immár égig érő gaz, és nagyrészt használaton kívül volt, mivel a teherforgalom már óriási kamionokkal zajlott az utakon. A sínek fölött romos,  sőt  helyenként  gazdátlan  épületek  és  lepusztult  ipari  egységek terültek  el.  Toni  egy  mellékutcában  látott  egy  lepukkant  kinézetű, Sportember elnevezésű kocsmát. Az előtte álldogáló két cigarettázó férfi távolról sem tűnt sportosnak.

– Emlékszel, amikor bementünk a sztriptízklubba abban az utcában, feljebb? – kérdezte Toni.

– Shirlie’s Girlies (Shirlie csajai) – felelte Agatha. – Hogy felejtettem volna el?

– A tulajdonos azt hitte, fellépők vagyunk – kacagott fel Toni –, aztán a semmiből ott termett Wilkes, és letartóztatott minket!

– Csak azt érte el, hogy szokás szerint kínos helyzetbe hozta magát – ingatta  a  fejét  Agatha  mosolyogva.  –  Emlékszel,  ki  volt  vele  aznap? John  Glass  felügyelő.  Ki  gondolta  volna,  hogy  belőle  a  végén  jó  fiú lesz?

– Ki gondolta volna? – ismételte Toni. – És most vele megy táncolni!

– Na, nem olyan tánc az, mint amilyet azon a napon láttunk!

Ezen mind a ketten jót kuncogtak, és Toni egy sarok felé intett, ahol be kellett fordulniuk.

– Agatha Raisin mellett nincs túl sok unalmas pillanat – jegyezte meg Toni. – Nagyon egyhangú lenne maga nélkül az élet.

–  Hát,  nem  is  fogom  hagyni,  hogy  egy  pillanatig  is  eluralkodjon rajtad az unalom – nevetett Agatha. – Csak maradj mellettem, Toni, és érdekessé tesszük az életet. Én nem megyek sehová.

– Nézzen csak oda! – Toni három figurára mutatott egy autó mellett. – Az ott Pók.

–  Az  pedig  Gerald  Pride  autója  –  tette  hozzá  Agatha,  és  félreállt, hogy  leparkoljon.  –  Csinálj  pár  fotót,  mielőtt  közelebb  érünk,  Toni. Lehet, hogy ez is egyike azoknak a kevéssé unalmas pillanatoknak.

Toni  mind  a  három  embert  lefotózta,  aztán  eltüntette  a fényképezőgépet,  mielőtt  ő  és  Agatha  elkezdték  megközelíteni  a csoportot. Gerald Pride a kocsijának háttal állt, és egy lepusztult bérház előtt veszekedett Pókkal és Amyvel.

–  Messziről  kerüljétek  el  az  irodámat,  világos?  –  ordított  rájuk Gerald. – Ne merjetek  még  egyszer  koldulni  nálam,  mert  semmit  nem kaptok!

– Nem vagyunk koldusok! – kiabált vissza Pók. – Csak azt akarjuk, ami törvényesen a miénk! Az öreg tartozott nekünk, és most már te is!

–  Nem  tartozom  nektek  semmivel!  –  mordult  fel  Gerald  az  ujjával hadonászva, centiméterekre Pók arcától. Pók félrelökte a kezét, Gerald pedig azonnal újra felemelte, ezúttal ökölbe szorítva. Az ütés Pók orrát érte, mire a fiatalember hátratántorodott, megbotlott, és elterült a járdán.

–  Hagyjátok  abba!  Hagyjátok  abba  mind  a  ketten!  –  lépett  közéjük Amy,  aztán  leguggolt  Pók  mellé,  és  talpra  segítette.  Gerald  ebben  a pillanatban vette észre, hogy Agatha és Toni a kocsija mellett állnak.

– Jaj, már megint maga! – vicsorgott. – Nem elég baj, hogy ezzel a söpredékkel  kell  foglalkoznom?!  Semmi  szükségem  rá,  hogy  maga  is beleüsse az orrát!

– Úgy látom, szegény Pók az, aki beütötte az orrát – mondta Agatha, majd  odalépett  Pókhoz,  és  egy  finom,  csipkés  szegélyű  textil zsebkendőt  nyújtott  felé  a  táskájából,  hogy  letörölhesse  az  orrából csöpögő vért. – Ez a gyenge pontja, igaz, Pók?

–  Nem  vagyunk  söpredék!  –  kiáltotta  Pók,  és  az  orrára  szorította  a zsebkendőt. – Csak azt akarjuk, ami jár nekünk!

–  Söpredék  vagy  –  sziszegte  Gerald.  –  Hazug  söpredék.  –  Azzal bevágta magát a kocsijába, beindította a motort és elhajtott.

– Ez meg miről beszélt? – kérdezte Agatha. – Miért gondolja, hogy maguk hazudtak neki?

– Semmit nem hazudtunk! – motyogta Pók. Elvette a zsebkendőt az orráról,  aztán  újra  hozzáérintette,  hogy  lássa,  vérzik-e  még,  és visszaadta  Agathának.  Toni  meglepetésére  Agatha  elvette  a  véres zsebkendőt, és gondosan visszatette a táskájába.

– Mit akartak tőle? – kérdezte Toni. – Talán kompenzációt, amiért Sir Godfrey kirúgta Amyt?

–  Kompenzációt?  Egy  nagy  fenét!  –  kiáltotta  Pók,  és  Amyre mutatott.  –  Fizetniük  kell  azért  a  gyerekért!  Amy  az  öreg  gyerekét hordja!

–  Nem…  nem…  –  Amy  sírva  fakadt,  és  lecsúszott  a  járdára.  Pók feléje  mozdult,  mintha  segíteni  akarna,  de  Amy  egy  legyintéssel elzavarta.  Pók  egy  pillanatig  állt  és  bámulta  a  lányt,  Agatha  szerint őszinte aggodalommal.

–  Szükségem  van  egy  sörre  –  morogta  Pók,  és  rá  jellemző  módon köpött  egy  véreset  a  földre,  majd  beviharzott  az  épületbe.  Agatha  és Toni letérdelt Amy mellé.

– Jól van? – kérdezte Toni. – Akarja, hogy mentőt hívjunk?

– Jól vagyok – zokogott Amy. Toni adott neki egy zsebkendőt a nála levő csomagból.

– Attól tartok, nem olyan szép, mint amilyet Agatha adott Póknak – mosolygott Toni.

– Köszönöm – törölte meg könnyes szemét a lány. – Felsegítenének, kérem?

Agatha  és  Toni  két  oldalról  megfogták  a  karját,  és  felhúzták  a jócskán kigömbölyödött Amyt.

– Bekísérhetjük? – ajánlkozott Toni.

– Nem, tényleg nem lesz baj – válaszolta Amy.

– De ugye Pók nem mondott igazat? – kérdezte Agatha. – A gyerek nem Sir Godfrey-é, ugye?

– Sir Godfrey… úgy értem… amikor Carseworthben dolgoztam… – Amy zavartnak látszott.

–  Nyugodjon  meg,  Amy  –  mondta  kedvesen  Agatha.  –  Láttam  az arcán,  amikor  leült  a  járdára,  hogy  elege  van  ebből  a  képmutatásból. Ugye nem Sir Godfrey volt a gyerek apja? Pók gyereke, ugye?

–  Igen,  igen,  az  övé  –  bökte  ki Amy  nagyot  sóhajtva.  – Azt  akarta, hogy  mondjam  azt,  hogy  Sir  Godfrey-é,  hogy…  –  elhallgatott,  mintha kifulladt volna.

– Hogy kisajtoljon valamennyi pénzt az öregből – fejezte be helyette a mondatot Agatha. – Amikor meghalt, Geraldnak kellett volna fizetnie.

–  De  én  nem…  vagyis…  én  soha  nem  engedtem  a  közelembe  az öreget…  –  Amy  nagy  levegőt  vett,  a  hasára  szorította  a  kezét,  és felsikoltott. Toni azonnal átkarolta, és Agathára nézett.

– Agatha, hozza a kocsit! – rendelkezett.

– Hozzam a…? Kinek képzeled magad?

– Hozza a kocsit, Agatha! Jön a baba!

Agatha Raisin – aki mindent tudott a PR-ról, pontosan tudta, hogyan kell  sikeres  vállalkozást  vezetni,  és  mindent  tudott  a  magánnyomozói mesterségről – semmit nem tudott a babákról. Egy pillanatig elképedve állt, amíg Toni el nem üvöltötte magát:

– Szaladjon már! Most! – Agatha megperdült, és gyorsabban sprintelt végig  az  utcán,  mint  ahogy  valaha  lehetségesnek  gondolta  volna  tíz centi magas sarkú cipőben. Mire megállt mellettük a kocsival, Pók már csatlakozott  Tonihoz  és  Amyhez.  Mind  a  két  nőt  besegítette  a  hátsó ülésre,  aztán  beugrott  előre  Agatha  mellé,  aki  örömmel  látta  a  férfi sápadt és gondterhelt arckifejezését.

– Minden rendben lesz, ugye? – ismételte folyton, és hátranyúlt, ahol Amy  ült  Tonihoz  támaszkodva,  hogy  megfogja  a  kezét.  Amy  erősen zihált.

– Rendben lesz, Pók – mondta Toni, erősen tartva Amyt a karjában. Biztatta, hogy lélegezzen egyenletesen, ne essen pánikba, és biztosította róla, hogy minden rendben lesz.

Agatha  a  vezetésre  és  a  mircesteri  kórházhoz  vezető  legrövidebb útvonalra koncentrált, bár mostanra már úgy ismerte a kórházhoz vezető útirányt,  mintha  az  Orgona  közbe  kellene  hazamennie.  És  ha  őszinte akart lenni magához, sokkal szívesebben hajtott volna most hazafelé az Orgona közbe.

–  Hogyhogy  ilyen  sokat  tudsz  a  szülésről?  –  kérdezte  Agatha  egy újabb műanyag széken ülve, egy újabb folyosón, a legújabb látogatása alkalmával a kórházban.

– Segédkeztem az unokatestvérem megszületésénél, amikor tizenkét éves voltam – felelte Toni –, és nagyjából mindig terhes volt valamelyik ismerősünk, amikor felnőttem. Mindig voltak körülöttem kisbabák.

– Nekem soha nem volt dolgom velük – mélázott el Agatha. – Nem tudom, jó anya lett volna-e belőlem. Nem való az minden nőnek, te is tudod. Én túlságosan egocentrikus, túlságosan önző vagyok.

– Ostobaság – jelentette ki Toni. – Nagyszerű anya lett volna. Mindig segít azoknak, akiket kedvel. Nem értünk mindig mindenben egyet, de biztos  vagyok  benne,  hogy  számíthatnék  magára,  ha  szükségem  lenne rá.

– Számíthatnál – erősítette meg Agatha. – Nem szeretném azt hinni, hogy  bármikor  cserbenhagynálak.  Mulatságos,  mennyire  megváltozott Pók  viselkedése,  nem?  A  kocsiban  hirtelen  tényleg  elkezdte  félteni Amyt.

–  Előfordul  az  ilyesmi  –  válaszolta  Toni.  –  Vannak  férfiak,  akik képesek fütyülni mindenre a nő terhessége alatt, aztán, amikor beindul a dolog, rájuk zuhan a valóság, és elkezdenek apává válni.

–  Reménykedjünk,  hogy  az  új  Pók  az  állandó  változat.  Amynek szüksége van most rá, és…

Egy nővér megjelenése hallgattatta el Agathát, aki kedves mosollyal az arcán közeledett feléjük.

– Mi történt? – kérdezte Agatha. – Megszületett a baba?

– Nem, még nem – mondta a nővér. – Amy és a baba tökéletesen jól vannak,  de  ez  az  első  gyerek,  úgyhogy  a  szülés  még  eltarthat  néhány óráig.  Mr.  Hendricks  ott  van  vele,  és  megkért,  köszönjem  meg mindkettőjüknek, hogy behozták őket.

– Átadná neki ezt, kérem? – Agatha benyúlt a táskájába, és átadta a nővérnek  a  névjegykártyáját.  –  Kérje  meg,  értesítsen,  ahogy megszületett a baba.

Toni  belenézett Agatha  táskájába,  mielőtt  összecsukta,  és  meglátott egy műanyag bizonyítékos tasakot a véres zsebkendővel.

–  Ez  az  a  zsebkendő,  amit  Póknak  adott?  –  kérdezte.  –  Miért zacskózta be?

– Ezt a trükköt már korábban is alkalmaztam – magyarázta Agatha, és bepattintotta a táskáját. – A kisbabákról talán nem sokat tudok, de azt tudom, hogyan találjam meg az apjukat. És most – tette hozzá az órájára nézve – induljunk. Még időben vagyunk, hogy a titokzatos Mr. Parsons nyomába eredjünk.

Parsonsék  háza  egy  apró,  egyszintes  épület  volt  egy  zsákutcában, csupa  egyforma  ház  között,  közvetlenül  az  Evesham  felé  vezető  út mellett.  Modernek  voltak,  kis  előkerttel,  egy  közepes  autónak  elég parkolóhellyel.  Olyan  ingatlanok  ezek,  ahol  az  emberek  nyugdíjas éveiket  töltik,  feladva  nagyobb  otthonaikat,  ahol  felnevelték  a gyerekeiket.

Agatha  behajtott  a  zsákutcába,  megállapította,  hogy  Mr.  Parsons kocsija  még  a  felhajtón  áll,  aztán  kihajtott,  mint  egy  eltévedt  turista. Érzékelte,  hogy  megmozdulnak  a  csipkefüggönyök,  és  láthatatlan szemek figyelik.

–  A  főúton  fogunk  parkolni  –  jelentette  ki.  –  Elcsípjük,  amikor elmegy otthonról.

Nem kellett sokáig várniuk. Néhány perc múlva Mr. Parsons csinos kis  ferde  hátú  autója  kihajtott  a  zsákutcából,  és  Agatha  a  nyomába szegődött. Csak néhány percig követték, mert a férfi lehajtott a főútról egy családi házas kertvárosi részen. Agathának volt egy olyan halvány sejtése,  hogy  korábban  már  járt  ebben  a  kerületben,  de  azt  nem  tudta, miért.

– Balra fordul előttünk – jegyezte meg Toni, és készített pár fotót –, és megáll az előtt a fehér ház előtt.

– Azt látom – mondta Agatha –, de én ismerem ezt a helyet. Várj egy pillanatig… Csak én a másik irányból keveredtem ide. Tudom, kié ez a ház!

Mintha  csak  meg  akarná  erősíteni Agatha  állítását,  John  Glass  tűnt fel  a  kapuban,  hogy  üdvözölje  Mr.  Parsonst.  Toni  zavartan  nézett Agathára.

– Mi az ördög folyik itt? – kérdezte.

– Azért vagyunk itt, hogy ezt kiderítsük – felelte Agatha, és kioldotta a  biztonsági  övét.  –  Gyerünk,  osonjunk  be  a  ház  mellett,  és  nézzünk körül, mielőtt Johnnal beszélünk.

Megkerülték  a  kis  átjárót  a  ház  fala  és  a  kerítés  között,  aztán megálltak,  és  visszanéztek  a  kertre.  Voltak  ott  virágágyások,  és  egy sekély lejtőn hosszúkás gyepszőnyeg húzódott végig a kert aljáig, ahol a talaj ellaposodott, és ott állt egy nagy, sokablakos nyári lak is. John és Mr.  Parsons  a  nyári  lakban  voltak.  Ahogy  Agatha  és  Toni  ráléptek  a fűre, John meglátta őket, és kisétált eléjük az építményből, arcán széles mosollyal.

– Agatha! – üdvözölte John, közben megfogta Agatha kezét és puszit nyomott  az  arcára.  –  Micsoda  meglepetés  –  és  Toni  is!  Azt  kell mondanom,  hogy  épp  időben  érkeztetek.  Elkelne  egy  kis  segítség,  de mit kerestek itt?

–  Követtük  Mr.  Parsonst  –  magyarázta  Agatha.  –  A  feleségét aggasztotta, hogy el-eltűnik, és parfümtől illatozva megy haza.

– Ó, az Gloria lesz – mosolygott John. – Itt lakik az utcában, de ma nem tud eljönni.

– Miért jönne el? – kérdezte Agatha. – Mit csinál itt Mr. Parsons?

– Gyertek be – invitálta őket John. – Megmutatom.

John  bemutatta Agathát  és Tonit  George  Parsonsnak,  aki  zavarában egyik  lábáról  a  másikra  állt,  amikor  kezet  fogtak.  Agathának  feltűnt, hogy  a  férfi  lakkcipőt  visel,  aztán  körülnézett  a  nyári  lakban.  A homlokfalat  alkotó,  padlótól  a  tetőig  érő  ablakokat  és  üvegajtókat  a hátulsó falon levő életnagyságú tükrök egészítették ki. A helyiség többi része  gyakorlatilag  üres  volt,  eltekintve  négy  hangszórótól  és  egy hangosítóberendezéstől.

– Ez egy… táncstúdió… – állapította meg Agatha.

– Így igaz – felelte vidáman John. – Néhány éve, amikor elhagyott a feleségem,  hobbiból  elkezdtem  építeni.  A  padlóra  különösen  büszke vagyok:  rengeteg  időbe  telt,  mire  összehoztam,  de  szuperül  lehet táncolni  rajta.  –  Megkocogtatta  lakkbőr  cipőjét  a  fapadlón.  –  Időnként privát táncórákat adok.

– Ön táncolni tanul, Mr. Parsons? – kérdezte Toni.

– Igen – somolygott szerényen a férfi. – John tanít, Gloria segít.

–  Hát,  soha  nem  késő  valami  újat  tanulni  –  mondta  Agatha  –,  de miért táncolni? És miért most?

– Judyért, a feleségem kedvéért – válaszolta. – Amikor hatvan évvel ezelőtt  összeházasodtunk,  reménytelen  táncos  voltam,  „kétballábas", ahogy  akkoriban  mondták.  Amikor  táncra  kellett  perdülnünk  a lakodalmunkon,  először  mint  férj  és  feleség,  az  katasztrofális  volt. Annyira ideges és hasznavehetetlen voltam, hogy megbotlottam, és kis híján  elvágódtam.  De  Judy  erős  lány  volt,  megtartott  engem. Az  évek során  mindig  sikerült  kitérnem  a  táncolás  elől.  Most,  a  nagy gyémántlakodalom  előtt,  azt  akarom,  hogy  büszke  legyen  rám.  Végig akarok keringőzni vele a táncparketten, ahogy annyi évvel ezelőtt kellett volna. Meglepetés lett volna.

– Attól tartok, a meglepetés visszafelé sült el – mondta Agatha, aztán Tonihoz  fordult,  aki  egy  zsebkendővel  a  kezében  letörölt  egy könnycseppet az arcáról.

–  Ez  annyira,  de  annyira  gyönyörű!  –  Toni  csak  ennyit  tudott mondani.

–  Ó,  szedd  össze  magad!  –  szólt  rá Agatha,  és  a  kezébe  nyomta  a kocsikulcsokat. – Menj el Mrs. Parsonsért, és hozd ide. Azt hiszem, így lehet mindent a legjobban megmagyarázni.

Toni elindult a gyepen, Agatha pedig kézen fogta Mr. Parsonst, és a parkett közepére vezette.

–  Gyerünk,  George  –  mondta.  –  Még  van  idő  egy  utolsó gyakorlókeringőre, mielőtt Judy ideér! John, zenét!

–  Menjen  csak,  George,  meg  tudja  csinálni  –  biztatta  John,  amikor látta  az  idős  ember  bizonytalanságát.  –  És  Agatha  sokkal  jobb,  mint Gloria.

Még  mindig  táncoltak  John  figyelő  szeme  előtt  –  Mr.  Parsons önbizalma  tanára  bátorító  szavai  hatására  egyre  nőtt  –,  amikor  Toni bevezette  Mrs.  Parsonst  a  nyári  lakba.  Agatha  megállt,  Mr.  Parsons megköszönte neki a táncot, aztán kitárt karral elindult a felesége felé.

– Szabad egy táncra? – kérdezte.

– Te vén bolond – mosolygott a nő a fejét csóválva. – Persze hogy szabad.

Tökéletes  összhangban  suhantak  a  parkettán,  mintha  évtizedek  óta együtt táncoltak volna.

–  Most  már  hagyjuk  őket  –  mondta  Agatha.  –  Mit  szólnátok  egy csésze  teához?  Biztos  vagyok  benne,  hogy  hamarosan  nekik  is szükségük lesz rá.

Felsétáltak a házhoz, ahol John elfoglalta magát a konyhában.

– Van  valami  haladás  a  gyilkosság  ügyében?  –  kérdezte,  és Agatha mindenről precízen tájékoztatta.

– Szóval továbbra is egész listánk van gyanúsítottakból – Gerald és Stephanie;  Gerald  és  Petula;  Freddy  Evans;  Pók  és Amy;  Elizabeth  és Benny.

– Ó, igen, Pee-Bee – mondta John.

– Pee-Bee? – csodálkozott rá Toni. – Az meg ki?

– Philip Benjamin Lambert, Benny – magyarázta John. – Volt néhány összetűzésünk, főleg amikor verekedésekbe keveredett. Akkor nevezték el  Pee-Beenek,  amikor  iskolába  járt,  és  néhány  régi  cimborája előszeretettel  cukkolja  ezzel  a  kocsmában.  Nem  rossz  srác,  csak  egy kicsit labilis, és… nem egy észkombájn.

– Képes lenne gyilkolni? – kérdezte Toni.

–  Bárki  képes  gyilkolni  –  jelentette  ki Agatha  –,  de  nem  mindenki elég gonosz ahhoz, hogy előre kiterveljen egy gyilkosságot.

– Benny nem tervezné el, hogy megy és megöl valakit – vélte John. – Valahányszor  bajba  került,  azért  történt,  mert  valaki  vagy  a  nevével, vagy  Elizabethszel  hergelte.  Nem  bírja  elviselni,  ha  valaki  egy  rossz szót szól a nőről.

–  Hmmm…  –  gondolkodott  el  Agatha.  –  Hajlok  rá,  hogy  azt higgyem,  Gerald  és  Petula  továbbra  is  első  számú  gyanúsítottak. Stephanie  talán  tudna  nekünk  segíteni,  hogy  előbbre  jussunk  az ügyben… Addig is, vigyünk teát Parsonséknak. Már biztosan kiszáradt a szájuk a sok tánctól!

Nyolcadik fejezet
Agathát  másnap  reggel  nem  a  szokásos  műsora  ébresztette  a  rádióján, hanem  a  telefonja  csiripelése. Amikor  megnézte  az  órát,  éppen  hajnali négy  múlt.  A  kijelzőn  nem  látta,  ki  hívja.  Rákoppintott  a  gombra,  és fogadta a hívást.

–  Ki  az?  –  kérdezte.  –  Ha  egy  call  centerből  hív  Delhiből,  és megpróbál  életbiztosítást  vagy  szélessávot  eladni  nekem,  felszállok  a következő Indiába induló járatra, és esküszöm, meg…

– Mrs. Raisin! Én vagyok! – szólalt meg egy ismerős hang.

– Ki…? Várjon… Pók? Hogy az ördögbe hívhat ilyenkor?

– Maga mondta! Fiú! Egy gyönyörű fiú baba! Még soha nem láttam ilyet egész életemben. Gyönyörű, akárcsak az édesanyja!

– Ez… nagyszerű, Pók – nyomott el Agatha egy ásítást. – Amy és a baba jól vannak?

–  Mind  a  ketten  tökéletesen!  Be  kell  jönnie,  Mrs.  Raisin,  hogy megnézze őket! Ez a baba a legjobb dolog a világon!

–  Majd  megnézem…  majd…  –  talán  ha  már  volt  ideje  aludni  egy sort.

–  Nem  tudok  aludni!  Mindenkinek  el  kell  mondanom.  Ez egyszerűen…  a  legfantasztikusabb  dolog.  Tervezgetek.  Munkát  kell szereznem. El kell vinnem Amyt és a babát abból a szutykos lakásból, venni  kell  a  kicsinek  szép  ruhákat…  meg  ilyenek.  Minden  meg  fog változni, Mrs. Raisin. Én is meg fogok változni, meglátja.

– Egész biztosan, Pók. Izé… találtak már nevet a kicsinek?

– Grayson. Grayson Hendricks.

– Ez… szép név. Különleges. Hogy jutott eszükbe?

– Az íjászoknál hallottam. Régen Graysonnak nevezték a céltáblákat. Megtetszett nekem ez a név.

Pók aztán szövegelt valamit arról, hogy másokat is fel kell hívnia, és letette a telefont. Agatha a kijelzőre bámult, és elmerengett a változáson, amelyen Pók mintha keresztülment volna. Valóban így van? Tartós lesz? „Nem  az  én  gondom  –  zárta  le  az  ügyet  –,  viszont  akár  le  is zuhanyozhatnék  most.  Teljesen  kiment  az  álom  a  szememből.  Aztán elaludt a telefonja zöld világítása, és teljes sötétség lett. „Nem, inkább nem – gondolta Agatha. Összegömbölyödött, és aludt tovább.

Kicsit  több  mint  három  órával  később  Agatha  már  lezuhanyozott, felöltözött és megitta aznapi első kávéját, kitervelte taktikáját, és készen állt az ütközetre. Úgy döntött, aznapi fő ellenfele Gerald Pride lesz, és azon a ponton fogja megtámadni, amit a leggyengébbnek vélt – és ez a felesége  volt,  Stephanie.  Oszd  meg  és  uralkodj  –  ez  a  helyes  út  előre, mondta  magának,  miközben  a  kávéscsészéjét  a  mosogatóba  tette,  és felkapta a kocsija kulcsát. Lehet, hogy sokan úgy gondolják, Stephanie Pride a szőke hajával és ronda természetével olyan erő, amivel számolni kell, csakhogy eddig még nem kellett megvívnia Agatha Raisinnel!

Fél  órán  belül  a  kocsijában  ült  Lower  Burlip  egyik  legelegánsabb sugárútján,  és  nézte  az  út  túloldalán  levő  házat,  ahol  Gerald  és Stephanie Pride lakott. Szemmel láthatóan gazdag környék volt, széles, fákkal  szegélyezett  sugárút  nagy  előkertekkel  és  több  kocsinak  elég széles  felhajtókkal.  Mintha  minden  házat  az  1920-as  vagy  30-as években építettek volna, valamennyit egyéni tervek alapján. Mindegyik különbözött a szomszédjától, de egytől egyig cotswoldsi kőből készült, palatető borította, zárt erkéllyel és tömörfa kapuval bírt. Olyasféle házak voltak, amelyekről Agatha azt gondolta, eredeti tulajdonosaik vagyonos helybeli üzletemberek, bankigazgatók vagy sebészorvosok lehettek.

Agatha  várt,  figyelt,  amíg  csak  meg  nem  jelent  Gerald  Pride  az aktatáskájával. Beszállt a kocsijába, letolatott a felhajtóról, és elindult a város felé. Agatha várt egy kicsit, hogy biztos legyen benne, a férfi nem bukkan fel újra, csak mert otthon felejtette a telefonját vagy a tárcáját. Nem  jött  vissza. Agatha  az  utcán  hagyta  a  kocsiját,  majd  céltudatosan felsétált a kapuhoz, és becsengetett.

Néhány  másodperccel  később  Stephanie  Pride  nyitott  ajtót.  Szőke sörénye kissé ziláltnak látszott, nem volt kifestve, és egy hosszú, Agatha szerint  igen  drága  selyemköntöst  viselt.  Először  kissé  meglepettnek látszott, felmérve, ki áll az ajtóban, aztán egyszerűen elmosolyodott.

– Már megint maga! – húzta el a száját. – Mit akar?

– Azt hiszem, beszélnünk kell – válaszolta szenvtelen hangon Agatha – a Carseworth-majorságról… és a férjéről.

– Miért akarnék én bármiről is beszélni magával?

–  Mert  mind  a  ketten  olyan  helyzetben  vagyunk,  hogy  meg  tudjuk adni a másiknak, amire vágyik.

– Azt gondolja, tudja, hogy én mit akarok? – kacagott Stephanie. – Kíváncsivá tett, Mrs. Raisin. Legjobb lesz, ha bejön.

Bevezette Agathát  a  házba  a  fogadóhelyiségen  keresztül,  amelynek derékmagasságig  faburkolata  volt. Agatha  szemében  olyan  volt  a  ház, mint  egy  családi  otthon,  amely  azzal  áltatja  magát,  hogy  palota  – kísérlet  a  carseworthi  majorság  kisebb,  kevésbé  bonyolult  imitálására. Agatha  követte  Stephanie-t  a  modern  konyhába,  amely  egy  jól  ápolt, nagyméretű  füves  kertre  nézett,  amelyet  virágágyások  szegélyeztek  és magas  sövény  vett  körül.  Leült  a  konyhaasztal  mellé,  amíg  Stephanie megfőzte a kávét.

–  Megkínálhatom  valami  erősebbel?  –  kérdezte  Stephanie,  és meglengetett  egy  üveg  konyakot.  –  Európai  kávéházakban  sokszor láttam  –  Belgiumtól  Olaszországig  –,  hogy  munkába  indulás  előtt  az emberek  isznak  egy  kis  konyakot,  egy  pohár  bort  vagy  sört  a  reggeli kávéjuk mellé. Így készülnek fel a napra.

–  Én  nem  kérek,  köszönöm  –  intett  Agatha,  és  nézte,  ahogy Stephanie konyakot löttyint egy pohárba. – Szóval maga szeret utazni?

–  Maga  nem?  Olyan  sok  csodálatos  helyet  lehet  látni  Európában, gyakorlatilag  a  küszöbünkön.  Seperc  alatt  elrepülhetünk  délre,  és  egy másik  világban  érünk  földet.  Sokkal  kifinomultabb,  sokkal pompázatosabb világban, mint az unalmas, vén Mircester.

– Igaza van – helyeselt Agatha, és átvett egy elegáns kávéscsészét és egy csészealjat. – Rengeteg látnivaló és élmény várja az embert odaát. Elég sokat utaztam Európában és a Földközi-tenger környékén. Gyakran gondoltam arra, mennyivel jobb lenne ott élni, mint itt.

Agatha  látta,  hogy  felkeltette  Stephanie  érdeklődését,  és  gyorsan levonta a következtetést, hogy az lesz a legjobb taktika, ha egy csodás vagyon könnyű megszerzésének ígéretével kábítja el.

– Persze a stílusos megvalósításhoz pénz kell.

–  És  így  tudja  megadni  nekem,  amit  akarok,  nem  igaz?  Maga  meg tudja szerezni nekem a pénzt, amire szükségem van hozzá? És mit ajánl, hogyan csináljam?

–  Előbb  a  férjéről  kell  beszélnünk.  Hogy  állnak  a  dolgok  maguk között?

–  Haha!  Maga  nyilvánvalóan  tudja,  hogy  a  miénk  nem  éppen  az  a házasság, amit tökéletesnek lehetne nevezni.

– Az embereknek nagyon különbözőek az elképzeléseik arról, mitől működik  egy  házasság.  Vannak,  akik  nagyon  megértőek,  toleránsak  a partnerük… kihágásait illetően.

–  Maga  Gerald  hűtlenségéről  beszél?  –  Stephanie  e  ponton színpadias megdöbbenést mímelt. – Jaj, hogy tehette! – Aztán elnevette magát. – Azt hiszi, nem tudok róla meg arról a kis szajháról, Petuláról?

– Tapasztalataim szerint a feleség szinte mindig tudja. De hogy mit lehet tenni, az már más kérdés.

–  És  maga  hogyan  tud  nekem  ebben  segíteni?  Nem  szándékozom elválni tőle, hacsak nem kapok egy nagyobb összeget, és pillanatnyilag csupán  ennek  a  háznak  a  felére  számíthatok,  ami  jog  szerint  úgyis  az enyém!

– Én újra tető alá tudnám hozni a Carseworth-majorság eladását.

Stephanie előrehajolt az asztalnál, és hirtelen elkomolyodott. Agatha egyenesen a szemébe nézett.

–  Egy  munkatársam  tárgyalt  a  gyógyszállóról  Sir  Godfrey-val  egy londoni üzletember nevében. A munkatársam már kiszállt, és én vettem át a dolgot.

– De Gerald soha nem fog belemenni ebbe az üzletbe.

–  Sokkal  többet  ér,  mint  bármi  más,  amivel  elő  tudna  állni.  Csak annyit  kell  tennünk,  hogy  rávesszük,  ahogy  mondani  szokták,  egy „visszautasíthatatlan ajánlattal".

– Gerald makacs. Egyszerűen nemet fog mondani.

– Akkor nem, ha az alternatívája az, hogy börtönbe megy, és elveszíti az ingatlant.

– Miről beszél? Miért menne börtönbe?

– Az apja meggyilkolásáért.

– Komolyan mondja? Ezt soha nem tudná elérni. Konkrétan tudom, hogy  itt  volt,  amikor  az  öregfiút  megölték.  Együtt  hagytuk  ott  az ünnepséget, és egyenesen visszajöttünk ide.

– Tudom. Láttam, hogy távoznak, de soha ne becsülje alá, mit tudok elérni  nagyon  rövid  idő  alatt,  Mrs.  Pride.  A  szakmámmal  együtt  jár, hogy  sok  embert  ismerek.  Szívességeket  teszek  nekik,  ők  is szívességeket tesznek nekem. Van egy pár barátom a rendőrségnél, akik sokkal  tartoznak  nekem.  A  rendőrségen  még  vizsgálják  az  öreg holttestét és a nyilat, amelyikkel megölték. Nem kell más, csak néhány szál  haj  a  férje  fésűjéről  vagy  keféjéről,  hogy  aztán  előkerüljön  a nyílvessző  tollazatáról  –  a  nyíl  tollas  röptető  végéről  –,  és  én  tudok valakit,  aki  elhelyezné  rajta.  A  DNS-vizsgálat,  láss  csodát,  igazolni fogja, hogy ő a gyilkos.

–  De  már  elmondta  a  rendőrségen,  hogy  itt  volt  velem,  amikor történt, és én megerősítettem.

– Akkor maga közli a rendőrséggel, hogy a férje kényszerítette, hogy ezt mondja. Ez egy nagy ház. Mondja azt nekik, hogy nem volt végig a szeme előtt, úgyhogy nem lehet biztos benne, hogy nem surrant-e ki, és ment vissza az ünnepségre. Ez semmissé teszi az alibijét.

– Nem mehetett volna el innen a tudtom nélkül, de még ha hazudnék is, hogyan következne ebből, hogy bármi is lesz az ingatlanüzletből?

–  A  rendőrség  ki  fogja  hallgatni,  amikor  felfedezik  a  hajszálakat. Gerald  tudja,  hogy  nem  ölte  meg  az  apját,  tehát  éles  ésszel  ki  fogja következtetni,  hogy  a  bizonyítékot  utólag  helyezték  oda.  Én megmondom  neki,  hogy  ugyanolyan  könnyen  el  is  tudom  tüntetni, ahogy oda helyeztettem – de csak akkor, ha aláírja a szerződést.

– Meg tudja ezt tenni?

–  Ez nem is olyan nehéz, mint képzeli.

Stephanie  megkeringette  a  konyakot  a  poharában,  belekortyolt,  és egy pillanatig elgondolkodott.

–  Jobb  ötletem  van  –  szólt  végül.  –  Érje  el,  hogy  belemenjen  az eladásba,  de  ne  tüntesse  el  a  bizonyítékot.  Akkor  mindenképpen börtönbe kerül a nyavalyás!

– Tetszik nekem, ahogy gondolkodik – bólintott mosolyogva Agatha.

–  Jöjjön  velem  –  ugrott  talpra  Stephanie.  –  Megszerezzük,  amire szüksége van.

Tíz  perccel  később  Agatha  megint  a  kocsijában  ült. Megkönnyebbülten  sóhajtott  egy  nagyot,  fejét  a  kormánykerékre hajtotta.  Aztán  elővette  a  telefonját  a  táskájából,  és  rákoppintott  egy gyorshívó számra.

– John? – mondta, amikor felvették. – Igen, én vagyok… Igen, biztos kicsit  furcsa  a  hangom.  Talán  mert  az  imént  adtam  elő  életem legnagyobb  hazugsághalmazát,  de  ennek  köszönhetően  egy  lépéssel előbbre jutottunk a gyilkossági ügyben, és azt hiszem, rájöttem, hogyan kaphatjuk el Freddy Evanst… Viszont szükségem van a segítségedre.

Mire  beért  az  irodába,  a  Raisin  Nyomozóiroda  munkatársai  az asztalaiknál  ültek,  ahogy  Agatha  várta.  Mindegyik  felnézett,  amikor belépett.

– Úgy hallottam, jó eredményeket ért el a Parsons-ügyben, főnök – szólt vidáman Simon.

– Egyszerű befejezés – felelte Agatha önelégült mosollyal –, de végül is egyszerű a történet is.

–  Én  láttam,  amit  ott  csinált,  főnök  –  nevetett  Simon.  –  Mesterien bánik a szavakkal!

– A  szavakkal? Az  is  valami?  –  ráncolta  a  homlokát Agatha,  aztán Patrickhez  fordult.  –  Hogy  haladnak  az  előkészületek  a  ma  esti  nagy meccsre?

–  Simán  megy  –  jelentette  Patrick.  –  Később  odamegyünk, ellenőrizzük, hogy minden készen legyen. Így lehetőségünk lesz, hogy még egyszer körülnézzünk.

– Rendben. – Agatha Tonihoz fordult. – Fiú lett. Anya és gyermeke jól vannak. Az újszülött neve Grayson.

– Különleges név – bólintott egyetértően Toni. – Jól hangzik.

– Nem kellene… küldenünk valamit? – kérdezte Agatha.

– Amynek virágot, Graysonnak egy rugdalózót vagy ilyesmit, és egy üdvözlőlapot – vélte Toni.

–  Elintéznéd,  Toni?  Tudom,  hogy  továbbra  is  gyanúsítottak,  de hasznos lehet, ha barátságos kapcsolatban maradunk velük.

Helen jelent meg Agatha mellett a postával és egy csésze kávéval.

–  Köszönöm,  Helen.  Az  irodámban  leszek,  de  nem  akarom,  hogy zavarjanak. Terveket és intrikákat kell kieszelnem.

Agatha  az  asztalánál  ülve  iszogatta  a  kávéját.  Félretolta  a  postát, maga elé helyezte a telefonját, és bámulni kezdte. Fejben lejátszott egy tucatnyi  beszélgetést,  jobban  mondva  beszélgetéstöredéket  –  mit mondana  ő,  mit  mondanának  neki,  és  ő  hogyan  reagálna.  Lehet,  hogy csak  egyetlen  esélye  lesz,  és  jól  kell  csinálnia.  Ha  elszólja  magát,  és gyanút kelt, mindennek vége. Kortyolt egy kis kávét, felvette a telefont, és feltárcsázott egy számot, amit Roytól kapott. Azonnal felvették.

–  Jó  reggelt,  Mr.  Evans,  a  nevem Agatha  Raisin.  – Agatha  tisztán, kellemesen, tárgyilagosan beszélt. – Roy Silver munkatársa vagyok.

–  Igen,  tudom,  ki  maga  –  válaszolta  nyersen  Freddy  Evans.  –  Mit akar?

– Talán nem tudja, hogy Mr. Silver pillanatnyilag kórházban van. A rendőrség úgy véli, egy rosszul sikerült utcai rablótámadás áldozata lett.

– Valóban? Disznóság. Nekem viszont semmi közöm hozzá.

–  Semmi  köze…  –  Agatha  nagy  levegőt  vett,  hogy  úrrá  legyen haragján, aztán folytatta. – Persze hogy nincs, Mr. Evans, bár azt tudom, hogy  Mr.  Silver  segített  magának  tető  alá  hozni  egy  megállapodást  a Carseworth-majorság megvétele ügyében.

– Úgy látszik, maga sokat tud az ügyeimről, Mrs. Raisin.

–  Valójában  csak  erről  az  egyről,  Mr.  Evans.  Bemutattam  Royt Gerald Pride-nak, Sir Godfrey Pride fiának, és bár Mr. Pride eredetileg vonakodott tárgyalásokat kezdeni a Carseworth eladásáról, de mostanra már felvettük a kapcsolatot, és tudatta velem, hogy talán hajlandó lenne átgondolni a dolgot.

– Most már igen, valóban? És magát miért érdekli a dolog?

–  Legyünk  őszinték,  Mr.  Evans  –  és  főleg  a  hatás  kedvéért  mélyet sóhajtott.  –  Üzletasszony  vagyok,  és  nem  szívjóságból  csinálom  ezt. Silver  most  kikerült  a  képből.  Én  tető  alá  tudom  hozni  magának  az üzletet,  de  én  akarom  Roy  tiszteletdíját,  plusz  a  PR-szerződést  az  új fürdő és a szabadidős tevékenységek működtetésére.

– Ilyen egyszerűen elárulná régi haverját, Silvert?

– Az üzlet az üzlet, Mr. Evans. Silver nem tudná megcsinálni, de én igen.  Tudja,  régebben  nálam  dolgozott.  A  nagy  különbség  az,  hogy magának most a mesterrel van dolga, nem a segéddel.

– Beszélnünk kell – de nem telefonon.

– Tudok egy csendes kocsmát, ahol találkozhatunk: a Vörös Oroszlán Carselyben.  Holnap  este  hét  óra  megfelelne  magának? Tudok  szerezni egy asztalt, ahol nem fognak zavarni minket.

– Carsely? Megtalálom. Viszlát, ott.

Evans letette. Agatha a telefonjára bámult, és szabad kezével dobolt az asztalon. Evans bekapta a horgot… vagy talán nem? Agyafúrt fickó, és ő, Agatha a legkisebb hibát sem engedheti meg magának, ha le akarja gyűrni  a  férfit.  Ráadásul,  ha  minden  rosszul  sül  el,  akkor  ő  is  a mircesteri kórházban köthet ki, akárcsak Roy.

Agatha  addig  dolgozott,  amíg  gyomrának  zavaró  korgása  nem figyelmeztette,  hogy  mindjárt  ebédidő  van.  Patrick  és  Simon  már  nem volt ott, amikor főnökük kiment a közös irodába, de Tonit még el tudta csípni a macskaköves utcán, és elcsábítani egy kocsmai ebéd ígéretével a King Charlesba. Agatha beszámolt Toninak a találkozásáról Stephanie Pride-dal.

– Szóval tényleg azt hiszi, hogy be akarja mártani a férjét? – ámult el Toni, és belenyomta a villáját a tonhalsalátájába.

– Biztos vagyok benne, hogy igen – bólintott Agatha, és nekilátott a kolbásznak, krumplipürének és szósznak. – Nem tudom, különben miért menne  bele  a  játékba.  Akárhogy  is,  én  megkaptam,  amire  szükségem volt. És most, ami Freddy Evanst illeti…

Miután Toni már mindent hallott, és mind a ketten megittak egy kis pohár bort, Agatha bejelentette, hogy a nap hátralevő részében már nem megy vissza az irodába.

–  James  ma  valamikor  hazajön  –  magyarázta  –,  de  még  nem döntötték el, mikor engedik ki, ezért ragaszkodott hozzá, hogy taxit hív, nem  akarja,  hogy  én  menjek  érte.  De  én  ott  akarok  lenni,  amikor megjön. Nem szeretném, hogy üres házba érkezzen haza.

– De főzni nem fog neki, ugye?

– Ez meg mit akar jelenteni?

–  Hát,  még  csak  most  jön  ki  a  kórházból…  Nem  akarhatja,  hogy azonnal visszakerüljön.

– Azt  akarod  mondani,  hogy  a  főztöm…  – Agatha  látta,  hogy Toni arca  mosolyra  húzódik,  majd  megrázkódik  a  válla  az  elfojtott kuncogástól.  Nem  örült,  hogy  ugratta  a  lány.  Az  órájára  nézett,  és rákoppintott  a  mutatóujjával.  –  Ideje,  hogy  visszamenj  dolgozni,  nem igaz? – jelentette ki, majd fogta a kabátját meg a táskáját, és távozott.

Agatha a nappalijában ült a Mircesteri Hírmondóba merülve. Charlotte Clark egyik riportját olvasta, miszerint a rendőrség nem jutott előrébb a Pride-gyilkosság ügyében folytatott nyomozásban. A cikkben Charlotte idézett  Wilkes  főfelügyelőtől,  aki  azzal  próbálta  ezt  cáfolni,  hogy „várhatóan  a  megfelelő  időben  letartóztatásra  kerül  sor".  Lehetséges, hogy arra gondol, én leszek az, tűnődött Agatha. Gúnyosan felhorkant. Az az ember egy idióta. Ekkor kinézett az ablakon, és látta, hogy James száll ki egy taxiból.

A  bejárati  ajtóhoz  szaladt,  átszökellt  az  alacsony  kerítésen,  amely elválasztotta  az  ingatlanjaikat,  és  a  férfi  kerti  ösvényén  találkoztak össze.  James  sötétkék  zakót  és  szürke  nadrágot  viselt,  cipője kifényesítve, az inge frissen mosva. Minden ízében úgy nézett ki, mint egy  korábbi  katona,  de  magas,  feszes  alakja,  amely  általában  egyenes volt,  mint  egy  zászlórúd  a  felvonuláson,  most  kissé  meggörnyedt, amitől elég kimerültnek látszott. Maga mögött húzott egy apró kerekes bőröndöt.

–  Isten  hozott  itthon!  –  üdvözölte  Agatha,  de  amikor  átvette  a bőröndöt,  meglátta  a  botot  a  férfi  másik  kezében.  –  Egy  kicsit bizonytalanul érzed magad?

– Ez itt? – szólt James, és a hóna alá csapta, mint egy sétapálcát. – Nincs is rá szükség. Tulajdonképpen kitűnő állapotban vagyok.

– Menjünk be – mondta Agatha. – Főzök neked teát.

–  Már  elmúlt  dél  –  vigyorodott  el  James.  –  Mit  szólnál  inkább  egy gin-tonikhoz?

– Remek ötlet!

James  egy  bőrfotelban  üldögélt  a  nappalijában,  miközben  Agatha razziát  tartott  az  italosszekrényben.  A  saját  nappalijával  ellentétben, amely  egyéni  volt  és  hangulatos,  tökéletes  helyszín  a  lazításra,  James szobáját  Agatha  mindig  is  túl  ridegnek  tartotta.  A  két  szék  pontosan ugyanabban  a  szögben  állt  a  kanapénál,  a  bekeretezett  fotók  a  falon mind  tökéletesen  egy  vonalba  voltak  rendezve,  még  az  üvegek  is vigyázzban álltak a bárszekrényben, mint a posztoló gárdisták.

Agatha  hozott  jeget  a  konyhából,  átadta  Jamesnek  a  poharát,  és koccintottak.

– Nagyon jó újra itthon lenni – sóhajtott fel James –, és nincs senki a világon, akihez szívesebben jönnék haza.

– Én is erre gondoltam valamelyik nap – bólintott Agatha. – Az élet egyszerűen nem volna ugyanolyan, ha nem lennél itt a szomszédban.

– Akkor eltervezzük a nagy menekülést valami meleg, napos helyre?

– Először inkább pihend ki magad. Nem hiszem, hogy készen állsz rá, hogy bárhová elrepülj.

– Arra gondoltam, kinyithatnánk a laptopot, és kereshetnénk néhány helyet az interneten.

– Inkább ne ma, James. Még rengeteg időnk lesz rá később.

– Nem akarsz velem jönni, erről van szó?

–  Nem,  nem  így  van…  Csak  most  egy  kicsit  sok  a  dolgom… Pillanatnyilag  gondolni  sem  tudok  rá,  hogy  elutazzak.  Hagyjuk  ezt néhány napig.

– Értem – bámult a poharába James, aztán ivott belőle egy kortyot, felállt,  és  a  kandallópárkányra  tette.  –  Most  ki  kell  pakolnom, elintéznem a postát, úgyhogy…

Nem  volt  felőle  semmi  kétség,  James  éppen  felszólította Agathát  a távozásra.  Bár  Agatha  megölelte,  és  puszit  nyomott  az  arcára,  nem lehetett nem észlelni, hogy kettőjük között a légkör, ha nem is teljesen fagyosra, de határozottan ridegre fordult. Agatha átlépett az előkertjeiket elválasztó  kerítésen,  kinyitotta  a  háza  kapuját,  és  egy  cédulát  talált  a lábtörlőn.  Széthajtogatta,  és  elolvasta  az  egyszerűen  fogalmazott üzenetet.

HA  TUDNI  AKARJA,  KI  ÖLTE  MEG  SIR  GODFREY-T, TALÁLKOZZUNK  GRAYSON  PRIDE  SÍRJÁNÁL  MA  ESTE TIZENEGYKOR.

EGYEDÜL JÖJJÖN.

A.

Agatha összehajtotta a papírt, bement a konyhába, és elgondolkodott az üzenet tartalmán. Már megint ez a név – Grayson. Ez egy Pride családi név?  Hol  van  a  sír?  Lehet,  hogy  a  Szent  Júdás-templom  kertjében? Agatha hívta Margaret Bloxbyt.

–  Helló,  Agatha  –  vette  fel  néhány  csengetés  után  Mrs.  Bloxby.  – Hogy vagy?

–  Köszönöm,  jól  vagyok  –  válaszolt  Agatha,  és  ellenállt  a kísértésnek,  hogy  hosszas  magyarázatba  kezdjen  arról,  mi  minden történt –, de van egy kérdésem, amire biztosan tudod a választ.

– Ki vele!

– Hallottál valaha Grayson Pride-ról?

– Igen, azt hiszem, ő az a Pride, aki itt lakozik a temetőnkben.

– Meg tudod nekem mutatni, hogy hol?

– Természetesen. Ugorj be hozzám egy fél óra múlva!

Agatha hálásan beleegyezett, hogy meglátogatja Mrs. Bloxbyt, aztán telefonált Sir Charles Fraithnek. A telefont három csengetés után Gustav vette fel, összetéveszthetetlen, túlérett baritonjával szólt bele:

– Barfield House.

– Én vagyok az, Gustav. Charlesszal kell beszélnem.

– Sir Charles pillanatnyilag meglehetősen elfoglalt, Mrs. Raisin. Azt javaslom, próbálja…

–  Gustav!  –  hallotta  meg  Agatha  Charles  kiáltását  a könyvtárszobából  az  asztala  mellől. Agatha  tudta,  honnan  jön  a  hang, ahogy  azt  is,  hogy  Gustav  a  telefonasztal  mellett  áll  a  hallban.  –  Ne szórakozzon már, kapcsolja!

Gustav  felsóhajtott,  majd  egy  kattanás  következett,  aztán  Charles lépett a vonalba.

–  Aggieee…atha  –  korrigálta  magát  Charles,  még  mielőtt  Agatha megszidhatta  volna.  –  Miért  a  vezetékesen  hívsz  mindig?  Közvetlenül elérhetsz a mobilomon.

– Charles, nagyon jól tudod, hogy ez nem igaz. Soha nem találod a mobilodat.  Mindig  a  kanapé  mögé  csúszik,  vagy  egy  zakó  zsebében van, amit már egy hete nem vettél fel.

– Igaz. Nagyon jól ismersz. Mi van a gyilkossággal?

– Most már van némi haladás – mondta Agatha. – A Pride családról akartalak kérdezni. Megvan még annak a régi kéziratnak a másolata?

–  Megvan.  Érdekes,  hogy  a  múltkori  beszélgetésünk  után belenéztem. Itt van előttem az asztalon.

– Grayson Pride érdekelne. Van róla említés valahol?

– Azt hiszem, igen. Az elején van egy családfa… – Agatha hallotta, ahogy  Charles  a  papírok  között  lapozgat.  –  Igen,  ő  az,  a  tizenhetedik században… a kézirat szerint… Miért akarod tudni?

– Nem is tudom. Van benne valami szokatlan?

– Hát, ha hihetünk annak, ami itt áll, elég furcsa véget ért. A terhes szeretője lelőtte egy nyílvesszővel!

–  Valóban?  –  kérdezte  Agatha  vontatottan.  –  Köszönöm,  Charles. Most rohanok, el kell látogatnom egy sírhoz!

Ahogy  Mrs.  Bloxby  meglátta  Agathát  közeledni  az  utcán  a  templom felé, elé sietett a parókia ajtajához.

– Mi ez a hirtelen érdeklődés régi sírhelyek iránt? – kérdezte.

–  Ugye  tudod,  hogy  Sir  Godfrey  meggyilkolásának  ügyével foglalkozom? – emlékeztette Agatha.

–  Mindenki  tudja.  Egy  lélek  sincs  Carselyben,  aki  egy  pillanatig  is azt gondolná, hogy Agatha Raisin talál egy holttestet, és nem kezd maga is nyomozásba.

–  Ez  inkább  afféle  háttérkutatás.  –  Agatha  utált  hazudni  Mrs. Bloxbynak, de egyelőre titokban kellett tartania a cédula létezését és az éjszakai találkozást. – Nem árt többet megtudni a Pride famíliáról.

Mrs.  Bloxby  bevezette  barátnőjét  a  temetőbe,  annak  is  a  sarkába, ahol  az  ősrégi  sírkövek  már  annyira  kopottak  voltak,  hogy  szinte morzsolódtak,  mint  a  süteménytészta.  Egyes  sírokat  lapos  kőlapokkal jelöltek, és a viharvert feliratok szinte olvashatatlanná váltak.

– Azt hiszem, a Grayson nevet valahol errefelé láttam – magyarázta Mrs. Bloxby, ahogy vizsgálgatta a temető szélén, a fák közelében fekvő sírköveket.  –  Mindig  meglepett,  hogy  a  Pride  rokonság  nem  építtetett valamiféle  mauzóleumot  vagy  családi  sírboltot,  inkább  megelégedtek azzal,  hogy  a  nyílt  terepen  helyezzék  a  halottjaikat  örök  nyugalomra, néhányuk kivételével, akik a templom kőpadlója alatt fekszenek. Ó… itt is van!

Mrs. Bloxby egy sírra mutatott, ahol látható volt a Grayson név egy része, de más alig.

– Elég rossz állapotban van – jegyezte meg Agatha.

–  Majdnem  négy  évszázadon  keresztül  állta  itt  az  időjárás viszontagságait,  azoknak  a  drága  arckrémeknek  az  áldásos  hatásai nélkül,  amiket  te  használsz!  –  kuncogott  Mrs.  Bloxby.  –  Ezért  aztán jobban látszik rajta a kor, mint rajtad valaha is fog.

– Igen, még botoxot vagy egy kis ráncfelvarrást sem vehetett igénybe – értett egyet Agatha mosolyogva. – Nem mintha én valaha is…

– Nem, persze hogy nem… erre még gondolni sem szabad!

Együtt  sétáltak  vissza  az  utcára,  és  ahogy  a  parókia  felé  fordultak, egy  koszos  Land  Rover  fékezett  le  mellettük  csikorogva.  Benny Lambert ült a volánnál. Elizabeth Pride hajolt ki az utasülés ablakán.

– A  bátyám  azt  mondja,  maga  beleüti  az  orrát  a  családi  ügyeinkbe, Mrs. Raisin – kiáltott oda fenyegető arckifejezéssel Elizabeth.

–  Családi  ügyek  –  ez  egy  érdekes  szóhasználat  –  bámult  vissza  rá mereven  Agatha.  –  Ezek  szerint  maga  és  Gerald  megint beszélőviszonyban vannak?

–  Ez  nem  tartozik  magára.  Akkor  beszélek  a  bátyámmal,  amikor akarok, és semmihez, amit mondunk vagy teszünk, és a Pride családdal kapcsolatban, az égvilágon semmihez nincs köze.

–  Én  találtam  meg  az  apját  az  erdőben  –  mutatott  rá Agatha.  –  Én hallottam az utolsó szavait. Én láttam, ahogy szegény kileheli a lelkét. Én  fogtam  a  kezét,  amikor  meghalt. Azt  gondolom,  hogy  Sir  Godfrey Pride az én ügyem is.

– Figyelmeztetem, tartsa távol magát tőlünk, különben megbánja! – vicsorgott Elizabeth, aztán halkan odaszólt Bennynek, és a Land Rover elstartolt a Carseworth-majorság irányába.

– Elizabeth mindig is elég önfejű volt – jegyezte meg Mrs. Bloxby.

– Önfejű vagy sem – felelte Agatha, és figyelte, ahogy a kocsi eltűnik a távolban –, Elizabeth Pride hatalmas hibát követett el, amikor engem megfenyegetett.

– Ne csinálj semmi meggondolatlanságot.

– Tennék én olyat bármikor is?

– Valójában igen, Mrs. Raisin – válaszolta Mrs. Bloxby, visszatérve a Carselyi  Hölgyegylet  hivatalos  megszólítási  formájához.  Az  arcán látszott, hogy jól szórakozik. – Az elhamarkodottság gyakorlatilag az ön eljárási módszere.

–  Ebben  az  esetben,  Mrs.  Bloxby  –  jelentette  ki  nevetve Agatha  –, mindent meg fogok tenni, hogy ne kerüljek bajba.

–  Rendben  van.  És  most  mit  szólna  egy  kis  sherryhez  bent  a parókián?

– Jó lenne… de majd máskor, ha nem haragszik. Rengeteg a dolgom ma este, és tiszta fejre van szükségem.

Agatha  bámulta  magát  a  hálószobája  földig  érő  tükrében.  Fekete félcipőt,  fekete  nadrágot,  fekete  pulóvert  és  fekete  dzsekit  viselt. Túlságosan  hétköznapi  egy  temetéshez,  gondolta,  habár  számára voltaképp  hétköznapi  eseménynek  számítottak  a  temetések.  Elmenjen egyáltalán?  A  találkozó  egy  sírkertben  a  sötétség  leple  alatt  egészen melodrámai  volt,  szinte  komikus,  de  azért  megvolt  rá  az  esély,  hogy veszélynek teszi ki magát. Az üzenet, akárcsak az, amelyik Sir Godfreyt a jelek szerint becsalogatta az erdőbe, könnyen csapdába csalhatja. De mi  van,  ha  nem?  Mi  van,  ha  a  titokzatos  „A"  tálcán  kínálja  fel Agathának a gyilkost? Természetesen ez a csali a csapdában.

Megigazította  a  dzsekijét,  és  bólintott.  Meg  tud  birkózni  vele. Délután  felderítette  a  temetőt  Margaret  Bloxbyval.  Elrejtőzik  a  fák között,  amíg  meg  nem  látja,  ki  érkezik  a  találkozóra,  aztán  majd  úgy kezeli  a  helyzetet,  ahogy  megfelelőnek  látja.  Senki  nem  törhet  rá készületlenül.

Agatha  a  hátsó  ajtón  keresztül  hagyta  el  a  házát,  átvágott  az árnyékokon egészen a kert végéig, ahol átverekedte magát a sövényen, és átlendült a kerítésen egy keskeny ösvényre.

Megállt, igyekezett uralni a légzését, figyelt és hallgatózott. Épp csak annyira  volt  világos,  hogy  ki  lehessen  venni  a  bokrokat  és  a  fákat, amelyek  a  háza  mögötti  mezőt  szegélyezték.  Azért  választotta  ezt  az utat,  hogy  elkerüljön  bárkit,  aki  esetleg  figyeli,  ahogy  a  hagyományos módon,  az  Orgona  közön  keresztül  jut  el  a  főutcára.  Nem  lett  volna értelme  elrejtőzni  a  fák  között,  ha  valaki  egyszerűen  a  nyomába szegődhet.

Mivel  senkit  sem  látott  a  közelben,  továbbment  a  mezőre  és végigsietett  a  szélén,  lehajolva,  egész  idő  alatt  az  árnyak  takarásában. Még  korán  lett  volna,  hogy  megérkezzen  a  temetői  randevúra,  mivel bőven hagyott rá időt, hogy elrejtőzzön a fák között. Tudta, hamarosan egészen  besötétedik,  mert  nehéz  felhők  takarják  a  fényes  teliholdat, amely  egyébként  égi  reflektorként  világítaná  be  a  vidéket.  Átkelt  egy árkon  a  mező  felé,  ahol  a  fesztivált  tartották,  majd  a  gyülekező sötétségben  addig  lopakodott  az  erdőben,  amíg  oda  nem  ért  a temetőhöz, Grayson Pride sírköve közelébe.

Letérdelt  egy  fa  tövében,  és  belesett  a  temetőbe.  Már  túl  sötét  volt ahhoz,  hogy  látni  lehessen  a  részleteket,  a  sírkövek  homályos buckákként  körvonalazódtak,  a  fák  és  a  templomtorony  magas,  fekete alakzatokként törtek az ég felé. Túl a temetőn utcai fények pislákoltak a fák között, de a fényük ilyen távolról nem tudott áthatolni a sötétségen. Elhelyezkedett,  ellenőrizte,  hogy  a  mobilja  néma  üzemmódban  van-e. Más sem hiányzott volna, mint hogy a telefoncsörgés hangja lebuktassa. Kipróbálta a zsebében lévő vékony ceruzalámpát, a fényt leárnyékolva a kezével. Most már csak várakoznia kellett.

Nem kellett sokáig várnia. Ahogy teljesen sötét lett, de még jóval a megadott  időpont  előtt,  levelek  zizegését  hallotta  valahonnan  a  fák mellől.  Biztos  volt  benne,  hogy  lépteket  hall.  Valaki  ugyanazzal próbálkozott,  amivel  ő,  hogy  találjon  magának  egy  jó  leshelyet  a találkozó  előtt.  Nem,  nem  valaki.  Két  ember  volt.  Négy  láb  lépéseit hallotta, sőt, ha erősen figyelt, még tompa suttogást és egy halk választ is  hallott.  Ő  egyedül  jött,  de  aki  rajta  kívül  a  temetőben  volt,  az  nem! Megvárta, amíg közelebb érnek, aztán úgy döntött, hogy cselekszik.

–  Eddig,  és  ne  tovább!  –  kiáltotta,  és  előlépett  a  fa  mögül.  – Maradjanak ott, ahol vannak!

Bekapcsolta  az  elemlámpáját,  a  léptek  felé  irányította,  és  egy pillanatig  két  figurát  látott,  mielőtt  azok  egy  fa  mögé  bújtak.  A következő  dolog,  amit  észlelt,  hogy  egy  rendkívül  erős  zseblámpa vakító  fénysugarába  került.  Heves  puffanást  hallott  a  feje  mellett,  és rémülten  látott  meg  egy  nyílvesszőt  a  fa  törzsébe  fúródva.  Valaki megpróbálta lelőni!

–  Ördög  és  pokol!  –  sziszegte  Agatha,  majd  ledobta  a  lámpáját,  a földre vetette magát, és a fától egy nagyobb sírkő fedezékébe gurult. Az erős  fény  kialudt,  és  megint  sötétség  lett. Agatha  sűrűn  pislogott,  pár másodpercig csak foltokat és villámokat látott. A szeme nagyon lassan szokott vissza a sötéthez.

A telefonjáért nyúlt, aztán hirtelen arra gondolt, miért kapcsolták ki a fényt. Hogy én ne lássam, hol vannak, döntötte el, de azt látták, hogy én ide  ugrottam.  Biztosan  egy  másik  helyet  keresnek  a  lövéshez. Mozdulnia  kell!  Agatha  talpra  szökkent,  beszaladt  a  sötétbe,  aztán feljajdult,  mert  a  térdét  beütötte  egy  sírkőbe.  Elbotlott,  és  a  telefonja kirepült a kezéből. Hallotta, ahogy egy sírkőnek vágódik valahol előtte. A  sírkő,  amibe  belerohant,  felborult,  és  hatalmas  csattanással rácsapódott  egy  –  Agatha  feltételezése  szerint  –  márványlapra,  és  a robaj hangosan visszhangzott az éjszakában.

Hirtelen  újra  kigyulladt  a  fény  a  temetőben,  mire  Agatha  olyan gyorsan ugrott be egy másik sírkő mögé, hogy az íjász nem tudta célba venni és kilőni rá a nyilát. A fény villámgyorsan kialudt. Agatha az utcai lámpák felé fordult. Oda kell eljutnia. Ki kell mennie az utcára vagy a parókiára.  Ott  biztonságban  lesz  –  vagy  legalábbis  nagyobb biztonságban,  mint  itt.  Lekuporodott  a  sírkő  mögé,  legszívesebben beleolvadt  volna  az  omladozó  felületbe,  eltűnt  volna,  nehogy  az  a rettenetes fény újra megtalálja. Könnyebb volt ott maradnia, ahol volt. Remegett  a  térde,  reszketett  a  keze,  és  hallotta,  hogy  zokog,  és kapkodva  szedi  a  levegőt.  Nem  tudott  megmozdulni.  Pedig  mozdulnia kellett! Méghozzá most, mert ha legközelebb felvillan a fény, pont olyan hulla lesz, mint az, aki abban a sírban fekszik, amelyiken ő kucorog!

Rávette  magát,  hogy  felálljon  és  futni  kezdjen,  de  meglátta  egy elemlámpa gyenge fényét, amely ott billegett előtte a sötétben.

– Ki van ott? – szólalt meg Mrs. Bloxby hangja. – Mi folyik itt? Már hívtam a rendőrséget!

– Margaret! – kiáltott Agatha. – Menj vissza!

Abban a pillanatban megint felvillant a fényár, és Agathának elállt a lélegzete, mert érezte és hallotta, ahogy egy nyíl süvít el a füle mellett. Aztán látta, hogy Margaret Bloxby, aki szintén bekerült a fénycsóvába, megtántorodik,  és  a  földre  hanyatlik  a  mellkasába  fúródott nyílvesszővel.

– Ne! Ne! – sikoltott fel Agatha, és barátnője felé rohant. – Margaret!

Kialudt  a  fény,  de  Agatha  látta  Mrs.  Bloxby  felbukott  alakját  a földön, mivel saját elemlámpájának sárga fénye megvilágította. A hátán feküdt, a nyílvessző egyenesen és büszkén állt ki belőle, egyre terjedő vérfolt  szivárgott  keresztül  pólója  elején.  Agatha  megfogta  Margaret kezét, és végigsimított a homlokán.

–  Margaret!  –  kiáltotta.  –  Maradj  velem!  Nyisd  ki  a  szemed, Margaret!

Nem érkezett válasz.

– Segítség! – üvöltött Agatha. – Segítsen valaki! Kérem! Segítség!

Agatha körülnézett, de nem látott senkit. A fák fölött ki tudta venni a templomtorony  sötét  körvonalait,  és  Agatha  Raisin,  akinek  soha  nem volt ideje a vallásra, most odafentről érkező segítségért könyörgött.

–  Margaret  Bloxby  istene!  –  üvöltötte,  és  patakokban  folyt  végig arcán a könny. – Ha odafent vagy, jobb, ha most azonnal teszel valamit, hallod?  Nem  engedheted  el!  Ő  te  híved!  Ő  a  legjobb,  akit  valaha alkottál!  Nem  hagyhatod  meghalni!  Meg  kell  mentened!  Nem  halhat meg… kérlek… ő a barátom…

Kilencedik fejezet
– A legrosszabb… ima, amit valaha hallottam – szólalt meg egy suttogó hang.

Agatha lenézett Margaretre, és látta, hogy a szeme megrezzen.

–  Margaret!  –  zihált Agatha.  –  Életben  vagy?!  Ne  próbálj  beszélni! Majd én… hívok segítséget.

– Telefon – rebegte Margaret nagy erőfeszítéssel.

– Nem tudok – nyögött fel Agatha. – A telefonom darabokra tört.

–  Az  én…  telefonom.  –  Margaret  felemelte  a  bal  kezét,  és megmutatta  a  mobilját.  Az  apró  készülék  megemelése  szemmel láthatóan  olyan  erőfeszítést  jelentett  számára,  mintha  akkora  lenne  a súlya, mint az őket a sötétségben körülvevő valamelyik sírkőnek.

–  Csodálatos!  –  rikoltott Agatha.  –  De  nem  azt  mondtad,  hogy  már hívtad a rendőrséget?

– Én… hazudtam.

– Te hazudtál?  Hogy  az  a…!  –  Agatha  megfogta  a  telefont,  és  a billentyűzetre  bámult.  A  leggyorsabban  úgy  kaphatna  segítséget,  ha felhívná  Johnt  vagy  talán  Billt.  Ők  tudják,  hogy  juttassák  el  ide leghamarabb a mentőket, de ki emlékszik manapság a telefonszámokra? Ezeket a telefonok memóriája tárolja, hogy ne kelljen megjegyezni őket a saját memóriában. – Hogy az a jó…! – ismételte Agatha.

– Kevesebb káromkodás… több tárcsázás – nyögte Margaret.

Agatha  beütött  egy  számot,  és  elsőre  eltalálta,  mert  John  fogadta  a hívást.

–  John!  –  kiáltott Agatha.  –  Én  vagyok!  Margaretet  meglőtték  egy nyíllal!  A  Szent  Júdás-templom  temetőjében  vagyunk.  Vérzik! Segítséget kérünk!

– Maradj ott, ahol vagy – válaszolta John. – Tartsd ébren Margaretet. Ne próbáld elmozdítani. Mindjárt visszahívlak.

Letette. A beállt csend olyan érzést keltett, mintha a sötétség bezárult volna Margaret elemlámpájának gyenge fénye körül. Agatha odakiáltott Margaretnek, hogy a segítség már úton van.

–  Tudom  –  válaszolt  Margaret  a  fájdalomtól  eltorzult  arccal.  –  Ha meglőnek… egy nyíllal…, attól még nem leszel süket.

Abban a pillanatban megszólalt a telefon.

– Agatha, maradj a vonalban – mondta John. – Hangosítsd ki, hogy Margaret is hallja. Mind a ketten beszéljünk hozzá, nehogy elveszítse az eszméletét.

Agatha úgy is tett, és John tovább beszélt.

– A  mentő  már  úton  van,  Margaret  –  mondta.  –  Perceken  belül  ott lesz. Agatha, készülj fel, hogy kiabálnod és ugrálnod kell, villogtasd a lámpát,  bármit,  hogy  elvezesd  őket  hozzátok.  Én  is  pillanatokon  belül ott leszek. Láttad, ki tette ezt? Még mindig ott van?

A  gondolat,  hogy  a  két  orvvadász,  a  lámpás  és  a  nyilas  talán  még mindig ott van, hirtelen megriasztotta Agathát, és lassan körbekémlelt a sötétben, észlelte a bokrok és sírkövek homályos alakjait, és igyekezett minden mozgásra utaló jelet észrevenni.

Nem volt semmi.

–  Már  elmentek  –  válaszolta.  –  Biztosan  elmenekültek.  Rengeteg idejük volt rá. Ha még mindig itt volnának, végrehajtották volna, amiért idejöttek.

Agatha  pillanatokkal  később  szirénázást  hallott,  és  utána  azonnal erős lámpák világították be a sírkertet, nyüzsögtek benne a mentősök, a rendőrök, és John is ott termett mellette.

–  John!  –  zokogta  Agatha,  átkarolta  a  férfi  vállát,  és  arcát  a mellkasába  fúrta.  –  Ez  olyan  szörnyű!  Engem  próbáltak  kilőni,  és Margaretet találták el!

–  Semmi  baj  –  csitította  halkan  John.  –  Ezt  majd  később megbeszéljük.

John  oda  nézett,  ahol  a  mentősök  Margaretet  látták  el. Az  egyikük, akit Agatha Denise-ként ismert, és ugyanaz a nő volt, aki Royt is ellátta, felállt, és odasétált hozzájuk. Üdvözlésképpen biccentett Agatha felé.

– Ez egy nagyon ronda seb – magyarázta. – Ha csak néhány centivel lejjebb találják el a bal oldalon, esélye sem lenne. Nem tudjuk biztosan, mennyire  súlyos  valójában,  amíg  be  nem  visszük,  de  a  nyíl  nem  ért létfontosságú szervet. Margaret stabil, rendesen lélegzik, és nem nagy a vérvesztesége. A nagyobb veszély most az elfertőződés, és…

–  Mi  folyik  itt?  Hol  a  feleségem?  –  Bloxby  tiszteletes  hangja túlkiabálta  az  adóvevők  recsegését  és  sípolását,  a  tucatnyi  beszélgetés zűrzavarát.  –  Margaret?  –  szólt,  amikor  meglátta  az  alakot  a  földön, aztán, ahogy ráébredt, hogy tényleg ő fekszik ott: – Margaret!

Felé rohant, de John egy erőteljes, medvés öleléssel megállította.

–  Csak  lassan  –  mondta.  –  Margaret  jó  kezekben  van.  Hagyni  kell, hogy  végezzék  a  munkájukat.  Támogathatja,  ahogy  csak  tudja,  de  ne avatkozzon közbe.

Amikor  Alf  Bloxby  kapálózása  alábbhagyott,  John  gyengéden elengedte,  ő  pedig  a  feleségéhez  lépett,  és  letérdelt  mellé.  Megfogta  a kezét,  halkan  beszélt  hozzá,  mire  Margaret  egy  picit  megmozdította  a fejét, ránézett, és ő is megfogta a férje kezét.

Agatha elmagyarázta Johnnak, hogy került a sírkertbe aznap éjjel, és a  támadói  hogyan  kerítették  be.  John  beszélt  néhány  egyenruhás rendőrrel,  és  Agatha  látta,  ahogy  körülzárják  a  területet.  A  közvetlen környéket  megvilágító  hordozható  lámpákon  kívül  Agatha  fáklyák fényét látta pislákolni az erdőben, ahol a rendőrök ellenőrizték, hogy az üldözői  nem  ólálkodnak-e  a  sötétben,  hogy  elrejtőzzenek,  amíg  tiszta nem lesz a levegő.

– Nem tudom elhinni, hogy egyedül jöttél ide – jegyezte meg erősen méltatlankodva  John.  –  Fel  kellett  volna  hívnod.  Ez  nyilvánvalóan csapda volt. Borzasztó veszélybe sodortad magad!

–  Lehetséges  –  vonta  meg  a  vállát Agatha  –,  de  ez  az  én  döntésem volt. Azt hittem, tudom kezelni. És most Margaret az, aki szenved.

–  Ezek  a  mentősök  a  legjobbak  a  szakmában.  Gondoskodnak  róla, Agatha. Rendbe fog jönni, tudom, és nem szabad magadat hibáztatnod azért, ami történt.

Amikor  a  mentősök  készen  álltak  Margaret  elszállítására,  négyen emelték  fel  a  hordágyat  a  sarkainál  fogva,  így  kellően  stabilan  és vízszintesen  tartották  a  beteget.  Egy  ápoló  mellettük  lépkedett  egy magasba  tartott  intravénás  infúziós  zacskóval.  Lassan  és  óvatosan haladtak a temetőn keresztül a mentőautóhoz.

Alf  a  lehető  legközelebb  maradt  a  hordágyhoz,  Agatha  rögtön  a nyomában, John kíséretében. Mrs. Bloxbyt óvatosan berakták a kocsiba, arcán  oxigénmaszkkal,  miközben  a  nyíl  továbbra  is  groteszk  módon kiállt a testéből.

– Vele kell mennem – jelentette ki Agatha, és előbbre lépett, de Alf azonnal elállta az útját.

–  Semmi  ilyesmit  nem  fog  tenni!  –  kiáltott  rá  a  lelkész  féktelen dühvel.  –  Én  megyek  a  feleségemmel,  maga  pedig  távol  tartja  magát! Nem akarom Margaret közelében látni. Maga csak bajt hoz ránk, Agatha Raisin!  Csak  két  órát  voltam  távol,  és  erre  kellett  visszajönnöm:  a feleségemet lelőtték! Nézzen rá! Kínok között szenved! És ez az egész a maga hibája!

Alf  bemászott  a  mentőbe,  és  szenvedélyességétől  meghökkenve Agatha  hátralépett.  Mielőtt  becsukódott  a  mentő  ajtaja,  Agatha  látta, hogy  Margaret  bal  keze  picit  megmozdul.  Hüvelykujját  felemelve félreérthetetlen  biztató  jelet  küldött  Agathának.  Margaret  azt  akarta tudatni  vele,  hogy  továbbra  is  barátok,  annak  ellenére,  amit  a  férje mondott.

–  A  lelkész  nem  gondolta  komolyan  –  mondta  John,  és  átkarolta Agathát.  –  Csak  nagyon  zaklatott.  Ki  ne  volna  az?  Mindannyian  azok vagyunk, de nem a te hibád.

– De igen, az – felelte Agatha az ajkát harapdálva. – Ha nem jövök ide ma este, mindez nem történik meg.

–  De  Sir  Godfreyt  nem  te  ölted  meg.  Nem  te  írtad  azokat  az üzeneteket. Nem azért jöttél ide, hogy gyilkosságot kövess el, és nem te lőtted ki a nyilat. Ez sem a te hibád.

–  Engem  kellett  volna  levadászniuk,  John.  Azt  a  nyilat  nekem szánták. Bárcsak engem talált volna el. Inkább engem, mint Margaretet. Ő ezt semmivel nem érdemelte ki.

–  Te  sem,  bár  ez  felveti  a  kérdést,  hogy  miért  történt  ez  az  egész. Miért csaltak csapdába? Miért akartak megölni? Valakinek erős fejfájást okoztál. Nyilvánvaló, hogy bárki is Sir Godfrey gyilkosa, úgy gondolja, hogy túl közel kerültél a megoldáshoz.

–  Bárkik  lehetnek,  hiszen  egy  egész  sor…  Most  nem  tudok  ezen gondolkodni.  –  Agatha  nézte,  ahogy  a  mentő  elindul,  John  pedig fogadott egy telefonhívást. – Csak szegény Margaretre tudok gondolni.

– Attól tartok, be kell mennünk a városba, Agatha – közölte John. – Wilkes útban van a kapitányságra, és ki akar téged hallgatni.

– Wilkes, tényleg? Már csak ez hiányzott.

–  Mindenképpen  fel  kell  vennünk  a  vallomásodat  –  vonta  meg  a vállát  John  –,  és  Wilkes  úgyis  beszélni  akart  veled.  Ezzel  két  legyet ütünk egy csapásra.

– Rendben – adta meg magát Agatha fogcsikorgatva, és lendületesen elindult az utca felé. – Legyünk túl rajta.

Ahogy a kihallgatóhelyiségben ült, ahol John hagyta egy csésze teával és  azzal  az  ígérettel,  hogy  nemsokára  visszajön,  Agathának  eszébe jutott,  ahogy  a  kórházi  folyosón  várakozott.  A  rendőrségi  is  egy hasonlóan  dísztelen,  rideg  helyiség  volt.  Nem  olyan,  mint  amilyet  a krimikben látni, ahol a rendőrök a sötétben rejtőznek egy hatalmas tükör mögött,  és  megfigyelik  a  gyanúsítottat  anélkül,  hogy  az  látná  őket.  Ez csak egy csupasz, sivár kis szoba volt, mindössze egy asztallal és négy székkel  berendezve.  Tiszta,  akárcsak  a  kórház  –  de  tisztasága  ellenére sem  kellemes.  A  kórháztól  eltérően  ez  legalább  nem  bűzlött  a fertőtlenítőszerektől és az agyonhasznált vécéktől.

Nyílt  az  ajtó,  és  belépett Wilkes,  hóna  alatt  egy  mappával,  a  másik kezében  Agatha  Johnnak  adott  vallomása  egy  példányával.  John szorosan  Wilkes  mögött  jött,  és  jelentőségteljesen  nézett  Agathára, figyelmeztetve, hogy „viselkedjen".

–  Ó,  Mrs.  Raisin!  –  eresztett  meg  egy  művigyort  Wilkes.  – Szeretném azt mondani, hogy öröm magát viszontlátni… de nem az.

– Fogadni mernék, hogy egész nap ezt gyakorolta! – húzta mosolyra a száját Agatha minden vidámság nélkül. – Szomorú, hogy három egész napja volt rá, hogy kitaláljon valami frappáns mondatot, amit elsüthet, és mindössze ennyi jutott eszébe. Maga szánalmas, Wilkes.

A  főfelügyelő  pofákat  vágva  lecsapta  az  asztalra  a  mappát,  és  leült Agathával  szemben.  John  elfoglalta  a  mellette  levő  széket,  kicsit távolabb az asztaltól, Wilkes látóterén kívül.

–  Inkább  vegye  megtiszteltetésnek,  Mrs.  Raisin,  hogy  két  ilyen magas  rangú  tiszt  hallgatja  ki  –  jelentette  ki  pökhendien  Wilkes.  – Normális  esetben  az  olyanokat,  mint  maga,  meghagynánk  egy rendőrnek, de Glass nyomozó ragaszkodott hozzá, hogy jelen lehessen, és több olyan dolog is van, amiről szeretném hallani a magyarázatát.

–  Több  dolog?  –  kérdezett  vissza  aggodalmaskodó  hangsúllyal Agatha. – Ez úgy hangzik, mintha túl sok lenne magának egyszerre, de megteszek  minden  tőlem  telhetőt.  Szeretne  egy  kis  időt,  hogy bemelegítse az agysejtjeit?

–  Nagyon  vicces,  Mrs.  Raisin,  de  nem  azért  jöttem  ide,  hogy…  – Wilkes  megfordult,  és  Johnra  nézett,  aki  az  ujját  ideges  gyorsasággal húzta el a torka előtt, így próbálva rávenni Agathát, hogy vegyen vissza. – Jól érzi magát, Glass?

–  Á…  igen,  uram  –  válaszolta  John,  és  gyorsan  megigazította  a gallérját. – Ez a gallér egy kicsit dörzsöli a nyakamat.

Wilkes gyanakodva méregette, aztán visszafordult Agathához.

– A vallomása – lengette meg Agatha előtt a dokumentumot – nagyon nyugtalanító. Számos kérdést vet fel, de legfőképpen világosan mutatja, hogy  maga  beleavatkozik  egy  rendőrségi  vizsgálatba.  Hajlok  rá,  hogy most  azonnal  letartóztassam,  és  az  1996-os  rendőrségi  törvény  alapján megvádoljam magát egy rendőrtiszt akadályozásával…

John dobolt az asztalon, hogy magára vonja Wilkes figyelmét, aztán a homlokát ráncolva finoman megrázta a fejét. Wilkes rámeredt.

– Nem…? Akkor talán legyen inkább a rendőrség idejének pazarlása –  váltott  taktikát  Wilkes.  –  Az  1967-es  büntető  törvénykönyv  alapján ezért akár hat hónapot is kaphat!

John felsóhajtott, és megint megrázta a fejét.

–  Ha  van  annyira  ostoba,  hogy  megfelelő  ok  és  sziklaszilárd bizonyíték  nélkül  letartóztat  –  emelte  fel  az  ujját  figyelmeztetően Agatha –, beperelem a mircesteri rendőrséget jogtalan őrizetbe vételért, és  személy  szerint  magát,  amiért  a  folytonos  üldözésével  szorongást okoz  nekem!  Mire  vége  a  pernek,  nem  lesz  állása,  és  elbúcsúzhat  a nyugdíjától is!

Wilkes hátradőlt a székében, hogy diszkréten szót váltson Johnnal.

– Megteheti?

John rezignáltan bólintott.

– Tudja, Glass – ámult el Wilkes teljesen szembefordulva Johnnal –, néha nem is tudom, kinek az oldalán áll!

–  Ez  nem  oldalak  kérdése  –  jegyezte  meg  John.  – A  helyes  eljárás számít.

– Magának az számítson, hogy azt tegye, amit én mondok, felügyelő! – mordult rá Wilkes.

– Magát kellene megvádolni a rendőrség idejének vesztegetésével! – Johnt  kezdte  hatalmába  keríteni  a  düh.  Agatha  kétségbeesetten húzogatta  az  ujját  a  torka  előtt,  de  közben  Wilkest  figyelte.  –  Arra kellene  koncentrálnia,  hogy  megfelelő  módon  folytassa  a  nyomozást, ahelyett, hogy Agathát vegzálja!

–  Ó!…  Most  már  „Agatha"?  –  somolygott  Wilkes  ravaszul, tudálékosan.  –  Értem.  Az  ujja  köré  tekerte  magát,  nem  igaz,  Glass? Bevetette  a  nőiességét,  hogy  becsalogassa  a  hálószobájába,  ugye? Fogadok,  hogy  bármit  megtenne,  amit  csak  akar,  ha  már  ágyba  vitte magát! Az ilyen ribancok, mint ő, így kaparintják meg, amit akarnak!

John  felhördült,  Wilkesre  vetette  magát,  és  torkon  ragadta.  Agatha egy  pillanat  alatt  az  asztal  másik  oldalán  termett,  és  befurakodott kettőjük közé.

– Na, na, fiúk! – szólt rájuk olyan hangsúllyal, amit normális esetben Boswell  és  Hodge  számára  tartott  fenn.  –  Nekem  például  elegem  van ebből, és a kihallgatást befejezettnek nyilvánítom.

–  Ennek  még  koránt  sincs  vége,  Glass!  –  sziszegte Wilkes.  Fogta  a mappáját, és kiviharzott a helyiségből.

– Köszönöm – zihált erősen John. – Ha nem lépsz közbe, én…

–  Tudom  –  válaszolta  Agatha.  –  Úgy  érezted,  kötelességed megvédeni a becsületemet és a jó híremet. Soha ne tedd ezt még egyszer Wilkesszel!  Tökéletesen  képes  vagyok  vigyázni  magamra  az  ilyen alakokkal szemben, de… – Agatha odahajolt a férfihoz és megcsókolta – …szeretlek érte.

–  Hazaviszlek  –  ajánlotta  John  kedves  mosollyal.  –  Várj  meg  itt, amíg összeszedem a holmimat.

Agatha nézte, ahogy John kimegy, és amint becsukódott az ajtó, úgy érezte, mintha egy gong szólalt volna meg a mellkasában – nem, nem is gong,  hanem  autókürt! Az  előbb  azt  mondta,  hogy  „szereti?  Ez  a  szó nem  gyakran  szaladt  ki  a  száján. Az  előbb  azt  mondta  Johnnak,  hogy szereti? Nem, bizonyára nem. Csak egy futó megjegyzés volt, nem igazi vallomás. Az más, nem igaz? Vagy mégis az volt? Mit is érez valójában John iránt? Megrázta a fejét, hogy kitisztuljon az agya. Ez olyasvalami volt,  amit  nagyon  át  kell  gondolnia,  és  egyedül  kell  átgondolnia, valószínűleg  egy  vagy  két  pohár  Primitivo  segítségével.  John  talán hazaviszi,  de  meg  fogja  érteni,  ha  nem  hívja  be. Agatha  összehúzta  a szemöldökét,  és  benyúlt  a  táskájába  a  tükörért  és  rúzsért.  Nem  biztos, hogy  ma  este  „a  hálószobájába  akarja  csalni  Johnt,  de  egy  lánynak akkor is a lehető legjobban kell kinéznie.

Másnap  reggel  az  ébresztő  rádiója  hangjára  ébredt.  Nyugtalanul  aludt, most  ásítozott,  az  ágy  szélén  ülve  igyekezett  lerázni  magáról  az  álom béklyóját. Előző este megpróbálta nyugodtan rendezni a gondolatait, de nagyon  késő  volt,  többször  hívta  a  kórházat,  hogy  Margaret  felől érdeklődjön, és sem egy üveg bort nem sikerült kibontania, sem pedig tisztáznia  magában  a  John  Glass  iránti  érzelmeit,  mielőtt  elaludt  a kanapén.  Most  azonban  sűrű  nap  várt  rá,  és  fel  kellett  töltődnie energiával. Ma első lesz a kávé, gondolta, utána a zuhanyozás. Boswell és Hodge boldogan szaladtak le előtte a korai reggelire.

Agatha  első  úti  célja  a  túlságosan  is  ismerős  mircesteri  kórház recepciója  volt.  Miközben  leparkolt,  látta,  hogy  Alf  Bloxby  éppen távozik,  tehát  tiszta  a  levegő,  nyugodtan  meglátogathatja  Margaretet. Megkapta  az  útbaigazítást  az  osztályra,  ahol  Margaret  feküdt  egy oldalsó szobában, de amikor odaért, egy fiatal ápolónő megállította.

– Hogy van Mrs. Bloxby? – érdeklődött Agatha. – Bemehetek hozzá?

– Nagyon sok mindenen ment keresztül a tegnap éjszakai műtét miatt – magyarázta a nővér –, szerencsére azonban erős asszony, és nem volt semmi  komplikáció. Aludt  egy  keveset,  de  ébren  volt,  amikor  néhány perccel ezelőtt megnéztem. Ha megint elaludt, kérem, ne ébressze fel, és ne maradjon túl sokáig.

–  Nem  fogok  –  ígérte  Agatha,  és  benyitott  a  szobába.  Az  ágy, amelyben  Margaret  feküdt,  túl  nagynak  tűnt  hozzá  képest,  csövek  és kábelek  kötötték  össze  infúziós  zacskókkal  és  monitorokkal.  Agatha megkönnyebbülten látta, hogy a nyílnak nyoma sincs, a sebész a műtét során eltávolította. Az ajtó csukódásának hangjára Margaret Agatha felé fordította a fejét.

–  Jó  reggelt,  Mrs.  Bloxby  –  erőltetett  magára  egy  mosolyt Agatha, pedig egy könnycsepp gördült le az arcán.

– Jó reggelt, Mrs. Raisin – üdvözölte szintén mosolyogva Margaret. – Attól tartok, ma nem tudom megkínálni egy pohár sherryvel.

– Még egy kicsit korán van – mondta nevetve Agatha, és leült az ágy szélére.  –  Ó,  Margaret,  annyira  sajnálom! Az  egész  az  én  hibám! Azt hittem,  te  is  meghaltál,  mint  Sir  Godfrey!  Ha  én  nem  lettem  volna, akkor soha…

–  Csitt,  Agatha!  –  Margaret  kinyúlt,  és  megfogta  Agatha  kezét.  – Nem a te hibád. Én voltam rossz helyen, rossz időben. Ha csak egyetlen lépéssel balra állok, akkor egyáltalán nem talált volna el az a dolog.

– És ha néhány centivel jobbra állsz…

– De nem álltam, nem igaz? És most arról az imáról, amit tegnap este mondtál…

Még  néhány  percig  társalogtak,  aztán  Margaret  elálmosodott,  és Agatha  hagyta  pihenni.  Megígérte,  hogy  amilyen  hamar  csak  tud, megint eljön. Margaret szobája előtt egy pillanatra megállt, összeszedte magát, és elindult megkeresni Roy Silvert.

Örömmel  látta,  hogy  Roy  felült  az  ágyban,  az  arcán  a  duzzanat jócskán  csökkent,  bár  a  zúzódások  sötét  színei,  mint  egy  olajfolt  a járdán, erősebbek voltak, mint korábban.

– Most meg mi az ördögöt csináltál, édesem? – üdvözölte Agathát. – Egy temetőben az éjszaka közepén?

– Honnan tudod…?

–  Az  egész  kórház  erről  beszél!  –  kiáltott  fel  Roy  nyilvánvaló élvezettel. – Elvégre nem mindennap hoznak be valakit, akit lenyilaztak. Ez  most  itt  a  fő  beszédtéma!  Hogy  van  Mrs.  Bloxby?  Azt  mondták, rendbe fog jönni.

– Úgy tűnik, jól van.

–  Toni  bejött  hozzám  az  irodába  menet.  Ő  Bill  Wongtól  hallott  a tegnap  estéről.  Szegény  Toninak  rettenetes  bűntudata  van,  amiért  nem volt ott veled a temetőben. Azt gondolja, akkor nem így történt volna.

–  Talán.  Másrészt  viszont  lehet,  hogy  belőle  lett  volna  a  második áldozat.

–  Ahogy  belőled  is  lehetett  volna,  drágám!  Tényleg  óvatosabbnak kell lenned. Nem akarom, hogy történjen veled valami.

–  Ne  aggódj,  Roy.  Tudok  vigyázni  magamra.  Szóval…  hogy  érzed magad?

Roy elmagyarázta, hogy várhatóan kikerül a kórházból a hétvégén, és megbeszélték,  hogy  mit  fognak  csinálni,  amíg Agathánál  marad,  de  a lovaglást  kizárta  egy  időre.  Agatha  ezt  követően  elindult  az  utolsó látogatásra, ezúttal a szülészeti osztályra.

Meglepően nyugodtnak, szinte csendesnek találta a szülészetet. Úgy képzelte, pokolian zűrzavaros hely lesz, állandó sikoltozással és sírással, és  mindenfelé  büdös  kis  takarókötegeket  hurcolnak,  mint  valami fertőzést.  Elhangzott  időnként  egy-egy  sikoltás,  jajgatás  vagy gurgulázás,  de  összességében  meglehetősen  nyugodt  volt  a  légkör.  A legkevésbé  megnyugtató  jelenség  az  a  fiatalember  volt,  aki  ott  állt előtte:  Pók,  tiszta  fehér  ingben,  zakóban,  tiszta  farmerben  és  ideges arckifejezéssel.

–  Mrs.  Raisin!  –  kiáltott  fel  széles  vigyorral.  –  Jöjjön  ide! Megmutatom Amyt  és  Graysont.  Pillanatnyilag  mind  a  ketten  békésen szunyókálnak.

Pók egy közeli ágyhoz vezette Agathát, ahol Amy aludt nyugodtan, mellette  pedig  ott  állt  egy  átlátszó  műanyag  gyermekágy.  Pók Agatha szája elé tartotta az ujját, hogy jelezze, csendben kell maradni, és mind a ketten  a  kiságy  fölé  hajoltak.  Egy  apró,  ráncos  kis  arcot  és  pici  kezet lehetett  látni  a  kék  takaró  fölött.  Grayson,  gondolta  Agatha, tulajdonképpen cuki, de korántsem olyan elragadó, mint az ő bármelyik macskája. Pók, még mindig vigyorogva, elvezette onnan.

– Csodálatos, ugye? – kérdezte.

–  Grayson  nagyon  aranyos,  Pók  –  válaszolta Agatha  a  tőle  telhető legnagyobb meggyőződéssel.

–  Köszönöm  a  virágot  meg  a  holmikat.  Épp  időben  érkeztek.  Ma jönnek haza. Már alig várom!

– Egy gyors kérdés – mondta Agatha. – Vissza tud emlékezni, hogy az íjászoknál ki nevezte el a céltáblákat Graysonnak?

– A Pride család lehetett – válaszolta Pók az órájára nézve. – De most rohannom kell. Állásinterjúm lesz egy raktárban.

–  Sok  szerencsét  –  mondta  Agatha,  és  nézte,  ahogy  a  férfi végigszalad  a  folyosón.  Egy  kisbaba  azonnal  fülsiketítő  üvöltésbe kezdett. Agatha távozott, mielőtt beindult volna a láncreakció.

Amikor megérkezett az irodába, egyedül Toni ült az asztalánál.

– Agatha! – pattant fel Toni, és odaszaladt hozzá. – Mrs. Bloxby jól van? Maga jól van? Jöjjön be és üljön le.

– Mrs. Bloxby rendbe fog jönni – felelte Agatha –, velem pedig nincs semmi  baj.  Nem  engem  lőttek  meg  egy  nyíllal.  Meg  kell  találnunk azokat a gazembereket, Toni!

– Igen, persze – helyeselt a lány. – Mindent megteszek, amit tudok, hogy segítsek, és… a tegnapi ebédidőről…

– Ó, te jó isten, nehogy elkezdj magyarázkodni – állította le Agatha. –  Ha  bocsánatot  kérsz,  akkor  nekem  is  bocsánatot  kell  kérnem,  és életünk hátralevő részét azzal fogjuk tölteni, hogy minden alkalommal bocsánatot  kérünk,  amikor  valamelyikünk  mond  valami  hülyeséget. Túlságosan jól ismerjük egymást az ilyen ostobasághoz.

–  Rendben  –  vigyorodott  el Toni,  és  örült,  hogy  visszatért  a  régi-jó főnöke.

–  Megvallom,  hogy  nem  aludtam  túl  sokat  –  mondta  Agatha  –, úgyhogy  nemsokára  indulok  haza.  Ma  este  találkozóm  van  Freddy Evansszal.

–  Nekem  is  ott  kell  lennem  –  jelentette  ki  Toni.  –  Nem  kerülhet megint valami kutyaszorítóba teljesen egyedül.

–  Ne  aggódj,  ezúttal  megtettem  minden  szükséges  óvintézkedést  – felelte Agatha –, de szeretném, ha felhajtanád az embereket a laborban, és gondoskodj róla, hogy megkapjuk azt a jelentést.

Agatha  felsorolt  még  néhány  dolgot,  ami  pár  órára  lefoglalja Tonit, aztán hirtelen bejelentette, hogy fáradt, és elindult az irodából hazafelé.

Otthon  megnézte  magát  a  tükörben.  A  fekete  szoknya,  amit  viselt, rövidebb volt, mint normál esetben, de elég jó hozzá a lába. Mindig is hitte,  hogy  a  lába  a  legszemrevalóbb  benne  –  nem  olyan  hosszú,  mint Alice-é  vagy Tonié,  de  formás,  különösen  átlátszó  fekete  harisnyában, fekete  magas  sarkú  cipővel.  Ahogy  a  szoknya  csöppnyit  rövidebb,  a cipője  sarka  egy  kicsit  magasabb  volt  annál,  mint  szerette  volna.  Roy azt mondta, Evans elég alacsony, úgyhogy Agatha sokkal magasabbnak fog  látszani  nála.  Ez  talán  nem  zavarja  túlságosan  a  férfit  –  elvégre  a legtöbb ember, akit ismer, magasabb nála –, de Agatha úgy érezte, ezek erőteljesebb  megjelenést  biztosítanak  számára,  és  bármit  gondoljon  is Evans,  bizonyos  pszichológiai  előnyt  is  jelent. A  sötétvörös  blúzt  sem választotta volna egy üzleti találkozóra, de összességében úgy gondolta, hogy  a  stílusa  ordenáré,  olcsó  és  kacér  –  nagyjából  tökéletes,  hogy lenyűgözzön egy olyan férfit, mint Freddy Evans.

Fél  órával  később  a  Vörös  Oroszlán  egyik  asztalánál  ült  az  ablak mellett,  és  kinézett  a  carselyi  főutcára.  Unalmas  este  volt,  de  még maradt  annyi  a  nappali  világosságból,  hogy  Agatha  elláthasson  a környező épületek között balra és jobbra. Nagyon kevés autó parkolt a közelben,  rengeteg  hely  maradt  a  fekete  Jaguár  számára,  amikor  az  a kocsma előtt lassított és megállt.

Egy  keménykötésű,  felnyírt  frizurás,  fekete  pólót  és  fekete  öltönyt viselő harmincas férfi szállt ki a vezetőülésből. Megállt, körülnézett az utcán, nem lát-e valami szokatlant, közben a kocsi ajtaja szélesre tárva, a motor járt. Majd behajolt az autóba, bólintott az utasnak, és becsukta az ajtót.

Freddy  Evans  a  járdára  lépett.  Jó  húsz  évvel  idősebb  volt  a sofőrjénél,  és  sokkal  kisebb  termetű,  rövid,  sötét  haja  őszült  a halántékánál. Agatha  úgy  vélte,  túl  öreg  már  ahhoz,  hogy  kék  öltönyt vegyen  fel  fehér,  gallér  nélküli  inggel  és  fehér  teniszcipővel.  Ez  a fiatalabb férfiak stílusa volt. Nem, helyesbített magában, stílusról itt szó sem volt. Úgy nézett ki, mint egy férfi, aki kölcsön kapta a cipőjét, és a nagyapjától  örökölt  inget  vette  fel.  De  még  ebből  a  távolságból  sem lehetett  nem  észrevenni  keskeny,  gonosz  szemének  sötét  hidegségét. Agatha hátratolta a székét, és elébük sietett.

–  Jó  estét,  uraim!  –  üdvözölte  őket,  és  felöltötte  legragyogóbb professzionális mosolyát. – Örülök, hogy el tudtak jönni. – Agatha kezet nyújtott  Evansnak.  A  férfi  egy  pillanatig  kifejezéstelen  tekintettel bámult Agathára, aztán minden lelkesedés nélkül belement, hogy kezet rázzon  vele.  Agatha  úgy  érezte,  felesleges  gesztus  volt  felajánlani  a kézfogást  Evans  sofőrjének,  aki  fürkésző  pillantással  mérte  fel  a kocsmát, akárcsak korábban az utcát.

– Egy kicsit arrébb foglaltam asztalt magunknak – mondta Agatha, és megigazította a vállán a táskája pántját. – Erre tessék!

Evans  a  pultnál  álldogáló  néhány  törzsvendéget  bámulta.  Volt,  aki felnézett,  amikor  a  két  ismeretlen  vendég  belépett,  de  egyikük  sem bocsátkozott  szemkontaktusba,  és  sietve  folytatták  a  sörözést  és  a kocsmai beszélgetést. Nők nem voltak a helyiségben, mindössze néhány férfi  ült  az  asztaloknál,  és  az  esti  újságot  olvasták  vagy  a  kocsmai ételeket majszolták. Agatha egy oldalsó ablak melletti asztalhoz vezette őket. Evans egy másikra mutatott, pár méterrel odébb, az árnyékban.

– Ne oda – mondta, és elfoglalta az egyik széket, háttal a falnak. – Ide ülünk.

– Remek – válaszolta Agatha, még mindig mosolyogva, és figyelte, ahogy  a  sofőr  nagy  testével  benyomul  az  Evans  melletti  ülőhelyre.  – Mit  hozhatok  maguknak?  –  Agatha  most  halkabban  folytatta.  –  Nem ajánlom,  hogy  itt  együnk,  ahhoz  képest  viszont,  hogy  egy  egyszerű falusi kocsma, egész jó a burgundijuk.

– Rendben – egyezett bele Evans –, de Dannynek limonádét. Ő nem iszik.

– Nem iszik… és nem is beszél sokat, igaz? – humorizált Agatha.

A két férfi rezzenéstelen arccal bámult rá.

– Hozom a bort – mondta, és a pulthoz sietett.

Pillanatok  múlva  visszatért  egy  üveg  vörösborral,  nyomában  a pultossal,  aki  két  borospoharat  hozott  és  egy  pohár  limonádét. Agatha leült, és kitöltötte a bort.

–  Egészségükre!  –  emelte  magasba  a  poharát.  Evans  kegyeskedett koccintani, de közben nem vette le a szemét a különös nőről. – És most lássuk  az  üzletet  –  tette  hozzá  Agatha,  és  a  táskájából  elővette  a telefonját, egy borítékot, egy jegyzetfüzetet és egy tollat.

Szépen elrendezte őket az asztal egyik oldalán, a telefont gondosan egy vonalban helyezte el a többi holmival.

–  Ez  új  –  mondta  büszkén.  –  A  régit  leejtettem,  darabokra  tört. Katasztrófa.  Borzasztóan  kellemetlen,  amikor  az  összes  kapcsolatot  és minden mást át kell vinni egy új telefonba, nem igaz?

– Gerald Pride – szólalt meg Evans – mikor kereste meg magát?

– Valójában nem keresett meg – válaszolta Agatha, miközben arcán elhalványult a mosoly, és maciszemeivel Evanst fixírozta. – Én léptem kapcsolatba vele.

– A telefonban nem ezt mondta nekem.

– Részletkérdés – jelentette ki Agatha, és a hangja most mély volt és határozott,  mivel  magára  öltötte  a  kemény  akaratú  üzletasszony szerepét.  –  Beszéltem  vele,  és  tető  alá  tudom  hozni  a  szerződést,  amit maga akar.

– Úgy hallottam, van saját terve.

– A saját tervét el fogja vetni, és velünk tart.

– Miért ilyen biztos benne?

– Mert ha nem teszi, gondoskodom róla, hogy mindent elveszítsen.

–  Valóban?  – A  szkeptikusnak  tűnő  mosolytól  ráncok  jelentek  meg Evans  szája  sarkában,  és  a  férfi  kissé  megrázta  a  fejét.  –  Ezt  meg hogyan fogja elérni?

Agatha kibontotta a borítékot, és négy fényképet tett az asztalra.

– Ezek Gerald Pride és barátnője fotói. A felesége, Stephanie Pride, a Pride  &  Harkness  vezető  üzlettársának,  Andrew  Harknessnek  az unokahúga.  Ha  Stephanie  meglátja  ezeket  a  fotókat,  a  nagybácsijával kirúgatja Pride-ot a cégből. Jelenleg Pride-dal lakik egy házban, amelyet a szüleitől örökölt. Andrew bácsi gondoskodni fog róla, hogy Stephanie megtarthassa a házat. A válás Pride-nak a vállalkozásába, az otthonába és mindannak a nagy részébe fog kerülni, amit Sir Godfrey vagyonából megkaphat.  Ha  viszont  a  mi  térfelünkön  játszik,  Stephanie  soha  nem fogja  látni  ezeket  a  fotókat,  nem  lesz  válás  és  mi  mindannyian  csinos összeghez jutunk.

–  Voltak  kétségeim  magával  kapcsolatban  –  morfondírozott  Evans hátradőlve, halvány mosollyal az ajkán. – Ezért körbeérdeklődtem. Azt a fülest kaptam, hogy maga kemény dió, és legtöbbször megkapja, amit akar.  Most  már  látom,  hogyan  tett  szert  erre  a  hírnévre.  Nem  fél mocskosan játszani. Szerintem mi tudnánk együtt bizniszelni.

– Örülök, hogy vette a fáradságot, és érdeklődött rólam, Mr. Evans. Tisztelem  ezt  a  fajta  alaposságot.  Mindig  jó  tisztázni,  kivel  állunk szemben.  Ezért  tudom,  hogy  meg  fogja  érteni,  miért  gondoltam  úgy, hogy  jó  ötlet,  ha  én  is  tudakozódom  kicsit  maga  felől.  Meglehetősen nagy hírneve van.

–  Higgye  el,  Mrs.  Raisin,  a  híremmel  vívom  ki  a  tiszteletet.  Az emberek, akikkel kapcsolatba kerülök, tudják, hogy velem nem érdemes ujjat húzni.

–  Ó,  nagyon  is  elhiszem  –  felelte Agatha,  miközben  összeszedte  a fotókat, és visszacsúsztatta őket a borítékba. – Ezért teregettem ki maga előtt az összes kártyámat. Szeretném, ha tudná, hogyan fogom játszani ezt a játékot, még mielőtt belevágunk. Sok pénzt lehet itt keresni, de én nem akarom úgy végezni, mint Roy Silver.

–  Silver  egy  idióta  volt,  olyasmiket  ígérgetett,  amit  nem  tudott megtartani.  Csúnyán  cserbenhagyott.  Nem  azért  fizetek,  hogy packázzanak velem, Mrs. Raisin.

–  Álmomban  sem  gondolnék  rá,  Mr.  Evans.  Gondolom,  hogy  azért dobta  ki  Royt  az  irodám  előtt,  mert  tudta,  hogy  segítek  elterjeszteni  a hírt, hogy mi történik, ha valaki csalódást okoz Freddy Evansnak.

– Silver azt kapta, amit megérdemelt – vonta meg a vállát Evans. – Maga is megkapja ugyanazt, ha rosszul keveri a kártyáit.

– Nem ijedek meg egy ilyen kis embertől, mint maga – tréfálkozott Agatha –, de nem félek Danny nagyfiútól sem.

– Pedig jobban tenné! – mordult fel Evans. – Csak egyet szólok, és Danny  kóstolót  ad  magának  a  verésből,  amit  a  maga  haverja,  Silver kapott tőlünk, és ő a hölgyekkel sem gyengéd!

–  Biztos  vagyok  benne,  hogy  a  szó  semmilyen  értelmében  nem gyengéd  –  mondta  Agatha,  aztán  közvetlenül  a  telefonjába  beszélt:  – Azt  hiszem,  mindent  begyűjtöttem,  amire  szükségem  van  ezen  a megbeszélésen. Ehhez mit szólnak, fiúk?

John  Glass  jelent  meg  az  asztalnál  egyik  irányból,  Bill  Wong  a másikból.

–  Talán  többet  is,  mint  eleget,  Mrs.  Raisin  –  mondta  John,  és felmutatta rendőrségi jelvényét. Evans éktelen haraggal nézett Agathára.

–  Te  jó  ég!  –  mondta  Agatha  színlelt  meglepődéssel.  –  Az  új telefonomon  bizonyára  végig  vonalban  maradtam  Glass  felügyelővel. Mindent hallott.

Evans  az  asztalon  keresztül  Agathára  vetette  magát,  de  ő  felállt, hátralépett  és  felborította  a  székét.  Danny  ugyanakkor  benyúlt  a dzsekijébe,  és  előhúzott  egy  csillogó,  sötét,  botszerű  szerszámot.  John felé  suhintott  vele,  aki  félrehajolt,  aztán  mind  a  ketten  megálltak,  és farkasszemet néztek egymással.

–  Nahát,  nahát!  –  mondta  John.  –  Egy  rendőrségi  gumibot.  Ilyet  se láttam már vagy harminc éve.

Danny  megint  suhintott,  de  John  hátrahajolt,  kivédte  a  találatot,  és felemelt  egy  apró  könnygázsprayt.  Küldött  belőle  egy  adagot  Danny szemébe.  A  nagydarab  ember  felüvöltött  fájdalmában,  és  a  földre zuhant, a gumibot kiesett a kezéből és elgurult a padlón.

Közben  Evans  Bill  Wonggal  küzdött.  Bill  megbotlott  Agatha székében,  mire  Evans  kiszabadult,  és  futva  megcélozta  a  kijáratot,  de Agatha  felemelte  a  térdét,  és  a  cipője  sarkával  átdöfte  a  férfi teniszcipőjét.  Evans  fájdalmasan  visítva  előrezuhant:  „Eltörted  a lábamat, te dög!", és véres teniszcipőjét szorongatta. Agatha felkapta a gumibotot a földről, a válla magasságába emelte, és megcélozta vele a férfi arcát. Egy erős kéz ragadta meg a csuklóját.

– Indokolt erőszakot alkalmazunk, Agatha – szólt halkan Bill Wong. –  Csakis  indokolt  erőszakot.  Különben  ugyanolyan  rosszak  vagyunk, mint ők.

Előrehajolt,  hogy  rákattintsa  Evansra  a  bilincset,  ahogy  John ugyanezt tette Dannyvel.

– Pokolian fáj, ugye, Danny? – kérdezte. – Most vak vagy, de Roy Evansszal  ellentétben  néhány  óra  múlva  te  rendbe  jössz.  Ez  az  egyik újdonság,  amit  mostanában  használunk:  PAVA  spray.  Sokkal hatékonyabb, mint a régi gumibot.

Két  egyenruhás  rendőr  érkezett  a  konyha  felől,  és  felállították Dannyt,  a  másik  kettő  ugyanezt  tette  Evansszal.  Bill  gumikesztyűt húzott,  elvette  a  botot  Agathától,  és  egy  bizonyítéktartó  tasakba csúsztatta.

–  Gondolod,  hogy  ez  az  állat  ezt  használta  Roynál?  –  kérdezte Agatha.

–  Lehetséges  –  biggyesztette  le  az  ajkát  Bill.  –  A  törvényszéki szakértők  biztosan  meg  tudják  majd  mondani.  –  Aztán  a  foglyokat kísérő  rendőrök  felé  fordulva  hozzátette:  –  Mind  a  kettőnek  orvosi ellátásra lesz szüksége, ha már őrizetben lesznek.

A  pult  mellett  elhaladva  Bert  Simpson,  Agatha  takarítónőjének, Dorisnak a férje üdvözölte Agathát.

–  A  fenébe  is,  Mrs.  Raisin  –  harsogta  Bert,  és  a  cimborái  köré gyűltek.  –  Ez  volt  a  legizgalmasabb  dolog,  ami  a  Vörös  Oroszlánban valaha  történt  azóta,  hogy  kijelentette  előttünk,  hogy  akkor  sétafikál meztelenül a kertjében, amikor csak kedve tartja.

–  Az  a  célom,  hogy  örömöt  szerezzek,  Bert.  –  Agatha  rájuk kacsintott, és kisétált az utcára.

John  és  Bill  végignézték,  ahogy  Evanst  és  Dannyt  berakják  egy rendőrségi furgon hátuljába, miközben két fiatal rendőr azon vitatkozott, melyikük vezesse a Jaguárt a kapitányságra.

– Ez lehetett az az autó, amivel elrabolták Royt – mondta Agatha. – Begyömöszölték a csomagtartóba. Talán találunk ott vérnyomokat vagy hajszálakat. Szilárd bizonyíték.

– A törvényszéki szakértők át fogják vizsgálni – nyugtatta meg Bill.

– Azért  nyissuk  csak  ki  –  mondta  John.  –  Gyorsan  belenézhetünk, csak ne nyúljunk semmihez.

Az  egyik  rendőr  megnyomott  egy  gombot  a  kulcstartón,  és  a csomagtartó  ajtaja  lassan,  automatikusan  felnyílt.  Átlátszó  műanyag szatyrokban  tengersok  kék-sárga  Mircester  United-holmi  hevert  a raktérben.

– Nem ilyen volt rajtad valamelyik nap? – kérdezte csodálkozva Bill.

– De igen, valóban – mosolygott Agatha, és erősen elgondolkodott. – Evans  veje  a  Mircester  United  egyik  igazgatója.  Így  juttatták  be  a hamisított árucikkeket a stadionba! Danny bizonyára egy magánparkoló területére vitte két VIP-utasát. Senki sem kutatná át a klub igazgatóját szállító  autót.  Aztán  egyszerűen  szétosztották  a  lakájaiknak,  akik csendben elpasszolták a szurkolóknak.

– Ez a rendőrségre tartozik? – kérdezte John.

– Gondolom, igen, ha a Mircester vagy bármelyik másik érintett klub feljelentést  tesz  –  válaszolta  Agatha,  aztán  felkacagott.  –  Patrick  és Simon  nagyon  dühösek  lesznek  rám,  amiért  még  előttük  megoldottam az esetüket!

– Sajnálom, Agatha – szabadkozott John bocsánatkérő hangon –, de még egyszer vissza kell mennünk a kapitányságra.

– A mircesteri rendőrkapitányság és a mircesteri kórház… – sóhajtott Agatha. – Úgy látszik, több időt töltök ott, mint otthon!

Tizedik fejezet
–  Jó  reggelt,  Mr.  Pride  –  csicseregte  Agatha  kellemes,  ugyanakkor céltudatos telefonhangon. – Itt Agatha Raisin.

–  Nincs  semmi  mondanivalóm  a  maga  számára  –  válaszolta mogorván Gerald Pride. – Kérem, ne…

– Ne tegye le, Mr. Pride. Pillanatnyilag maga nagy bajban van. Ez a telefonhívás megmentheti az irháját.

– Miről beszél?

–  Muszáj  katalogizálnom  a  maga  összes  gondját,  Mr.  Pride?  Ez  az egész  tényleg  eléggé  lehangoló.  De  mégis,  tessék.  A  lista  élén  az  az egyetlen  dolog  áll,  ami  közös  bennünk:  mind  a  ketten  az  apja gyilkossági ügyének gyanúsítottjai vagyunk.

– Ez képtelenség! Nem öltem meg az apámat!

– Én sem, Mr. Pride, de van egy bizonyos magas rangú rendőrtiszt, aki  imádná  rám  kenni  a  gyilkosságot.  Aztán  amikor  rá  nem  jellemző módon  a  józan  esze  kerekedik  felül,  és  másra  kell  összpontosítania  a figyelmét, akkor magát veszi célba.

– Miért tenné?

–  Ugyan  már,  Mr.  Pride,  maga  ügyvéd  –  tudja,  hogy  működnek  az ilyen  dolgok.  Megvizsgálja,  ki  nyerte  a  legtöbbet  az  öregember halálával, és ez valószínűleg maga. Miután megállapította az indítékot, eldönti,  hogy  megvolt-e  a  gyanúsítottjának  a  lehetősége  a  bűntettre. Azaz járhatott-e az erdőben az apja halálának idején.

– Nem tud. Holtbiztos alibim van. Otthon voltam a feleségemmel.

–  Csak  ez  idáig,  Mr.  Pride…  vagy  jobban  szeretné,  ha  inkább Geraldnak szólítanám?

– Nem, nem szeretném.

–  Hát,  én  akkor  is  Geraldnak  fogom  hívni.  Ez  idáig,  Gerald, Stephanie  igazolta  az  alibijét,  de  mi  van,  ha  megváltoztatja  a vallomását? Mi van akkor, ha úgy dönt, hogy tekintettel a szép Lower Burlip-i házuk méretére és arra a tényre, hogy alig beszélnek egymással és  nem  sok  időt  töltenek  ugyanabban  a  szobában,  nem  lehet  biztos benne, hogy maga nem szökött ki a házból valamikor?

– Miért tenné ezt a feleségem?

– Mert gyűlöli magát, Gerald. Mindent tud a viszonyáról Petulával, és  már  majdnem  készen  áll  rá,  hogy  lapátra  tegye  magát.  Elmegy  a rendőrségre, és elmegy a nagybátyjához. Egy függőben levő gyilkossági nyomozás  és  az  unokahúga  kilátásba  helyezett  válásának  hallatán Andrew  bácsi  gyorsabban  kiteszi  magát  az  ajtón,  mint  hogy  annyit mondhatna, „fapapucs".

Látja,  Gerald,  hogyan  gyűlik  a  bajok  listája?  Nem  lesz  munkája,  a hírneve  megtépázva,  ami  azt  jelenti,  hogy  senki  nem  akar  majd  szóba állni magával, nem  lesz  otthona,  mert  Stephanie  és  a  nagybácsija  nem engedik  ki  a  házat  a  kezeik  közül.  Maga  ellen  nyomozást  folytat  a rendőrség,  aztán  továbbra  is  ott  lesz  az  apja  birtokával  kapcsolatos összes probléma, amivel meg kell birkóznia. Bár nem valószínű, hogy túl  sok  haszna  lesz  belőle,  ha  egyszer  Stephanie  és  Andrew  bácsi megkaparintják.

– Miből gondolja, hogy maga bármit is tehetne bármelyik ügyben?

– Nem gondolom, Gerald, hanem tudom, hogy tehetek. Csak annyi a dolga, hogy segít nekem megszervezni egy kis összejövetelt…

Agatha  végigvezette  a  kocsiját  a  keréknyomoktól  barázdált  úton,  és felszisszent,  amikor  az  alváz  csikorogva  súrolta  az  úttestet.  Fontolóra vette, hogy megáll és leparkol, ahogyan a Carseworth-majorságban tett előző  látogatásakor  tette,  aztán  eszébe  jutott,  hogy  a  gumicsizmáját  a konyhaajtó mellett hagyta, hogy majd lemoshassa róla a sarat. Ismét a sötétzöld  szoknyát  és  kabátot  viselte,  hozzájuk  illő  zöld  cipővel, amelynek nem volt túl magas a sarka a gyalogláshoz, de ezen az úton nem birkózott volna meg vele – és szarvasbőrből volt. Szenvedjen csak az autó!

– Mi ez az egész, Mrs. Raisin? – kérdezte Agatha utasa, Petula.

–  Én  abban  reménykedem,  hogy  megoldás  lesz  –  felelte  Agatha, miközben  a  kormánykerékkel  birkózott.  –  Esély  minden  érintett számára, hogy boldogulhasson élete hátralevő részében.

Az  úttest  kiegyenlítődött  és  kiszélesedett,  amikor  elértek  a  házhoz, ahol két autó parkolt a bejárat melletti lépcsőnél. Gerald Pride-é volt az egyik,  Benny  Lambert  ősrégi  Land  Rovere  a  másik.  Petula  értetlenül bámult rájuk, nyilvánvalóan mindkét járművet felismerte.

– Megmondtam, hogy családi összejövetel lesz – mondta Agatha. – Maga a szó szoros értelmében nem családtag, de erősen kétlem, hogy ki szeretne maradni.

Bementek a házba, hangokat hallottak a jobb oldali dupla ajtó mögül, és haladtak tovább a nappali felé. Ahogy beléptek, csend lett, és minden szem  rájuk  szegeződött.  Elizabeth  egy  kopott  kanapén  heverészett, Benny mellette ült egy karosszékben. Gerald a díszes, bár meglehetősen koromfoltos  kőkandalló  mellett  állt,  és  könyökével  a  párkányára támaszkodott, Stephanie pedig fel-alá járkált a franciaerkélyek mellett.

–  Ez  meg  mit  keres  itt?  –  sziszegte  Stephanie,  és  összeszűkült szemmel nézett Petulára.

–  Mindjárt  mindent  megmagyarázok  –  mondta  Agatha.  –  Kérem, legyen türelemmel. Érdemes lesz meghallgatni.

–  Ott  van  a  konyha  –  mondta  Petula,  és  egy  ajtóra  mutatott  a kandalló túloldalán. – Készíthetek mindenkinek egy kis teát?

– Nahát! – kiáltott fel Elizabeth. – Ismeri a saját házát, nem igaz?

– Már nem vagy szolgáló ebben a házban, Petula – szólt Gerald.

–  Mindazonáltal  –  mondta Agatha  –  nagyon  kedves  magától,  hogy felajánlotta, Petula. A tea nagyszerű ötlet.

Csend  lett,  amikor  Petula  kiment,  és  Agatha  nem  szándékozott megtörni a hallgatást. Körülnézett az óriási szobában, szemügyre vette a lestrapált  berendezési  tárgyakat,  a  poros  felületeket  és  a  kopott padlódeszkákat borító rongyos szőnyegeket. Helyenként kísérletet tettek a  takarításra  és  rendrakásra.  A  falon  lógó  képek  közül  néhányat leporoltak,  és  az  egyik  sarokban  egy  csomagolóládákból  álló gyűjtemény  állt,  amelyet  valaki  dísztárgyakkal,  furcsa  holmikkal  és csecsebecsékkel  töltött  meg.  Agatha  megpillantott  egy  eszközt  a kandalló mellett, ami felkeltette az érdeklődését. Egy zárt rézedény volt, körülbelül akkora, mint egy méretes fatányér, fafogantyúhoz erősítve.

– Ez furcsa – jegyezte meg Geraldra nézve. – Mi az?

– Az  egy  ágymelegítő  tál  –  válaszolta  a  férfi,  mintha  viccelődne.  – Ágymelegítő alkalmatosság. Egy szolga parazsat tett bele a kandallóból, aztán felvitte, és becsúsztatta az ágyba, hogy felmelegítse vele.

–  Voltak  szolgák,  akik  sokkal  jobb  módszereket  ismertek  az  ágy felmelegítésére – gúnyolódott Stephanie.

Minden további megjegyzésnek a folyosón hallható léptek zaja vette elejét, és kisvártatva Toni jelent meg Pók kíséretében.

–  Ó,  Toni,  isten  hozott  –  üdvözölte  Agatha.  –  És  magát  is,  Mr. Hendricks. Hogy van Amy és a baba?

– Nagyszerűen, Mrs. Raisin – válaszolta Pók. – Mind a ketten otthon vannak.  Sokáig  fog  tartani?  Még  be  szeretnék  nézni  hozzájuk,  mielőtt munkába indulok.

– Van állása? Gratulálok! – dicsérte meg Agatha.

– Próbaidő – büszkélkedett Pók. – Nem akarok elkésni.

–  Időben  végzünk,  Pók,  rengeteg  ideje  marad,  ne  aggódjon  – nyugtatta meg Agatha.

– Ugye nem azért gyűltünk itt össze, hogy megünnepeljük, hogy ez az idióta munkát kapott? – gúnyolódott Elizabeth.

–  Nem,  nem  azért,  Elizabeth  –  válaszolta  Agatha,  figyelmen  kívül hagyva  az  Elizabeth  hangjából  kiérezhető  kegyetlen  gúnyt,  és  Petula felé fordult, aki egy csészékkel teli tálcával jelent meg. – De most már mindannyian itt vagyunk, elkezdhetjük.

Petula egy alacsony asztalra helyezte a tálcát, és mindenkinek töltött a teából. Agatha fogta a csészét, az ajtóhoz ment, és úgy állt meg, hogy láthassa az összegyűlt csoportot, és őt is mindannyian láthassák.

– Ami itt összehozott bennünket, az nem a jó hír, hogy Pók munkát kapott, bármennyire fontos is az újrakezdés neki és az új családjának – hanem  Sir  Godfrey  Pride  meggyilkolása.  Sir  Godfrey  halála mindannyiunkat  érinti,  nem  utolsósorban  engem,  mivel  én  voltam  ott vele, amikor meghalt.

Agatha körülnézett a szobában. Toni az ajtó közelében foglalt helyet. Pók a kanapé mögött állt. Mindenki Agathát nézte, teljes figyelmük rá irányult.

– Mindannyian gyanúsítottak lettünk a gyilkossági nyomozás során, kivéve persze Tonit. Az egyetlen gyanúsított, akit elsőre ki tudtam zárni, én  magam  voltam,  mert  abszolút  biztos  vagyok  benne,  hogy  nem  én tettem…

–  Nos,  én  nem…  –  próbált  közbeszólni  Gerald,  de  Agatha  egy intéssel elhallgattatta.

– Maga volt az első számú gyanúsított, Gerald – folytatta Agatha. – Látszólag maga nyer a legtöbbet az apja halálával. Haragban volt vele ennek a helynek az átalakítási tervei miatt, vissza akarta venni a földet, amit a Pride család korábban az egyháznak adományozott, és viaskodott vele egy új végrendeletért, ami nem volt Sir Godfrey ínyére. Mindennek tetejében  hallották,  hogy  a  felesége,  Stephanie  fogadkozott,  hogy megöli Sir Godfreyt. Maguknak kettőjüknek rengeteg indítékuk volt, és azzal,  hogy  kölcsönösen  alibit  biztosítottak  egymásnak,  rengeteg lehetőségük  is.  Lehet,  hogy  együtt  okoskodták  ki  a  dolgot,  de  az  is lehet,  hogy  valaki  mással  működött  együtt,  Gerald.  Úgy  tűnik,  hogy  a házasságuk  egy  ideje  nem  működik,  és  maga  lassanként  visszatért korábbi szerelme, Petula karjai közé.

Petula  riadtnak  látszott,  Gerald  kínosan  fészkelődött,  de  csak  Pók lepődött meg.

– Úgy látszik, minden jelenlevő tudott a viszonyról, csak maga nem, Pók.  Maga  viszont,  Petula,  mindent  tudott  Pókról.  Amikor megkérdeztem,  határozottan  tagadta,  hogy  Sir  Godfrey  lehetett  Pók apja, vagy akár Amy gyermekének az apja. Miért volt olyan magabiztos, különösen, miután ragaszkodott hozzá, hogy mindent elmondjon nekem Pók  anyjáról,  Pókról  és  Amyről?  Egyszerű:  fel  akarta  kelteni  az érdeklődésemet irántuk. A Sir Godfrey zsebében lévő cédulán, amellyel az  erdőbe  csalták,  végül  is  az  „A"  aláírás  szerepelt,  ahogy  azon  az üzeneten is, amivel engem a temetőbe csaltak.

De amit igazán szeretett volna, Petula, hogy kiderítsem, Pók és Amy pénzt akartak kicsikarni Sir Godfrey-tól azzal, hogy azt mondták neki, Amy gyermeke az övé. Abban bíztak, hogy az életkora és az évek óta tartó  ivászat  következtében  annyira  megzavarodott,  hogy  fizetni  fog, hogy  elhallgattassa  őket.  Petula  azt  remélte,  hogy  akkor  maga  lesz  az első számú gyanúsítottam, Pók, és ebben igaza volt.

Amikor  a  megszégyenítéssel  való  fenyegetőzés  nem  vált  be,  a következő  lépés  az  erőszakkal  való  fenyegetés  volt,  majd,  amikor világossá vált, hogy Sir Godfrey nem tud pénzt adni, talán eldurvult a helyzet, és maga, Petula, dührohamában megölte őt. A gyilkos fegyver végül is valami olyasmi volt, amihez nagyon is értett – egy nyílvessző. Viszont  mindanynyian  tudnak  bánni  a  nyilakkal,  nem  igaz?  Kisebb-nagyobb  mértékben  mindannyian  kapcsolatban  állnak  az  Ancombe-i Íjászokkal. Maga, Elizabeth és Benny. Természetesen Petula ott volt az ünnepségen, és észszerű alibije van, mivel az íjászokkal volt. Pók alibije nagyjából  ugyanez,  bár  lehetséges,  hogy  akármelyikük  elszökhetett néhány percre. Póknak talán megint eleredt az orra vére. Ez mostanában visszatérő problémája, ugye, Pók?

Nekem  azt  mondták,  Elizabeth,  hogy  maga  azt  állítja,  otthon  volt Bennyvel Comfrey Magnában, de maga és ő csak egymást igazolhatják, így a bátyjához és Stephanie-hoz hasonlóan magának sem a legerősebb az  alibije.  Ráadásul  nagyon  speciális  indítéka  is  volt  az  apja meggyilkolására: a bosszú. Nem szerette Bennyt, és nem tetszett neki, hogy  maga  vele  van,  ezért  kizárta  a  végrendeletéből,  ugyebár?  Azt hiszem, az utóbbi időben zsonglőrködtek egy kicsit a végrendelettel, és maga,  esetleg  Gerald  talán  meggyőzte  Sir  Godfreyt,  hogy visszahelyezze magát a végakaratába. Ez azonban nem sokat változtat a helyzeten, mert az indítéka egyszerűen a bosszúról az anyagi haszonra változik.  Nincs  munkája,  Benny  egyik  munkahelyről  a  másikra vándorol, így az élete igazi küzdelem az anyagiakkal. A dolgok egészen máshogy alakulhatnának egy készpénzinjekcióval az apja hagyatékából.

Ennyit a gyanúsítottakról és az ő indítékaikról, és most térjünk rá a gyilkosság ügyére. Először is, itt van a nyíl. Jól tudják, milyen halálos sebet  ejthet  egy  nyílvessző,  és  ez  nem  baleset  volt,  és  nem  pillanatnyi kényelemszeretet  vezetett  oda,  hogy  a  nyílvessző  lett  a  választott fegyver. A gyilkosok zavart akartak kelteni. Először, ahogy a rendőrség is  gondolta,  balesetnek  lehetett  tekinteni,  Sir  Godfreyt  ugyanis  az íjászbemutató  során  lőtték  le.  Most  már  viszont  tudjuk,  hogy  nem lelőtték,  hanem  leszúrták  a  nyílvesszővel.  Ezt  azt  jelenti,  hogy valakinek a közelben kellett lennie. Ki lehet közelebb egy férfihoz, mint a  szeretője? Amikor  Sir  Godfreyt  a  bokájáig  letolt  nadrággal  találták meg,  jogos  lehetett  a  feltételezés,  hogy  valamiféle  szexuális  együttlét történt.  Attól  tartok,  hogy  ez  és  az  üzenet,  valamint  a  maga  állítása, hogy Grayson Sir Godfrey gyermeke, arra utalnak, hogy maga és Amy a gyilkosok, Pók.

– Nem! – kiáltott fel Pók. – Nem mi tettük! Esküszöm, hogy nem mi voltunk!

– Nem, én sem hiszem, hogy maguk tették, Pók, de a gyerek és Sir Godfrey…

Agathát léptek zaja szakította félbe a folyosón. Simon jelent meg az ajtóban,  és  átadott  egy  dokumentumot  Toninak,  aki  aztán  odavitte Agathának.

– A gyerek és Sir Godfrey?! – ordította Gerald. – Egy egyszerű DNS-teszt  ki  fogja  mutatni,  hogy  az  apámnak  semmi  köze  ahhoz  a gyerekhez!

–  Simon  és  Patrick  odakint  vannak,  ha  szüksége  van  rájuk  –  súgta Toni. Agatha bólintott.

–  Egy  egyszerű  DNS-teszt  semmi  ilyesmit  nem  fog  kimutatni  – nézett  Agatha  Geraldra.  –  Egy  DNS-teszt  azt  fogja  kimutatni,  hogy rokoni  kapcsolatban  vannak,  de  ezt  maga  már  tudja,  nem  igaz? A  kis Grayson  és  a  maga  apja  DNS-ének  összehasonlítása  nagyon  szoros kapcsolatot mutatna ki. Erről hitte azt, hogy ez lesz az utolsó szög Pók koporsójában, nem így volt, Elizabeth?

– Halvány fogalmam sincs, miről beszél – utasította el Agatha vádját egy csuklómozdulattal Elizabeth.

– Ó, dehogy nincs! Nagyon figyelmesen hallgatott, ahogy a bátyjára is  odafigyel.  Talán  nem  a  legjobb  testvérek,  de  beszélnek  egymással. Biztosan boldog volt, amikor Gerald megmondta, hogy az apja újra bele akarja  foglalni  a  végrendeletébe,  de  annak  már  nem  örült,  amikor elmondta,  hogy  van  egy  harmadik  kedvezményezett  is.  Meg  kellett volna  osztania  az  örökséget. Az  apja  azért  nem  volt  hajlandó  aláírni  a végrendeletet,  amit  Gerald  fogalmazott  meg,  mert  még  valakit  bele akart  foglalni,  és  most  már  tudom,  hogy  kit.  A  jelentés,  amit  most kaptam  meg,  két  DNS-minta  elemzése.  Nem  Sir  Godfrey-é  és  a  kis Graysoné.  Hanem  Geraldé  és  Póké.  A  hajszálait  használtuk  hozzá, Gerald,  és  az  orra  vérét,  Pók.  A  teszt  minden  kétséget  kizáróan megmutatja,  hogy  ugyanaz  az  ember  az  apjuk.  Pók,  Gerald  a  maga féltestvére. Sir Godfrey volt az apja.

– Tényleg? – Póknak leesett az álla.

–  Amikor  Sir  Godfrey  beszélt  magának  Pókról,  Gerald  –  folytatta Agatha –, mert talán bűntudata volt annyi év után, vagy talán mert tudta, hogy Amy gyereket vár, és úgy érezte, gondoskodnia kell az unokáról, akit  sem  maga,  sem  Elizabeth  nem  hozott  a  világra,  bizonyára dühöngött.  De  azt  is  el  kellett  mondania,  hogy  Pók  ettől  függetlenül pénzt  kért  tőle.  Sir  Godfrey  ezt  valószínűleg  ironikus  módon  elég viccesnek találta, de fogadok, hogy maga belesápadt. Amikor elmondta Elizabethnek, sejtem, hogy a plafonon volt.

Milyen  érzés  volt,  Elizabeth,  amikor  megtudta,  hogy  van  egy féltestvére?  Milyen  érzés  volt,  hogy  amikor  épp  csak  visszakerült  a végrendeletbe,  rájött,  az  öröksége  egy  részét  Póknak  kell  adnia? Kétségtelenül elviselhetetlen. Így hát elkezdett terveket szőni. Maga és Gerald  az  íjászok  céltábláit  elnevezték  Graysonnak,  mert  azokba  is nyilakat  lőttek,  mint  a  maguk  ősébe,  Grayson  Pride-ba,  amikor  a szeretője megölte. Ez a történet inspirálóan hatott magára. Mindent úgy intézett,  hogy  úgy  látsszon,  Sir  Godfreyt  is  a  szeretője  ölte  meg,  és hogy  a  maga  által  kitalált  szerető  balesetnek  próbálja  feltüntetni  a gyilkosságot.

Maga tudta, hogy Pók megpróbált pénzt kicsikarni Sir Godfrey-ból. Azt is tudta, hogy ez ki fog derülni a gyilkossági nyomozás során. Aztán amikor  Sir  Godfrey  DNS-ét  összehasonlították  a  kis  Graysonéval,  azt hitte,  elég  sok  lesz  az  egyezés  ahhoz,  hogy  mindenki  elhiggye  a hazugságot,  amit  Pók  mondott  az  öregnek.  Egy  unoka  végül  is  nagy adagot hordoz a nagyapja DNS-éből. Még ha ez nem is volt elég ahhoz, hogy a szakértők elhiggyék, hogy Sir Godfrey az apa, a családi kötelék nyilvánvaló lenne. Ekkor bármelyik nyomozó le akarná tesztelni Pókot, és az eredmény kimutatná, hogy ő Sir Godfrey fia. Ez annál is inkább kapóra  jött  volna,  mert  az,  hogy  az  öreg  annyi  éven  át  elhanyagolta, még erősebb indíték a gyilkosságra.

Szóval azért tervelte ki a gyilkosságot, hogy megszabadulhasson az apjától, és mindenért a féltestvérét hibáztassa. Elvitte az apját sétálni az erdőbe,  a  tékozló  lány  újra  találkozott  idős  apjával,  aztán  megölte  őt, letűrte a nadrágját, és otthagyta meghalni – vagyis inkább a bűntársával szúratta  le,  mert  amikor  Sir  Godfrey  a  karjaimban  haldoklott, megpróbált  mondani  nekem  valamit.  Azt  hittem,  „finnyás"-nak  akart nevezni,  ahogy  korábban  is  aznap  délelőtt,  de  valójában  meg  akarta mondani, ki ölte meg őt. Philip. Philip Benjamin Lambert.

Elizabeth elterelte a figyelmét, aztán lefogta, nem igaz, Benny? Majd maga  a  mellkasába  döfte  a  nyilat,  ahogy  Elizabeth  utasította!  Aztán, amikor  azt  gondolták,  hogy  a  nyomában  vagyok,  a  temetőbe  csalt engem, és egy ártatlan nő – a világon a legártatlanabb – majdnem életét vesztette!

Gerald boldogtalan nyögéssel egy fotelba hanyatlott. Agatha Gerald felé nézett, mire Elizabeth, látva, hogy Agatha nem figyel rá, a konyha felé  rohant,  nyomában  Bennyvel.  Agatha  utánuk  eredt,  de  az  ajtó  az arcába  csapódott.  Felrántotta,  belépett  a  konyhába,  és  látta,  hogy Elizabeth  egy  magas  fémszekrényben  kotorászik.  Agatha  látott  benne néhány modern íjat, egy csomó nyilat és – legnagyobb rémületére – egy vadászpuskát, amelyet Elizabeth átnyújtott Bennynek. A férfi egyenesen Agathát  vette  célba  vele,  aki  behúzta  maga  mögött  az  ajtót. Semmiképpen  sem  akarta,  hogy  Toni  berohanjon,  és  úgy  járjon,  mint Margaret.

–  Egy  vadászpuska,  Benny?  – Agatha  sűrűn  nyeldekelt,  kiszáradt  a szája. – Gondolom, idebent hatékonyabb, mint egy nyílvessző.

Agatha körülnézett a konyhában, amely valójában inkább egy kamra volt,  alacsony  mennyezettel,  néhány  tárolószekrénnyel  és  egy mosogatóval. Benny lassan egy másik, a kertre nyitott ajtó felé mozdult, végig Agathára szegezve a fegyvert.

–  Lelövöm  magát,  ha  kell,  Mrs.  Raisin  –  kiáltotta  a  férfi.  –  Ne kényszerítsen rá, hogy lelőjem!

–  Csináld,  Benny!  –  visított  Elizabeth.  –  Utána  erre  elmegyünk!  – mozdult a kerti ajtó felé.

– Én… nem akarok… – válaszolta Benny. – Túl messzire mentünk, Liz. Hová szaladnánk? Nincs egy fillérünk sem. Elfognak minket. Aztán a börtön…

–  Nem,  Benny  –  mondta  gyengéden  Elizabeth.  –  Elmenekülhetünk. Újra kezdhetjük valahol messze, és…

–  Ez  nem  így  van,  Liz.  Börtönbe  kerülünk.  Soha  többé  nem  foglak látni.  Soha  nem  tudok  többé  gondoskodni  rólad.  Számunkra  itt  már nincs tovább.

– Hallgasson rám, Benny – figyelmezette Agatha. – Elkövetett rossz dolgokat,  de  ne  rontsa  tovább  a  helyzetét. A  lelke  mélyén  maga  nem rossz ember.

–  Rossz  emberek  vagyunk!  –  kiláltotta  Benny,  és  szembefordult Elizabethszel. – Ehhez nem fér kétség. Úgyhogy most kiszállunk, Liz. Együtt.  Először  te…  –  Benny  Elizabethre  irányította  a  fegyvert  –  … aztán  én.  –  Egy  pillanatra  maga  felé  fordította  a  puskát,  hogy bemutassa, hogyan lőné meg magát az álla alatt.

Hirtelen  olyan  ordítás  hangzott  fel,  mintha  egy  nőstény  oroszlán támadna,  és  Toni  jelent  meg  az  ajtóban,  kezében  az  ágymelegítővel, amelyet  úgy  lengetett,  mint  egy  csatabárdot.  Egy  repedt  cintányér kongásához  hasonló  csattanással  érte  az  ágymelegítő  Benny  fejét hátulról, de a zaját teljesen elnyomta a vadászpuska lövésének hangja. A zárt térben a sörétes fegyver döreje több mint fülsiketítő volt, de mivel egyenesen az antik mennyezetet találta el, a levegőben lévő lőporfüstöt azonnal  gipszpor  felhő  követte.  A  szilánkos  repedés  mentén  a mennyezet  úgy  szakadt  le,  mintha  felrobbantották  volna,  a  nyomában fagerendák,  por  és  vakolattörmelék  zúdult  rájuk. Agatha  a  porfelhőtől elvakítva  hátratántorodott  az  ajtóig,  köhögött,  és  szorosan  behunyta  a szemét.

Amikor  egy  pillanattal  később  kinyitotta  az  ajtót,  a  por  kezdett leülepedni a teljesen zűrzavaros helyszínre, ahol fehér réteggel belepett alakok  tusakodtak  a  padlón.  Simon  a  zavarodott  Benny  hasán  ült,  és leszorította  a  karját.  Patrick  kiürítette  a  puska  tárát,  Toni  pedig Elizabethszel  birkózott.  Agatha  odaugrott  hozzájuk,  Elizabeth  ekkor félrelökte Tonit, aztán Agatha felé csapott, de ő elkapta a csuklóját, és a mosogatónak taszította.

–  Ördög  és  pokol!  –  sziszegte.  –  Margaret  majdnem  meghalt  maga miatt! – Ezzel elhelyezett egy jobb horgot Elizabeth állán, amitől a nő lefordult a padlóra, és nyöszörögve összehúzta magát.

Miután  munkatársaival  megfékezte  Bennyt  és  Elizabetht  a konyhában, Agatha ziláltan, porosan visszamasírozott a nappaliba.

–  Jobban  teszik,  ha  ott  maradnak,  ahol  vannak  –  figyelmeztetett mindenkit  összehúzott  szemöldökkel.  – A  rendőrség  rövidesen  itt  lesz. Ha addig megmozdulnak, velem találják szemben magukat.

Ahogy Agatha  ígérte,  a  rendőrök  gyorsan  kiértek  a  helyszínre,  és  ő részletesen  beszámolt  a  történtekről  egy  egyenruhás  őrmesternek,  akit szegről-végről ismert.

Ezután  leült  a  teljesen  tanácstalan  Pókkal,  és  megpróbálta elmagyarázni neki, hogy ő és Amy nem gyanúsítottak, bár a rendőrség beszélni  akar  vele  arról,  hogy  megpróbálta  átverni  Sir  Godfreyt.  Pók ezután  felhívta  Amyt,  hogy  bejelentkezzen  nála,  Agatha  pedig megígérte,  hogy  felhívja  a  raktárt,  hogy  szóljon  nekik,  Pók  késni  fog. Olyan  jól  elszórakoztatta  az  igazgatót  a  délután  történtekkel,  hogy  a férfi azt mondta, Pók vegyen ki egy kis szabadságot, és kezdje a munkát hétfőn.

Alice  Wong  besétált  a  helyiségbe,  körülnézett,  és  azonnal  meglátta Agathát.

– Agatha! – sietett oda hozzá. – Jól vagy?

–  Csak  egy  kicsit  be  vagyok  gipszelve  –  sóhajtott  fel  Agatha,  és kiszedte  a  konyha  mennyezetének  egy  darabkáját  a  hajából.  – Tudom, hogy  régi  vicc,  de  kell  most  nekem  egy  kis  vidámság.  Úgy  látszik, valahányszor Carseworthbe jövök, belep valami kosz.

–  Nocsak,  nocsak,  Alice  közrendőr  –  közeledett  feléjük  Stephanie, miután sikerült szereznie magának egy pohár fehérbort.

– Helló, Stephanie – mosolygott Alice.

–  Maguk  ketten  nyilvánvalóan  ismerik  egymást  –  jegyezte  meg Agatha.

– Egy utcában nőttünk fel – magyarázta Alice. – A szüleim néhány házzal  odébb  laknak  Stephanie-tól.  Ugyanabba  az  iskolába  jártunk, de…

–  Folytasd,  mondd  ki!  –  kacagott  Stephanie.  –  Én  jóval  idősebb vagyok,  mint  itt  ez  a  fiatal  Alice.  Régen  nagyon  irigyeltem,  mert tudtam,  hogy  mindig  fiatalabb  lesz  nálam,  mindig  csinosabb,  mint  én, de én… – Stephanie elhallgatott, kissé oldalra hajtotta a fejét, és Alice arcát fürkészte. – Hogy érzed magad?

– Én… nagyszerűen – vont vállat idegesen Alice.

– Hogy érti ezt? – kérdezte Agatha. – Miért kérdezte meg, hogy érzi magát?

–  Ugyan  már,  Mrs.  Raisin  –  vigyorgott  Stephanie.  –  Maga  a  nagy detektív!  Nagyon  ügyesen  játszott  ma  délután  –  nem  egészen  olyan játékot,  amilyenre  számítottam,  de  ez  egy  olyan  eredmény,  amivel együtt  tudok  élni.  Geraldnak  tudnia  kellett,  miben  sántikál  Elizabeth. Andrew  bácsi  fel  fogja  mosni  vele  a  padlót,  úgyhogy  szórakoztató hónapoknak  nézhetek  elébe.  És  úgy  látszik, Alice  is.  Nézzen  csak  rá. Vesse be nyomozói megfigyelőképességét, vagy hogy hívják ezt.

– Alice, mi…? – Agatha összezavarodva ráncolta a szemöldökét.

–  Terhes  vagyok  –  közölte  sugárzóan  Alice.  –  Billnek  és  nekem gyerekünk lesz!

–  Gyereketek?  –  ámult  el  Agatha.  –  Ti  ketten  aztán  nem vesztegettétek  az  időt!  Úgy  értem,  az  esküvő  még  csak…  én… gratulálok!

– Köszönöm, Agatha. – Alice megölelte Agathát, aztán elhúzódott, és lesöpörte a dzsekijére átkerült gipszport.

–  Nekem  és  Geraldnak  ez  nem  sikerült  –  mondta  Stephanie  egy csipetnyi  sajnálkozással  –,  de  igazából  soha  semmi  más  sem. Vigyázz magadra, ifjú hölgy!

Stephanie továbbment, hagyta, hogy Agatha kikérdezze Alice-t.

– Mi lesz a munkáddal? – kérdezte. – Elbocsátanak?

– Engem? Ugyan – válaszolta Alice. – Szabadságra megyek, amikor érkezik  a  gyerek,  aztán  majd  visszamegyek  dolgozni.  Imádok  a rendőrségnél  lenni,  de  talán  nem  nyomozóként  fogom  folytatni. Biztosan találok valami más beosztást, talán részmunkaidőben, talán… nem  tudom!  –  Alice  nevetett.  –  Folyton  a  babára  gondolok,  izgatott vagyok,  meg  egy  kicsit  félek  is,  és  azt  sem  tudom,  jövök-e,  vagy megyek!

–  Minden  rendben  lesz, Alice.  Nagyon  örülök  neked  és  Billnek.  És most vallomást kell tennünk meg ilyesmi?

– Attól  tartok,  igen  –  felelte Alice,  és  egy  oldalsó  asztalhoz  vezette Agathát, ahol két kényelmes szék állt. – Azt hiszem, a ruhád tönkrement – jegyezte meg együttérzően.

– Ne aggódj – mondta Agatha. – Nem volt a kedvenc öltözékem.

Kicsit  később  megérkezett  Bill,  és  újabb  zavart  ölelés  és  gratuláció következett,  aztán  Agatha  röviden  tájékoztatta  a  férfit,  aki  leült  egy komoly  beszélgetésre  Pókkal,  szigorúan  figyelmeztette,  és  megmondta neki, hogy a jövőben ne üsse az orrát semmiféle gyanús ügybe. Agatha ezt bölcs tanácsnak tartotta, különösen mivel Póknak sokszor volt baja az orrával. Ezt követően Agatha fogadta a nagyon aggódó John hívását.

Feltűnő  volt  viszont  Wilkes  főfelügyelő  távolmaradása.  Bár Agatha élvezettel dörgölte volna az orra alá a gyalázatot, hogy ő oldotta meg a Pride-gyilkosság  ügyét,  de  ugyanennyire  örült,  hogy  egyáltalán  nem kell találkoznia vele. Mire aznap este hazaért, Agatha nem akart mást, csak kidobni a ruháit a kukába, és beállni a forró zuhany alá.

Agatha  megszárította  a  haját,  és  könnyű  sminket  vitt  fel  az  arcára, amikor  csengettek.  Magára  kapott  egy  köntöst,  lesietett  a  lépcsőn,  és Jamest pillantotta meg a bejárati ajtó kémlelőnyílásán keresztül.

– Arra gondoltam, talán örülnél egy kis társaságnak – mondta a férfi. –  Hallottam,  mi  történt,  és,  nos,  azt  akarom  mondani,  sajnálom,  hogy olyan  fafej  voltam.  Igazad  van.  Teljesen  igazad  van,  hogy  nincs visszaút, és nem várhatjuk el, hogy képesek legyünk újra fellobbantani a régi lángot, hogy megpróbáljunk egy olyan kapcsolatot fabrikálni, ami valójában már nem is létezik.

– James, én…

–  Nem,  hadd  fejezzem  be.  Sokáig  tartott,  mire  kitaláltam,  hogyan mondjam el mindezt, úgyhogy most nem akarom elveszíteni a fonalat. Igazad  volt  abban,  amit  mondtál,  de  tudom,  hogy  bizonyos  mértékig nekem  is  igazam  volt.  Az  élet  tényleg  túl  rövid  ahhoz,  hogy  negatív érzelmekre pazaroljuk. A jövőben a legboldogabbak leszünk, mint volt férj  és  feleség,  a  legboldogabbak,  mint  a  legjobb  szomszédok  és legközelebbi  barátok. Tartozunk  egymásnak  annyival,  hogy  mindig  ott legyünk  egymásnak.  Ezt  akarom,  és  szerintem  te  is  ezt  akarod,  ezért hoztam ezt a… békepipát.

Feltartott egy üveg bort és két poharat.

– James – mondta Agatha –, te egy angyal vagy. – Átkarolta a férfi nyakát  és  megcsókolta.  Legjobb  lesz,  ha  bejössz,  amíg  én  felöltözöm és…

James válla fölött Agatha látta, hogy egy autó halad végig az Orgona közön. Azonnal felismerte.

– Ó… ez John kocsija volt – jegyezte meg vontatottan.

–  John?  Ó,  értem  –  bólintott  James,  megemelve  egy  kicsit  a poharakat  és  a  bort.  –  John  meglátott  minket. Az  ő  helyében  én  most egy kicsit össze lennék zavarodva és dühös lennék.

– Attól tartok, így is van – jegyezte meg aggodalmasan Agatha.

– Nos, a békeszerződésünk várhat – sóhajtott James, majd felemelte az  üveget  a  kezében,  és  az  alacsony  kerítés  felé  fordult.  –  Jobb,  ha utánamész, és megmagyarázod.

– Köszönöm, James. Azt hiszem, az lesz a legjobb.

Agatha  a  táncstúdiójában  találta  Johnt,  aki  a  parketta  közepén  ült  egy nyugágyban, és jazzt hallgatott. Ha Agatha megkockáztatta volna, hogy találgasson,  Benny  Goodmanre  tippelt  volna.  John  széke  mellett  egy asztalka  állt,  rajta  egy  üveg  bor  és  egyetlen,  félig  teli  pohár  –  vagy inkább  talán,  gondolta Agatha,  a  székben  ülő  alak  kókadt  kinézetéből ítélve, a pohár félig üres volt.

John felnézett, amikor Agatha a parkettra lépett, és rámosolygott. A mosolya  tele  volt  szeretettel,  ugyanakkor  egy  olyan  ember  rezignált gesztusa  volt,  aki  beletörődött  a  vereségbe.  Egy  apró  távirányítóval lehalkította Benny Goodmant.

– Láttalak az Orgona közben – szólalt meg Agatha. Nem volt másik szék  a  helyiségben,  úgyhogy  mielőtt  John  kikászálódhatott  volna  a nyugágyból,  Agatha  letérdelt  mellé,  és  ráült  a  sarkára.  Így  már  egy szemmagasságban  voltak,  és  Agatha  úgy  érezte,  beszélgethet  vele anélkül, hogy a férfi alacsonyabb helyzetben lenne nála.

– Én is láttalak… Jamesszel.

–  Gondoltam  –  válaszolta  Agatha,  és  kinyújtotta  a  kezét  a  férfi poharáért,  és  ivott  egy  kortyot  a  borból.  –  Kedves  Mr.  Rendőr,  mit tanítottak     neked     a     nyomozóiskolában     az     elhamarkodott következtetésekről – kettőt meg kettőt összeadni és ötöt csinálni belőle?

–  Néha  –  vette  vissza  a  poharát  John,  és  ivott  belőle  egy  kortyot, aztán  letette  az  asztalra,  készen  rá,  hogy  megossza  Agathával  –  azt hiszem el, amit látok.

–  Pedig  nem  számít,  mit  látsz,  a  dolgok  nem  mindig  azok,  aminek látszanak – vetette ellene Agatha, és ivott még egy kortyot.

–  Sajnálom  –  sóhajtott  John.  –  Fura  egy  nap  volt  ez,  mint  egy hullámvasút, ugye tudod? Egyszer fent, egyszer lent.

– Várj egy percet – ráncolta a homlokát kérdően Agatha. – Mi történt a beosztásoddal? Nem kellene dolgoznod?

–  Nem,  nem  kellene  –  felelte  John.  –  Én  már  egy  volt rendőrnyomozó vagyok, azonnali hatállyal nyugállományba helyezve.

– Tessék? Ezt nem tehetik meg, vagy igen? Ez Wilkes műve? Ez nem lehet…

– Nyugodj meg, Agatha. – John intett, hogy lazítson, és mosolyogva jelezte, hogy minden rendben van. – Szándékomban állt, hogy néhány hét múlva nyugdíjba vonulok, de megint összevesztem Wilkesszel, és ő úgy  döntött,  hogy  „személyes  konfliktusunk"  nem  kedvez  az  osztály zavartalan működésének, ezért elintézte, hogy korábban távozhassak.

–  Valóban?  – Agatha  szkeptikus  volt.  –  Mindig  panaszkodik,  hogy nincs elég embere.

–  Gondoskodni  fog  róla,  hogy  legyen  néhány  kulcsfontosságú előléptetés,  aztán  megosztja  a  feladatokat,  hogy  minden  el  legyen végezve.  A  visszavonulásom  valószínűleg  jó  hír  lesz  Bill  Wong számára.

–  Tehát  a  nyugdíjba  vonulás  felfelé  vagy  lefelé  vezet?  –  Agatha megint ivott egy kortyot, és odanyújtotta a poharat a férfinak.

–  Egyszerre mindkettő – nevetett John, és elvette a poharat –, de az, hogy Jamesszel láttalak, egyértelműen lejtő volt.

– Most nevetséges vagy.

– Az vagyok? – Ivott egy kis bort. – Hogyan remélhetném egyáltalán, hogy  konkurálhatok  vele?  Ő  az  exférjed,  aki  még  mindig  ott  él közvetlen  melletted,  és  látszik,  hogy  ti  ketten  ugyanolyan  közel  álltok egymáshoz, mint régen. Te nyilvánvalóan nagyon is törődsz vele.

– Igen, és ezért van az, hogy az egészségügyi vészhelyzet után, amit nemrég  átélt,  és  mindazok  után,  amin  mi  ketten  keresztülmentünk, nagyon  megkönnyebbültem,  hogy  megállapodtunk,  barátok  leszünk. A lelkünk  mélyén  mind  a  ketten  tisztában  vagyunk  vele,  hogy  soha  nem tudunk  helyreállítani  semmiféle  romantikus  kapcsolatot.  A  végén  újra meggyűlölnénk egymást, és azt egyikünk sem akarja. Barátok akarunk maradni. Tudja, hogy nem vagyok szerelmes belé.

John felegyenesedett ültében, sokkal éberebbnek látszott, mintha egy magas feszültségű reménysugár áramlott volna át rajta.

–  Lehetséges…  –  kezdte  bizonytalanul  –,  hogy…  talán  egy  kicsit szerelmes vagy belém?

– Lehetséges – mosolygott Agatha, és megint ivott egy kortyot –, de majd kiderül.

–  Van  egy  remek  ötletem,  hogyan  tudsz  rájönni!  –  közölte  a  férfi előrehajolva. – Beszéltem valakivel egy munkalehetőségről a nyugdíjba vonulásom után, és ma reggel felhívtam, hogy elmondjam, előrehozták a  nyugdíjazásomat,  és  megtudtam,  hogy  van  egy  sürgősen  betöltendő állásuk. Azt akarják, hogy jövő héten kezdjek!

–  Hogyan  segíthetek  neked  egy  állásban?  –  kérdezte  Agatha.  – Nekem saját vállalkozásom van. Egyébként is, mi ez a munka?

– Táncot taníthatok egy luxushajón – bökte ki John, és ragyogott az arca  a  lelkesedéstől.  –  Ez  egy  lehetőség,  hogy  körbeutazhassam  a világot, és táncot tanítsak, amit imádok, és még fizetnek is érte! Gyere velem, Agatha! Együtt csinálhatnánk az egészet!

– Álommunkának hangzik, de meddig tart ez a hajóút?

–  A  hajó  érinti  a  legcsodálatosabb  helyeket,  amiket  csak  el  tudsz képzelni,  a  Földközi-tengeren,  az  Egyesült  Államokban,  Dél-Amerikában, a Távol-Keleten, Ausztráliában – egy egész évig tart!

– Egy évig? – kerekedett el Agatha szeme. Nem is olyan régen egy másik kedves férfi, egy Chris nevezetű mérnök kérte, hogy tartson vele. Azt akarta, hogy kezdjenek új életet Kaliforniában. Nem tudott elmenni Chrisszel,  és  nehéz  szívvel,  de  be  kellett  vallania  magának,  hogy  nem tud elmenni Johnnal sem. – Az nagyon hosszú idő, John. Nekem üzleti vállalkozásom van, embereim vannak, akik számítanak rám, egy egész élet,  amit  itt,  Cotswoldsben  építettem  fel.  Nem  tűnhetek  el  egy  egész évre egy pillanat alatt.

– Megértem – mondta John szomorúan. – Valahogy éreztem, hogy a hajós munka „felfeléje után gyorsan jön majd egy „lefelé.

–  Sajnálom,  John.  –  Agatha  a  padlóra  tenyerelt,  és  a  lehető legelegánsabban feltápászkodott. – Igazán sajnálom, de ez tényleg nem működne.

John  nem  szólt  semmit,  és Agatha  az  ajtó  felé  indult.  Három  lépés után azonban visszafordult, hogy szembenézzen a férfival.

–  Másrészt  viszont  –  kezdte,  miközben  a  gondolatok  tovább kavarogtak  a  fejében  –  megnézhetnénk  együtt  a  hajó  útvonalát. Bármikor  elrepülhetek,  és  összetalálkozhatunk  egy  tangóra Argentínában…

Az új remény ismét felpezsdítette Johnt, és talpra ugrott.

– Vagy egy szvingre New Jerseyben! – ajánlotta nevetve.

– Vagy egy polkára Acapulcóban – tette hozzá Agatha.

– Nem vagyok biztos benne, hogy a polka és Mexikó a megfelelő… – mondta John, és úgy tett, mintha zavarban lenne.

– Ne törődj vele! – kacagott Agatha. – Talán nem mexikói tánc, és én nem tudok polkázni, de jól hangzik! És az ötlet is… nem igaz?

– Zene füleimnek – mosolyodott el John, és Agatha gyanította, hogy egy  apró  könnycsepp  csillan  meg  a  volt  nyomozó  szeme  sarkában.  – Nem szeretnél gyakorolni velem egy kicsit?

John  felhangosította  a  zenét, Agatha  pedig  előrelépett,  egyenesen  a karjaiba.

– Nagyon szeretnék – felelte.

